6.6.2011 B7-0348/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o nadchádzajúcom samite EÚ – Rusko, ktorý sa uskutoční 9. a 10. júna 2011 v Nižnom Novgorode
Kristiina Ojuland
,
Leonidas Donskis
,
Marielle De Sarnez
,
Ivo Vajgl
,
Graham Watson
,
Ramon Tremosa i Balcells
,
Anneli Jäätteenmäki
,
Marietje Schaake
v mene skupiny ALDE
PE465.653v01-00 B7‑0348/2011 Uznesenie Európskeho parlamentu o nadchádzajúcom samite EÚ – Rusko, ktorý sa uskutoční 9. a 10. júna 2011 v Nižnom Novgorode
Európsky parlament ,
– so zreteľom na platnú Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej Ú. v.
ES L 327, 28.
11.
1997, s.
1.
a na rokovania o novej zmluve medzi EÚ a Ruskom, ktoré sa začali v roku 2008,
– so zreteľom na spoločný cieľ Európskej únie a Ruska stanovený v spoločnom vyhlásení po 11. samite EÚ – Rusko 31. marca 2003 v Petrohrade, ktorým je vytvorenie spoločného hospodárskeho priestoru, spoločného priestoru slobody, bezpečnosti a spravodlivosti, spoločného priestoru spolupráce v oblasti vonkajšej bezpečnosti a spoločného priestoru výskumu a vzdelávania vrátane kultúrnych aspektov (štyri spoločné priestory),
– so zreteľom na svoje predchádzajúce správy a uznesenia o Rusku a vzťahoch medzi EÚ a Ruskom, najmä na uznesenie zo 17. februára 2011 o právnom štáte, zo 17. júna 2010 o samite EÚ – Rusko, z 12. novembra 2009 prijaté pred samitom EÚ – Rusko, ktorý sa uskutočnil 18. novembra 2009 v Štokholme, uznesenie zo 17. septembra 2009 o vraždách aktivistov za dodržiavanie ľudských práv v Rusku Prijaté texty, P7_TA(2009)0022 .
a uznesenie zo 17. septembra 2009 o vonkajších aspektoch energetickej bezpečnosti Prijaté texty, P7_TA(2009)0021 .
,
– so zreteľom na konzultácie o ľudských právach medzi EÚ a Ruskom, v rámci ktorých sa posledné stretnutie uskutočnilo 4. mája 2011,
– so zreteľom na nadchádzajúci samit EÚ – Rusko, ktorý sa uskutoční 9. a 10. júna 2011 v Nižnom Novgorode,
– so zreteľom na článok 110 ods. 2 rokovacieho poriadku,
A. keďže Európska únia sa naďalej zasadzuje o ďalšie prehlbovanie a rozvoj vzťahov medzi EÚ a Ruskom, čoho dôkazom je odhodlanie Únie seriózne rokovať o novej rámcovej dohode pre ďalší rozvoj vzťahov medzi EÚ a Ruskom,
B. keďže Európska únia a Rusko si vytvorili hlboké a komplexné vzťahy, a to najmä v oblasti energetiky, hospodárstva a obchodu a v rámci celosvetového hospodárstva sa prepojili a stali sa vzájomne závislými,
C. keďže vzťahy EÚ a Ruska stoja v posledných rokoch pred mnohými problémami, najmä pokiaľ ide o znepokojenie nad úrovňou demokracie a dodržiavaním ľudských práv v Rusku, nad nezávislosťou súdnictva, nadmernou kontrolou médií, neschopnosťou ruskej polície a súdnych orgánov nájsť osoby zodpovedné za vraždy novinárov, nad represívnymi opatreniami proti opozícii, ako aj nad selektívnym uplatňovaním zákonov príslušnými orgánmi a nad spravodlivým charakterom volieb,
D. keďže Rusko je členom Rady Európy a zaviazalo sa tým dodržiavať a uplatňovať zásady demokracie, dodržiavať ľudské práva a zásady právneho štátu, ktoré predstavujú základy Rady Európy; keďže podobné záväzky a povinnosti pre Rusko vyplývajú aj z jeho členstva v OBSE a z pozície stáleho člena Bezpečnostnej rady OSN;
E. keďže Rusko predložilo žiadosť o členstvo v Svetovej obchodnej organizácii (WTO) a takmer zavŕšilo rokovania o vstupe do nej;
F. keďže cieľom Lisabonskej zmluvy je posilnenie schopnosti Európskej únie vystupovať jednotne v oblasti vonkajších vzťahov vrátane vzťahov s Ruskom a vytvoriť jednotnú politiku na základe solidarity a rešpektovania hodnôt EÚ napriek tomu, že Rusko sa skôr zameriava na dvojstranné vzťahy s niektorými členskými štátmi EÚ,
1. znovu opakuje svoj riadny záväzok ďalej rozvíjať a prehlbovať vzťahy medzi EÚ a Ruskom, a to nielen v hospodárskej oblasti, ale tiež v širších politických súvislostiach, a spolupracovať v snahe o riešenie celosvetových problémov;
2. vyjadruje nádej, že na samite sa dosiahne pokrok v rokovaniach o novej dohode medzi EÚ a Ruskom, a opakuje svoju podporu komplexnej dohode, ktorá pokryje nielen oblasť hospodárskej spolupráce, ale bude zahŕňať aj oblasti demokracie, zásad právneho štátu, dodržiavania ľudských a základných práv a vytvorí základ pre konštruktívnu a prehlbujúcu sa spoluprácu vo všetkých oblastiach;
3. víta skutočnosť, že samit v Nižnom Novgorode bude zameraný najmä na hospodársku a finančnú krízu, na Partnerstvo pre modernizáciu, otázky týkajúce sa vstupu Ruska do WTO, na spoluprácu v oblasti energetiky a na liberalizáciu vízového režimu; zdôrazňuje však, že na samite by sa malo hovoriť aj o regionálnych záležitostiach a otázkach, ktoré sa týkajú zásad právneho štátu a demokracie v Rusku;
4. zdôrazňuje, že samit sa koná v kľúčovom období v príprave na decembrové voľby do Štátnej dumy, a upozorňuje, že v predchádzajúcich voľbách sa ukázalo, že registrácie politických strán a zoznamov kandidátov sú veľmi dôležité; vyzýva preto zástupcov EÚ na samite, aby pred svojimi ruskými hostiteľmi jasne poukázali na význam demokratických pravidiel a fungujúceho pluralitného systému; dúfa, že Rusko umožní medzinárodným pozorovateľom prístup na decembrové voľby, a to aj vo fáze pred kampaňou;
5. vyzýva ruské orgány, aby zabezpečili možnosť účasti všetkých politických síl na decembrových voľbách do Štátnej dumy za spravodlivých podmienok a aby sa uskutočnila konkurenčná, slobodná a spravodlivá volebná kampaň s rovnakým prístupom k médiám a bez zbytočného zasahovania zo strany štátnych orgánov; zdôrazňuje, že vyvíjať akýkoľvek tlak na kandidátov alebo potenciálnych kandidátov, ani akýmkoľvek iným spôsobom brániť slobodnému demokratickému procesu nie je prijateľné;
6. víta skutočnosť, že samit pomôže vyriešeniu posledných otázok týkajúcich sa vstupu Ruska do WTO v následnosti na bilaterálnu dohodu z decembra 2010 medzi EÚ a Ruskom o umožnení krajine pristúpiť do WTO; zdôrazňuje, že členstvo vo WTO pomôže Rusku pritiahnuť viac zahraničných investícií a diverzifikovať jeho hospodárstvo prostredníctvom regulačného rámca, ktorý zvýši dôveru investorov; vyzýva zástupcov EÚ, aby vyjadrili nesúhlas s protekcionistickými opatreniami ruskej strany, často odôvodňovanými hygienickými dôvodmi;
7. podporuje prebiehajúci dialóg o vízovej povinnosti medzi EÚ a Ruskom, ako aj ďalšími krajinami východného susedstva; zdôrazňuje, že bezvízový styk musí ostať cieľom, ale upozorňuje, že súčasné požiadavky na registráciu cudzincov v Rusku sú v rozpore s duchom platnej dohody o zjednodušení vízového režimu; pripomína, že EÚ aj Rusko musia v plnej miere plniť uzatvorené dohody;
8. vyjadruje obavy najmä pokiaľ ide o zásady právneho štátu v Rusku a zjavné nedostatky v systéme súdnictva v krajine; konštatuje, že nedošlo k pokročeniu vo vyšetrovaní smrti Sergeja Magnitského; je aj naďalej znepokojený mnohými súdnymi nedostatkami v Chodorkovského prípade, ako aj v iných prípadoch; vyzýva ruské orgány, aby sa zapojili do reformy súdnictva a administratívy s cieľom posilniť uplatňovanie zásad právneho štátu v Rusku a ukončiť politické zasahovanie do súdnictva;
9. vyjadruje poľutovanie nad tým, že napriek záväzkom Ruska ako člena Rady Európy presadzovať slobodu zhromažďovania, sú pokojné zhromaždenia občanov naďalej zakazované a násilne rozpúšťané, a to vrátane pochodu za práva homosexuálov, ktorý sa v Moskve zakazuje už šesť rokov po sebe, čím sa nerešpektuje konečný rozsudok Európskeho súdu pre ľudské práva z apríla 2011, podľa ktorého je Rusko povinné povoliť takéto zhromaždenia; vyjadruje poľutovanie nad tým, že Európska služba pre vonkajšiu činnosť upustila od vyjadrenia verejnej podpory organizátorom tejto prehliadky, a vyzýva zástupcov EÚ, aby na samite vyjadrili nesúhlas EÚ s týmto zákazom;
10. víta skutočnosť, že na samite sa bude diskutovať o otázkach energie a energetickej bezpečnosti, a opäť požaduje, aby sa zásady, ktoré sú súčasťou Zmluvy o energetickej charte (ECT) a jej protokolu o tranzite, v celom rozsahu začlenili do novej dohody medzi EÚ a Ruskom; víta dohodu z februára 2011 o zlepšenom mechanizme včasného varovania a dohodu o zriadení poradného výboru pre zemný plyn a dúfa, že tieto opatrenia budú doplnené o dohody o rovnakom prístupe na trhy a k investíciám do infraštruktúry;
11. žiada Radu a Komisiu, aby spolu s ruskou stranou rovnako spolupracovali na otázkach týkajúcich sa zmeny klímy a obnoviteľných energií;
12. opakovane požaduje, aby sa zintenzívnil dialóg medzi EÚ a Ruskom o ľudských právach a aby sa tento proces otvoril pre účinné príspevky Európskeho parlamentu a Štátnej dumy; pripomína návrh Komisie a Rady, ktorý Európsky parlament prijal v rozpočte na rok 2011 a ktorého cieľom je umožnenie dialógu zástupcov občianskej spoločnosti EÚ a Ruska v súvislosti so samitmi EÚ – Rusko, ktoré sa konajú každé dva roky;
13. vyzýva Radu a Komisiu, aby zdvojnásobili snahu o vyriešenie problémov pri prechádzaní hraníc EÚ s Ruskom a aby zaviedli konkrétne projekty a plne sa využíval nástroj susedstva a partnerstva a fondy z programu INTERREG určené na cezhraničnú spoluprácu, okrem toho vyzýva Rusko, aby sa v plnej miere zapojilo do stratégie pre región Baltského mora, najmä pokiaľ ide o zlepšenie námornej bezpečnosti a ochranu životného prostredia v citlivom Baltskom mori;
14. vyzýva zástupcov EÚ, aby využili každú príležitosť na vyjadrenie obáv EÚ v súvislosti s radom medzinárodných problémov, pri ktorých je konštruktívna spolupráca Ruska veľmi dôležitá; poukazuje najmä na to, že je potrebné vyriešiť otvorené otázky v Podnestersku, Gruzínsku a na južnom Kaukaze, ale tiež to, že vzhľadom na pozíciu Ruska v medzinárodnej politike je takisto potrebné zintenzívniť spoluprácu pri riešení všetkých otázok globálnej agendy;
15. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a vláde a parlamentu Ruskej federácie.
