12.9.2011 B7-0495/2011 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o hladomore vo východnej Afrike
Gabriele Zimmer
,
Jean-Luc Mélenchon
,
Sabine Lösing
,
Willy Meyer
,
Cornelia Ernst
v mene skupiny GUE/NGL
PE472.676v01-00 B7‑0495 Uznesenie Európskeho parlamentu o hladomore vo východnej Afrike
Európsky parlament,
– so zreteľom na článok 110 ods. 2 rokovacieho poriadku,
A. keďže v Africkom rohu je hladomorom postihnutých viac než 12 miliónov ľudí, a to v regióne Somálska, Etiópie, Keni a Džibutska;
B. keďže sucho je spôsobené nedostatkom dažďa, ale hladomor spôsobujú ľudia;
C. keďže 750 000 osôb hrozí smrť v najbližších niekoľkých mesiacoch, ak sa nenájde primerané riešenie; keďže tento hladomor je najhorší za posledných 60 rokov;
D. keďže príčiny tohto hladomoru sú rôzne vrátane občianskej vojny, politickej nestability, nedostatočnej bezpečnosti v regióne, degradácie pôdy, zmeny klímy, nezákonného skladovania toxického odpadu na somálskom pobreží a mimoriadne intenzívneho a nezákonného rybolovu pri pobreží Somálska, ktorého sa dopúšťajú európske a ázijské lode na spracovanie rýb;
E. keďže somálska vláda bola prinútená odstaviť svoju pobrežnú ochranu pre nedostatok finančných zdrojov z dôvodu medzinárodnej úverovej krízy; keďže sa tak vytvoril priestor zneužívaný na nezákonný rybolov v teritoriálnych vodách Somálska, čo je jeden z hlavných dôvodov, prečo somálski rybári stratili svoju obživu;
F. keďže operácia EUNAVFOR ATALANTA sa začala 8. decembra 2008 a do plnej prevádzky sa dostala vo februári 2009 s mandátom prispieť k ochrane plavidiel Svetového potravinového programu (WFP), ktoré prevážajú potravinovú pomoc vysídleným osobám v Somálsku, chrániť ohrozované plavidlá plaviace sa v Adenskom zálive a pri pobreží Somálska a predchádzať pirátstvu a ozbrojeným lúpežiam pri pobreží Somálska a potláčať ich, keďže od začiatku operácie ATALANTA útoky v somálskych teritoriálnych vodách mnohonásobne vzrástli;
G. keďže misia Africkej únie v Somálsku (AMISOM) je financovaná predovšetkým prostredníctvom afrického mierového nástroja, ktorý je financovaný zo zdrojov dlhodobého rozvojového krytia deviateho Európskeho rozvojového fondu (ERF), keďže príspevok EÚ na AMISOM prostredníctvom mierového nástroja predstavuje sumu 142,5 milióna EUR;
H. keďže podľa údajov, ktoré poskytol UNHCR, takmer polovica obyvateľov Somálska trpí hladomorom a štvrtina obyvateľstva utiekla do susedných krajín, aby tam hľadala potraviny a vodu, najmä do Kene a Etiópie, pričom utečenecký tábor Dabaab – najväčší v regióne – je preľudnený, žije v ňom viac ako 420 0000 osôb;
I. keďže veľa utečencov sú ženy a deti a keďže tieto zraniteľné osoby sú často obeťami zastrašovania a dokonca sexuálneho násilia;
J. keďže príčinou hladomoru v Africkom rohu je tiež rozsiahly nákup poľnohospodárskej pôdy zahraničnými investormi, zvyšovanie cien poľnohospodárskych produktov a ropy, svetová hospodárska kríza a špekulácia so základnými komoditami;
K. keďže derivátne nástroje založené na potravinových a poľnohospodárskych komoditných trhoch sa stali veľmi populárnymi a ľahko prístupnými investorom na celom svete a kľúčovým faktorom spôsobujúcim výrazný rast svetových cien potravín je rozširujúca sa škála likvidných finančných nástrojov založených na potravinových a poľnohospodárskych komoditných trhoch;
L. keďže podiel oficiálnej rozvojovej pomoci vyčlenenej na poľnohospodárstvo na medzinárodnej úrovni v posledných 30 rokoch výrazne poklesol;
1. vyjadruje sústrasť nad stratou ľudských životov spôsobenou suchom v Africkom rohu, vyzýva k väčšej mobilizácii pomoci EÚ pre najpostihnutejšie oblasti a najzraniteľnejšie skupiny obyvateľstva a žiada o zrušenie dlhu najpostihnutejších krajín;
2. vyzýva miestne orgány, aby v súlade s medzinárodným právom v oblasti humanitárnej pomoci umožnili organizáciám humanitárnej pomoci prístup k najviac postihnutým osobám;
3. žiada okamžité ukončenie všetkých násilností páchaných na civilnom obyvateľstve, ktoré uteká pred hladomorom a suchom, a to najmä pokiaľ ide o ženy a deti;
4. žiada, aby sa prijali naliehavé opatrenia na dodržanie záväzných medzinárodných záväzkov a dosiahnutie miléniových rozvojových cieľov, najmä cieľa č. 1, ktorým je vykonávať právo na primeranú výživu;
5. vyzýva Európsku úniu, aby zvýšila pomoc pre poľnohospodárstvo v okrajových oblastiach, ktoré trpia v dôsledku nezáujmu medzinárodného spoločenstva; žiada o zvýšenie podielu oficiálnej rozvojovej pomoci určenej pre poľnohospodárstvo, o investície do malých udržateľných poľnohospodárskych podnikov a pastierstva, o záruku prístupu k pôde pre malých poľnohospodárov, čím sa posilní miestny trh, a o primeranú dennú výživu pre ľudí v Africkom rohu;
6. víta záväzky EÚ a jej členských štátov a berie na vedomie, že Komisia vyčlenila 97,47 milióna EUR na humanitárnu pomoc v Africkom rohu a je pripravená znásobiť svoje úsilie a zvýšiť v tomto roku humanitárnu pomoc skupinám obyvateľstva postihnutého suchom na sumu 158 miliónov EUR; pripomína však, že na základe naliehavej výzvy OSN sa vyzbierala suma, ktorá je stále o 1 miliardu USD nižšia, ako je potrebné; naliehavo vyzýva medzinárodné spoločenstvo, aby plnilo svoje záväzky;
7. vyzýva Radu a Komisiu, aby predložili nariadenie o zákaze špekulácie na potravinových a poľnohospodárskych komoditných trhoch s cieľom ukončiť špekulatívnu činnosť, ktorá vedie k zvyšovaniu a nestabilite cien potravín, a aby pred ziskami a výnosmi zo špekulácií vplývajúcich na ceny potravín uprednostnili boj proti chudobe a ľudskému utrpeniu v Africkom rohu a v celom rozvojovom svete;
8. vyzýva EÚ, aby aktualizovala svoje usmernenia týkajúce sa pôdnej politiky a aby prikladala tejto otázke väčší význam v rámci programov v oblasti politiky rozvojovej spolupráce a všetkých politík EÚ, ktoré sa týkajú rozvojových krajín;
9. vyzýva Komisiu a Radu, aby prehodnotili svoju politickú stratégiu voči Somálsku a operácii ATALANTA/EUNAVFOR, pretože ju nemožno považovať za úspech z dôvodu zvyšujúceho sa počtu útokov a ich väčšej násilnosti; nalieha na Komisiu a Radu, aby sa sústredili na situáciu v krajine ako celku a, čo je veľmi dôležité, na potrebu zaoberať sa humanitárnou situáciou na mieste a odstrániť skutočné príčiny katastrofálnej situácie, ktorá spôsobuje utrpenie miliónov Somálčanov;
10. zdôrazňuje, že zdroje na rozvojovú pomoc, ako je to v prípade ERF, by sa nemali vynakladať na žiadne vojenské účely; dôrazne namieta voči využívaniu ERF na školenie vojenských síl v rámci reformy bezpečnostného sektora v Somálsku; zdôrazňuje, že ERF musí zostať výhradne nástrojom na financovanie boja za odstránenie chudoby a hladu v rozvojových krajinách;
11. poveruje svojho predsedu, aby postúpil toto uznesenie Rade, Komisii, inštitúciám Africkej únie, Panafrickému parlamentu, Parlamentnému zhromaždeniu AKT – EÚ a vládam členských štátov Európskej únie.
