Otázka na písomné zodpovedanie E-012204/2011
Komisii
článok 117 rokovacieho poriadku
Monika Flašíková Beňová (S&D)
(3. januára 2012)
Vec: Porušovanie ľudských práv na Malte
Ústavný súd na Malte skonštatoval, že v prípade dvoch Somálčanov, ktorí boli násilne vrátení do Líbye bez toho, aby im bolo umožnené podať žiadosť o azyl, Malta porušila ľudské práva a základné slobody týchto osôb.
Bolo porušené ich právo na slobodu, pretože tamojšia vláda ich násilne vrátila do krajiny, kde im reálne hrozila možnosť, že budú mučení a že sa s nimi bude zaobchádzať neľudským a ponižujúcim spôsobom.
Títo muži, ktorí sa na Maltu dostali ešte v roku 2004, sa vrátili naspäť do Líbye po 20 dňoch a okrem toho, že sa im odoprela možnosť požiadať o azyl, bolo popreté aj ich právo na tlmočníka.
V Líbyi boli následne mučení.
Ako náhradu za protiprávne konanie kompetentných úradov na Malte im súd priznal finančnú kompenzáciu.
Mieni Komisia v súvislosti s týmto prípadom vyvinúť nejakú aktivitu a odporučiť Malte, aby sa namiesto vyplácania finančných kompenzácií radšej zamerala na opatrenia dlhodobého charakteru, ktoré zabezpečia účinnú ochranu ľudských práv a základných slobôd migrantov v krajine?
