Odpoveď pána Andora v mene Komisie
(7. decembra 2011)
Komisia vo svojich návrhoch pre budúcnosť politiky súdržnosti uverejnených 6. októbra 2011 zavádza odlišný typ podmienok, aby zabezpečila, že investície politiky súdržnosti budú fungovať za účinných rámcových podmienok.
Vytvorenie užšieho prepojenia medzi politikou súdržnosti a hospodárskym riadením Únie zabezpečí, aby sa účinnosť výdavkov v rámci štrukturálnych fondov a Kohézneho fondu opierala o zdravé hospodárske politiky.
Znamená to tiež, že štrukturálne fondy a Kohézny fond môžu, ak je to nutné, byť presmerované na riešenie hospodárskych problémov, ktorým krajina čelí.
Podmienky ex ante majú za cieľ zabezpečiť, aby sa fondy zakotvili v kontexte vhodných strategických a regulačných rámcov.
Oba typy podmienok sú plne v súlade s potrebou zamerať fondy na ciele stratégie Európa 2020.
Európsky sociálny fond (ESF) sa zameria na štyri tematické ciele: podpora zamestnanosti a pracovnej mobility, investície do vzdelania, zručností a celoživotného vzdelávania, podpora sociálneho začlenenia a boj proti chudobe, zvyšovanie inštitucionálnych kapacít a efektívnosti verejnej správy.
Tieto ciele sú priamo spojené s hlavnými cieľmi stratégie Európa 2020 týkajúcimi sa zamestnanosti, vzdelávania a chudoby.
Návrh Komisie zahŕňa aj myšlienku minimálneho podielu na rozpočte politiky súdržnosti ESF s cieľom prijatia jasného finančného záväzku investovať do ľudí.
Komisia napokon súhlasí s názorom váženej pani poslankyne, že úspešná realizácia programov v súvislosti s kvalitou, udržateľnosťou a efektivitou je podmienená prijatím skutočného a záväzného partnerstva.
Komisia preto vo svojom nedávnom návrhu na fondy pre zdieľané hospodárenie posilnila princíp partnerstva.
Predpokladá prijatie delegovaného aktu, podľa ktorého by schválila Európsky kódex správania pre partnerstvo.
Tento kódex by stanovil ciele a kritériá na podporu implementácie partnerstva a na uľahčenie výmeny osvedčených postupov medzi členskými štátmi.
