13.2.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Tobias Pflüger, Willy Meyer Pleite a Vittorio Agnoletto
v mene Konfederatívnej skupiny Európskej zjednotenej ľavice - Nordickej zelenej ľavice
o Kódexe správania EÚ pri transfere zbraní – neprijatie spoločnej pozície Radou a nedosiahnutie zmeny kódexu na právne záväzný nástroj
Uznesenie Európskeho parlamentu o Kódexe správania EÚ pri transfere zbraní – neprijatie spoločnej pozície Radou a nedosiahnutie zmeny kódexu na právne záväzný nástroj
Európsky parlament ,
–
so zreteľom na článok 103 ods. 2 rokovacieho poriadku,
A.
keďže v roku 2008 uplynie desať rokov od prijatia Kódexu správania Európskej únie pri vývoze zbraní,
B.
keďže pred viac ako dvoma rokmi – 30. júna 2005, sa COARM (Pracovná skupiny Rady pre kontrolu vývozu zbraní) na technickej úrovni zhodla na znení spoločnej pozície, ktorá bola výsledkom dôkladného postupu revízie Kódexu správania EÚ pri transfere zbraní, s cieľom urobiť z kódexu účinný nástroj kontroly vývozu zbraní z územia EÚ spoločnosťami EÚ,
C.
keďže v dôsledku prijatia tejto spoločnej pozície sa z kódexu stane nástroj kontroly vývozu zbraní s právnou záväznosťou pre všetky členské štáty EÚ,
D.
keďže Parlament túto pozíciu vrelo privítal pri niekoľkých príležitostiach, okrem iného vo svojom uznesení z 18. januára 2007 o siedmej a ôsmej výročnej správe Rady v súlade s operačným ustanovením č. 8 Kódexu správania Európskej únie pri vývoze zbraní,
E.
keďže Rada napriek tomu od roku 2005 nedospela k prijatiu tejto spoločnej pozície na politickej úrovni a túto záležitosť nedoriešila,
F.
keďže dôvody nesplnenia tejto povinnosti sa nikdy oficiálne nevysvetlili, ale súvisia s tým, že niektoré členské štáty EÚ chcú zrušiť súčasné embargo EÚ na vývoz zbraní do Čínskej ľudovej republiky, pričom voči iným štátom sa embargo neuplatňuje,
G.
keďže naliehavosť tejto otázky nanovo zdôraznili tieto skutočnosti:
(1) nedávne vyhlásenia členských štátov EÚ, v ktorých naznačovali odhodlanie primárne sa sústrediť na zvýšenie vývozu zbraní ako prostriedok podpory hospodárskych záujmov,
(2) niekoľko iniciatív za harmonizáciu vnútroštátnych politík v oblasti získavania zbraní a transferov a predajov v rámci Spoločenstva,
H.
keďže napriek pozitívnemu úsiliu COARM o ďalšie zlepšenie kódexu a jeho uplatňovania jeho činnosť oslabujú vývozy zbraní z členských štátov EÚ do krajín zmietaných konfliktami, nestabilných krajín a krajín nedodržiavajúcich ľudské práva, ktoré treba podľa kódexu vnímať ako tzv. nezodpovedné cieľové krajiny,
I.
keďže nedostatok politickej vôle pretvoriť kódex správania na spoločnú pozíciu je v rozpore s vedúcou úlohou Európskej únie a jej členských štátov pri podpore globálnych právnych nástrojov zameraných na kontrolu verejných a súkromných transferov zbraní, najmä vstup právne záväznej a robustnej zmluvy o obchode so zbraňami do platnosti,
1.
vzhľadom na desiate výročie prijatia kódexu vyjadruje hlboký nesúhlas so súčasnou bezvýchodiskovou politickou situáciou v súvislosti s neprijatím spoločnej pozície;
2.
dôrazne vyzýva slovinské predsedníctvo EÚ, aby až do vyriešenia tejto otázky zaradilo prijatie spoločnej pozície ako stály bod programu každého zasadania Rady pre všeobecné záležitosti;
3.
vyzýva tie členské štáty EÚ, ktoré nesúhlasia s právne záväzným kódexom správania, aby zvážili svoj postoj;
4.
vyjadruje znepokojenie nad európskym trhom s obrannými zariadeniami, ktorý zintenzívni vývoz zbraní a tým ešte viac sťaží jeho kontrolu;
5.
žiada, aby sa do kódexu správania zaradil tovar s dvojakým použitím;
6.
žiada účinnejšiu kontrolu opätovných vývozov zbraní cez členské štáty EÚ alebo tretie krajiny a vyjadruje znepokojenie, že nedávne iniciatívy Komisie v súvislosti s posilňovaním odvetvia zbrojárstva zvýšia nebezpečenstvo väčšieho a nezákonného vývozu zbraní;
7.
je presvedčený, že EÚ bude v rámci podpory medzinárodne záväznej zmluvy o obchode so zbraňami pôsobiť podstatne vierohodnejšie, keď bude jej vlastný režim vývozu zbraní právne záväzný;
8.
je presvedčený, že súbežne s prijatím spoločnej pozície by sa mali podniknúť opatrenia, zamerané okrem iného na:
(a) predchádzanie nezodpovedným transferom zbraní prísnym uplatňovaním kritérií kódexu tak zo strany spoločností, ako aj zo strany národných ozbrojených síl,
(b) zlepšenie a vykonávanie kontrol sprostredkovania predaja a prechádzanie nezákonnému obchodu so zbraňami leteckou alebo námornou dopravou,
(c) zabezpečenie urýchleného prešetrenia nedávnych obvinení z porušovania zbrojného embarga,
(d) predchádzanie rozpredávania zbraní zozbieraných počas operácií v rámci EBOP, reformy bezpečnostného sektora (SSR) a iných operácií EÚ súkromným sprostredkovateľom a ich následný transfer do regiónov, ktorými zmietajú konflikty alebo v ktorých vládne napätie,
(e) zlepšenie transparentnosti a kvality údajov, ktoré členské štáty EÚ predkladajú v súvislosti s výročnou správou o kódexe správania,
9.
poveruje svojho predsedu, aby toto uznesenie postúpil Rade, Komisii a vládam a parlamentom všetkých členských štátov EÚ.
