P7_TA-PROV(2011)0411
Jednostranné vyjadrenia v zápisniciach zo schôdzí Rady
A7-0269/2011
Uznesenie Európskeho parlamentu z 27. septembra 2011 o jednostranných vyjadreniach v zápisniciach zo schôdzí Rady ( 2011/2090(INI) )
Európsky parlament,
–
so zreteľom na list z 8. decembra 2009 od predsedu Konferencie predsedov výborov predsedovi Výboru pre ústavné veci,
–
so zreteľom na medziinštitucionálnu dohodu z 22. decembra 1998 o spoločných usmerneniach pre kvalitu vypracúvania právnych predpisov Spoločenstva Ú. v.
ES C 73, 17.3.1999, s.
1.
,
–
so zreteľom na odpovede Rady a Komisie na otázky na písomné zodpovedanie P-3977/2010 a E-3981/2010 ,
–
so zreteľom na článok 48 rokovacieho poriadku,
–
so zreteľom na správu Výboru pre ústavné veci ( A7-0269/2011 ),
A.
keďže Súdny dvor má jasnú a výlučnú právomoc rozhodovať o výklade práva Únie, či už primárneho alebo sekundárneho,
B.
keďže Súdny dvor opakovane potvrdil, že tieto vyhlásenia nie sú právne záväzné,
C.
keďže Rada má povinnosť v plnej miere informovať Parlament o svojom stanovisku v súvislosti s legislatívnymi postupmi Článok 294 ZFEÚ (v prvom čítaní).
,
D.
keďže v súlade so zmluvou musia inštitúcie v plnej miere dodržiavať vzájomnú lojálnu spoluprácu Článok 13 ZEÚ.
,
E.
keďže jednostranné vyjadrenia členských štátov alebo Rady by mohli mať negatívny dosah na legislatívne právomoci Parlamentu a poškodzujú kvalitu právnych predpisov Únie a oslabujú zásadu právnej istoty,
F.
keďže žiadne vyjadrenie zaznamenané v zápisniciach zo schôdzí Rady alebo zmierovacieho výboru nemôže v žiadnej fáze legislatívneho postupu predpokladať výsledok rokovaní medzi oboma ramenami legislatívnej moci,
1.
opakovane potvrdzuje, že vyjadrenia a vyhlásenia, ktoré nie sú súčasťou právneho textu, ale ktoré sa ho týkajú, nezávisle od toho, či ich vydal jeden či viaceré členské štáty, nemajú žiadnu právnu účinnosť a môžu oslabiť súdržnosť práva Únie a jeho jasný výklad;
2.
trvá na tom, že v záujme účinného a transparentného vykonávania právnych predpisov v celej Únii nesmú jednostranné vyjadrenia oslabovať ani spochybňovať potrebu, aby všetky členské štáty systematicky dodržiavali disciplínu uverejňovania tabuliek zhody a stanovovania spôsobov a prostriedkov transpozície právnych predpisov EÚ do vnútroštátneho práva;
3.
žiada, aby všetky vyhlásenia boli oznámené Parlamentu a pokiaľ ide o vyhlásenia členských štátov, aby neboli uverejnené v Úradnom vestníku Európskej únie v sérii L;
4.
vyzýva Radu, aby predložila Parlamentu a súbežne aj národným parlamentom a vládam členských štátov zápisnice z legislatívnych častí svojich schôdzí;
5.
vyhradzuje si právo využiť všetky dostupné zákonné prostriedky v prípade, že by jednostranné vyjadrenia mali úmyselný zámer navodiť právne účinky;
6.
vyzýva Radu a Komisiu, aby sa na základe článku 295 ZFEÚ zapojili do rokovaní s Parlamentom s cieľom aktualizovať spoločné vyhlásenie o praktických pravidlách spolurozhodovacieho postupu (teraz riadny legislatívny postup) s cieľom zohľadniť nadobudnutie platnosti Lisabonskej zmluvy a jasne vymedziť rozsah jednostranných vyjadrení;
7.
poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
