28.4.2010 B7-0257/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o Kirgizsku
Elmar Brok
,
José Ignacio Salafranca Sánchez-Neyra
,
Paolo Bartolozzi
,
Filip Kaczmarek
,
Cristian Dan Preda
v mene poslaneckého klubu PPE
PE439.779v01-00 B7‑0257/2010 Uznesenie Európskeho parlamentu o Kirgizsku
Európsky parlament ,
– so zreteľom na svoje predchádzajúce uznesenia o Kirgizsku, najmä na uznesenie z 12. mája 2005,
– so zreteľom na stratégiu EÚ pre nové partnerstvo so Strednou Áziou, ktorú prijala Európska rada 21. – 22. júna 2007,
– so zreteľom na Dohodu o partnerstve a spolupráci medzi EÚ a Kirgizskom, ktorá nadobudla platnosť v roku 1999,
– so zreteľom na vyhlásenie podpredsedníčky Komisie /vysokej predstaviteľky Catheriny Ashtonovej o Kirgizsku zo 7. a 8. apríla 2010,
– so zreteľom na vyhlásenie EÚ na zasadnutí Stálej rady OBSE o situácii v Kirgizsku z 22. apríla 2010,
– so zreteľom na závery Rady o Kirgizsku z 26. apríla 2010,
– so zreteľom na článok 110 ods. 2 rokovacieho poriadku,
A. keďže EÚ má jasný záujem o mierové, demokratické a hospodársky prosperujúce Kirgizsko; keďže záväzky Kirgizska v oblasti dodržiavania medzinárodného práva, právny štát, ľudské práva a demokratické hodnoty, ako aj trhové hospodárstvo posilnia bezpečnosť a stabilitu,
B. keďže Kirgizsko je členom OBSE, z čoho vyplýva, že musí rešpektovať základné slobody, ľudské práva a právny štát a musí uplatňovať demokratické normy OBSE,
C. keďže občania sú rozčarovaní z nesplnených sľubov vlády z obdobia tulipánovej revolúcie z roku 2005, pokiaľ ide o demokraciu a lepšie riadenie,
D. keďže protestné akcie obyvateľov vyústili do násilnej konfrontácie, počas ktorej zomrelo najmenej 84 osôb a viac ako 400 osôb bolo zranených; keďže prezident Bakijev opustil hlavné mesto a neskôr aj krajinu a keďže bola urýchlene vytvorená dočasná vláda, ktorej členovia sú hlavní lídri opozície, z ktorých boli mnohí vo vedúcich funkciách krátko po tulipánovej revolúcii v roku 2005,
E. keďže EÚ musí vždy dodržiavať svoj záväzok zaradiť problematiku ľudských práv a právneho štátu do všetkých dohôd s tretími štátmi, podporovať demokratické reformy prostredníctvom súdržných politík a posilňovať tak svoju dôveryhodnosť v úlohe regionálneho hráča,
F. keďže Kirgizsko má strategickú polohu blízko Afganistanu a susedí s Ferganskou dolinou, ktorá je zo zemepisného, politického a hospodárskeho hľadiska v centre Strednej Ázie,
G. keďže EÚ je v Kirgizsku vo veľkej miere zastúpená najmä v úlohe poskytovateľ pomoci, čo jej umožňuje hrať dôležitejšiu úlohu pri podpore krajiny,
1. vyjadruje úprimnú ľútosť nad stratou ľudských životov a dúfa, že konflikt v Kirgizsku sa vyrieši mierovým spôsobom, ktorý bude založený na demokratických zásadách, právnom štáte a dodržiavaní ľudských práv;
2. vyzýva všetky strany zapojené do konfliktu, aby vyvinuli všetko potrebné úsilie na ochranu ľudských práv a základných slobôd obyvateľov Kirgizska, keďže ľudské práva sú základnou štruktúrou, na ktorej sa zakladá a podľa ktorej funguje každé spoločenstvo,
3. víta oznámenie dočasnej vlády, že v záujme posilnenia demokracie a politickej zodpovednosti sa uskutoční ústavné referendum a parlamentné voľby; vyzýva dočasnú vládu, aby zabezpečila, že Kirgizsko si bude naďalej plniť svoje medzinárodné povinnosti a aby zabezpečila slobodné a spravodlivé voľby;
4. zdôrazňuje, že z inštitucionálneho hľadiska je nevyhnutné vytvoriť súdržný a stabilný ústavný rámec s cieľom predchádzať sociálnym nepokojom v budúcnosti a zabezpečiť mierovú budúcnosť pre kirgizský ľud ; v tejto súvislosti víta spoluprácu dočasnej vlády s Benátskou komisiou;
5. odporúča dočasnej vláde, aby prijala opatrenia na boj proti vysokej miere nezamestnanosti, čo je dôležitým krokom na zabezpečenie dlhodobej politickej stability v krajine;
6. pripomína, že Kirgizsko je v dôsledku veľkého nedostatku zdrojov zraniteľné a vo veľkej miere závislé od vonkajšej pomoci; takisto pripomína, že v jeho susedstve neexistuje žiadny model pre demokratické a dobre fungujúce riadenie a pozitívny sociálny rozvoj, v dôsledku čoho usudzuje, že poskytnutie pomoci bude mať rozhodujúci význam;
7. zdôrazňuje význam aktívnej spolupráce s dočasnou vládou s cieľom zistiť a využiť možnosti na podporu dobrého riadenia a ostatných politických cieľov EÚ stanovených v stratégii pre Strednú Áziu a takisto s cieľom uľahčiť angažovanie a aktivity medzinárodných finančných inštitúcií;
8. upozorňuje na skutočnosť, že vývoj v Kirgizsku ovplyvňuje regionálny aj medzinárodný vývoj a je ním ovplyvnený; vyjadruje presvedčenie, že záujmy Ruska, USA a ostatných strán sa vo veľkej miere prekrývajú, najmä vo vzťahu k Afganistanu a nárastu islamského radikalizmu v regióne vrátane Kirgizska; domnieva sa, že toto by malo umožniť, aby sa obmedzilo geopolitické súťaženie a hľadali sa styčné body; verí, že úspech v tejto oblasti by mal aj širšie pozitívne účinky v oblasti medzinárodných vzťahov a medzinárodnej bezpečnosti;
9. vyzýva Komisiu a Radu, aby urýchlene preskúmali, či existujú alebo či je možné vytvoriť podmienky na naštartovanie nového programu pomoci pre Kirgizsko koordinovaného na medzinárodnej úrovni, pričom je potrebné v neposlednom rade zohľadniť, aký silný je záväzok dočasnej vlády týkajúci sa demokratizácie a fungovania transparentnej vlády; domnieva sa, že ak sa zistí, že na to existujú dostatočne pozitívne podmienky, EÚ by mala prevziať vedúcu úlohu pri zorganizovaní konferencie darcovských krajín pre Kirgizsko;
10. žiada Komisiu, aby so zreteľom na súčasnú situáciu preskúmala, či je potrebné poskytnúť rýchlu humanitárnu pomoc;
11. žiada Komisiu, aby požiadala o použitie nástroja stability a pripravila návrhy na prerozdelenie prostriedkov z nástroja rozvojovej spolupráce s cieľom zabezpečiť, aby EÚ mohla z krátkodobého aj strednodobého hľadiska primerane reagovať na novú situáciu v Kirgizsku;
12. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, dočasnej vláde Kirgizska, generálnemu tajomníkovi OSN, generálnemu tajomníkovi OBSE a generálnemu tajomníkovi Rady Európy.
