21.4.2009
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Gunnar Hökmark, v mene skupiny PPE-DE
– Pervenche Berès a Elisa Ferreira, v mene skupiny PSE
– Wolf Klinz, v mene skupiny ALDE
– Cristiana Muscardini, v mene skupiny UEN
a ktorý nahrádza návrhy týchto skupín:
– UEN ( B6‑0185/2009 )
– PPE-DE ( B6‑0187/2009 )
– ALDE ( B6‑0188/2009 )
– PSE ( B6‑0189/2009 )
o londýnskom samite G20 z 2. apríla 2009
Uznesenie Európskeho parlamentu o londýnskom samite G20 z 2. apríla 2009
Európsky parlament ,
–
so zreteľom na vyhlásenie vedúcich činiteľov londýnskeho samitu G20, ako aj ich vyhlásenie o posilnení finančného systému a o poskytnutí zdrojov zo strany medzinárodných finančných inštitúcií,
–
so zreteľom na zoznam OECD, na ktorom sú uvedené krajiny nespĺňajúce medzinárodné pravidlá výmeny daňových informácií a ktorý bol zverejnený 2. apríla 2009,
–
so zreteľom na závery predsedníctva zo zasadnutia Európskej rady z 19. a 20. marca 2009,
–
so zreteľom na oznámenie Komisie zo 4. marca 2009 s názvom Stimuly na oživenie hospodárstva v Európe (KOM(2009)114),
–
so zreteľom na správu skupiny odborníkov na vysokej úrovni pre finančný dohľad EÚ, ktorej predsedá Jacques de Larosière,
–
so zreteľom na oznámenie Komisie z 29. októbra 2008 s názvom Od finančnej krízy k ozdraveniu: PersonNameeurópsky rámec pre činnosť (KOM(2008)706),
–
so zreteľom na svoje uznesenie z 11. marca 2009 o pláne hospodárskej obnovy Európy ( A6-0063/2009 ),
–
so zreteľom na oznámenie Komisie z 8. apríla 2009 o podpore rozvojových krajín pri prekonávaní krízy (KOM (2009)160),
–
so zreteľom na nedávno uverejnenú správu MMF o vplyve svetovej finančnej krízy na krajiny s nízkymi príjmami,
–
so zreteľom na rozvojové ciele tisícročia OSN a záväzky o pomoci členských štátov EÚ pri riešení hladu a chudoby,
–
so zreteľom na správu Programu OSN pre životné prostredie (UNEP) s názvom Vyvedenie z krízy – príležitosť zo 16. februára 2009, v ktorej sa naliehavo vyzývajú štáty skupiny G 20, aby predložili „globálny zelený nový údel”,
–
so zreteľom na správu Medzinárodnej organizácie práce (MOP) s názvom Finančná a hospodárska kríza: perspektíva dobrej práce z 24. marca 2009, v ktorej naliehavo vyzýva krajiny skupiny G20, aby predložili koordinovaný stimulačný balík zameraný na sociálnu ochranu a vytváranie pracovných miest,
–
so zreteľom na článok 103 ods. 4 rokovacieho poriadku,
A.
keďže svet upadá stále hlbšie do recesie, pri ktorej žiadna krajina ani žiadne odvetvie nemôže očakávať, že sa vyhne jej dôsledkom, a keďže celosvetová hospodárska výkonnosť v roku 2009 rýchlo klesá a aj podľa najoptimistickejších vyhliadok sa v roku 2010 očakáva len pomalá obnova,
B.
keďže dôsledky finančnej krízy na reálnu ekonomiku mali za následok mimoriadne hospodárske okolnosti, ktoré si vyžadujú včasné, cielené, dočasné a primerané opatrenia a rozhodnutia s cieľom nájsť riešenia na bezprecedentnú globálnu situáciu v hospodárstve a zamestnanosti,
C.
keďže hlavnou výzvou boja proti úpadku medzinárodného a PersonNameeurópskeho hospodárstva je nedostatok dôvery na finančných a kapitálových trhoch, zvyšujúca sa nezamestnanosť a pokles medzinárodného obchodu;
D.
keďže terajšia recesia by sa mala využiť ako príležitosť na podporu lisabonsko-göteborských cieľov a globálneho záväzku na boj proti nezamestnanosti, zmene klímy a na zníženie spotreby energie,
E.
keďže Globálny plán pre obnovu a reformu obsahuje tieto ciele: 1) obnovenie dôvery, rastu a pracovných miest; 2) obnova finančného systému s cieľom obnoviť poskytovanie úverov; 3) posilnenie finančnej regulácie a obnovenie dôvery; 4) financovanie a reforma medzinárodných finančných inštitúcií s cieľom prekonať krízu a predísť krízam v budúcnosti; 5) podpora svetového obchodu a investícií, odmietanie protekcionizmu, posilnenie prosperity a 6) budovanie súdržného, ekologického a trvalo udržateľného obnoveného hospodárstva,
F.
keďže pri oživení a obnove svetového hospodárstva zohráva kľúčovú úlohu medzinárodná koordinácia;
G.
keďže členstvo v PersonNameeuPersonNamerozóne preukázateľne posilňuje hospodársku stabilitu v príslušných členských štátoch, čo je predovšetkým dôsledkom ich úsilia dodržiavať maastrichtské kritériá a ustanovenia Paktu rastu a stability a dôsledkom ochrany ich ekonomík pred menovými výkyvmi,
H.
keďže viaceré členské štáty mali vážne problémy s platobnou bilanciou, pričom niektoré z nich sa museli obrátiť so žiadosťou o pomoc na MMF a EÚ,
I.
keďže rozvojové ciele tisícročia, najmä odstránenie extrémnej chudoby a hladu musia byť oporou pre spoluprácu medzi AKT a ES podľa dohody o partnerstve z Cotonou,
J.
keďže niektoré darcovské krajiny znížili v dôsledku finančnej krízy svoj finančný podiel na oficiálnej rozvojovej pomoci (ODA) poskytovanej rozvojovým krajinám, čím ohrozili úsilie v dosahovaní rozvojových cieľov tisícročia,
K.
keďže krajiny AKT sú závislé od vývozu komodít, ktorý predstavuje viac ako 50 % ich príjmov v cudzej mene, a keďže finančná kríza má za následok pokles vývozu z mnohých rozvojových krajín a zníženie peňažných tokov do týchto krajín, obmedzený prístup k úverom a nižšie priame zahraničné investície, ako aj pokles cien komodít,
L.
keďže „offshore“ centrá umožňujú nezákonné vyhýbanie sa daniam a daňové úniky a bránia sa finančnej regulácii,
M.
keďže rast medzinárodného obchodu sa spomaľuje v dôsledku nedostatku úverov a financií a celkového poklesu svetového hospodárstva,
N.
keďže je potrebná intenzívna multilaterálna spolupráca, aby sa zabránilo protekcionistickým krokom, ktoré môže vyvolať finančná/hospodárska kríza,
Všeobecné poznámky
1.
víta Globálny plán pre obnovu a reformu predložený skupinou G20; berie na vedomie, že globálny plán je v súlade s úsilím, ktoré sa už vynaložilo v Európskej únii, aby sa zabránilo kolidujúcim politikám, ktoré sa svojimi účinkami navzájom rušia; víta uznanie krajín skupiny G20, že globálna kríza si vyžaduje globálne riešenie a jednotnú stratégiu na obnovenie dôvery, rastu a pracovných miest; domnieva sa, že toto uznanie si vyžaduje vážne následné riešenie na nasledujúcej schôdzi krajín skupiny G20, ktorá sa bude konať začiatkom jesene tohto roku;
2.
Je presvedčený, že úlohou svetových vedúcich predstaviteľov nie je naprávať súčasný finančný a hospodársky systém, ale uznať, že sa musí dosiahnuť nová rovnováha v regulačnom rámci, ktorý by zohľadnil trvalú environmentálnu a sociálnu udržateľnosť, možnosti, obnovený globálny hospodársky rast a tvorbu pracovných miest; žiada vytvorenie lepšej a súhrnnej regulácie a dohľadu a nový regulačný a riadiaci rámec; domnieva sa, že samit krajín G20 sa mal zaoberať problémom globálnej nerovnováhy v obchode a finančnom sektore, ktorá hrala rozhodujúcu úlohu v terajšej hospodárskej kríze;
3.
zdôrazňuje fakt, že všetky dohodnuté záväzky sa musia v plnej miere dodržiavať, rýchlo realizovať a ďalej rozvíjať na národnej i medzinárodnej úrovni s cieľom obnoviť dôveru a čo najviac zvýšiť efektívnosť; berie na vedomie úlohu FSB a MMF sledovať pokrok dosiahnutý v rámci schváleného akčného plánu a vyzýva obidva subjekty, aby Európskemu parlamentu predložili svoju správu;
4.
zdôrazňuje, že bezprostrednou prioritou musí byť rozhýbať reálnu ekonomiku, zabezpečiť riadne fungovanie kapitálových trhov a úverov, udržiavať a podporovať zamestnanosť a chrániť ľudí pred nepriaznivým vplyvom krízy, pričom sa bude venovať osobitná pozornosť najchudobnejším a najviac zraniteľným;
5.
podporuje rozhodnutie skupiny G20 zvoliť v prevažnej miere riešenia založené na úveroch a zárukách, ktoré maximalizujú hospodárske účinky a zároveň napomôžu zníženie dlhodobých dôsledkov programov v objeme viac než 1 bilión dolárov na štátne pokladnice;
Obnova rastu a pracovných príležitostí
6.
víta dohodu o poskytnutí 832 miliárd EUR dodatočných finančných zdrojov pre MMF, ďalšie finančné inštitúcie a financovanie obchodu a záväzok vynakladať trvalé úsilie vo fiškálnej oblasti potrebné na obnovenie úverovania, rastu a pracovných miest vo svetovom hospodárstve, pričom sa zabezpečí dlhodobá fiškálna udržateľnosť; uvedomuje si však skutočnosť, že nebol dohodnutý žiadny dodatočný PersonNameeurópsky finančný stimul; uznáva, že priestor na opatrenia je v každej krajine rozdielny, ale každá musí konať až po hranice svojich možností;
7.
uznáva kľúčovú úlohu centrálnych bánk v tomto úsilí, ich rýchle znižovanie úrokových sadzieb a víta záväzok G20 nepristúpiť ku konkurenčnej devalvácii národných mien, ktorá by mohla spustiť začarovaný kruh; víta postupné znižovanie úrokovej sadzby ECB zamerané na posilnenie rastu a jej urýchlené poskytovanie krátkodobých finančných nástrojov určených na oživenie medzibankového úverovania; upozorňuje na potrebu vytvoriť podmienky, ktoré uľahčia premietnutie znížení úrokových sadzieb na dlžníkov; vyzýva na prijatie všetkých opatrení, ktoré by opäť umožnili riadne fungovanie finančných trhov vrátane naliehavých opatrení na obnovenie domácich úverov a medzinárodného toku kapitálu;
8.
so znepokojením si všíma rýchly nárast verejného zadlžovania a rozpočtových deficitov; zdôrazňuje význam čo najskoršieho zavedenia riadneho štátneho financovania a zabezpečenia dlhodobej fiškálnej udržateľnosti, aby sa zabránilo prenosu príliš veľkého zaťaženia na budúce generácie, pričom poznamenáva, že tento problém by sa mal riešiť individuálne v súvislosti s celkovou zadlženosťou;
9.
vyjadruje poľutovanie nad skutočnosťou, že samit G20 sa nezaoberal globálnou nerovnováhou, ktorá stála pri zrode finančnej krízy; pripomína, že v záujme predchádzania vzniku finančnej krízy v budúcnosti je potrebné riešiť základné príčiny (t. j. nadmerný deficit USA financovaný nadmerným prebytkom čínskeho obchodu), ktorých dôsledky siahajú ďaleko za oblasť bankovej a finančnej regulácie a inštitucionálneho riadenia; domnieva sa, že účinná mnohostranná reakcia na krízu musí zahŕňať riešenie príčin nerovnováhy výmenných kurzov a kolísavosti výmenných kurzov v mnohostranných rámcoch; preto naliehavo vyzýva Európsku radu na prijatie spoločnej pozície, aby sa tieto otázky riešili na nasledujúcom samite krajín skupiny G-20 v New Yorku;
Posilňovanie finančného dohľadu a regulácie
10.
víta spoločný prístup zameraný na zlepšenie regulácie finančného sektora a finančného dohľadu na základe vyššej súdržnosti a systematickej spolupráce krajín; naliehavo vyzýva všetky vlády, aby konali v súlade so svojimi záväzkami prijatými na stretnutí skupiny G20; je toho názoru, že rozhodnutia a záväzky zo samitu G20 predstavujú minimum, nie maximum; víta skutočnosť, že EÚ je ambicióznejšia v rozsahu a požiadavkách na reguláciu a dohľad;
11.
zdôrazňuje význam obnovenia dôvery vo finančný sektor, čo je kľúčom k opätovnému poskytovaniu úverov pre reálnu ekonomiku, ako aj k obnoveniu medzinárodných kapitálových tokov; trvá na potrebe naliehavo sa zaoberať bankovými aktívami so zníženou hodnotou, ktoré obmedzujú poskytovanie úverov; naliehavo vyzýva vlády členských štátov EÚ a príslušné orgány, aby od bánk zabezpečili kompletné a transparentné poskytovanie údajov o aktívach so zníženou hodnotou v súvahách, pričom sa zohľadnia usmernenia Komisie pre nakladanie s aktívami so zníženou hodnotou v bankovom sektore Spoločenstva, a aby postupovali koordinovaným spôsobom v súlade s pravidlami hospodárskej súťaže; vyzýva vlády G20, aby oznámili, ako fungujú ich programy v oblasti aktív so zníženou hodnotou a aké sú ich výsledky; odporúča čo najviac zvýšiť medzinárodnú spoluprácu a odmietať finančný a regulačný protekcionizmus;
12.
víta rozhodnutie regulovať a systematicky sledovať všetky dôležité inštitúcie, trhy a nástroje (vrátane hedžových fondov), ale domnieva sa, že sú potrebné ďalšie opatrenia na odstránenie špekulatívnych extrémov a že regulácia a kontrola musia zahrňovať tie činnosti, ktorých veľkosť možno individuálne považovať za nesystémovú, ale ktoré spoločne predstavujú potenciálne riziko finančnej stability; zdôrazňuje potrebu rozvíjať mechanizmy efektívnej spolupráce a výmeny informácií medzi národnými orgánmi s cieľom zabezpečiť účinný cezhraničný dohľad a zároveň chrániť otvorené trhy;
13.
schvaľuje rozhodnutie krajín G20 prijať bazilejskú kapitálovú rámcovú dohodu II, ako aj snahy čo najskôr posilniť obozretné regulačné normy;
14.
zastáva názor, že zásady platné pre cezhraničnú spoluprácu v oblasti krízového riadenia musia byť ihneď uvedené do praxe na vysokej úrovni; so zreteľom na silnejúce vzájomné pôsobenie medzi národnými finančnými systémami naliehavo vyzýva príslušné orgány na spoluprácu na medzinárodnej úrovni s cieľom pripraviť sa na finančné krízy a riadiť ich;
15.
víta rozhodnutie G20 podporovať integritu a transparentnosť na finančných trhoch, ako aj zvýšenú zodpovednosť finančných aktérov; víta záväzok G20 uskutočniť reformu režimov odškodňovania trvalo udržateľnejším spôsobom ako súčasť revízie finančnej regulácie a zdôrazňuje význam prepojenia stimulov s dlhodobou výkonnosťou, predchádzania stimulom, ktoré vedú k nezodpovednosti, ako aj zaručiť uplatňovanie nových zásad v celom priemysle s cieľom zabezpečiť rovnaké podmienky; bude naďalej veľmi ostražitý, pokiaľ ide o účinné uplatňovanie zásad, ktoré sa týkajú platieb a odškodňovania vo finančných inštitúciách, a požaduje prijatie prísnejších opatrení v tejto oblasti;
16.
víta opatrenia v súvislosti s ratingovými agentúrami, ktoré sú zamerané na zvýšenie transparentnosti a posilnenie spolupráce medzi národnými dozornými orgánmi; naďalej ho znepokojuje nedostatok hospodárskej súťaže v tomto sektore a žiada výrazné obmedzenie prekážok vstupu na trh;
17.
víta zámer dosiahnuť dohodu o jednotnom súbore účtovných štandardov, nesúhlasí s tým, že Rada pre účtovné štandardy (FASB) upravila definíciu reálnej hodnoty pre hráčov na trhu v USA, a naliehavo žiada Komisiu, aby k tejto zmene prijala medzinárodné účtovné štandardy 39 a nečakala na rozhodnutie Rady pre medzinárodné účtovné štandardy (IASB);
18.
vyzýva nasledujúci samit krajín G20, aby dohodol koordinované a účinné kroky na odstránenie všetkých daňových rajov a odstránil medzery v právnych predpisoch v spoločnostiach „onshore“ v oblasti daní a regulácie, ktoré dovoľujú vyhýbanie sa daňovým povinnostiam v značnom rozsahu dokonca aj vo významných finančných centrách; víta vyhlásenie G20 v súvislosti s bankovým tajomstvom; odporúča, aby EÚ na svojej úrovni prijala vhodný legislatívny rámec pre oblasť daňových rajov, a vyzýva svojich medzinárodných partnerov, aby urobili to isté;
Posilňovanie našich globálnych finančných inštitúcií
19.
plne podporuje rozhodnutie vyhradiť ústrednú úlohu pri koordinovaní schválenej agendy premenovanej a rozšírenej Rady finančnej stability; podporuje rozhodnutie G20 dať jej k dispozícii silnejší inštitucionálny základ a zvýšené právomoci; zdôrazňuje význam spoločných zásad a zabezpečenia pravidiel zbližovania v oblasti finančných služieb s cieľom vyrovnať sa s globálnymi účastníkmi trhu;
20.
víta plán G20 uskutočniť reformu medzinárodných finančných inštitúcií a žiada, aby sa tieto reformy začali čo najskôr; očakáva ďalekosiahlu reformu globálnej hospodárskej a finančnej zodpovednosti, zabezpečenie súdržnosti medzi politikami a postupmi medzinárodného hospodárstva a finančných inštitúcií a naliehavo žiada revíziu podmienok, ktoré sa uplatňujú pri väčšine úverov MMF a Svetovej banky;
21.
okrem toho žiada, aby sa zlepšilo zastúpenie rozvojových krajín v medzinárodných finančných inštitúciách; víta záväzok k otvorenému a transparentnému výberovému konaniu založenému na zásluhách pri menovaní vedúcich predstaviteľov medzinárodných finančných inštitúcií; naliehavo žiada EÚ, aby preto vystupovala jednotne;
22.
žiada Komisiu, aby posúdila zvýšenie zvláštnych práv čerpania v MMF, ktoré môže byť potrebné, a ECB, aby vyhodnotila účinky tohto rozšírenia na stabilitu svetových cien;
Odmietanie protekcionizmu a podporovanie globálneho obchodu a investovania
23.
podporuje záväzok G20 zvýšiť dostupné zdroje pre svetové finančné inštitúcie o 850 miliárd USD na podporu rastu rozvíjajúcich sa trhov a rozvojových krajín; víta podstatné zvýšenie zdrojov MMF, ktorý je hlavným poskytovateľom finančnej pomoci štátom s problémami s platobnou bilanciou vrátane členských štátov EÚ a ktorý vyvíja činnosť zameranú na podporu rastu rozvíjajúcich sa trhov a rozvojových krajín;
24.
víta pokrok, ktorý dosiahol MMF pomocou svojho nového flexibilného úverového rámca (Flexible Credit Line), s ktorým prestáva uplatňovať doterajšie normatívne a nepružné poskytovanie úverov v rámci podmienenosti, ako to dokladá MMF vo svojej nedávnej správe o vplyve svetovej finančnej krízy na krajiny s nízkymi príjmami vyhlásením, podľa ktorého by sa pri formulovaní výdavkových politík mala uprednostňovať ochrana alebo rozširovanie sociálnych programov alebo predkladanie schválených investícií a vo všeobecnosti zachovanie smerovania k dosiahnutiu RCT;
25.
víta potvrdený záväzok plniť rozvojové ciele tisícročia a sľub sprístupniť ďalších 50 miliárd USD na podporu sociálnej ochrany, oživenia obchodu a rozvoja zabezpečenia v krajinách s nízkymi príjmami; žiada, aby sa táto suma prerozdelila nielen vo forme pôžičiek, ale v prípade možnosti aj vo forme priamych príspevkov na podporu sociálnej ochrany a oživenie obchodu;
26.
ľutuje skutočnosť, že sľuby G20 týkajúce sa pomoci pre obchod a zahraničnej rozvojovej pomoci (ODA) boli nedostatočné; zdôrazňuje, že napriek tomu, že v oznámení sú vymenované finančné opatrenia na zvýšenie zdrojov pre rozvojový svet zo strany Svetovej banky a MMF, nebol stanovený žiadny osobitný záväzok, ktorý by zabezpečil, že pomoc pre obchod predstavuje dodatočné financovanie;
27.
víta záväzok ďalej podporovať svetový obchod a investície; je však znepokojený značným znížením objemu svetového obchodu, ktorý hrozí ďalším prehĺbením globálnej recesie; zdôrazňuje, že je dôležité, aby sa dosiahlo rýchle a úspešné uzavretie rokovaní v Dauhe, ktoré pomôže napraviť nerovnováhu vo svetovom obchodnom systéme, ktorý fungoval v neprospech rozvojových krajín;
28.
odmieta akúkoľvek formu protekcionizmu v reálnej ekonomike, ako aj v rámci finančného sektora ako reakciu na hospodársky pokles a pokles svetového obchodu;
29.
vyzýva budúci samit krajín skupiny G20, aby riešil aj reformu svetového obchodného systému a riadenia WTO s cieľom podporovať spravodlivý obchod, odstraňovať rastúce nerovnosti medzi severom a juhom, zlepšovať súdržnosť medzi obchodnými, sociálnymi a environmentálnymi politikami a zabezpečiť väčšiu demokratickosť, transparentnosť a zodpovednosť WTO;
30.
vyzýva členské štáty EÚ, aby predložili opatrenia a nástroje zavedené ako odpoveď na krízu v rozvojových krajinách v záujme vytvorenia koordinovanej odpovede EÚ; vyzýva na uskutočnenie takto identifikovaných opatrení, ktoré by mali byť vyhodnotené v nasledujúcej správe o finančnom rozvoji z Monterrey;
31.
upozorňuje na pretrvávajúcu potravinovú krízu, ktorá si vyžaduje okamžité opatrenia a reformy, aby sa v rozvojových krajinách zabezpečila trvalo udržateľná poľnohospodárska výroba;
Zabezpečenie spravodlivej a udržateľnej obnovy pre všetkých
32.
víta, že G20 uznáva dôležitosť trvalo udržateľnejšieho svetového hospodárstva; zdôrazňuje aj fakt, že dosiahnutie záväznej dohody o zmene klímy na nadchádzajúcej konferencii v Kodani je skutočne dôležité; zdôrazňuje však, že vedúci činitelia G20 by mali uznať rozsiahlu povahu problémov celosvetovej trvalej udržateľnosti, akými sú problémy súvisiace s rybným a lesným hospodárstvom a krízou vodných zdrojov, ktorých dôsledky najviac pociťujú ľudia v rozvojových krajinách;
33.
žiada Komisiu, aby v súvislosti s úvahami o budúcnosti stratégie trvalo udržateľného rozvoja zaviedla potrebné postupy zamerané na dôkladné zváženie dôsledkov všetkých existujúcich politík na zmenu klímy;
34.
zdôrazňuje potrebu účinného vykonávania balíka opatrení v oblasti klímy a energetiky a potrebu zvýšenia investícií do obnoviteľných zdrojov, ekoinovácie, energetiky ohľaduplnej voči životnému prostrediu a energetickej účinnosti, čo by malo byť ústrednou časťou akčného plánu pre energetiku na obdobie rokov 2010 – 2014;
35.
vyzýva budúci samit G20, aby sa na nasledujúcom samite zaoberal programom týkajúcim sa dôstojnej práce, navrhnutým Medzinárodnou organizáciou práce, a mal by predovšetkým prijať záväzok v oblasti všeobecného dodržiavania ľudských práv pri práci, hlavných pracovných noriem a odstraňovania práce detí;
36.
poveruje svojho predsedu, aby toto uznesenie postúpil Rade, Komisii, ECB, parlamentom a vládam členských štátov, členským štátom skupiny G20 a MMF.
