EP schválil uznesenie k výsledkom konferencie na Bali
Životné prostredie
2008-01-31 - 13:18
Európsky parlament schválil pomerom hlasov 605:45:19 uznesenie o výsledkoch konferencie o klimatických zmenách, ktorá sa uskutočnila v decembri 2007 na indonézskom ostrove Bali.
Jej cieľom bolo pripraviť dohodu pre výrazné zníženie skleníkových plynov, ktorá by viedla k nahradeniu Kjótskeho protokolu po roku 2012.
V prijatom uznesení poslanci opätovne zdôraznili nutnosť zníženia emisií skleníkových plynov priemyselnými krajinami o 30 % do roku 2020 a o 60-80 % do roku 2050 oproti úrovniam z roku 1990 a vyjadrili spokojnosť nad tým, že akčný plán z Bali obsahuje jasný termín pre podpis medzinárodnej dohody.
Zároveň vyslovili poľutovanie nad skutočnosťou, že v tomto akčnom pláne nebolo v súvislosti s neodkladným znižovaním emisií skleníkových plynov možné odkázať na jednoznačné vedecké stanovisko.
"Zelená" rozvojová politika
Poslanci kladú v prijatom texte dôraz na prenos technológií a vítajú rozhodnutie začať v rozvojových krajinách strategický program pre posilnenie investícií do rozvoja, prenosu a používania technológií pre zmierňovanie klimatických zmien.
Okrem toho sa domnievajú, že rozvojová politika a pomoc EÚ sa musí nutne a urýchlene "zazelenať".
K veľmi pomalému pokroku v tejto oblasti sa vyjadrili kriticky.
Politika EÚ v oblasti biopalív : nutná urýchlená revízia
Poslanci v prijatom texte uvítali nové ciele v oblasti biopalív, navrhnuté v balíčku o klimatických zmenách, a vyzvali na bezodkladné prehodnotenie politiky EÚ v tejto oblasti.
Pozornosť by sa pritom podľa nich mala sústrediť na udržateľnosť životného cyklu všetkých biopalív z hľadiska znižovania emisií skleníkových plynov.
Parlament tiež zdôrazňuje, že pri vytváraní a realizácii stratégie pre biopalivá by mali byť zohľadnené všetky negatívne ekologické, sociálne a ekonomické dopady, a mali by proti nim byť prijaté ochranné opatrenia.
Zníženie emisií v USA podmienkou pre účasť EÚ
EP berie na vedomie iniciatívu vlády USA zvolať sériu stretnutí najväčších svetových producentov emisií a vyzýva Komisiu a členské krajiny, ktorých sa to týka, aby svoju účasť podmienili tým, že im hostiteľská krajina predloží konkrétne návrhy krátkodobých cieľov pre zníženie emisií, ktoré budú v súlade s cieľmi dohody UNFCCC.
Konferencia na Bali
Diskusie o problematike klimatických zmien, ktorých sa koncom roku 2007 na Bali zúčastnili politickí predstavitelia 180 krajín, priniesli viaceré úspechy, vrátane dohody o začatí formálnych rokovaní o celosvetovej klimatickej politike po roku 2012 a vypracovania tzv. "cestovnej mapy" na jej uskutočnenie.
V spomínanom roku totiž končí platnosť Kjótskeho protokolu, v ktorom sa priemyselné krajiny sveta zaviazali v porovnaní s rokom 1990 znížiť emisie skleníkových plynov o päť percent.
Účastníci konferencie na Bali sa dohodli, že dohoda o konkrétnych krokoch pre obdobie po roku 2012 bude uzatvorená najneskôr do roku 2009, s cieľom poskytnúť dostatok času pre jej ratifikáciu.
Rozprava (30.
01.
2008):
V rámci rozpravy o tejto problematike vystúpila aj slovenská europoslankyňa Irena BELOHORSKÁ (NA, SK).
Tzv.
"Bali Roadmap", ako aj novovytvorený Adaptačný fond označila za výzvy, v ktorých musí Európska únia prevziať vedúcu úlohu, no zdôraznila, že Európska únia musí zároveň reálne zhodnotiť, aké znižovanie je únosné.
"Znížiť emisie o 25 až 40 % do roku 2020 v porovnaní s rokom 1990, či dokonca o 50% do roku 2050 sa mi zdá ako zadávanie čísiel znižovania bez toho, aby sme skutočne vedeli, o koľko percent je znižovanie možné", uviedla a dodala, že to pripomína skôr "lotériu s percentami" a "nepremyslené, nereálne vyťahovanie čísiel z klobúka".
Bez participácie USA, Číny a Indie navyše podľa jej slov žiadne snahy EÚ nedosiahnu želaný efekt, pretože tento globálny problém nemožno podľa Ireny Belohorskej riešiť jednostranne.
"Ak si zadáme príliš vysoké nároky, nesplní ich jeden štát, potom ich nesplní ďalší štát a potom zistíme, že ich nesplnil ani jeden štát.
V tejto situácii sa mi ako racionálnejšie riešenie zdá menej ambiciózne percentuálne znižovanie.
Stačí, keď sa pozrieme na to, ako Európska únia plní ciele stanovené v Lisabonskej stratégii", uviedla na záver.
Europoslankyňa Zita PLEŠTINSKÁ (EPP-ED, SK), náhradníčka vo Výbore EP pre klimatické zmeny, vyzdvihla úspechy, ktoré sa podarili Parlamentu na Bali dosiahnuť a vymenovala možné kroky EP v tejto oblasti do budúcnosti.
"V prvom rade nemôžme spomaliť v našom v úsilí.
EÚ musí podporovať investície do výskumu a vývoja smerom k účinným a menej náročným technológiám.
Nemôžeme tiež hovoriť iba o CO 2 .
Ukladanie stále prísnejších ekologických podmienok nie je správnym riešením, pretože by sme mohli znevýhodniť práve naše európske malé a stredné podniky.
Nesmieme navyše brániť novým myšlienkam, napríklad stratégii nazvanej Vodou ozdravovať klímu", uviedla vo svojom príspevku.
Plénum následne informovala, že tím slovenských a českých vedcov pod vedením Michala Kravčíka, významného experta pre využívanie vody ako ozdravovateľky vysušeného urbárneho priestoru, pripravil tzv.
"Novú vodnú paradigmu" a uviedla, že koncentrácia dažďovej vody vo vodných nádržiach je zjednodušeným, rýchlym a veľmi efektívnym riešením.
"Som presvedčená, že nielen v Amerike, ale aj v Európe je dobrým strategickým riešením neskanalizovať dažďovú vodu, ale uskladniť ju pre budúce využitie", zdôraznila, pričom vyjadrila presvedčenie, že tento nový prístup nájde podporu aj v Európe.
20080129IPR19922
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
