4.5.2011 B7-0286/2011 NÁVRH UZNESENIA predložený na základe otázok na ústne zodpovedanie B7‑0301/2011 a B7‑0302/2011
v súlade s článkom 115 ods. 5 rokovacieho poriadku
o preskúmaní iniciatívy „Small Business Act“
Bendt Bendtsen
v mene poslaneckého klubu PPE
Edit Herczog
v mene skupiny S&D
Fiona Hall
,
Jürgen Creutzmann
v mene skupiny ALDE
Reinhard Bütikofer
,
Raül Romeva i Rueda
v mene skupiny Verts/ALE
Giles Chichester
v mene skupiny ECR
Niki Tzavela
v mene skupiny EFD
PE465.590v01-00 B7‑0286/2011 Uznesenie Európskeho parlamentu o preskúmaní iniciatívy „Small Business Act“
Európsky parlament ,
– so zreteľom na oznámenie Komisie z 23. februára 2011 s názvom Preskúmanie iniciatívy „Small Business Act“ pre Európu ( KOM(2011)0078 ),
– so zreteľom na svoje uznesenie z 10. marca 2009 o iniciatíve „Small Business Act“ Prijaté texty, P6_TA(2009)0100 .
,
– so zreteľom na svoje uznesenie zo 16. februára 2011 o praktických aspektoch týkajúcich sa revízie nástrojov EÚ na podporu financovania malých a stredných podnikov v ďalšom programovom období Prijaté texty, P7_TA(2011)0057 .
,
– so zreteľom na článok 115 ods. 5 a článok 110 ods. 2 rokovacieho poriadku
A. keďže malé a stredné podniky (MSP), ktorých je v EÚ 23 miliónov a ktoré predstavujú približne 99 % všetkých podnikov a zabezpečujú viac ako 100 miliónov pracovných miest, významným spôsobom prispievajú k hospodárskemu rastu, sociálnej súdržnosti a vytváraniu pracovných miest, sú významným zdrojom inovácií a zohrávajú zásadnú úlohu v udržiavaní a zvyšovaní zamestnanosti a prispievajú k plneniu hlavných cieľov kľúčových iniciatív stratégie Európa 2020,
B. keďže iniciatíva „Small Business Act“ je založená na celom rade významných politických pilierov, ako je prístup k financovaniu, prístup k trhom (k jednotnému trhu, medzinárodným trhom, verejnému obstarávaniu) a lepšia tvorba práva. keďže pokrok, ktorý členské štáty dosiahli pri prijímaní konkrétnych opatrení na zlepšenie podnikateľského prostredia pre MSP sa líši a je často len okrajový, a to napriek ich politickému záväzku voči zásadám iniciatívy „Small Business Act“,
C. keďže MSP pri rozširovaní svojich aktivít, pri zlepšovaní svojej inovačnej schopnosti a v rámci prístupu k trhom aj naďalej čelia značným problémom, ktoré pramenia najmä z ich ťažkostí získať finančné prostriedky a z pretrvávajúcej administratívnej záťaže, ktorá by sa mala ešte viac znížiť,
D. keďže rámcový program pre konkurencieschopnosť a inovácie (CIP) sa osvedčil a priniesol výhody 100 000 zúčastneným MSP, pričom sa očakáva, že do jeho skončenia v roku 2013 sa počet zúčastnených MSP ešte zvýši,
Vykonávanie iniciatívy „Small Business Act“
1. víta preskúmanie iniciatívy „Small Business Act“ zo strany Komisie a vyjadruje podporu novým návrhom zameraným na ďalšie zlepšenie prístupu k financovaniu, posilnenie prístupu na trh a pokračujúce znižovanie byrokratickej záťaže prostredníctvom posilnenej správy vecí verejných, inteligentnej regulácie a opatrení, ako je preskúmanie výkonnosti MSP;
2. ďalej víta skutočnosť, že v rámci iniciatívy „Small Business Act“ boli úspešné prijaté takmer všetky legislatívne návrhy; dôrazne žiada členské štáty, aby urýchlene prijali posledný zostávajúci návrh týkajúci sa štatútu európskej súkromnej spoločnosti, čo by MSP umožnilo obchodovať v celej EÚ a zároveň znižovať náklady, podporovať rast v tejto oblasti a prispievať k splneniu cieľa uvedeného v iniciatíve „Small Business Act“, ktorým je 25 % zníženie administratívnej záťaže, prispievať k účinnosti Aktu o jednotnom trhu, potláčať protekcionistické politiky členských štátov a podporovať obchod;
3. naliehavo žida členské štáty, aby urýchlene vykonali revidovanú smernicu o oneskorených platbách s cieľom účinne bojovať proti tomuto javu a jeho negatívnym dôsledkom, najmä pre MSP; v tejto súvislosti vyzýva Komisiu, aby vykonala schválený pilotný projekt na podporu MSP vytvorením účinných systémov riadenia úverov, ktoré by uľahčili cezhraničné vymáhanie pohľadávok;
4. poukazuje na to, že jednotlivé členské štáty vykonávajú opatrenia stanovené v iniciatíve „Small Business Act“ rôznym spôsobom; v tejto súvislosti dôrazne žiada členské štáty, aby v tomto smere zvýšili svoje úsilie a aby prijali konkrétne záväzky na ďalšom zasadnutí Rady pre konkurencieschopnosť;
5. domnieva sa, že Komisia svojím pravidelným monitorovaním musí zabezpečiť, aby sa iniciatíva vykonávala systematickým a uceleným spôsobom; je presvedčený, že by Komisia mala mať k dispozícii účinnejšie nástroje, ktorými by členské štáty prinútila vykonávať zásady iniciatívy „Small Business Act“, a vyzýva ju, aby každoročne predkladala správu o pokroku vo vykonávaní iniciatívy ako na úrovni EÚ tak na úrovni členských štátov;
6. víta skutočnosť, že Komisia menovala nového zástupcu MSP a podporuje jeho mandát na monitorovanie pokroku členských štátov pri plnení iniciatívy „Small Business Act“ a na podporu záujmov MSP v rámci celej Komisie a najmä pri zabezpečovaní účinného dodržiavania zásady „najprv myslieť v malom“; vyzýva členské štáty, aby menovali vnútroštátnych zástupcov MSP, ktorí by koordinovali politiky MSP a dohliadali na vykonávanie iniciatívy „Small Business Act“ naprieč jednotlivými správnymi orgánmi;
7. vyzýva Komisiu, aby vzhľadom na prierezovú úlohu politiky MSP a v záujme zabezpečenia jednotnosti politiky menovala v príslušných generálnych riaditeľstvách (napríklad pre výskum, životné prostredie, vnútorný trh, zamestnanosť, obchod) zástupcov riaditeľov pre záležitosti MSP, ktorí by úzko spolupracovali so zástupcom MSP;
8. je znepokojený skutočnosťou, že nie vo všetkých nových legislatívnych návrhoch, najmä na vnútroštátnej úrovni, bol riadne a jednotne uplatnený test vplyvu na MSP; vyzýva preto členské štáty a Komisiu, aby zabezpečili, aby boli všetky nové legislatívne návrhy posúdené z hľadiska svojho možného vplyvu na MSP a aby sa test vplyvu na MSP používal pravidelne ako súčasť posúdení vplyvu; ďalej vyzýva Komisiu, aby predložila minimálne normy a požiadavky vychádzajúce z najlepších postupov s cieľom zabezpečiť, aby sa test vplyvu na MSP uplatňoval na úrovni EÚ, ako aj na národnej úrovni;
9. zdôrazňuje skutočnosť, že posúdenie vplyvu vrátanie testu vplyvu na MSP musí prebiehať nezávisle a malo by byť vždy založené na podloženej a objektívnej analýze možných účinkov; domnieva sa preto, že členovia výboru pre posudzovanie vplyvu by mali byť menovaní Európskym parlamentom a Radou na základe návrhu Komisie a nemali by už viac podliehať pokynom predsedu Komisie; navrhuje, aby bol zástupca MSP stálym členom výboru pre posudzovanie vplyvu, aby dohliadal na riadne vykonávanie testu vplyvu na MSP;
Inteligentná regulácia
10. varuje pred pretrvávajúcou byrokraciou a administratívnou záťažou, ktorá predstavuje pre MSP najväčšiu prekážku; víta názor Komisie, že by sa členské štáty mali vyhýbať stratégii tzv. „gold plating“ (pridávania ďalších požiadaviek nad rámec požiadaviek právnych predpisov pri transpozícii smerníc do vnútroštátnych právnych predpisov); je toho názoru, že členské štáty by mali pri transpozícii európskych smerníc do vnútroštátneho práva využívať porovnávacie tabuľky, aby bolo jasné, aká časť návrhu pochádza z európskeho práva a aká časť je súčasťou dodatočných vnútroštátnych právnych predpisov;
11. zdôrazňuje význam elektronickej verejnej správy a zásady „len raz“, podľa ktorej by orgány členských štátov nemali zdvojovať žiadosti o informácie;
12. víta obnovené úsilie Komisie presadiť zníženie administratívnej záťaže MSP na vnútroštátnej úrovni, keďže nie všetky členské štáty prijali alebo plnia vnútroštátne ciele na jej zníženie; vyzýva členské štáty, aby prijali dôraznejší politický záväzok tým, že tieto ciele určia a vynaložia väčšie úsilie na ich presadzovanie;
13. zdôrazňuje, že administratívna záťaž je relatívne vysoká v menších spoločnostiach a žiada preto o rozlišovanie medzi mikropodnikmi, malými a strednými podnikmi; zdôrazňuje, že mikropodniky (s menej ako 10 zamestnancami) tvoria 91,8 % všetkých podnikov EÚ, a preto si zaslúžia viac pozornosti a zodpovedajúci prístup ušitý na mieru;
Prístup k finančným prostriedkom
14. zdôrazňuje, že úspešná stratégia na podporu inovatívnych MSP by nemala vychádzať z toho, že bude ponúkať viac dotácií, ale z vytvorenia podnikateľského prostredia, v ktorom budú mať MSP viac slobody a lepší prístup ku všetkým formám financovania a finančným nástrojom, ako sú granty, záruky a financovanie formou majetkovej účasti; poznamenáva, že určitá miera zlyhania je neodmysliteľnou súčasťou inovácií, a preto zdôrazňuje význam „druhej šance“ pre čestných podnikateľov MSP, ktorí neuspeli;
15. požaduje najmä lepší prístup k finančnej podpore pre počiatočné etapy inovácií vo forme počiatočného financovania, neformálneho financovania (tzv. podnikateľský anjel) a výraznejšieho ekvitného a kváziekvitného financovania na podporu začínajúcich a malých inovatívnych obchodných spoločností na úrovni EÚ, ale aj na regionálnej a miestnej úrovni; v tejto súvislosti zdôrazňuje, že je potrebné vytvoriť Európsky fond pre rizikový kapitál; domnieva sa, že Únia by mala rozšíriť ponuku stálych produktov pre rozdelenie rizika, ktoré ponúka Európska investičná banka prostredníctvom finančného nástroja s rozdelením rizika (Risk Sharing Finance Facility – RSFF);
16. domnieva sa, že vzhľadom na nové požiadavky Basel III pre banky, ktoré by mohli významným spôsobom ovplyvniť ich financovanie určené pre MSP, by sa mala venovať osobitná pozornosť komplexnému testu vplyvu na MSP ako súčasti posúdenia vplyvu smernice o kapitálových požiadavkách, ktorá sa v súčasnosti pripravuje, a že je potrebné na úrovni EÚ klásť väčší dôraz na poskytovanie systémov záruk ako alternatívnej metódy financovania;
17. v tejto súvislosti víta skutočnosť, že EIB vyčlenila 1 miliardu EUR, ktorá má byť v jej mene vynaložená Európskym investičným fondom ako mezanínový nástroj pre rast prostredníctvom investičných fondov zameraných na rastúce, inovatívne a konkurencieschopné MSP v celej Európe; žiada preto o ďalšie zvýšenie prostriedkov pre tieto finančné nástroje zamerané na podporu inovácií, ktoré sú základom európskej konkurencieschopnosti;
18. dôrazne podporuje rámcový program pre konkurencieschopnosť a inovácie a jeho preukázané výsledky a varuje, že zmena štruktúry, ku ktorej by došlo jeho prípadným začlenením do budúceho programu výskumu EÚ, môže negatívne ovplyvniť jeho účinnosť a pružnosť; žiada, aby rámcový program pre konkurencieschopnosť zostal nezávislým kľúčovým programom pre MSP; do budúceho rámcového programu pre konkurencieschopnosť a inovácie by sa mal začleniť rozpočtový riadok pre iniciatívu „Small Business Act“ na financovanie jej priorít;
19. vyjadruje poľutovanie nad tým, že ku koncu roku 2009 bolo prostredníctvom sprostredkovateľských bánk plne sprístupnených 75 % z celkových 21 miliárd EUR vyčlenených na finančnú podporu, z ktorých mohlo ťažiť len 50 000 z celkového počtu 23 miliónov MSP; žiada preto, aby boli prijaté opatrenia, ktoré by platobný mechanizmus, najmä systém sprostredkovateľských partnerských bánk, sprehľadnili, sprístupnili a urobili ho účinnejším, aby sa zabránilo vzniku deficitov a bolo možné splniť ciel požičať MSP medzi rokmi 2008 a 2011 plnú čiastku 30 miliárd EUR;
Prístup k trhom
20. víta prijatie Aktu o jednotnom trhu, ktorý bol prijatý na základe iniciatívy Európskeho parlamentu a v súlade s Montiho správou; víta predovšetkým legislatívne opatrenia, ktoré MSP umožňujú plne využívať výhody jednotného trhu, ako sú európske pravidlá pre fondy rizikového kapitálu, revízia pravidiel pre DPH a zjednodušenie smerníc o účtovníctve; naliehavo žiada Radu, aby sa dôraznejšie zaviazala vykonávať Akt o jednotnom trhu, predovšetkým prijatím jeho prioritných opatrení do konca roku 2012; vyzýva Komisiu a Radu, aby starostlivo zvážili záujmy MSP v rámci všetkých opatrení tohto procesu;
21. domnieva sa, že by sa mal posilniť dialóg medzi MSP a verejnými obstarávateľmi s cieľom uľahčiť účasť MSP v postupoch verejného obstarávania; v tejto súvislosti navrhuje preskúmať možnosti pomôcť MSP vytvárať partnerstvá a konzorciá, aby sa mohli spoločne uchádzať o verejné zákazky; vyzýva Komisiu, aby uskutočnila posúdenie vplyvu a preskúmala možnosť zvýšiť hranicu verejného obstarávania EÚ, čo by umožnilo MSP zúčastniť sa na zákazkách, ktoré by ináč podliehali osobitným požiadavkám a zostali by tak pre ne nedostupné; vyzýva Komisiu, aby preskúmala, ako by bolo možné zlepšiť zverejňovanie všetkých oznamov o verejnom obstarávaní v rámci celej Európy a znížiť administratívnu záťaž, ktorá európskym firmám bráni v účasti na cezhraničnom verejnom obstarávaní; vyzýva členské štáty, aby systematickejším spôsobom uplatňovali Európsky kódex osvedčených postupov na uľahčenie prístupu MSP k verejnému obstarávaniu;
22. vyzýva Komisiu, aby v nadchádzajúcom návrhu na modernizáciu európskeho systému normalizácie zabezpečila primerané zastúpenie záujmov MSP v európskych orgánoch normalizácie a aby normy lepšie sprístupnila aj pre MSP;
23. zdôrazňuje význam iniciatív, ako je iniciatíva na podporu výskumu v malých podnikoch, ktorá podporuje orgány verejného sektora v nákupe výsledkov výskumu a vývoja od malých podnikov, s cieľom nájsť riešenia pre verejné potreby a pritom podporiť rozvoj inovatívnych výrobkov a služieb;
Podpora MSP
24. opakuje svoju predchádzajúcu výzvu na zriadenie účelových národných, či už fyzických alebo elektronických informačných kontaktných centier a agentúr na podporu MSP v súlade so zásadou jednotného kontaktného miesta, ktoré by ponúkali prístup k rôznym zdrojom informácií a podporných služieb, štruktúrovaných podľa životného cyklu podnikov;
25. domnieva sa, že malým podnikom by sa malo pomáhať v zvyšovaní ich konkurencieschopnosti na medzinárodných trhoch prostredníctvom: posilňovania ich schopnosti vyvážať; šírenia informácií týkajúcich sa programov a iniciatív uľahčujúcich prístup na medzinárodné trhy a prienik tovarov a služieb MSP; zabezpečenia toho, že záujmy malých podnikov budú primerane zastúpené v bilaterálnych a multilaterálnych obchodných rokovaniach;
Výskum a inovácie
26. žiada o ďalšie vyvíjanie úsilia v oblasti zjednodušovania financovania výskumu, rozvoja a inovácií a vhodného riadenia programov, najmä na osoh MSP, a v súlade s návrhmi uznesení Európskeho parlamentu z 11. novembra 2010 o zjednodušení realizácie rámcových programov pre výskum a zo 16. februára 2011 o praktických aspektoch týkajúcich sa revízie nástrojov EÚ na podporu financovania malých a stredných podnikov v ďalšom programovom období;
27. víta zámer Komisie navrhnúť odľahčené administratívne a finančné pravidlá pre MSP, ako aj súbor zjednodušených nástrojov s cieľom posilniť ich inovačné kapacity v rámci celého inovačného cyklu vrátane inovácií netechnologického charakteru v budúcom finančnom rámci pre výskum a inovácie a osobitne v následníckych programoch siedmeho rámcového programu v oblasti výskumu a technického rozvoja a rámcového programu pre konkurencieschopnosť a inovácie; pripomína Komisii význam poskytovania miestnej podpory pre MSP, napríklad prostredníctvom zapojenia inovačných centier, obchodných komôr a podnikateľských organizácií a inovačných zoskupení;
28. žiada o prijatie jednotného európskeho patentu a ďalší rozvoj európskej koordinácie nástrojov a programov (ako sú inovačné poukazy), ktoré podporujú schopnosť MSP riadiť inovácie, ich prístup k výskumu a inovačným službám a ďalšie služby zakladajúce sa na znalostiach (podnikateľské modely, posúdenie rizika atď.); poukazuje predovšetkým na najlepšie príklady univerzitných centier pre transfer technológií členských štátov, ktoré MSP uľahčujú prístup k výskumu a vývoju; vyzýva Komisiu, aby zhodnotila realizovateľnosť myšlienky vytvoriť Európsky patentový fond, ktorý by tento transfer technológií medzi výskumnými centrami a podnikmi, predovšetkým inovatívnymi MSP, uľahčoval;
29. vyzýva národné vlády, aby zvážili možnosť daňovo motivovať začínajúce inovatívne malé podniky počas ich prvých rokov prevádzky;
Znalosti, vzdelanie a odborná príprava
30. vyjadruje poľutovanie, že iniciatíva „Small Business Act“ nevenuje dostatočnú pozornosť sociálnym otázkam a otázkam pracovného trhu, ktoré ovplyvňujú podnikanie a schopnosť MSP naplniť svoj zamestnávateľský potenciál a zamestnávať pracovnú silu s vhodnými zručnosťami;
31. priznáva, že rast a inovácie sú z veľkej časti ťahané podnikavými MSP; zdôrazňuje, že by sa malo venovať viac pozornosti podporovaniu rozvoja podnikateľského ducha na všetkých úrovniach vzdelávania a odbornej prípravy využívaním inovačných metód, ako sú skutočné mini spoločnosti v rámci stredoškolského vzdelávania; zdôrazňuje význam podpory rozvoja manažérskych a digitálnych zručností, ktoré sú nevyhnutné pre úspech malých podnikov v súčasnom trhovom prostredí;
32. vyzýva Komisiu a členské štáty, aby rozvíjali a podporovali iniciatívy snažiace sa o lepšiu identifikáciu a predpovedanie zručností, potrebných pre MSP, najmä s cieľom umožniť im fungovať udržateľnejším spôsobom a vytvoriť stratégie na podnikateľské vzdelávanie a odbornú prípravu, ktoré sú založené na najlepších postupoch členských štátov;
33. vyzýva Komisiu, aby program Erasmus pre mladých podnikateľov ustanovila ako stály program a vyčlenila preň dostatočný rozpočet, na základe veľmi povzbudivých výsledkov prípravnej akcie, hoci stále beží len v obmedzenom rozsahu;
Efektívnosť zdrojov
34. víta skutočnosť, že Komisia uznala, že MSP zohrávajú kľúčovú úlohu v prechode k zdrojovo-efektívnemu hospodárstvu; je presvedčený, že splnenie cieľa efektívnosti zdrojov si vyžaduje prístup vychádzajúci z hodnotového reťazca; vyzýva preto Komisiu, aby navrhla projekty a činnosti koordinované odvetvovými MSP, ktoré budú zamerané na určenie potenciálnych inovácií s efektívnym využívaním zdrojov v rámci hodnotových reťazcov;
35. víta návrh Komisie prijať Akčný plán pre ekoinovácie; žiada o ambiciózne opatrenia na podporu MSP pri zavádzaní ekoinovatívnych riešení vo všetkých štádiách hodnotového reťazca vrátane návrhu; je presvedčený, že je potrebné zvýšiť finančné prostriedky na iniciatívy v tejto oblasti, napríklad prostredníctvom budúceho programu pre konkurencieschopnosť a inovácie, ale aj prostredníctvom cieľového využívania štrukturálnych fondov; vyzýva Komisiu, aby každé dva roky predkladala správu o pokroku, ktoré členské štáty dosiahli v oblasti podpory ekoinovácií MSP;
36. upozorňuje na potenciál, ktoré majú MSP v oblasti úspory energií, keďže iba 24 % MSP sa dnes aktívne zúčastňuje akcií zameraných na zníženie svojho vplyvu na životné prostredie; zdôrazňuje, že uplatňovanie nákladovo-efektívnych opatrení zameraných na zlepšenie energetickej účinnosti by MSP pomohlo znížiť náklady na energiu a zlepšiť ich reinvestičnú schopnosť; je presvedčený, že je veľmi potrebné podporovať zlepšenie tzv. nízkouhlíkovej gramotnosti, pokiaľ ide o MSP; zdôrazňuje, že hoci má každý MSP k dispozícii aspoň jedného finančného poradcu, existuje len veľmi málo odborníkov poskytujúcich MSP poradenstvo v oblasti úspory energií a energetickej efektívnosti;
37. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
