27.9.2010 B7-0535/2010 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o budúcnosti Európskeho sociálneho fondu
Pervenche Berès
v mene Výboru pre zamestnanosť a sociálne veci
PE446.626v01-00 B7‑0535/2010 Uznesenie Európskeho parlamentu o budúcnosti Európskeho sociálneho fondu
Európsky parlament ,
– so zreteľom na oznámenie Komisie s názvom EURÓPA 2020 – Stratégia na zabezpečenie inteligentného, udržateľného a inkluzívneho rastu (KOM(2010) 2020),
– so zreteľom na závery Európskej rady z 25. a 26. marca 2010,
– so zreteľom na závery Európskej rady zo 17. júna 2010 (EU/CO 13/10) a najmä na skutočnosť, že prijala stratégiu Európa 2020,
– so zreteľom na správu OECD o úlohe vzdelávania v období krízy,
– so zreteľom na závery Rady o strategickej správe Komisie z roku 2010 o vykonávaní programov politiky súdržnosti, ktoré boli prijaté na 3023. zasadnutí Rady pre zahraničné veci 14. júna 2010 v Luxemburgu,
– so zreteľom na článok 6 písm. e) Zmluvy o fungovaní Európskej únie (ZFEÚ),
– so zreteľom na článok 156 ZFEÚ,
– so zreteľom na článok 162 ZFEÚ,
– so zreteľom na článok 110 ods. 2 rokovacieho poriadku,
1. konštatuje, že Európsky sociálny fond (ESF) má zásadný význam pre zlepšovanie zamestnanosti a zvyšovanie pracovný príležitostí, podporu pri prispôsobovaní zručnosti pracovníkov požiadavkám trhu práce a zaradení pracovníkov na pracovný trh a podporu sociálneho začlenenia;
2. upriamuje pozornosť na štyri usmernenia týkajúce sa politík zamestnanosti, ktoré prijal Európsky parlament, a víta skutočnosť, že ich ciele zahŕňajú podporu zamestnanosti a boj proti chudobe v rámci začlenenia a opätovného začlenenia do pracovného života prostredníctvom odbornej prípravy;
3. zdôrazňuje, že významný pokrok, ktorý sa dosiahol pri plnení cieľov stratégie Európa 2020, najmä v oblasti zamestnanosti a sociálnych otázok, má zásadný význam, pokiaľ ide o dôveryhodnosť tejto stratégie;
4. verí, že ciele stratégie Európa 2020 sa môžu dosiahnuť využívaním tohto nástroja s cieľom podporiť malé a stredné podniky a prispôsobiť vzdelávací systém a odborné vzdelávanie potrebám malých a stredných podnikov;
5. domnieva sa, že väčšie zameranie na riadne fungovanie pracovného trhu a na sociálne podmienky je životne dôležité v záujme toho, aby sa oživil rast a produktivita a zlepšil sa stav zamestnanosti v Európe;
6. takisto sa domnieva, že v záujme toho, aby sa dosiahli ciele stratégie Európa 2020, musí sa klásť veľký dôraz na modernizáciu vzdelávacieho systému a odborného vzdelávania, na dôstojnú prácu vrátane boja proti neistej a nelegálnej práci, na rodovú rovnosť, na vytváranie podmienok na zosúladenie pracovného a súkromné života a na zabezpečenie toho, aby ľudia, ktorí sú v súčasnosti vylúčení z trhu práce, mohli mať k nemu prístup;
7. domnieva sa, že ESF sa musí posilniť ako hlavný nástroj na podporu stratégie Európa 2020; zdôrazňuje, že je dôležité, aby členské štáty využívali ESF na investovanie do činností súvisiacich so zručnosťami, zamestnanosťou, odbornou prípravou a rekvalifikáciou s cieľom zvýšiť počet a kvalitu pracovných miest;
8. domnieva sa, že účinnosť ESF je podmienená jeho schopnosťou prispôsobiť sa rôznym problémom vyplývajúcim z miestnych a územných osobitostí; preto pri zisťovaní jeho cieľov podporuje prístup smerom zdola nahor;
9. domnieva sa, že trvalo udržateľný hospodársky rast a vytváranie pracovných miest v Európe sú predpokladom na dosiahnutie sociálnej a územnej súdržnosti;
10. upozorňuje na skutočnosť, že aj keď je územná súdržnosť dôležitá, ešte väčší význam má vyvíjať ďalšie úsilie na dosiahnutie sociálnej súdržnosti v súlade s literou a duchom zmlúv, a najmä s článkom 9 ZFEÚ;
11. zdôrazňuje, že regionálna a sociálna politika EÚ sú vzájomne prepojené a že obidve sú životne dôležité pre úspech stratégie Európa 2020, a vyzýva Komisiu, aby vypracovala jasný rámec na vytvorenie silnej súčinnosti medzi všetkými európskymi politikami a štrukturálnymi fondmi;
12. zdôrazňuje, že hospodárska, sociálna a územná súdržnosť by sa mali posilniť prostredníctvom zlepšenia zamestnateľnosti a zvýšenia pracovných príležitostí, podporovaním vysokej miery zamestnanosti a zabezpečením väčšieho množstva lepších pracovných miest;
13. preto zdôrazňuje, že je potrebné urobiť všetko preto, aby sa zabezpečilo, že politiky a nástroje EÚ budú fungovať spoločne koordinovaným spôsobom a že sa budú vzájomne podporovať, v záujme toho, aby pomáhali ľuďom nájsť si kvalitné pracovné miesto, rozvíjať ich pracovnú kariéru, dostať sa z chudoby, zabrániť akýmkoľvek formám sociálneho vylúčenia a vo všeobecnosti mať prospech z budúceho rastu;
14. uznáva, že štrukturálne fondy z veľkej časti zostávajú hlavným nástrojom financovania na plnenie sociálnych cieľov, a žiada Komisiu, aby presadzovala súčinnosť s inými programami a podporovala súdržnosť viacročných rámcových programov, napríklad programov Daphne a Progress, programu verejného zdravia a programu Európa pre občanov;
15. vyzýva Komisiu, aby posilnila potenciál štrukturálnych fondov zjednodušením, spružnením a zlepšením postupov a potenciál rozmeru sociálnej integrácie s cieľom pomôcť členským štátom optimalizovať výsledky sociálnej politiky a politiky zamestnanosti a vytvárať trvalo udržateľný rast;
16. zdôrazňuje význam ESF ako kľúčového nástroja na boj proti nezamestnanosti a zlepšovanie vzdelávania a celoživotnej odbornej prípravy zamestnancov (najmä počas súčasnej krízy v oblasti zamestnanosti), ako aj na boj proti chudobe a vylúčeniu;
17. zastáva názor, že sa musí posilniť úloha ESF pri zlepšovaní zamestnateľnosti a adaptability pracovníkov; vyzýva Komisiu, aby posúdila všetky politické možnosti, pokiaľ ide o zvýšenie prínosu ESF v súvislosti s budúcou podobou štrukturálnych fondov; verí, že ďalšie fungovanie ESF v rámci základného nariadenia o všeobecných ustanoveniach pre fondy, ale na základe uplatňovania vlastných pravidiel a vlastného rozpočtu, prináša veľké výhody;
18. domnieva sa, že v dôsledku slobody pohybu osôb na vnútornom trhu vznikajú v niektorých častiach EÚ, a najmä vo väčších mestách, nové problémy súvisiace so zabezpečením sociálnej ochrany v núdzi pre ľudí, ktorí sa nedokážu sami uživiť, čím sa vytvára ďalší tlak na súkromné (charitatívne) a verejné služby, ktoré poskytujú pomoc v núdzi napríklad bezdomovcom alebo marginalizovaným skupinám obyvateľstva v spoločnosti;
19. zdôrazňuje, že zásada partnerstva prispieva k transparentnosti a zjednodušovaniu a že partnerom sa preto musia poskytnúť právomoci, aby mohli riadne plniť svoju úlohu; zdôrazňuje, že je potrebné ďalej posilňovať partnerský prístup pri poskytovaní pomoci z ESF na budovanie kapacít a odborného vzdelávania partnerov;
20. domnieva sa, že ESF hrá kľúčovú úlohu pri podpore sociálneho rozmeru hospodárskeho rastu a aktívnej účasti občanov v spoločnosti a na trhu práce, v dôsledku čoho presadzuje rovnaké príležitosti pre všetkých ako vektor sociálnej a medzigeneračnej solidarity a vytvárania inkluzívnejšej spoločnosti s cieľom znižovať chudobu;
21. domnieva sa, že výsledky Európskeho roka boja proti chudobe a sociálnemu vylúčeniu, za aký bol vyhlásený rok 2010, by mohli Komisii pomôcť účinnejšie zamerať podporu ESF na boj proti chudobe a sociálnemu vylúčeniu v EÚ, a to podporou lepšieho vzdelávania pre budúce pracovné miesta;
22. poveruje svojho predsedu, aby postúpil toto uznesenie Rade a Komisii.
