12.1.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Annemie Neyts-Uyttebroeck
v mene skupiny ALDE
o situácii v pásme Gazy
Uznesenie Európskeho parlamentu o situácii v pásme Gazy
Európsky parlament ,
–
so zreteľom na svoje predchádzajúce uznesenia o Blízkom východe, najmä uznesenie zo 16. novembra 2006 o situácii v pásme Gazy, uznesenie z 12. júla 2007 o Strednom východe, uznesenie z 11. októbra 2007 o humanitárnej situácii v Gaze a uznesenie z 21. februára 2008 o situácii v pásme Gazy,
–
so zreteľom na rezolúciu Bezpečnostnej rady OSN č. 1860 z 8. januára 2009,
–
so zreteľom na štvrtý Ženevský dohovor (1949),
–
so zreteľom na vyhlásenie Európskej únie o situácii na Blízkom východe z 30. decembra 2008,
–
so zreteľom na článok 103 ods. 2 rokovacieho poriadku,
A.
keďže Izrael začal 27. decembra 2008 v Gaze vojenskú ofenzívu s názvom Liate olovo, ktorá je odpoveďou na obnovenie odpaľovania rakiet proti civilným cieľom po prevzatí moci v Gaze hnutím Hamas a po skončení prímeria,
B.
keďže obyvatelia Gazy trpia od roku 2006 dôsledkami izraelskej blokády osôb a tovaru vrátane väčšiny liekov, potravín a paliva,
C.
keďže podľa najnovších správ bolo v Gaze v dôsledku izraelskej operácie zabitých približne tisíc osôb vrátane stoviek žien a detí, tisíce osôb utrpelo zranenia a boli zničené domy, školy a ďalšie dôležité súčasti civilnej infraštruktúry,
D.
keďže politika izolácie pásma Gazy zlyhala v politickej i humanitárnej rovine; keďže embargo na pásmo Gazy predstavuje kolektívny trest v rozpore s medzinárodným humanitárnym právom,
E.
keďže významná finančná podpora Palestíny zo strany Európskej únie zohrala dôležitú úlohu v zabránení humanitárnej katastrofe v pásme Gazy a na Západnom brehu; keďže Európska únia najmä prostredníctvom agentúry UNWRA naďalej poskytuje humanitárnu pomoc obyvateľstvu a prostredníctvom mechanizmu financovania PEGASE ako aj ďalšej medzinárodnej pomoci pre palestínske územia poskytuje priamu finančnú podporu zamestnancom Palestínskeho správneho orgánu v pásme Gazy,
1.
víta prijatie rezolúcie Bezpečnostnej rady OSN č. 1860 z 8. januára 2009 a ľutuje, že ani Izrael ani Hamas doposiaľ nesplnili požiadavku OSN na zastavenie nepriateľských akcií; naliehavo preto žiada Izrael a Hamas, aby pristúpili k okamžitému prímeriu vrátane úplného zastavenia odpaľovania rakiet proti Izraelu a žiada Izrael, aby okamžite stiahol svoje jednotky z Gazy;
2.
je presvedčený, že vojenské riešenie krízy nejestvuje a upozorňuje, že predlžovaním operácií sa bude len naďalej zhoršovať mimoriadne utrpenie civilného obyvateľstva a prehlbovať nestabilita v regióne;
3.
je šokovaný utrpením civilného obyvateľstva Gazy spôsobeným neprimeraným použitím sily zo strany izraelskej armády; odsudzuje najmä skutočnosť, že pri útokoch boli zasiahnuté civilné ciele a budovy OSN a vyjadruje solidaritu s civilným obyvateľstvom, ktoré trpí násilím v Gaze a v južnom Izraeli;
4.
zastáva názor, že aj vedenie Hamasu nesie svoju zodpovednosť za tragický osud civilného obyvateľstva Gazy tým, že neustále provokuje Izrael odpaľovaním rakiet proti civilným cieľom;
5.
vyzýva Radu, aby zvýšila tlak s cieľom dosiahnuť zastavenie násilia, podporuje diplomatické úsilie, ktoré doposiaľ vyvinulo medzinárodné spoločenstvo vrátane Egypta a Francúzska a vyzýva k uzavretiu prímeria na základe rokovaní, pričom toto prímerie by mal garantovať mechanizmus vytvorený medzinárodným spoločenstvom a jeho súčasťou by mohlo byť vyslanie medzinárodných síl;
6.
vyzýva na konanie medzinárodnej konferencie pod záštitou Kvarteta a za účasti všetkých regionálnych aktérov na základe predchádzajúcej dohody medzi Izraelom a Palestínčanmi a iniciatívy Ligy arabských štátov;
7.
vyzýva Izrael, aby prestal porušovať svoje záväzky vyplývajúce z medzinárodného práva vrátane medzinárodného humanitárneho práva; vyzýva Hamas, aby zastavil raketové útoky a prevzal svoju zodpovednosť tým, že vstúpi do politického procesu s cieľom obnoviť vnútropalestínsky dialóg a prispieť do prebiehajúcich rokovaní;
8.
dôrazne žiada izraelské orgány, aby otvorili hraničný prechod a zrušili blokádu a umožnili tým dovoz potravín, urgentnej zdravotníckej pomoci a paliva do Gazy; naliehavo žiada orgány Izraela, aby umožnili medzinárodným novinárom sledovať udalosti priamo v teréne,
9.
súhlasí s tým, že je v zmysle požiadaviek Bezpečnostnej rady OSN č. 1860 naliehavo potrebné poskytnúť Gaze opatrenia a záruky s cieľom umožniť pretrvanie prímeria a v rámci toho zabezpečiť trvalé otvorenie hraničných prechodov a zamedziť ilegálnemu pašovaniu zbraní a munície,
10.
vyzýva Radu a Komisiu a ďalších medzinárodných poskytovateľov pomoci, aby v spolupráci s OSN a medzivládnymi organizáciami poskytli adekvátnu pomoc, ktorá by pomohla opäť naštartovať nevyhnutný proces základnej ekonomickej obnovy v pásme Gazy a viedla by k obnoveniu dôstojných životných podmienok pre Palestínčanov, predovšetkým pre mladých ľudí;
11.
zdôrazňuje, že podmienkou akéhokoľvek zlepšenia politických vzťahov medzi EÚ a Izraelom musí byť dodržiavanie medzinárodného humanitárneho práva, skutočný záväzok dosiahnuť komplexné mierové riešenie situácie, ukončenie humanitárnej krízy v Gaze a na okupovaných palestínskych územiach a rešpektovanie plného uplatnenia dočasnej dohody o pridružení medzi ES a Organizáciou pre oslobodenie Palestíny (OOP); konštatuje, že nie je možné udeliť žiaden súhlas pokiaľ bude pretrvávať takto kritická situácia;
12.
poveruje svojho predsedu, aby toto uznesenie postúpil Rade, Komisii, Vysokému predstaviteľovi pre spoločnú zahraničnú a bezpečnostnú politiku, vládam a parlamentom členských štátov, generálnemu tajomníkovi OSN, vyslancovi Kvarteta pre Blízky východ, predsedovi Palestínskej samosprávy, Palestínskej zákonodarnej rade, izraelskej vláde, Knessetu a egyptskej vláde a parlamentu.
