7.1.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Elisabeth Schroedter, Hélène Flautre a Milan Horáček
v mene skupiny Verts/ALE
o stratégii EÚ pre Bielorusko
Uznesenie Európskeho parlamentu o stratégii EÚ pre Bielorusko
Európsky parlament ,
–
so zreteľom na svoje predchádzajúce uznesenia o situácii v Bielorusku, najmä na uznesenie z 9. októbra 2008,
–
so zreteľom na vyhlásenie predsedníctva v mene Európskej únie o spoločnej pozícii Rady 2008/844/SZBP z 10. novembra 2008, ktorou sa mení a dopĺňa spoločná pozícia 2006/276/SZBP týkajúca sa reštriktívnych opatrení voči niektorým vedúcim predstaviteľom Bieloruska,
–
so zreteľom na záverečnú správu OBSE/ODIHR o parlamentných voľbách v Bielorusku, ktoré sa konali 28. septembra 2008,
–
so zreteľom na závery Rady z 13. októbra 2008 o Bielorusku,
–
so zreteľom na správu o návšteve Delegácie pre vzťahy s Bieloruskom vo Vilniuse v dňoch 27. – 29. októbra 2008,
–
so zreteľom na vyhlásenie Komisie z 21. novembra 2006 o pripravenosti Európskej únie obnoviť svoje vzťahy s Bieloruskom a jeho ľudom v rámci európskej susedskej politiky (ESP),
–
so zreteľom na článok 103 ods. 2 rokovacieho poriadku,
A.
keďže Rada vo svojich záveroch z 13. októbra 2008 potvrdila očakávania postupného obnovenia vzťahov s Bieloruskom a svoju pripravenosť rozvíjať dialóg s bieloruskými úradmi, ako aj so všetkými subjektmi demokratického dialógu v záujme podpory skutočného pokroku v posilňovaní demokracie a rešpektovania ľudských práv v tomto štáte,
B.
keďže s cieľom podporiť dialóg s bieloruskými úradmi a prijatie pozitívnych opatrení na posilnenie demokracie a rešpektovania ľudských práv Rada rozhodla, že obmedzenia týkajúce sa cestovania uvalené na niektoré vedúce osobnosti Bieloruska, s výnimkou osôb zapojených do zmiznutí osôb v rokoch 1999 a 2000 a predsedníčky ústrednej volebnej komisie, sa zrušia na obdobie šesť mesiacov, ktoré sa môže predĺžiť,
C.
keďže ako odpoveď na pozitívne kroky Bieloruska začala Komisia intenzívny dialóg s Bieloruskom v oblastiach energetiky, životného prostredia, ciel, dopravy a potravinovej bezpečnosti a potvrdila svoju pripravenosť ďalej rozšíriť tieto obojstranne prospešné vecné rozhovory,
D.
keďže Komisia spustila iniciatívu východného partnerstva zameranú na posilnenie spolupráce s viacerými východoeurópskymi štátmi, ktoré sú zmluvnými stranami európskej susedskej politiky, medziiným s Bieloruskom, za podmienky, že Bielorusko splní osobitné kritériá súvisiace s demokraciou, dodržiavaním ľudských práv a zásadami právneho štátu,
E.
keďže Bielorusko prejavilo o projekt východného partnerstva záujem a je jediným európskym štátom bez zmluvných vzťahov s EÚ,
F.
keďže bieloruské úrady uložili trest „obmedzenia slobody“ na obdobie jedného roka opozičnému aktivistovi Alexandrovi Barazenkovi za jeho činnosť pri demonštrácii v roku 2008,
1.
podporuje snahu Rady a Komisie o opätovné nadviazanie dialógu s bieloruskými úradmi; zastáva názor, že rozvoj vzťahov v budúcnosti musí vychádzať zo striktnej pozitívnej podmienenosti, založenej na postupnom prístupe, musí zahŕňať referenčné kritériá, harmonogramy a doložku o revízii a musí čerpať z primeraných finančných zdrojov; vyjadruje nádej, že Bielorusko urýchlene splní podmienky, ktoré mu umožnia využiť všetky dostupné príležitosti a zohrávať aktívnu úlohu pri rozvoji európskej susedskej politiky;
2.
víta rozhodnutie bieloruských úradov zaregistrovať Hnutie za slobodu pod vedením bývalého bieloruského prezidentského kandidáta Alexandra Milinkeviča a očakáva, že bieloruské úrady zaregistrujú stredisko pre ľudské práva Vesna;
3.
berie na vedomie rozhodnutie bieloruských úradov povoliť tlač a distribúciu dvoch nezávislých novín Narodnaja volja a Naša niva a viesť dialóg o medzinárodných normách týkajúcich sa internetových médií; vyjadruje nádej, že sa v Bielorusku vytvoria primerané podmienky aj na prácu ostatných nezávislých médií;
4.
berie na vedomie pripravenosť Bieloruska viesť dialóg o podrobnostiach odporúčaní OBSE/ODIHR týkajúcich sa zlepšenia volebnej legislatívy a s nádejou očakáva začatie týchto rozhovorov;
5.
zdôrazňuje, že na úplnú normalizáciu vzťahov medzi EÚ a Bieloruskom je nevyhnutné zabezpečiť, aby bolo Bielorusko štátom bez politických väzňov, ktorý rešpektuje slobodu prejavu, združovania a zhromažďovania a zlepšuje podmienky pre činnosť mimovládnych organizácií;
6.
víta rozhodnutie Bieloruska zrušiť zákaz cestovania pre mnohé deti žijúce v okolí havarovanej jadrovej elektrárne v Černobyle;
7.
naliehavo vyzýva bieloruskú vládu, aby podstatne zmenila bieloruský trestný zákonník zrušením článkov 193, 367, 368 a 369 ods. 1, z ktorých sa niektoré, najmä článok 193, často zneužívajú ako prostriedok represie, a aby upustila od hrozieb trestného stíhania študentov vylúčených z univerzít za občianske názory a prinútených k pokračovaniu v štúdiu v zahraničí a za vyhýbanie sa vojenskej službe v Bielorusku;
8.
vyzýva Radu a Komisiu, aby prijali ďalšie opatrenia na zjednodušenie a liberalizáciu postupov udeľovania víz pre bieloruských občanov, pretože tento krok je mimoriadne dôležitý z hľadiska naplnenia hlavného cieľa politiky EÚ voči Bielorusku, a to zjednodušenia a zintenzívnenia medziľudských kontaktov a demokratizácie tohto štátu; v tejto súvislosti naliehavo vyzýva Radu a Komisiu, aby posúdili možnosti zníženia poplatkov za víza pre bieloruských občanov, ktorí vstupujú do schengenského priestoru, čo je jediným spôsobom na zastavenie čoraz väčšej izolácie Bieloruska a jeho občanov; vyzýva bieloruské úrady, aby skončili s praxou udeľovania výstupných víz vlastným občanom, najmä deťom a študentom;
9.
vyzýva Radu a Komisiu, aby zvážili selektívne uplatňovanie nástroja európskeho susedstva a partnerstva a Európskeho nástroja pre ľudské práva a demokraciu tak, že občianskej spoločnosti Bieloruska poskytnú viac podpory a najmä zvýšia finančnú pomoc nezávislým médiám, mimovládnym organizáciám a bieloruským študentom študujúcim v zahraničí; víta finančnú podporu, ktorú Komisia poskytla bieloruskej Európskej humanitnej univerzite v exile v litovskom Vilniuse; vyzýva Radu a Komisiu, aby naliehavo požadovali od bieloruskej vlády, aby na znak dobrej vôle a pozitívnych zmien umožnila Európskej humanitnej univerzite, ktorá je v exile vo Vilniuse, legálny návrat do Bieloruska a obnovenie jej pôsobenia vo vhodných podmienkach na budúci rozvoj v Minsku; vyzýva Radu a Komisiu, aby poskytli finančnú pomoc nezávislému bieloruskému televíznemu kanálu BELSAT;
10.
vyzýva Radu a Komisiu, aby v tejto súvislosti posúdili opatrenia na zlepšenie podnikateľského prostredia, obchodu, podmienok investovania, energetickej a dopravnej infraštruktúry, ako aj cezhraničnej spolupráce medzi EÚ a Bieloruskom, čím by sa prispelo k blahobytu a prosperite bieloruských občanov a zvýšili ich schopnosti komunikovať s EÚ a slobodne do nej cestovať;
11.
odsudzuje rozhodnutie bieloruských úradov, ktoré v ostatných rokoch opakovane zamietali udeľovať vstupné víza poslancom Európskeho parlamentu a poslancom národných parlamentov; vyzýva bieloruské úrady, aby delegáciám Európskeho parlamentu pre vzťahy s Bieloruskom nekládli ďalšie prekážky brániace im navštíviť tento štát;
12.
víta doterajší postoj bieloruských úradov, ktoré napriek obrovskému tlaku neuznali nezávislosť jednostranne vyhlásenú Južným Osetskom a Abcházskom;
13.
poukazuje na to, že Bielorusko je jediným štátom v Európe, ktorý stále praktizuje trest smrti, a vyzýva minské úrady, aby zrušili túto prax, ktorá je v rozpore s európskymi hodnotami;
14.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, generálnemu tajomníkovi OSN, parlamentným zhromaždeniam OBSE a Rady Európy, sekretariátu Spoločenstva nezávislých štátov, ako aj vláde a parlamentu Bieloruska.
