28.5.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú José Ignacio Salafranca Sánchez-Neyra, Charles Tannock, Jacek Saryusz-Wolski, Elmar Brok, Árpád Duka-Zólyomi, Urszula Gacek, Michael Gahler, Ria Oomen-Ruijten a Corien Wortmann-Kool
v mene skupiny PPE-DE
o situácii v Gruzínsku
Uznesenie Európskeho parlamentu o situácii v Gruzínsku
Európsky parlament ,
–
so zreteľom na svoje predchádzajúce uznesenia o Gruzínsku, najmä uznesenie o situácii v Južnom Osetsku z 26. októbra 2006 a na uznesenie o situácii v Gruzínsku z 29. novembra 2007,
–
so zreteľom na svoje uznesenie o posilňovaní Európskej susedskej politiky z 15. novembra 2007,
–
so zreteľom na dohodu o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane, ktorá nadobudla platnosť 1. júla 1999,
–
so zreteľom na akčný plán európskej susedskej politiky, ktorý schválila Rada pre spoluprácu EÚ a Gruzínska 14. novembra 2006,
–
so zreteľom na odporúčania, ktoré 29. – 30. apríla 2008 prijal parlamentný výbor pre spoluprácu EÚ a Gruzínska,
–
so zreteľom na vyhlásenie slovinského predsedníctva v mene Európskej únie o stupňovaní napätia medzi Gruzínskom a Ruskom z 5. mája 2008,
–
so zreteľom na predbežnú správu misie volebných pozorovateľov pod vedením OBSE v Gruzínsku z 22. mája 2008,
–
so zreteľom na správu pozorovateľskej misie OSN v Gruzínsku (UNOMIG) z 26. mája 2008 o incidente, pri ktorom bolo nad Abcházskom zostrelené gruzínske bezposádkové lietadlo,
–
so zreteľom na závery Rady o Gruzínsku z 26. mája 2008,
–
so zreteľom na článok 103 ods. 2 rokovacieho poriadku,
A.
keďže v Abcházsku a Južnom Osetsku vzniklo nové napätie a situácia sa destabilizuje v dôsledku opatrení, ktoré nedávno prijala Ruská federácia,
B.
keďže Ruská federácia odstúpila od rozhodnutia Rady hláv štátov SNŠ z 19. januára 1996, ktoré signatárskym štátom zakazuje rozvíjať akúkoľvek vojenskú spoluprácu so separatistickou vládou Abcházska,
C.
keďže 16. apríla 2008 ruské ministerstvo zahraničných vecí oznámilo nadviazanie oficiálnych vzťahov s inštitúciami de facto vlády Južného Osetska a Abcházska,
D.
keďže 29. apríla 2008 ruské ministerstvo obrany oznámilo zvýšenie počtu ruských mierových jednotiek pod hlavičkou SNŠ v Abcházsku,
E.
keďže 21. apríla 2008 Gruzínsko obvinilo Rusko zo zostrelenia bezposádkového prieskumného lietadla gruzínskeho ministerstvu vnútra nad Abcházskom; keďže správa, ktorú 26. mája 2008 uverejnila pozorovateľská misia OSN v Gruzínsku, podporila gruzínske obvinenie, keď konštatovala, že lietadlo, ktoré zostrelilo gruzínske bezposádkové špionážne lietadlo, „patrilo ruskému letectvu“,
F.
keďže 21. mája 2008 sa gruzínske bezpečnostné zložky dostali do prestrelky s nezistenými ozbrojencami pozdĺž abcházskej hranice; keďže podľa gruzínskeho ministerstva vnútra incident bol pokusom abcházskych jednotiek zabrániť obyvateľom abcházskeho regiónu Gali v prekročení hranice a hlasovaní v gruzínskom regióne Zugdidi; keďže v krátkej ozbrojenej šarvátke bolo údajne zranených niekoľko civilistov a autobus vyhodený do vzduchu,
G.
keďže gruzínsky prezident Michail Saakašvili predložil nové návrhy na vyriešenie konfliktu v Abcházsku, napríklad široké politické zastúpenie na najvyšších úrovniach gruzínskej vlády, zaručenie práva vetovať všetky významné právne predpisy týkajúce sa Abcházska a vytvorenie medzinárodných záruk na zabezpečenie širokého federalizmu, neobmedzenej autonómie a bezpečnosti,
H.
keďže na samite NATO v Bukurešti 2. – 4. apríla Gruzínsku nebol ponúknutý akčný plán členstva, ale bol prijatý politický záväzok k členstvu v budúcnosti,
I.
keďže 15. apríla Bezpečnostná rada OSN predĺžila mandát pozorovateľskej misie OSN v Gruzínsku (UNOMIG) o šesť mesiacov,
J.
keďže 15. mája Valné zhromaždenie OSN prijalo rezolúciu, ktorá uznáva právo „utečencov a osôb vysídlených v rámci štátu, ako aj ich potomkov bez ohľadu na etnický pôvod“ na návrat do Abcházska a zdôrazňuje dôležitosť zachovania majetkových práv utečencov a osôb vysídlených v rámci štátu vrátane obetí hlásených etnických čistiek,
K.
keďže 21. mája 2008 sa v Gruzínsku konali parlamentné voľby, ktoré boli dôležitou skúškou demokracie,
1.
vyjadruje hlboký nesúhlas s oznámením Ruska, že nadviaže oficiálne vzťahy s inštitúciami separatistických orgánov v Južnom Osetsku a Abcházsku, znovu potvrdzuje plnú podporu suverenite a územnej celistvosti Gruzínska v rámci jeho medzinárodne uznaných hraníc a vyzýva Rusko, aby zrušilo svoje rozhodnutie, ktoré ohrozuje medzinárodné mierové úsilie, na ktorom sa zúčastňuje aj Ruská federácia;
2.
dôrazne odsudzuje upevňovanie vojenských pozícii Ruska v Abcházsku a naliehavo žiada Ruskú federáciu, aby okamžite stiahla ďalšie vojenské jednotky; domnieva sa, že aj keď upevňovanie vojenských pozícii Ruska môže spĺňať limity celkového počtu síl „mierového“ kontingentu SNŠ, ktoré stanovila Rada hláv štátov SNŠ, za dnešných politických okolností to napätie neuvoľní, ale zvýši;
3.
naliehavo žiada všetky zúčastnené strany, aby sa zdržali všetkých krokov, ktoré by mohli viesť k vystupňovaniu situácie v regióne, znovu potvrdzuje svoju podporu medzinárodnému úsiliu zameranému na mierové urovnanie konfliktov v Abcházsku a Južnom Osetsku a víta nedávne konkrétne návrhy na vyriešenie konfliktu v Abcházsku, ktoré predložil gruzínsky prezident Michail Saakašvili;
4.
vyzýva Radu a Komisiu, aby sa aktívnejšie zapojili do hľadania mierového riešenia konfliktu ako sprostredkovatelia a aby poskytli konkrétnu podporu návrhom, ktoré predložil prezident Saakašvili; zdôrazňuje, že EÚ môže zohrávať dôležitú úlohu v tom, že prispeje ku kultúre dialógu a k porozumeniu v tomto regióne najmä využitím cezhraničných programov a dialógu občianskych spoločností ako nástrojov transformácie konfliktu a budovania dôvery naprieč deliacimi čiarami;
5.
vyzýva Radu, aby zvážila posilnenie medzinárodnej prítomnosti v zóne konfliktu vyslaním hraničnej misie v rámci EBOP na základe pozitívnej skúsenosti s pomocnou hraničnou misiou Európskej únie (EUBAM) na podnesterskej časti hranice medzi Moldavskom a Ukrajinou a navrhla aktívnejšiu úlohu členských štátov v misii UNOMIG; vyzýva OSN, aby posilnila mandát a prostriedky misie UNOMIG;
6.
žiada OSN, aby vyšetrila a preskúmala, či všetky strany v zóne konfliktu prísne dodržiavajú všetky relevantné rezolúcie Bezpečnostnej rady OSN, ako aj možnú prítomnosť ťažkých zbraní;
7.
blahoželá gruzínskemu ľudu k pokojnému priebehu parlamentných volieb, víta úsilie gruzínskych orgánov na zlepšenie priebehu volieb od prezidentských volieb v januári a naliehavo ich vyzýva, aby podnikli všetky potrebné kroky na vyriešenie zostávajúcich nedostatkov a problémov, ktoré zistila volebná pozorovateľská misia pod vedením OBSE; vyzýva gruzínske orgány, aby sa transparentným spôsobom zaoberali všetkými sťažnosťami na priebeh volieb a pracovali na jeho ďalšom zlepšení s cieľom ďalšieho zvýšenia dôvery vo volebný proces;
8.
vyzýva všetky politické sily v Gruzínsku, aby rešpektovali právny štát, zaviazali sa ku konštruktívnemu dialógu a kompromisom a prestali ďalej polarizovať gruzínsku spoločnosť; konštatuje, že nedostatok dôvery medzi vládou a opozičnými stranami je prekážkou ďalšieho demokratického rozvoja, a od všetkých politických síl očakáva, že sa budú usilovať o demokratickú politickú kultúru, kde sa politické diskusie odohrávajú v parlamente, kde sa rešpektuje politická opozícia a kde cieľom konštruktívneho dialógu je podpora a upevnenie krehkých demokratických inštitúcií Gruzínska;
9.
podporuje úsilie Gruzínska o integráciu do euro-atlantických štruktúr a berie na vedomie výsledky celonárodného referenda o NATO, ktoré sa konalo 5. januára 2008;
10.
naliehavo vyzýva členské štáty a Komisiu, aby čo najskôr začali rokovania o dohodách o readmisii a o zjednodušení vízového režimu medzi EÚ a Gruzínskom s cieľom zabezpečiť, aby občania Gruzínska neboli v nevýhode v porovnaní s občanmi separatistických regiónov Abcházska a Južného Osetska, ktorí vlastnia ruské pasy; v tejto súvislosti víta vytvorenie podvýboru EÚ – Gruzínsko pre spravodlivosť a vnútorné veci v rámci Európskej susedskej politiky;
11.
domnieva sa, že dohoda o voľnom obchode medzi EÚ a Gruzínskom by priniesla výhody obom stranám; víta závery Rady z 18. februára 2008 o Európskej susedskej politike (ENP), ktoré zdôrazňujú potrebu začať podľa možnosti rokovania o široko poňatých všeobecných dohodách o voľnom obchode s partnermi v rámci ENP, a naliehavo vyzýva Komisiu, aby začala konzultácie s Gruzínskom o jeho ambíciách uzavrieť dohodu o voľnom obchode v budúcnosti a zároveň sa snažila získať rokovací mandát od členských štátov;
12.
poveruje svojho predsedu, aby toto uznesenie postúpil Rade, Komisii, parlamentom členských štátov, prezidentovi a parlamentu Gruzínska, OBSE, Rade Európy, NATO a prezidentovi a parlamentu Ruskej federácie.
