Ozveny z tlačových konferencií
Inštitúcie
2008-07-10 - 11:53
Tlačové konferencie sa venovali najmä trom témam Súčasťou plenárnych zasadnutí v Štrasburgu sú aj pravidelné tlačové konferencie, na ktorých politické skupiny či jednotliví poslanci prezentujú svoje postoje k aktuálnym otázkam.
Kľúčových tlačových konferencií v utorok a stredu sme sa zúčastnili aj my.
K hlavným témam pritom patrili francúzske predsedníctvo, Olympijské hry a situácia Rómov v Taliansku.
Francúzske predsedníctvo
Začiatkom júla sa Francúzsko ujalo polročného predsedníctva EÚ.
Priority Paríža predstaví prezident Sarkozy vo štvrtok dopoludnia.
Čo od Francúzska očakávajú lídri politických skupín?
Predseda klubu ľudovcov a európskych demokratov Joseph Daul si myslí, že priority Paríža sa zhodujú s prioritami jeho skupiny.
Kľúčom však podľa neho bude otázka Lisabonskej zmluvy.
"Chceme, aby zmluvu všetci ratifikovali a následne sa ukáže, ako bude postupovať Írsko.
Nechceme dvojrýchlostnú Európu," podčiarkol Daul.
Líder socialistov Martin Schulz zas dúfa, že "francúzske predsedníctvo bude slúžiť celej únii" a nielen záujmom Francúzska.
Šéf konfederatívnej skupiny zjednotenej ľavice Francis Wurtz si však myslí, že predsedníctvo bude spojené s "veľkou slovnou demagógiou".
Položil si tiež otázku na ktorú si sám odpovedal: Sociálna politika ako priorita Paríža?
"Môžete ju hľadať, no nenájdete ju!"
Liberál Graham Watson zas víta návrh vytvoriť Úniu Stredomoria, ktorá by podľa jeho názoru mohla vdýchnuť nový život Barcelonskému procesu.
Olympiáda v Číne
S blížiacim sa otvorením Olympijských hier v Pekingu sa čoraz častejšie vynára otázka, či sa predstavitelia Únie majú zúčastniť otváracieho ceremoniálu.
Francúzsky prezident Nicolas Sarkozy sa rozhodol pre účasť.
Nemecký poslanec zo skupiny ľudovcov a európskych demokratov Elmar Brok jeho rozhodnutie schvaľuje.
Pripomína totiž, že aj Dalajláma vyzval ľudí, aby na olympiádu šli.
Opačný názor má však šéf liberálov Graham Watson , ktorý je presvedčený, že Sarkozy ako predstaviteľ EÚ by sa na ceremoniáli zúčastniť nemal.
Spolupredseda skupiny zelených Daniel Cohn-Bendit zas postoj dvoch najväčších politických skupín v EP (ľudovcov a socialistov) považuje za "škandalózny".
Ústupky Pekingu voči Tibetu tak podľa neho vyjdú nazmar.
Rómovia v Taliansku
Viacerí poslanci sa tiež vyjadrili k pondelkovej rozprave o situácii Rómov v Taliansku.
Rím totiž plánuje vytvoriť databázu odtlačkov prstov Rómov žijúcich na Apeninskom polostrove.
Spolupredsedníčka skupiny zelených Monica Frassoni si myslí, že nejde len o taliansku záležitosť.
Preto je podľa nej vhodné, že sa o téme diskutuje aj na pôde Európskeho parlamentu.
Socialista Martin Schulz zas novinárom oznámil, že taliansky minister zahraničných vecí Franco Frattini ho ubezpečil o primeranom postupe v tejto otázke.
Rím tak podľa jeho slov neprijme žiadne opatrenia, ktoré by porušovali európsku legislatívu alebo taliansku ústavu.
Zástupkyňa skupiny Únia za Európu národov Roberta Angelilli opísala aktuálnu situáciu v Taliansku ako "sociálnu pohotovosť".
Ako ďalej pripomenula, nejde len o zbieranie odtlačkov prstov, ale databáza bude slúžiť aj na ochranu práv Rómov a zabezpečenie ich vzdelávania.
20080708STO33739 Tlačové správy
SK
1
PHOTO
20080704PHT33491.jpg
SK
2
LINK
/news/expert/default_sk.htm
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
