A7-0059/2009
12.11.2009
*
SPRÁVA
o návrhu rozhodnutia Rady o poskytnutí makrofinančnej pomoci Arménsku
(KOM(2009)0531 – C7‑0268/2009 – 2009/0150(CNS))
Výbor pre medzinárodný obchod
Spravodajca: Vital Moreira
(Zjednodušený postup – článok 46 ods. 1 rokovacieho poriadku)
PE 430.402v02-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
Pozmeňujúce a doplňujúce návrhy k legislatívnemu textu
V pozmeňujúcich a doplňujúcich návrhoch Parlamentu je zmenený a doplnený text označený hrubou kurzívou .
Pri pozmeňujúcich aktoch sa časti prevzaté z platného ustanovenia, ktoré chce Parlament zmeniť a doplniť, ktoré však Komisia nezmenila, označujú tučným písmom .
Prípadné vypustenia týkajúce sa takýchto častí textu sa označujú takto: [...].
Štandardná kurzíva označuje príslušným oddeleniam tie časti legislatívneho textu, ku ktorým sa navrhuje oprava, čo pomáha pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť odsúhlasené príslušnými oddeleniami.
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
POSTUP...................................................................................................................................10
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o poskytnutí makrofinančnej pomoci Arménsku
( KOM(2009)0531 – C7‑0268/2009 – 2009/0150(CNS) )
(Konzultačný postup)
Európsky parlament ,
– so zreteľom na návrh Komisie pre Radu ( KOM(2009)0531 ),
– so zreteľom na článok 308 Zmluvy o ES, v súlade s ktorým Rada konzultovala s Európskym parlamentom ( C7‑0268/2009 ),
– so zreteľom na článok 55 a článok 46 ods. 1 rokovacieho poriadku,
– so zreteľom na správu Výboru pre medzinárodný obchod ( A7‑0059/2009 ),
1. schvaľuje návrh Komisie;
2. vyzýva Radu, aby oznámila Európskemu parlamentu, ak má v úmysle odchýliť sa od ním schváleného textu;
3. žiada Radu o opätovnú konzultáciu, ak má v úmysle podstatne zmeniť návrh Komisie;
4. poveruje svojho predsedu, aby túto pozíciu postúpil Rade a Komisii.
DÔVODOVÁ SPRÁVA
1.
Ciele návrhu
Komisia navrhuje poskytnúť Arménsku makrofinančnú pomoc (MFP) vo výške 100 miliónov EUR vo forme pôžičky (65 miliónov EUR) a grantu (35 miliónov EUR).
Pokiaľ ide o pôžičku, Komisia bude oprávnená požičať si až 65 miliónov EUR na kapitálových trhoch alebo od finančných inštitúcií.
Pomoc by mala byť k dispozícii v dvoch častiach (predbežne v roku 2010).
Jej účelom je podporiť prispôsobenie hospodárstva a financovanie vonkajšej platobnej bilancie a rozpočtových potrieb, ako uviedol Medzinárodný menový fond (MMF).
2.
Všeobecný kontext
Navrhovaná pomoc podporí hospodársky program arménskych orgánov, a tak zabezpečí trvalo udržateľné fiškálne a vonkajšie účty a tiež pomôže Arménsku vyrovnať sa s následkami svetovej hospodárskej a finančnej krízy.
Svetový hospodársky pokles, a najmä rýchly úpadok ruského hospodárstva výrazne ovplyvnil arménsku hospodársku činnosť, ktorá začala upadať v poslednom štvrťroku 2008.
Keďže arménske hospodárstvo sa nepretržite zhoršovalo aj v roku 2009, v marci tohto roku došlo k de facto devalvácii arménskeho dramu o približne 22 % voči EUR a USD.
MMF v tom čase schválil pohotovostný úver, ktorý mal Arménsku pomôcť vyrovnať sa s upadajúcim hospodárskym prostredím a zabezpečiť hladký prechod na režim pohyblivého výmenného kurzu.
Hoci sa negatívne účinky devalvácie podarilo z veľkej časti zmierniť, hospodárska situácia sa v prvom polroku 2009 výrazne zhoršila.
V júni 2009 preto rada MMF schválila zvýšenie zdrojov MMF, ktoré sa sprístupnia Arménsku v zmysle dohody o pohotovostnom úvere.
Najnovšie ukazovatele z polovice júla však naznačujú, že hospodársky pokles je ešte výraznejší, než aký sa uvádzal v revidovaných predpokladoch z júna.
Navrhovaná MFP má dopĺňať podporu MMF, ktorá je predmetom dohody o pohotovostnom úvere a ktorú rada MMF schválila v marci 2009, a podporu Svetovej banky, ktorá sa má poskytnúť vo forme pôžičiek na podporu verejného rozpočtu.
Ďalšiu pomoc poskytne Ázijská rozvojová banka, bilaterálni darcovia (Rusko a Spojené kráľovstvo) a EÚ na základe nástroja európskeho susedstva a partnerstva (ENPI).
MFP, ktorá sa pripravuje, by bola vhodným prínosom EÚ k vyrovnaniu finančného schodku.
Komisia sa nazdáva, že arménska vláda možno nesplní programové podmienky MMF, keďže fiškálny cieľ bude možno ťažšie dosiahnuteľný, než sa predpokladalo, najmä preto, že predpoklady rastu sú jednoznačne negatívne.
Aj keď Komisia zohľadňuje tieto riziká, stále sa domnieva, že na poskytnutie MFP Arménsku je stále dostatok opodstatnených dôvodov.
Veľké finančné problémy, ktorým Arménsko čelí najmä v roku 2009 a v menšom rozsahu bude čeliť aj v roku 2010, si vyžadujú bezodkladné kroky.
Predpokladá sa, že MFP bude mať okamžitý účinok na arménsku platobnú bilanciu, a tým pomôže zmierniť nedostatok financií spojený s plnením hospodárskeho programu arménskych orgánov a financovaním rozpočtového deficitu.
Ďalej sa predpokladá, že MFP podporí všeobecné ciele stabilizačného programu dohodnutého s MMF, ktorého cieľom je najmä dosiahnuť úpravu vonkajších hospodárskych vzťahov, posilniť devízové rezervy, udržať dôveru v domácu menu a bankový systém a chrániť chudobných.
3.
Časové obmedzenia
Tento návrh na poskytnutie MFP (ako aj všetky predchádzajúce návrhy na poskytnutie MFP) bol Parlamentu predložený podľa článku 308 Zmluvy o ES, t. j. v rámci konzultačného postupu.
Hoci sa v spomínanom článku neuvádza žiaden termín, do ktorého musí Parlament vydať stanovisko, Parlament vždy veľmi rýchlo reagoval, keď bolo potrebné poskytnúť MFP.
Komisia prijala tento návrh 14. októbra 2009 (a Parlamentu ho predložila v ten istý deň).
Keďže prvá časť finančnej pomoci sa má poskytnúť už v januári 2010, Rada by mala prijať rozhodnutie ešte pred koncom roku 2009 a Parlament by mal prijať stanovisko dokonca ešte skôr (Komisia sa neoficiálne vyjadrila, že prijaté by malo byť na plenárnej schôdzi, ktorá sa bude konať 23. až 26. novembra 2009).
Parlament tak má na prijatie stanoviska k dispozícii menej ako mesiac a pol (pričom v čase, kedy spravodajca dokončoval tento návrh správy, Rada ešte ani oficiálne nekonzultovala s Parlamentom), čo v legislatívnom postupe jednoducho nie je prijateľné.
Napríklad ani pokiaľ ide o vznesenie námietok proti návrhom vykonávacích opatrení Komisie v rámci regulačného postupu s kontrolou, lehota na vyjadrenie Parlamentu nie je kratšia ako tri mesiace.
Článok 5a ods. 3 písm. c) rozhodnutia Rady 1999/468/ES.
Keďže výnimky z inštitucionálnych právomocí nemožno odôvodniť žiadnym spôsobom, dokazuje to, že rola Parlamentu ako zákonodarcu sa vôbec nerešpektuje.
Aj keď príprava takýchto návrhov nezávisí len od Komisie, Komisia veľmi dobre vedela, že prvá tranža by sa mala poskytnúť už začiatkom roku 2010, a preto by sa príslušné rozhodnutie malo prijať v dostatočnom predstihu pred koncom roka.
Ak sa rozhodnutie neprijme do začiatku roku 2010, Arménsko nedostane prostriedky ES v januári 2010.
Vzhľadom na faktické okolnosti a strategický význam Arménska pre EÚ v kontexte európskej susedskej politiky a nedávno založeného Východného partnerstva by mal spravodajca urobiť čo najviac pre to, aby sa žiadosti Komisie z časového hľadiska vyhovelo.
Zdôrazňuje však, že to neznamená prijatie časového rámca nanúteného oneskoreným návrhom Komisie, ale len jeho tolerovanie za týchto výnimočných okolností.
4.
Dôvody, pre ktoré neboli predložené žiadne pozmeňujúce a doplňujúce návrhy
Spravodajca zatiaľ nepredložil žiadne pozmeňujúce a doplňujúce návrhy – nie preto, že návrh rozhodnutia by bol dokonalý, ale preto, že spravodajca sa ocitol vo veľmi zložitej situácii.
Po prvé, z procesného hľadiska by sa prijatie správy s pozmeňujúcimi a doplňujúcimi návrhmi podľa aktuálneho harmonogramu mohlo stať nemožným, čo by znamenalo, že Arménsko by nedostalo v januári 2010 žiadne finančné prostriedky.
Po druhé, táto „procesná realita“ neznamená, že spravodajca s týmto návrhom úplne súhlasí.
Napríklad spravodajca nemôže súhlasiť s tvrdením, že „ Zmluva nestanovuje na prijatie tohto rozhodnutia iné právomoci ako právomoci podľa článku 308 “ (odôvodnenie 11).
Dôvod uplatňovania článku 308, a nie článku 181 písm. a) nie je v zmluve, ale vo vyhlásení č. 10, ktoré je priložené k Zmluve z Nice a v ktorom sa uvádza, že „ pôsobnosť článku 181 písm. a) sa nevzťahuje na pomoc s platobnou bilanciou tretím krajinám “.
Parlament sa už v roku 2003
P5_TA(2003)0233 . o článku 308 vyjadril, že je neprimeraný, a vyjadril poľutovanie nad rozhodnutím zahrnúť toto vyhlásenie do Zmluvy z Nice.
Ďalej treba povedať, že návrh je veľmi všeobecný a väčšinu podrobností bude upravovať memorandum o porozumení.
Spravodajca sa zároveň domnieva, že pre lepšiu zrozumiteľnosť, prehľadnosť a zodpovednosť vyplývajúcu z návrhu (pokiaľ ide o podmienenosť, využitie vonkajších audítorov na nezávislé hodnotenie, špecifické požiadavky na arménsku vládu a pod.) bude možno potrebných niekoľko pozmeňujúcich a doplňujúcich návrhov.
A po tretie, treba ešte raz zopakovať, že spravodajca mal jednoducho málo času na preskúmanie aktuálneho návrhu.
Z toho dôvodu, aj keď spravodajca úplne súhlasí s tým, že Arménsku treba poskytnúť mimoriadnu MFP, ocitol sa pred ťažkou dilemou: buď navrhnúť, aby Parlament prijal stanovisko čo najskôr v záujme potrieb príjemcu, alebo hájiť inštitucionálne práva Parlamentu a odmietnuť neprijateľný časový rámec na prijatie legislatívneho návrhu, čím by Arménsko bezpochyby prišlo o pomoc, ktorú potrebuje a hľadá.
Vzhľadom na uvedené okolnosti spravodajca navrhuje prijať návrh bez zmien a doplnení.
Spravodajca si však vyhradzuje právo predložiť pozmeňujúce a doplňujúce návrhy po preskúmaní návrhu vo výbore a výmene názorov s Radou a Komisiou.
5.
Úloha Parlamentu pri poskytovaní MFP
Spravodajca by ďalej v súlade s predchádzajúcimi uzneseniami Parlamentu rád zdôraznil, že taký dôležitý nástroj ako makrofinančná pomoc sa nemôže považovať len za „mimoriadny“.
Nedá sa preto obhájiť skutočnosť, že takémuto nástroju chýba riadny právny základ a že aj naďalej spočíva len na rozhodnutiach Rady prijatých ad hoc pre každú operáciu.
Spolurozhodovacím postupom treba prijať rámcové nariadenie o makrofinančnej pomoci, aby sa zlepšila transparentnosť, zodpovednosť a systémy kontroly a výkazníctva.
V tejto súvislosti treba zdôrazniť, že po nadobudnutí platnosti Lisabonskej zmluvy bude príslušným právnym základom rozhodnutia o poskytnutí MFP článok 209 ods. 1 a článok 212 ods. 2 Zmluvy o fungovaní Európskej únie (ZFEU), a to v závislosti od toho, či inštitúcie Únie klasifikujú prijímajúcu krajinu ako rozvojovú alebo nie.
V obidvoch prípadoch sa bude uplatňovať riadny legislatívny postup.
Článok 213 ZFEU by sa nemal vzťahovať na rozhodnutia o poskytnutí MFP.
Navyše treba posilniť úlohu Parlamentu.
Komisia by mala najmä zlepšiť podávanie správ Parlamentu, čo sa týka samotnej realizácie tohto nástroja pomoci, a dodatočne mu poskytnúť hodnotiacu správu ex post (spolu s výročnými správami, ktoré upravuje článok 6 návrhu).
6.
Záväzky Rady a Komisie
Spravodajca žiada Radu a Komisiu, aby sa vo svojich vyhláseniach adresovaných Parlamentu venovali uvedeným otázkam, aj keby výbor prijal návrh na poskytnutie MFP bez zmien a doplnení.
POSTUP
Názov
Makrofinančná pomoc Arménsku
Referenčné čísla
KOM(2009)0531 – C7-0268/2009 – 2009/0150(CNS)
Dátum konzultácie s EP
30.10.2009
Gestorský výbor
dátum oznámenia na schôdzi
INTA
Výbory požiadané o stanovisko
dátum oznámenia na schôdzi
AFET
BUDG
Bez predloženia stanoviska
dátum rozhodnutia
AFET
21.10.2009
BUDG
21.10.2009
Spravodajca
dátum menovania
Vital Moreira
29.9.2009
Zjednodušený postup – dátum rozhodnutia
10.11.2009
Prerokovanie vo výbore
10.11.2009
Dátum prijatia
10.11.2009
