P6_TA(2009)0040
Boj proti pohlavnému zneužívaniu detí a detskej pornografii
A6-0012/2009
Odporúčanie Európskeho parlamentu Rade z 3. februára 2009 o boji proti pohlavnému zneužívaniu detí a detskej pornografii ( 2008/2144(INI) )
Európsky parlament
, –
so zreteľom na návrh odporúčania Rade o boji proti pohlavnému zneužívaniu detí a detskej pornografii, ktorý predložila Roberta Angelilli v mene skupiny UEN ( B6-0216/2008 ),
–
so zreteľom na článok 24 Charty základných práv Európskej únie, v ktorom je zakotvené právo detí na ochranu a starostlivosť,
–
so zreteľom na článok 34 Dohovoru OSN z 20. novembra 1989 o právach dieťaťa a opčný protokol k tomuto dohovoru z 25. mája 2000 o obchodovaní s deťmi, detskej prostitúcii a detskej pornografii (ďalej len "opčný protokol"),
–
so zreteľom na rámcové rozhodnutie Rady 2004/68/SVV z 22. decembra 2003 o boji proti pohlavnému zneužívaniu detí a detskej pornografii Ú. v.
EÚ L 13, 20.1.2004, s.
44.
(ďalej len "rámcové rozhodnutie"),
–
so zreteľom na správu Komisie zo 16. novembra 2007 založenú na článku 12 rámcového rozhodnutia Rady z 22. decembra 2003 o boji proti pohlavnému zneužívaniu detí a detskej pornografii ( KOM(2007)0716 ) (ďalej len "správa Komisie"),
–
so zreteľom na Dohovor Rady Európy z 13. júla 2007 o ochrane detí pred sexuálnym vykorisťovaním a zneužívaním (ďalej len "dohovor Rady Európy"),
–
so zreteľom na svoje uznesenie zo 16. januára 2008: Európska stratégia v oblasti práv dieťaťa Prijaté texty, P6_TA(2008)0012 .
,
–
so zreteľom na závery Paktu z Ria de Janeira o prevencii a zastavení pohlavného zneužívania detí, ktorý bol dohodnutý 25. – 28. novembra 2008 na III. svetovom kongrese proti pohlavnému zneužívaniu detí a mládeže,
–
so zreteľom na článok 114 ods. 3 rokovacieho poriadku,
–
so zreteľom na správu Výboru pre občianske slobody, spravodlivosť a vnútorné veci a stanovisko Výboru pre práva žien a rodovú rovnosť ( A6-0012/2009 ),
A.
keďže dohovor Rady Európy podpísaný dvadsiatimi členskými štátmi EÚ je prvým medzinárodným právnym nástrojom na označenie rôznych foriem pohlavného zneužívania detí za trestné činy, vrátane takého zneužívania, ku ktorému došlo okrem iného použitím násilia, nátlaku alebo hrozieb, a to i v rámci rodiny,
B.
keďže sedem členských štátov ešte stále nepodpísalo dohovor Rady Európy a osem členských štátov stále neratifikovalo opčný protokol,
C.
keďže deti stále častejšie využívajú nové technológie a keďže deti a mladí ľudia trávia čoraz väčšiu časť svojho spoločenského života na internete, kde sa používajú neustále sa rozvíjajúce progresívne technológie a komunikačné nástroje; keďže v dôsledku toho využíva internet čoraz väčší počet potenciálnych alebo skutočných sexuálnych delikventov na prípravu pohlavného zneužívania detí, najmä prostredníctvom nadväzovania priateľstva s deťmi na sexuálne účely (tzv. grooming) a detskej pornografie,
1.
predkladá Rade tieto odporúčania:
a)
vyzvať tie členské štáty, ktoré tak ešte neurobili, aby podpísali, ratifikovali a implementovali všetky príslušné medzinárodné dohovory, predovšetkým dohovor Rady Európy, pretože poskytuje väčšiu ochranu práv detí ako rámcové rozhodnutie, ale aj opčný protokol;
b)
pomáhať členským štátom v zlepšovaní ich právnych predpisov, ako aj v exteritoriálnej spolupráci medzi členskými štátmi v tejto oblasti; v súlade s uvedeným uznesením Európskeho parlamentu zo 16. januára 2008 vyzývať k tomu, aby boli sexuálne trestné činy páchané na deťoch do 18 rokov v celej EÚ považované za zneužívanie mladistvých;
c)
umožniť členským štátom, aby výslovne vylúčili požiadavku obojstrannej trestnosti pri určovaní súdnej príslušnosti v prípade trestných činov stanovených v súlade s rámcovým rozhodnutím;
d)
naliehať na členské štáty, aby považovali všetky druhy pohlavného zneužívania detí za trestný čin;
Vykonávanie rámcového rozhodnutia
e)
pomôcť členským štátom, ktoré dosiaľ v plnej miere neuplatnili rámcové rozhodnutie, s jeho urýchleným uplatnením; osobitnú pozornosť treba pritom venovať prijatiu právnych predpisov definujúcich detskú pornografiu v súlade s článkom 1 písm. b) rámcového rozhodnutia zabezpečením mechanizmov na ochranu obetí a uplatnením článku 8 ods. 1 písm. b) rámcového rozhodnutia, ktoré sa týka exteritoriálnej súdnej príslušnosti (sexuálna turistika);
f)
požadovať efektívnu ochranu pred pohlavným zneužívaním detí tým, že sa sexuálna turistika zameraná na deti bude považovať za trestný čin vo všetkých členských štátoch; žiadať, aby sa na všetkých občanov EÚ, ktorí sa dopustia sexuálneho trestného činu na deťoch v niektorej krajine v rámci EÚ alebo mimo nej, vzťahovali jednotné exteritoriálne trestnoprávne predpisy uplatniteľné v celej EÚ;
g)
v spolupráci s Komisiou a s členskými štátmi zlepšiť monitorovanie vykonávania rámcovej smernice s cieľom získať včas úplné informácie vytvorením mechanizmov, ktoré by členským štátom umožňovali zoradiť relevantné informácie, vrátane definícií trestných činov, do príslušných tematických okruhov, čím sa zjednoduší porovnanie súdnych systémov členských štátov;
h)
podporovať členské štáty v tom, aby podávali podrobné správy o stave cezhraničnej spolupráce, najmä ak spoluprácu s mimovládnymi organizáciami ustanovujú právne predpisy alebo ak v praxi dochádza k takejto spolupráci;
i)
podporovať členské štáty v tom, aby informovali o účele použitia majetku zhabaného v súvislosti s preukázanými prípadmi detskej prostitúcie alebo detskej pornografie;
Revízia rámcového rozhodnutia
j)
zrevidovať rámcové rozhodnutie na základe návrhu predloženého predsedníctvom Rady, akýmkoľvek iným členským štátom, prípadne Komisiou, a tým zvýšiť úroveň ochrany aspoň na úroveň stanovenú v dohovore Rady Európy a upriamiť pozornosť na prípady zneužívania súvisiace s internetom a inými komunikačnými technológiami; odporúča, aby návrh obsahoval tieto ustanovenia:
–
vytvorenie vnútroštátnych systémov riadenia zameraných na sexuálnych delikventov, ktoré by zahŕňali posúdenie rizika, intervenčné programy na zabránenie rizika opakovaných trestných činov alebo na minimalizáciu tohto rizika, ako aj dostupné terapie pre sexuálnych delikventov; tieto intervenčné programy a dobrovoľné terapie by mohli byť financované zo všeobecného rozpočtu EÚ, aby sa zabezpečilo, že záujem dieťaťa bude stredobodom pozornosti v celej EÚ;
–
posilnenie prístupu založeného na ľudských právach a zameraného na ochranu obetí;
–
kriminalizácia groomingu (nadväzovanie kontaktu s deťmi na sexuálne účely) a použitie definície groomingu na základe článku 23 dohovoru Rady Európy;
–
kriminalizácia zapojenia do sexuálnych aktivít s osobou, ktorá nedovŕšila vek 18 rokov, a to aj vtedy, ak dovŕšila vekovú hranicu pohlavnej dospelosti, ak sa využíva nátlak, sila alebo hrozby alebo ak dochádza k zneužitiu uznávaného postavenia vyplývajúceho z dôvery, autority alebo vplyvu na dieťa, a to aj v rámci rodiny, alebo ak dochádza k zneužitiu mimoriadne bezbrannej situácie dieťaťa, najmä pokiaľ ide o dieťa s duševným alebo telesným postihnutím alebo o dieťa v situácii závislosti, alebo pokiaľ je dieťa za svoju účasť na sexuálnych aktivitách platené alebo sa mu poskytne iná forma odmeny alebo protislužby;
–
kriminalizácia nátlaku na dieťa, aby vstúpilo do manželstva z donútenia;
–
kriminalizácia vedomej účasti na pornografických predstaveniach, v ktorých vystupujú deti, a zámerného donútenia dieťaťa, aby bolo svedkom pohlavného zneužívania alebo sexuálnych aktivít;
–
kriminalizácia poskytovateľov pedofilných diskusných skupín (chatroomov) alebo internetových pedofilných fór;
–
opatrenia, ktoré zabezpečia, aby členské štáty v rámci komplexnej stratégie medzinárodnej diplomatickej a administratívnej spolupráce a spolupráce orgánov činných v trestnom konaní prijali vhodné opatrenia s cieľom stiahnuť z internetu nelegálne materiály súvisiace so zneužívaním detí a poskytnúť obetiam maximálnu ochranu, a aby v spolupráci s poskytovateľmi internetových služieb odstraňovali internetové stránky, prostredníctvom ktorých sa páchajú alebo ponúkajú možnosti páchať trestné činy v zmysle rámcového rozhodnutia;
–
podpora úsilia Komisie, ktorého cieľom je preskúmať v spolupráci s najväčšími spoločnosťami poskytujúcimi kreditné karty, či je z technického hľadiska možné zrušiť alebo iným spôsobom obmedziť internetový platobný systém na internetových stránkach, ktoré sa podieľajú na predaji detskej pornografie prostredníctvom internetu; vyzývanie aj iných hospodárskych subjektov, ako sú napr. banky, zmenárne, poskytovatelia internetu a prevádzkovatelia vyhľadávačov, aby sa aktívne zapojili do boja proti detskej pornografii a iným formám komerčného sexuálneho vykorisťovania detí;
–
podnecovanie členských štátov k poskytovaniu jednoducho ovládateľných programov rodičom, ktoré im umožnia zablokovať prístup detí k pornografickým stránkam;
–
prijímanie opatrení na podnecovanie obetí pohlavného zneužívania k podaniu trestnoprávnych a občianskoprávnych žalôb na vnútroštátnych súdoch proti páchateľom sexuálnych trestných činov;
–
revízia článku 5 ods. 3 rámcového rozhodnutia, ktorý poskytuje len minimálnu ochranu pred tým, aby usvedčení sexuálni delikventi mohli prostredníctvom zamestnania alebo dobrovoľnej činnosti, pri ktorých dochádza k pravidelnému kontaktu s deťmi, získať prístup k deťom, okrem iného aj tým, že sa zváži zavedenie povinnosti pre členské štáty, aby v prípade žiadateľov, ktorí sa uchádzajú o prácu s deťmi, vykonali kontrolu registra trestov, a tiež tým, že sa stanovia jasné pravidlá alebo usmernenia pre zamestnávateľov o ich povinnostiach v tejto súvislosti;
–
uľahčenie medzinárodnej spolupráce použitím nástrojov uvedených v článku 38 dohovoru Rady Európy;
–
povinnosť osôb, ktorých práca zahŕňa pravidelný kontakt s deťmi, hlásiť situácie, v ktorých majú dôvod domnievať sa, že dochádza k zneužívaniu;
–
zlepšenie schopnosti rozpoznať prípady zneužívania detí, a to prostredníctvom školení zamestnancov, ktorí pravidelne prichádzajú do kontaktu s deťmi, a školení zamestnancov orgánov činných v trestnom konaní, ktorí by mohli prichádzať do kontaktu so zneužívanými deťmi;
–
zabezpečenie najvyššej možnej ochrany detí počas súdnych konaní, ako aj počas vyšetrovania, s cieľom predísť spôsobeniu traumy, a to prijatím špecifických opatrení, ktoré sa majú uplatňovať pri rozhovoroch zameraných na získavanie dôkazov od detských obetí;
–
zákaz inzerátov nabádajúcich k páchaniu trestných činov v zmysle rámcového rozhodnutia;
–
kriminalizácia nabádania a podporovania k všetkým trestným činom v zmysle rámcového rozhodnutia, ako aj pomoci pri páchaní týchto trestných činov a pokusov o ich spáchanie;
–
podnecovanie členských štátov k tomu, aby prijali všetky potrebné opatrenia na prevenciu diskriminácie detských obetí zneužívania a ich stigmatizácie;
–
rozšírenie zoznamu priťažujúcich okolností pri stanovovaní sankcií v súvislosti s trestnými činmi v zmysle rámcového rozhodnutia o zoznam priťažujúcich okolností, ktoré stanovuje článok 28 dohovoru Rady Európy;
–
označenie zneužitia nadradeného postavenia páchateľa (v rodine, vo vzdelávacom zariadení, v rámci zamestnaneckých vzťahov atď.) za priťažujúcu okolnosť;
k)
podporovať členské štáty v tom, aby vytvorili systém upozorňujúci na prípady zmiznutia detí s cieľom zlepšiť spoluprácu na európskej úrovni;
l)
spolu s členskými štátmi a Komisiou vypracovať akčný program, ktorého cieľom by bolo poskytnúť primeranú ochranu a podporu deťom, ktoré boli na pornografických zobrazeniach identifikované ako obete pohlavného zneužívania;
o
o o
2.
poveruje svojho predsedu, aby toto odporúčanie postúpil Rade a na vedomie aj Komisii a členským štátom.
