Parlament nastolil priority jarného summitu únie
Európska rada
2007-02-14 - 18:05
Európsky parlament nastolil priority nadchádzajúcej vrcholnej schôdzky šéfov a vlád členských krajín Európskej únie.
Na summite v Bruseli 8. až 9. marca sa majú lídri európskej dvadsaťsedmičky venovať najmä pokroku v uskutočňovaní tzv. Lisabonskej stratégie, ktorej hlavným cieľom je posilniť hospodársky rast a zvýšiť zamestnanosť.
Podľa europoslancov je táto stratégia „odpoveďou Európy na výzvy globalizácie“.
Predpokladom úspechu tejto stratégie je podľa Parlamentu „rast a zamestnanosť...spolu so vzájomnou previazanosťou reforiem v hospodárskej a sociálnej oblasti a v oblasti životného prostredia s cieľom vytvárania dynamického a inovačného hospodárstva a spoločnosti“.
Podľa europoslancov by sa stratégia nemala zamerať len na niekoľko priorít súvisiacich s dokončením vnútorného trhu a lepšími právnymi predpismi.
EÚ by sa mala podľa EP snažiť stať ekonomickou oblasťou s najvyššou energetickou účinnosťou a najefektívnejším využívaním zdrojov na svete.
Pokiaľ ide o schopnosť účinne reagovať na výzvy a príležitosti globálnej ekonomiky a na iné zásadné výzvy, napríklad, na zmenu klímy, má podľa poslancov zásadný význam inovácia.
Viac informácií nájdete v dole uvedenom odkaze.
Rozprava dňa 13.
2.
2007
V rozprave vystúpil slovenský europoslanec Sergej KOZLÍK (NA, SK), ktorý upozornil na nezáujem európskych občanov o energetiku.
Dva dni predtým než Európska komisia v januári 2007 oficiálne prijala strategický energetický prehľad a ďalšie správy týkajúce sa energetiky, bol zverejnený prieskum Eurobarometra v otázkach energetiky. „Prieskum jasne dokazuje, že otázky energetiky, a to ani vo vzťahu k problematike klimatických zmien a nedostatku energie v budúcnosti, nie sú pre občanov Európskej únie prioritou,“ povedal slovenský europoslanec.
Otázky energetiky sa umiestnili až na 12 mieste v rebríčku najzávažnejších otázok, ktorému chce Európa v súčasnosti čeliť.
Podľa Kozlíka by malo byť varovaním, že občania Európy sú presvedčení, že „jadro energetických problémov tkvie v iných kontinentoch a krajinách, než sú krajiny Európskej únie“.
Takmer štvrtina európskych občanov priznala, že nerobí nič pre zníženie svojej spotreby energie. „O tom, že ceny energie budú dlhodobo rásť, občania len hmlisto tušia.
Ak stojíme na prahu novej priemyselnej revolúcie zviazanej s riešením energetických problémov, ale aj problémov spojených s klimatickými zmenami, tak stojí pred nami síce pragmatický cieľ, ale s absolútne politickým obsahom.
Ak má byť výsledok tohto snaženia úspešný, musíme ho dokázať realizovať s čo najširšou podporou občanov Európskej únie a vlády členských krajín musia prestať kľučkovať pred riešením otvorených problémov,“ uviedol Kozlík v rozprave.
Zdôvodnenie hlasovania
Slovenská europoslankyňa Zita PLEŠTINSKÁ (EPP-ED, SK) zdôvodnila svoje hlasovanie za uznesenie tým, že zabezpečenie konkurencieschopnosti vnútorného trhu a implementácie strategickej inovačnej politiky s dôrazom na energetickú účinnosť pokladá za jasnú a aktuálnu odpoveď na otázku, ako dosiahnuť ciele Lisabonskej stratégie.
„V záujme zvýšenej transparentnosti a lepšej zrozumiteľnosti stratégie podporujem proces lepšej tvorby právnych predpisov s dôrazom na zabezpečenie ochrany spotrebiteľa,“ povedala europoslankyňa.
Za dôležitý bod uznesenia považuje výzvu pre národné parlamenty, aby sa zapojili do národných reformných programov, pretože úspešnosť plnenia ambicióznych cieľov Lisabonskej stratégie závisí hlavne od iniciatívy jednotlivých členských krajín.
Príkladom je podľa nej Slovensko, kde „vďaka štrukturálnym reformám vlády Mikuláša Dzurindu môžeme dnes hovoriť o reálnych výsledkoch, ktorými sú takmer 10% hospodársky rast a vytvorenie stoviek nových pracovných príležitostí.“
„Stratégia MINERVA teda mobilizácia inovácií v národnej ekonomike a rozvoj vedecko-vzdelávacích aktivít je konkretizáciou Lisabonskej stratégie s cieľom urobiť zo Slovenska jednu z najvyspelejších, najmodernejších a najprosperujúcejších spoločností na svete, ktorá môže byť studňou nápadov a inšpirácií aj pre iné členské štáty,“ uviedla europoslankyňa.
20070208IPR02893 Lisbon Strategy: MEPs urge action on labour market, innovation and energy Konečné znenie prijatého uznesenia nájdete po jeho publikovaní prostredníctvom vyhľadávača tu
SK
2
LINK
/activities/expert/ta.do?language=SK
-//EP//TEXT IM-PRESS 20070208IPR02893 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
