21.4.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Geoffrey Van Orden
v mene skupiny PPE-DE
o situácii v Barme
Uznesenie Európskeho parlamentu o situácii v Barme
Európsky parlament ,
–
so zreteľom na svoje uznesenia zo 14. decembra 2006 a z 21. júna 2007 o Barme,
–
so zreteľom na závery Rady z 19. novembra 2007, v ktorých boli prijaté posilnené reštriktívne opatrenia voči Barme,
–
so zreteľom na článok 103 ods. 2 rokovacieho poriadku,
A.
keďže Rada sa 28. apríla 2008 chystá obnoviť reštriktívne opatrenia voči Barme,
B.
keďže barmská vojenská junta pod vedením generála Thana Shweho zverejnila 9. apríla 2008 návrh ústavy, o ktorom mieni v máji 2008 usporiadať referendum, po ktorom by mali v roku 2010 nasledovať pluralistické voľby,
C.
keďže vládnuca vojenská junta ignoruje výzvy osobitného vyslanca OSN Ibrahima Gambariho na neobmedzené medzinárodné pozorovanie navrhovaného referenda,
D.
keďže Národná liga za demokraciu, ktorú vedie nespravodlivo väznená vodkyňa opozície a nositeľka Nobelovej ceny za mier a Sacharovovej ceny Aung San Suu Kyi, bola úplne vylúčená z procesu prípravy návrhu ústavy a keďže Aung San Suu Kyi je už osemnásť rokov v domácom väzení;
E.
keďže 13 poslancov barmského parlamentu zvolených vo všeobecných voľbách v roku1990, ktorým vládnuca junta znemožnila nástup do funkcie, vyzvalo 31. marca parlamenty štátov na celom svete na podporu svojho principiálneho postoja proti návrhu barmskej ústavy nariadenému armádou;
F.
keďže zákaz účasti v prezidentských voľbách pre všetkých kandidátov, ktorých manželskí partneri alebo deti sú cudzími štátnymi príslušníkmi, by mal úmyselne zamedziť Aung San Suu Kyi kandidovať v prezidentských voľbách;
G.
keďže ASEAN vytrvalo odmieta akékoľvek obmedzenie hospodárskych alebo politických vzťahov s barmským vojenským diktátorským režimom,
H.
keďže 27. mája 2008 si opozičné skupiny v Barme pripomenú 18. výročie víťazstva Národnej ligy za demokraciu vo všeobecných voľbách v roku 1990, v ktorých získali 392 zo 485 poslaneckých miest,
I.
keďže za osemnásť rokov od volieb v roku 1990 zomrelo vyše 100 zo 426 zvolených poslancov vrátane troch, ktorí zahynuli v policajnej väzbe;
1.
vyzýva na upustenie od návrhu falošnej ústavy vojenskej junty a žiada ustanovenie legitímneho ústavného konventu, ktorý bude vyjadrením demokratických prianí obyvateľov Barmy;
2.
trvá na tom, aby barmská vojenská junta povolila medzinárodným pozorovateľom monitorovať nadchádzajúce referendum o ústave v súlade s výzvou OSN;
3.
požaduje okamžité prepustenie takmer 2 000 politických väzňov, predovšetkým opozičnej vodkyne Aung San Suu Kyi a dvadsiatich aktivistov, ktorí boli zadržaní barmskou vojenskou juntou následne po účasti na pokojnom zhromaždení proti navrhovanej ústave krajiny v meste Sittwe na severozápade krajiny dňa 15. apríla 2008;
4.
jednoznačne odmieta ustanovenie o cudzej štátnej príslušnosti v návrhu ústavy, ktoré bráni líderke prodemokratických síl Aung San Suu Kyi zúčastniť sa volieb a žiada jeho okamžité vypustenie z návrhu;
5.
vyzýva Čínu, aby využila svoje sprostredkovateľské schopnosti a povzbudila vojenskú juntu v krajine, aby sa pohla smerom k demokratickým zmenám a vyzýva ju tiež k tomu, aby odmietla podporovať represívny charakter režimu;
6.
vyzýva členov Bezpečnostnej rady OSN, aby aktívne uskutočňovali zbrojné embargo voči Barme; konštatuje, že Čína nedávno ratifikovala Opčný protokol OSN k Dohovoru o právach dieťaťa týkajúci sa zapojenia detí do ozbrojených konfliktov, upozorňuje na odsúdeniahodné prípady zneužívania detí v tomto smere zo strany vojenskej junty a naliehavo žiada Čínu, aby začala v tejto oblasti konať;
7.
nalieha na združenie ASEAN, aby na barmskú vládu vyvinulo silný tlak s cieľom dosiahnuť zavedenie demokratických zmien;
8.
vyzýva Komisiu, aby obmedzila finančnú podporu na oblasť humanitárnej pomoci;
9.
vyzýva Radu, aby nielen obnovila cielené sankcie proti vojenskej junte, ale aby zároveň vykonala ďalšie dôležité a zásadné opatrenia, ktoré budú mať vplyv na režim v Barme;
10.
vyzýva Radu, aby postupovala koordinovane v oblasti opatrení, ktoré je potrebné prijať, s cieľom vyvinúť ďalší tlak na režim;
11.
poveruje svojho predsedu, aby toto uznesenie postúpil Rade, Komisii, vládam členských štátov, vládam členských krajín združenia ASEAN, Národnej lige pre demokracie, Štátnej rade pre mier a rozvoj a generálnemu tajomníkovi Organizácie Spojených národov.
