A7-0081/2009
3.12.2009
SPRÁVA
o návrhu opravného rozpočtu Európskej únie č. 10/2009 na rozpočtový rok 2009, oddiel III – Komisia
(16327/2009 – C7‑0288/2009 – 2009/2185(BUD))
Výbor pre rozpočet
Spravodajkyňa:
Jutta Haug
PE 430.859v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA.............................................................................................................5
VÝSLEDOK ZÁVEREČNÉHO HLASOVANIA VO VÝBORE................................................8
NÁVRH UZNESENIA EURÓPSKEHO PARLAMENTU
o návrhu opravného rozpočtu Európskej únie č. 10/2009 na rozpočtový rok 2009, oddiel III – Komisia
(16327/2009 – C7‑0288/2009 – 2009/2185(BUD) )
Európsky parlament ,
– so zreteľom na článok 314 Zmluvy o fungovaní Európskej únie,
– so zreteľom na článok 272 Zmluvy o ES a článok 177 Zmluvy o Euratome,
– so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev
Ú. v.
ES L 248, 16.9.2002, s.
1. , a najmä na jeho články 37 a 38,
– so zreteľom na všeobecný rozpočet Európskej únie na rozpočtový rok 2009 prijatý s konečnou platnosťou 18. decembra 2008
Ú. v.
EÚ L 69, 13.3.2009. ,
– so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
Ú. v.
EÚ C 139, 14.6.2006, s.
1. ,
– so zreteľom na spoločné vyhlásenie rozpočtového orgánu o financovaní plánu hospodárskej obnovy Európy prijaté na trialógu 2. apríla 2009,
– so zreteľom na predbežný návrh opravného rozpočtu (PNOR) Európskej únie č. 10/2009 na rozpočtový rok 2009, ktorý Komisia predložila 27. októbra 2009 ( SEK(2009)1464 ),
– so zreteľom na ďalšiu úpravu PNOR, ktorú navrhla Komisia 11. novembra 2009,
– so zreteľom na výsledky zmierovacieho konania z 18. novembra 2009,
– so zreteľom na návrh opravného rozpočtu č. 10/2009, ktorý zostavila Rada 20. novembra 2009 (16327/2009 – C7‑0288/2009 )
– so zreteľom na článok 75 písmená b) až e) rokovacieho poriadku,
– so zreteľom na správu Výboru pre rozpočet ( A7‑0081/2009 ),
A. keďže návrh opravného rozpočtu č. 10/2009 sa týka týchto bodov:
- čisté zvýšenie v odhade príjmov o sumu 478 700 000 EUR po revízii odhadu vlastných zdrojov a iných príjmov,
- zníženie výdavkových rozpočtových prostriedkov v rozpočtových riadkoch v rámci okruhov 1a, 2, a 4 o sumu 2 768 700 000 EUR po zohľadnení presunov navrhovaných v rámci tzv. globálneho presunu (DEC 27/2009),
- zníženie viazaných rozpočtových prostriedkov v rámci okruhov 2 a 5 o sumu 359 000 000 EUR, ktoré vedie k zodpovedajúcemu nárastu príslušnej rezervy, s cieľom poskytnúť časť financovania druhej časti plánu hospodárskej obnovy Európy (PHOE),
B. keďže Komisia 11. novembra 2009 informovala Parlament a Radu, že PNOR si vyžaduje ďalšie úpravy týkajúce sa:
- zvýšenia v odhade príjmov,
- zníženia v rámci okruhu 2 v súvislosti s rozpočtovými prostriedkami na Európsky poľnohospodársky záručný fond (EPZF), a to v záväzkoch i platbách,
- zníženia v rámci okruhu 2 v súvislosti výdavkovými rozpočtovými prostriedkami na Európsky poľnohospodársky fondu pre rozvoj vidieka (EPFRV),
C. keďže na zmierovacom konaní z 18. novembra 2009 sa dohodlo, že tento opravný rozpočet bude prijatý tak, ako bol upravený 11. novembra 2009 a so zmenami, ktoré boli prijaté počas samotného zmierovacieho konania, t. j. so zvýšením o dodatočnú sumu 40 miliónov EUR pochádzajúcu z Oddielu II (Rada), o sumu 2 milióny EUR z Oddielu VI (Európsky hospodársky a sociálny výbor) a o sumu 500 000 z Oddielu VII (Výbor regiónov) rozpočtu na rok 2009,
D. keďže účelom návrhu opravného rozpočtu č. 10/2009 je formálne zahrnúť túto rozpočtovú úpravu do rozpočtu na rok 2009,
1. schvaľuje návrh opravného rozpočtu č. 10/2009 bezo zmien a doplnení;
2. poveruje svojho predsedu, aby postúpil toto uznesenie Rade a Komisii.
DÔVODOVÁ SPRÁVA
V súlade s článkom 37 ods. 1 nariadenia o rozpočtových pravidlách môže Komisia predložiť predbežné návrhy opravných rozpočtov v prípade „nevyhnutných, výnimočných alebo nepredvídaných okolností“.
Obsah návrhu Komisie
PNOR 10/2009 zahŕňa tri hlavné oblasti: čisté zvýšenie v odhade príjmov, zníženie platieb v rámci okruhov 1a, 2 a 4 a zníženie viazaných rozpočtových prostriedkov v rámci okruhov 2 a 5.
1) Zvýšenie v odhade príjmov
Pokiaľ ide o zvýšenie v odhade príjmov, Komisia predpokladá čisté zvýšenie vo výške 478,7 milióna EUR po revízii odhadov vlastných zdrojov a iných príjmov v súlade s článkom 16 nariadenia Rady č. 1150/2000 z 22. mája 2000.
Podrobnejšie, pokiaľ ide o zostatky v súvislosti s vlastnými zdrojmi založenými na DPH a HND, Komisia predpokladá pokles vo výške 949,3 milióna EUR.
Tento pokles súvisí s kapitolami 3 1 a 3 2 na strane príjmov rozpočtu.
Pokiaľ ide o tradičné vlastné zdroje, Komisia predpokladá zvýšenie o 400 miliónov EUR v kapitole 1 2 na strane príjmov.
Pokiaľ ide o ostatné príjmy, po zohľadnení súm, ktoré sú toho času zinkasované alebo sa pravdepodobne zinkasujú, Komisia predpokladá upraviť pôvodné odhady o čistú sumu 1 028 miliónov EUR.
2) Zníženie platieb v rámci okruhov 1a, 2 a 4
Pokiaľ ide o zníženie výdavkových rozpočtových prostriedkov, Komisia predpokladá pokles výdavkových rozpočtových prostriedkov v rámci okruhov 1a, 2, a 4 o sumu 2 768,7 milióna EUR po zohľadnení presunov navrhovaných v rámci tzv. globálneho presunu (DEC 27/2009), ktorý prijal Výbor pre rozpočet 5. novembra.
Komisia vo svojom upozornení týkajúcom sa prognóz rozpočtu zo 16. októbra 2009 poskytla informácie o nedostatočnom plnení výdavkových rozpočtových prostriedkov v rámci týchto troch okruhov.
Pokiaľ ide o okruh 1a, hlavným zdrojom platobných prostriedkov sú rámcové programy pre výskum a vývoj (RP-5, RP-6, RP-7), a síce prostriedky spravované GR RTD a GR TREN, spolu s rámcovým programom pre konkurencieschopnosť a inovácie (CIP) a s predchádzajúcimi programami, a to prostriedky spravované GR ENTR a GR ECFIN.
Výdavkové rozpočtové prostriedky programov celoživotného vzdelávania tiež prispievajú ku globálnemu presunu, ako aj agenda sociálnej politiky, programy pre transport a jadrové vyraďovanie (GR JRC).
Pokiaľ ide o okruh 2, zdroj výdavkových rozpočtových prostriedkov, ktorý súvisí s globálnym presunom, pochádza menovite z Európskeho poľnohospodárskeho fondu pre rozvoj vidieka (EPFRV, programy na obdobie 2007 – 2013), Európskeho poľnohospodárskeho usmerňovacieho a záručného fondu (EPUZF, programy na obdobie 2000 – 2006), Európskeho fondu pre rybné hospodárstvo (EFRH).
Medzinárodné zmluvy súvisiace so zachovaním a riadením rybného hospodárstva, programy dobrých životných podmienok zvierat a ochrany rastlín, ako aj program LIFE+ taktiež prispievajú k zostatku platieb v prospech rôznych rozpočtových riadkov.
Pokiaľ ide o okruh 4, presun výdavkových rozpočtových prostriedkov má svoj pôvod v týchto oblastiach: Nástroj rozvojovej spolupráce (DCI), demokracia a ľudské práva (EIDHR) a predvstupová pomoc (IPA a predchádzajúce programy), a to prostriedky, ktorými sa zaoberá GR ELARG, GR AGRI a v súvislosti s makrofinančnou pomocou a ostatnými programami v rámci okruhu 4, kde sú potrebné úpravy naprieč viacerými rozpočtovými riadkami.
3) Zníženie viazaných rozpočtových prostriedkov v rámci okruhov 2 a 5
Pokiaľ ide o zníženie viazaných rozpočtových prostriedkov v rámci okruhov 2 a 5, Komisia predpokladá pokles vo výške 359 miliónov EUR, ktorý vedie k zodpovedajúcemu nárastu príslušnej rezervy, ktorú Komisia navrhuje poskytnúť na financovanie druhej časti plánu hospodárskej obnovy Európy (PHOE).
Ďalšie úpravy PNOR 10/2009 (vlastné zdroje a okruh 2)
Komisia informovala 11. novembra predsedu Výboru pre rozpočet a spravodajkyňu o potrebe ďalších predpokladaných úprav PNOR 10/2009 prijatého 27. októbra, a to z dôvodu nových informácií získaných od členských štátov súvisiacich s odhadom príjmov a prostriedkami v rámci okruhu 2.
Úpravy možno zhrnúť takto:
Pokiaľ ide o zostatky vlastných zdrojov založených na DPH a HND, presná suma s dôsledkom na stranu príjmov bola stanovená na – 1 386,4 milióna EUR.
Pokiaľ ide o tradičné vlastné zdroje a po zohľadnení najnovších dostupných údajov o zinkasovaných sumách, Komisia navrhla vložiť dodatočnú sumu vo výške 200 miliónov EUR, čo vedie k celkovému nárastu tradičných vlastných zdrojov o 600 miliónov EUR.
V rámci okruhu 2 Komisia zahrnula do PNOR č. 10/2009 pokles rozpočtových prostriedkov na EPZF vo výške 135 miliónov EUR vo viazaných i výdavkových rozpočtových prostriedkoch a následný nárast dostupnej rezervy v rámci stropu okruhu 2.
Zvýšenie v rámci stropu okruhu 2 o sumu 135 miliónov EUR by sa malo využiť ako príspevok k financovaniu PHOE v roku 2010.
Komisia vo svojom prvom návrhu PNOR 10/2009 už navrhla využiť rezervu v okruhu 2 na financovanie PHOE (359 miliónov EUR, pozri bod 3 tejto správy).
V jej prvom návrhu revízie VFR a financovania PHOE, ktorý predložila 27. októbra, chýbalo 393 miliónov EUR na pokrytie celkovej sumy 2,4 miliardy EUR určených na PHOE.
Teraz, po tejto úprave PNOR 10/2009, má suma, ktorú ešte treba nájsť na financovanie energetických projektov PHOE, výšku 258 miliónov EUR.
Komisia tiež predpokladá pokles výdavkových rozpočtových prostriedkov na EPFRV vo výške 1,65 mld. EUR v dôsledku nedostatočného plnenia výdavkových rozpočtových prostriedkov na programy rozvoja vidieka na obdobie 2007 – 2013.
Spoločný účinok zníženia výdavkových rozpočtových prostriedkov a úprav na strane príjmov podľa návrhu PNOR č. 10/2009 sa prejaví v znížení príspevkov členských štátov založených na HND do rozpočtu na rok 2009 o 3 445,3 milióna EUR.
Táto suma vychádza zo zníženia vo výške 3 203,7 milióna EUR na strane výdavkov (v porovnaní s pôvodnou sumou 2 768,7 milióna EUR) a nárastu vo výške 241,6 milióna EUR na strane príjmov (v porovnaní so sumou 478,7 milióna EUR v pôvodnom opravnom rozpočte).
Stanovisko spravodajkyne
Spravodajkyňa verí, že rokovanie a prijatie PNOR 10/2009 sa musí odohrávať v kontexte revízie VFR a financovania PHOE, pretože ide o vzájomne prepojené otázky.
Pokiaľ ide o pokles platieb, spravodajkyňa vyjadruje ráznu kritiku nad znížením platieb z okruhov 1a, 2 a 4 a upozorňuje, že nárast výdavkových rozpočtových prostriedkov v okruhu 1a bol jednou z priorít rozpočtu na rok 2009.
Možno sa domnievať, že Komisia nezohľadňuje rozhodnutie rozpočtového orgánu o stanovení výdavkových rozpočtových prostriedkov na vyššiu úroveň ako PNR počas rozpočtového postupu, ak neskôr zdôvodňuje svoje zníženie platieb.
Komisia by mala zlepšiť svoje výsledky súvisiace s plnením rozhodnutia rozpočtového orgánu.
Spravodajkyňa upozorňuje, že dôvod, ktorý Komisia predložila na zdôvodnenie zníženia výdavkových rozpočtových prostriedkov, je vo väčšine prípadov ten, že rozpočtový orgán stanovuje počas rozpočtového postupu výdavkové rozpočtové prostriedky na vyššej úrovni než PNR.
Možno sa domnievať, že týmto tvrdením Komisia nezohľadňuje rozhodnutie rozpočtového orgánu a že Komisia by mala zlepšiť svoje výsledky pri plnení rozhodnutia rozpočtového orgánu.
Ďalším často uvádzaným dôvodom, ktorým sa zdôvodňuje zníženie platieb, sú oneskorenia súvisiace s postupom s cieľom ich vykonávania, a preto sa spravodajkyňa domnieva, že Komisia by mala pristúpiť k zjednodušeniu postupov s cieľom urýchliť implementáciu nákladov.
Spravodajkyňa nie je proti zníženiu nevyužitých viazaných rozpočtových prostriedkov z okruhov 2 a 5, tých viazaných rozpočtových prostriedkov, ktoré sa majú vyčleniť na druhú fázu PHOE.
Spravodajkyňa víta výsledky zmierovacieho konania z 18. novembra, že financovanie plánu obnovy by sa malo zabezpečiť nielen prostredníctvom využitia nevyužitých rezerv, ale aj prostredníctvom využitia nástroja pružnosti, ako to požadoval rozpočtový orgán vo svojom vyhlásení z 2. apríla 2009 o financovaní plánu hospodárskej obnovy Európy.
Spravodajkyňa navrhuje prijať návrh opravného rozpočtu č. 10/2009.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
2.12.2009
Výsledok záverečného hlasovania
+:
–:
0:
30
1
Poslanci prítomní na záverečnom hlasovaní
Damien Abad, Marta Andreasen, Francesca Balzani, Reimer Böge, Giovanni Collino, Andrea Cozzolino, Jean-Luc Dehaene, Göran Färm, José Manuel Fernandes, Eider Gardiazábal Rubial, Salvador Garriga Polledo, Jens Geier, Ivars Godmanis, Ingeborg Gräßle, Carl Haglund, Jiří Havel, Sidonia Elżbieta Jędrzejewska, Anne E. Jensen, Ivailo Kalfin, Sergej Kozlík, Alain Lamassoure, Janusz Lewandowski, Barbara Matera, Claudio Morganti, László Surján, Angelika Werthmann
Náhradníci prítomní na záverečnom hlasovaní
Constanze Angela Krehl, Giovanni La Via, Paul Rübig, Peter Šťastný, Derek Vaughan
