Poslanci vyzývajú na prerušenie rokovaní so Sýriou a prehodnotenie vzťahov s Bahrajnom a Jemenom
Vonkajšie vzťahy
Plenárne zasadnutie
2011-04-07 - 12:43
EÚ musí v dôsledku násilného potlačenia protestov v Sýrii, Bahrajne a Jemene prehodnotiť vzájomné vzťahy s týmito krajinami.
Poslanci vyzvali na prerušenie rokovaní o asociačnej dohode so Sýriou, vyjadrili znepokojenie nad prítomnosťou zahraničných jednotiek na území Bahrajnu a žiadali dôsledné vyšetrenie smrti 54 protestujúcich v Jemene.
Rokovania EÚ o asociačnej dohode so Sýriou musia byť prerušené až do momentu, kedy sýrske orgány uskutočnia "očakávané demokratické reformy v hmatateľnej podobe."
Odstúpenie sýrskej vlády z 29. marca podľa poslancov nebude stačiť na upokojenie stále silnejšieho pocitu frustrácie obyvateľstva.
Uznesenie vyzýva prezidenta Baššára al-Asada na ukončenie represií voči politickej opozícii a bojovníkom za ľudské práva, zrušenie výnimočného stavu a uskutočnenie konkrétnych politických, hospodárskych a spoločenských reforiem.
Ak štát použije násilie voči vlastnému ľudu, musí počítať s následkami, uvádza sa v uznesení predloženom skupinami EPP, S&D, ALDE, Zelení/EFA a ECR, ktoré dnes schválilo plénum Európskeho parlamentu.
Poslanci tak vyzvali EÚ, ako aj jednotlivé členské štáty, na prehodnotenie vzájomných vzťahov s Bahrajnom a Jemenom.
Zároveň poukázali na možné prijatie sankcií, akými sú zmrazenie aktív či zákaz vstupu predstaviteľov režimu na územie EÚ.
Plénum tiež odsúdilo zásahy orgánov v Bahrajne a v Jemene do poskytovania zdravotnej starostlivosti a odmietanie či obmedzovanie prístupu protestujúcich k zdravotníckym zariadeniam.
Bahrajn
Poslanci vyjadrili "znepokojenie nad prítomnosťou cudzích vojsk pod vlajkou Rady pre spoluprácu v Perzskom zálive (GCC, pozn. red.) v Bahrajne."
Zároveň požiadali tento orgán, aby pôsobil ako sprostredkovateľ "v záujme pokojného prijatia reforiem v Bahrajne" a vyzvali všetky strany na zapojenie sa do konštruktívneho dialógu.
Jemen
Parlament požaduje uskutočnenie nezávislého vyšetrovania útokov na protestujúcich vo všetkých troch krajinách.
V prípade Jemenu by sa malo OSN, prípadne Medzinárodný trestný súd, špecificky zamerať na útoky z 18. marca, kedy prišlo o život 54 ľudí a viac ako 300 ich bolo zranených.
Vyjadrujúc znepokojenie nad mierou chudoby a nezamestnanosti, Parlament vyjadril presvedčenie, že EÚ a Rada pre spoluprácu v Perzskom zálive (GCC) by mohli poskytnúť krajine technickú a finančnú pomoc, avšak až potom, ako prezident Saleh prepustí miesto demokraticky zvolenej vláde.
Postup: Nelegislatívne uznesenie
20110407IPR17188 Prijatý text bude dostupný tu (zvoľte dátum 07.04.2011) Sledujte rozpravu zo záznamu (zvoľte dátum 06.04.2011)
SK
1
LINK
/activities/plenary/ta/calendar.do?language=SK
SK
2
LINK
/wps-europarl-internet/frd/vod/research-by-date?language=sk
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
