Čo očakávajú od portugalského predsedníctva europoslanci?
Inštitúcie
2007-07-03 - 16:11
Ktorým smerom sa vydá EÚ pod vedením Portugalska?
Prvého júla odovzdalo Nemecko pomyslené žezlo EÚ Portugalsku.
Práve táto krajina bude najbližších šesť mesiacov predsedať Európskej únii.
V tomto období by Portugalci chceli predovšetkým zlepšiť fungovanie Únie predložením reformnej zmluvy.
Chcú tiež dôkladnejšie uplatňovať Lisabonskú stratégiu, posilniť oblasť slobody, spravodlivosti a bezpečnosti a zefektívniť vonkajšie aktivity Únie.
Čo však od nasledujúceho polroka očakávajú poslanci?
Predseda skupiny ľudovcov a európskych demokratov (EPP-ED) Joseph Daul : "Medzivládna konferencia musí pracovať rýchlo a dobre.
Teda tak, aby do najbližšieho samitu v októbri boli pripravené nové európske zmluvy.
Cieľom je, aby si občania mohli v júni 2009 zvoliť svojich europoslancov na pevnom inštitucionálnom základe."
Líder ľudovcov a demokratov položil aj rečnícku otázku: Kto môže byť inšpirovaný Lisabonskou stratégiou viac než portugalské predsedníctvo?
Jednou z hlavných priorít je podľa Daula tiež otázka "postavenia Európy vo svete a boj proti terorizmu".
Predseda frakcie socialistov Martin Schulz očakáva, že portugalské predsedníctvo sa nebude usilovať zmäkčiť reformný balíček ohľadom novej zmluvy o EÚ, na ktorej sa dohodli účastníci posledného samitu EÚ.
Privítal tiež plány Lisabonu ohľadom rozvíjania vzťahov s Afrikou a Latinskou Amerikou.
Líder liberálov a demokratov za Európu Graham Watson : "Portugalsko má ohľadom svojho predsedníctva jasný plán, kompetentný tím ministrov a ‘dobrý vietor‘.
Ak ich predsedníctvo bude tak dobré ako v roku 2000, o EÚ bude dobre postarané."
Predseda Výboru pre zahraničné veci Jacek Saryusz-Wolski (EPP-ED) zas očakáva, že "portugalské predsedníctvo posilní Spoločnú zahraničnú a bezpečnostnú politiku a podnikne kroky, ktoré povedú k vytvoreniu spoločnej energetickej politiky EÚ a to schválením príslušnej cestovnej mapy so stanovenými cieľmi a časovým rámcom."
Spoluspravodajca pre cestovnú mapu ústavného procesu EÚ, socialista Enrique Barón Crespo dúfa, že " predsedníctvo Portugalska, krajiny objaviteľov a moreplavcov, povedie zmluvu o reforme EÚ do dobrého prístavu."
Predsedníčka skupiny Únia za Európu národov (UEN) Cristiana Muscardini : "Európa potrebuje byť svižnejšia, transparentnejšia, musí reagovať v pravý čas.
Zatiaľ sa však nanešťastie ukazuje jej pomalosť a mizerná schopnosť dívať sa vpred.
Predsedu Rady čaká ťažká úloha vyjednávača medzi rôznymi národnými záujmami, ktoré sa objavili na nedávnom samite Rady a ktoré bude musieť priviesť k nášmu spoločnému cieľu: vytvoriť úniu štátov schopných prijímať rozhodnutia, ktoré EÚ musí urobiť v týchto chúlostivých chvíľach našej histórie.
Aktuálne teroristické útoky volajú po tvrdšom boji proti akémukoľvek fundamentalizmu tak vo vnútri Únie, ako aj za jej hranicami".
Predsedníčka skupiny zelených Monica Frassoni verí, že "portugalské predsedníctvo dodá pozitívny impulz problematike klimatických zmien pred medzinárodnou konferenciou, ktorá by sa v decembri mala uskutočniť na Bali.
Očakávam tiež, že sa im podarí ukončiť medzivládnu konferenciu a zabezpečia jej transparentnosť, pretože tento proces až doposiaľ vyzerá ako tajné rokovania medzi vládami členských štátov."
Predseda Výboru pre občianske slobody, liberál Jean-Marie Cavada , zas zdôrazňuje potrebu väčšej demokracie a transparentnosti Únie.
So záujmom bude pozorovať ako bude portugalské predsedníctvo spolupracovať s jeho výborom v takých citlivých otázkach, akou sú napríklad informácie o letoch CIA v Európe.
Portugalsko by sa tiež malo zamerať na azylovú a imigračnú politiku Únie.
Aj Rihards Pīks (EPP-ED) verí, že portugalské predsedníctvo by nemalo zanedbať problematiku nelegálneho prisťahovalectva v oblasti Stredozemného mora.
Socialistka Edite Estrela : "Som presvedčená, že portugalské predsedníctvo zanechá veľmi pozitívnu stopu.
Dúfam, že sa na neformálnom zasadnutí Rady v októbri schváli reformná zmluva, že samity EÚ-Brazília a EÚ-Afrika splnia očakávania a Lisabonská stratégia bude dynamickejšie a lepšie odpovedať na globalizáciu a obavy občanov."
Gintaras Didžiokas (UEN): "Dúfam, že sa bude pokračovať v práci, ktorú začalo nemecké predsedníctvo a príjmu sa konkrétne opatrenia pre rozvoj bioenergetickej politiky."
Španielsky poslanec zo skupiny zelených Raül Romeva i Rueda : "Dúfam, že sa podarí skonkretizovať obsah reformnej zmluvy a zachovať pro-európsku líniu, na ktorej sme sa dohodli počas nemeckého predsedníctva, predovšetkým pokiaľ ide o otázku boja proti klimatickým zmenám."
Poslanec z konfederatívnej skupiny zjednotenej ľavice - Nordická zelená ľavica Pedro Guerreiro je zas presvedčený, že "portugalské predsedníctvo by nemalo byť poznačené neakceptovateľným oživením obsahu odmietnutej európskej ústavy, čo predstavuje nový kvalitatívny skok federalistického, neoliberálneho a militaristického projektu, ktorým je EÚ."
Teraz je podľa jeho názoru ten správny čas otvoriť diskusiu o úlohách a cieľoch Európskej centrálnej banky či Paktu stability.
Potrebné je tiež prijať opatrenia proti liberalizácii a privatizácii verejných služieb.
Predseda frakcie Nezávislosť/demokracia Nigel Farage si zas myslí, že "súčasné portugalské predsedníctvo je len ďalšou hlavou nezmaru zvaného EÚ, ktorý sa usiluje zničiť demokraciu a národný štát".
20070703STO08734 Portugalské predsedníctvo (anglicky)
SK
1
PHOTO
20070703PHT08764.jpg
SK
2
LINK
http://www.eu2007.pt/UE/vEN/Presidencia_Conselho/
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
