Tento týždeň: Plenárne zasadnutie v Štrasburgu Tento týždeň: Plenárne zasadnutie v Štrasburgu
Pokračovanie marcového zasadnutia EP sa bude niesť v znamení príprav na samit G20.
Parlament sa tiež bude zaoberať legislatívnymi návrhmi v oblasti kozmetických produktov, nových potravín a balíčkom "Jednotné európske nebo II".
Na programe bude aj navýšenie daní z cigariet, či potravinová pomoc pre najodkázanejších.
Štrukturálne fondy
Poslanci sa na najbližšom plenárnom zasadaní budú zaoberať správou Výboru pre regionálny rozvoj, ktorá hodnotí implementáciu strategických cieľov Spoločenstva členskými štátmi v rámci svojich národných programov.
Výbor vyjadruje spokojnosť s doterajším postupom národných vlád, aj keď priznáva, že realizácia teoretických zámerov členské štáty ešte len čaká.
Jednotné európske nebo
Európske letectvo bude riadené účinnejšími pravidlami, ktoré povedú k skráteniu letov, zníženiu počtu meškaní a redukcii spotreby paliva.
Výbor EP pre dopravu a cestovný ruch predkladá plénu na schválenie legislatívny balíček Jednotné európske nebo II.
Kozmetické produkty
Výbor EP pre životné prostredie, verejné zdravie a bezpečnosť potravín podporuje návrh Komisie na revíziu právnej úpravy týkajúcej sa kozmetických produktov.
Cieľom novej legislatívy je odstránenie právnych nejednoznačností a zvýšenie bezpečnosti produktov pre spotrebiteľa.
Dodatky Výboru sa týkajú predovšetkým nanomateriálov v kozmetických produktoch a informácií o vlastnostiach výrobkov.
Nové potraviny, nové pravidlá
Poslanci sa budú budúci týždeň zaoberať návrhom na revíziu nariadenia ES o nových potravinách.
Výbor pre životné prostredie, verejné zdravie a bezpečnosť potravín vyzýva Komisiu na zastavenie umiestňovania potravinových výrobkov z klonovaných zvierat alebo ich potomkov na trhu EÚ, žiada špeciálne kontroly pre potraviny vyrobené s využitím nanotechnológií a odmieta testy na zvieratách.
Príprava na samit G20
Európsky parlament sa bude na svojom druhom marcovom zasadaní zaoberať aj prípravou na samit G20, ktorý sa uskutoční začiatkom apríla v Londýne.
Podľa poslancov by sa samit nemal sústrediť len na krátkodobé opatrenia a mal by prijať časový harmonogram realizácie strednodobých a dlhodobých krokov.
V pléne vystúpi aj Gordon Brown, predstaviteľ Európskej rady a britský premiér.
Daň z cigariet
Výbor pre hospodárske a menové veci schválil postupné zvyšovanie minimálnej daňovej sadzby za cigarety a tabakové výrobky až k hranici 1,50 eur za krabičku v roku 2014.
Rast by však podľa poslancov mal byť v porovnaní s návrhom Komisie pomalší.
Potravinová pomoc
Výbor pre poľnohospodárstvo a rozvoj vidieka podporuje pokračovanie Programu distribúcie potravín pre najodkázanejšie osoby v Európe, ako súčasti Spoločnej poľnohospodárskej politiky.
Program bude plne hradený zo zdrojov EÚ a bude rozdeľovať iba tie potraviny, ktoré boli vyrobené na území Spoločenstva.
Závery samitu krajín EÚ
Európsky parlament si na svojom druhom marcovom zasadnutí v Štrasburgu vypočuje závery rokovania Európskej rady.
Zástupcovia Rady EÚ a Európskej komisie následne v pléne prednesú svoje správy.
Mrzačenie ženských pohlavných orgánov
Jasnú stratégiu zákazu mrzačenia ženských pohlavných orgánov na území EÚ a potrebu reagovať na problém v rámci imigračnej legislatívy Spoločenstva, ako aj v dohodách o spolupráci žiada Výbor EP pre práva žien a rodovú rovnosť s cieľom potlačiť tieto praktiky.
Viacjazyčnosť ako prínos a záväzok
Podporu vyučovaniu jazykov v členských štátoch EÚ prináša správa, ktorú plénu EP na jeho najbližšom zasadaní prednesú poslanci Výboru pre kultúru a vzdelávanie.
Dôraz sa kladie najmä na regionálne a menšinové jazyky, ktoré poslanci vnímajú ako prínos pre kultúrnu rozmanitosť Európy.
20090320INS52215 Brífing Program zasadnutia Priamy prenos
