A7-0418/2011
25.11.2011
SPRÁVA
o vymenovaní Villeho Itäläho za člena Dvora audítorov
(C7-0346/2011 – 2011/0811(NLE))
Výbor pre kontrolu rozpočtu
Spravodajkyňa:
Inés Ayala Sender
PE 473.835v02-00
OBSAH
NÁVRH ROZHODNUTIA EURÓPSKEHO PARLAMENTU
Príloha 1: ŽIVOTOPIS VILLEHO ITÄLÄHO
Príloha 2: ODPOVEDE VILLEho ITÄLÄho NA DOTAZNÍK
VÝSLEDOK ZÁVEREČNÉHO HLASOVANIA VO VÝBORE
NÁVRH ROZHODNUTIA EURÓPSKEHO PARLAMENTU
o vymenovaní Villeho Itäläho za člena Dvora audítorov
( C7-0346/2011 – 2011/0811(NLE) )
(Konzultácia)
Európsky parlament,
– so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom ( C7–0346/2011 ),
– so zreteľom na skutočnosť, že Výbor pre kontrolu rozpočtu na svojej schôdzi, ktorá sa konala 23. novembra 2011, vypočul kandidáta Rady na člena Dvora audítorov,
– so zreteľom na článok 108 rokovacieho poriadku,
– so zreteľom na správu Výboru pre kontrolu rozpočtu ( A7-0418/2011 ),
A. keďže Ville Itälä spĺňa podmienky stanovené v článku 286 ods. 1 Zmluvy o fungovaní Európskej únie;
1. súhlasí s návrhom Rady vymenovať Villeho Itäläho za člena Dvora audítorov;
2. poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.
Príloha 1: ŽIVOTOPIS VILLEHO ITÄLÄHO
Meno: Itälä, Ville Heimo AnteroEmailová adresa:
ville.itala@europarl.europa.euZamestnanie/funkcia: poslanec Európskeho parlamentu, sudca, advokát
Narodený 10. mája 1959 v Luumäki (Fínsko).
Ženatý, tri deti.
Vojenská hodnosť: nadporučík v zálohe
Vzdelanie:
(1989) ukončené štúdium práva
(1991) sudca súdu druhého stupňa
(1995) advokátska skúška
Profesionálne pôsobenie:
(2001 – 2004) predseda Národnej koaličnej strany(2000 – 2003) minister vnútra (druhá Lipponenová vláda)
(1995 – 2004) poslanec parlamentu za volebný obvod juhozápadné Fínsko
(1995) vlastná advokátska kancelária Astrea, a. s.
(1990) súdny čakateľ a občasný zastupujúci sudca na súdnom úrade vo Vehmaa
(1988) zamestnanec advokátskej kancelárie
(1985) úradujúci policajný veliteľ v okrese Sipoo (počas leta)
(1985 – 1988) úradujúci policajný veliteľ a úradujúci prokurátor na mestskom súde v Naantali
(1984 – 1986) úradujúci policajný veliteľ v okrese Pöytyä
(1982 – 1984) dočasný súdny zriadenec na mestskom súde v Turku
(1978) tajomník mládežníckej organizácie Národnej koaličnej strany v juhozápadnom Fínsku
(1975 – 1977) letné brigády ako prístavný robotník v Turku
Činnosť v Európskom parlamente:
(2004) poslanec Európskeho parlamentu (2006) náhradník v Dočasnom výbore vo veci údajného využívania európskych krajín prostredníctvom CIA na účely prepravy a nezákonného zadržiavania väzňov
(2004 – 2006) podpredseda Skupiny Európskej ľudovej strany (kresťanských demokratov) a európskych demokratov
(2005 – 2009) člen Výboru pre rozpočet
predseda delegácie poslancov Národnej koaličnej strany v Európskom parlamente
zastupujúci koordinátor a člen Výboru pre kontrolu rozpočtu
člen Výboru pre dopravu a cestovný ruch
náhradník vo Výbore pre poľnohospodárstvo a rozvoj vidiekačlen Delegácie pri Parlamentnom výbore pre spoluprácu EÚ – Rusko
náhradník v Delegácii pre vzťahy so Spojenými štátmi americkými
Činnosť vo fínskom parlamente:
(2003 – 2004) Rada predsedu parlamentu (2003 – 2004) predseda Veľkého výboru
(2003 – 2004) člen fínskej delegácie pri Parlamentnom zhromaždení OBSE
(2003 – 2004) Výbor pre zahraničné veci (náhradník)
(1996 – 2000) kolégium audítorov Fínskej národnej banky (člen)
(1996 – 1999) Výbor pre pracovné otázky (náhradník)
(1995 – 2000) Výbor pre ústavné veci (člen, predseda v rokoch 1996 – 2000)
(1995 – 1996) Výbor pre hospodárske veci (náhradník)
(1995 – 1996) Výbor pre ochranu životného prostredia (náhradník)
(1995 – 1996) Výbor pre dopravu
(1995 – 1999) člen zboru voliteľov
(1995 – 1996) člen fínskej delegácie pri Severskej rade
Vláda:
(2002 – 2003) člen baltskej skupiny kabinetu(2000 – 2003) minister vnútra v druhej Lipponenovej vláde
Zodpovedné funkcie v službách štátu:
člen zboru voliteľov fínskeho prezidenta v roku 1988
Pozície v medzinárodných organizáciách:
(2007) Fínsky inštitút pre Benelux, člen predstavenstva(2002 – 2005) Medzinárodná únia demokratov, podpredseda
Zodpovedné funkcie v službách miestnych orgánov:
(1997 – 2000) rada regionálnej únie juhozápadného Fínska, podpredseda(1992 – 1995) člen mestskej rady v Turku; (predseda v rokoch 1993 – 1995)
(1985 – 1992) člen Výboru pre nehnuteľnosti a výstavbu mesta Turku (predseda v rokoch 1989 – 1992)
(1985 – 1996) člen mestskej rady v Turku
(1981 – 1984) člen školskej komisie v Turku
(1981 – 1984) Fínska koedukačná škola v Turku, predseda riadiaceho výboru
Iné funkcie:
(2004 – 2007) predseda dozornej rady spoločnosti Alko (2000) predseda združenia Eurooppalainen Suomi
(1999 – 2000) člen dozornej rady spoločnosti Fortum Oyj
(1997 – 2000) predseda predstavenstva spoločnosti Panimoravintola Koulu Oy
(1993 – 1997) člen predstavenstva spoločnosti Varsinais-Suomen asumisoikeusasunnot Oy
(1993 – 1994) predseda predstavenstva študentskej nadácie v Turku
(1992 – 1998) člen predstavenstva spoločnosti Helkama Auto
(1992 – 2000) člen predstavenstva spoločnosti Sato-Taso Oy v Turku
predseda Fínskej únie študentov obchodných škôl
Príloha 2: ODPOVEDE VILLEho ITÄLÄho NA DOTAZNÍK
Odborná prax
1.
Vymenujte, prosím, hlavné aspekty Vašej odbornej praxe v oblasti verejných financií, riadenia alebo auditu riadenia.
Vo verejnej správe som vykonával viacero rôznych funkcií, v ktorých som zodpovedal za používanie verejných finančných prostriedkov, rozpočtovanie, rozvoj správy a audit vykonávania a využitie zdrojov.
Počas právnickej praxe som tiež pôsobil ako audítor pre rozličné súkromné MSP.
Ako predseda mestskej rady v Turku v rokoch 1993 až 1993 som sa podieľal na riadení dobrovoľníckej organizácie, ktorá zodpovedala za finančné prostriedky mesta s viac ako 160 tisícmi obyvateľov.
V predchádzajúcich funkciách na úrovni miestnej správy, ktoré som vykonával, som rovnako pracoval ako audítor viacerých verejných orgánov.
Okrem toho som pôsobil v súdnictve a policajnom aparáte medziiným ako prokurátor a policajný veliteľ.
V rokoch 1996 až 2000 som ako poslanec fínskeho parlamentu vykonával audit účtov Fínskej banky a fondu Sitra, ktorý bol založený na počesť 50. výročia nezávislosti Fínska.
Obe tieto funkcie sa obsadzujú na základe hlasovania vo fínskom parlamente, pričom súčasťou ich práce je kontrola účtov a správa dotknutých orgánov.
Vo Fínsku pôsobí Sitra ako dôležitý zdroj rizikového kapitálu pre fínske podniky a ako priekopník v oblasti kapitálového investovania.
Fínska banka konala na celoštátnej úrovni ako centrálna banka Fínska až do zavedenia eura, k čomu došlo v roku 1999, keď som pôsobil ako audítor.
Keď sa Fínska banka stala súčasťou európskeho systému centrálnych bánk, jej tradičná úloha sa tým v zásade nezmenila.
Medzi povinnosti audítorov patrí predkladanie písomnej audítorskej správy parlamentnej dozornej rade dohliadajúcej nad bankou, ktorá obsahuje stanoviská týkajúce sa spôsobu, akým boli pri vypracovaní a prijímaní súvahy dodržané zásady súvahy schválené radou, ako aj výkazu ziskov a strát a návrhov rady na opatrenia vzťahujúce sa na výsledky banky.
Ako minister vnútra som zohrával veľmi dôležitú úlohu pri vypracúvaní štátneho rozpočtu a zodpovedal som za používanie finančných prostriedkov vo svojom rezorte.
Bol som členom skupiny v rámci vlády, ktorá pripravila usmernenia pre výkaz štátu o príjmoch a výdavkoch a ktorá rozhodovala o najdôležitejších sporných otázkach.
Počas predchádzajúceho volebného obdobia som sa ako člen Výboru EP pre rozpočet zapojil do prípravy rozpočtu EÚ na rok 2008.
Ako člen Výboru pre kontrolu rozpočtu v súčasnom parlamentom období som okrem iného vypracoval správu Parlamentu pre udelenie absolutória za rok 2009.
2.
Ktoré boli tri najdôležitejšie rozhodnutia, na ktorých prijatí ste sa vo svojom profesionálnom živote zúčastnili?
Predovšetkým by som chcel spomenúť rozhodnutia, na ktorých som sa podieľal ako člen fínskej vlády a vďaka ktorým sa Fínsko dostalo z recesie na začiatku 90. rokov minulého storočia.
V roku 1992 Fínsko upadlo do ojedinelej hlbokej recesie.
Túto situáciu vyvolalo niekoľko súbežných faktorov.
Úpadok medzinárodného hospodárstva a súčasne pokles obchodu s východnými susedmi Fínska spolu s rýchlym zvyšovaním štátneho dlhu – hospodárska bublina – v konečnom dôsledku viedli k úniku devíz, čo napokon nutne viedlo k rozhodnutiu o prechode fínskej marky na plávajúci kurz.
Podniky, ktoré si požičali v zahraničí, sa dostali do ťažkostí, čo spôsobilo vlnu bankrotov a masovú nezamestnanosť, čo zase vyvolalo rastúcu nerovnováhu medzi príjmami a výdavkami štátu.
V rokoch 2000 až 2003, keď som bol ministrom vnútra, sa problémy v oblasti verejných financií, ktoré spôsobila recesia, ešte prehĺbili.
V tom čase som bol členom skupiny predsedov strán vo vláde, ktorá prijímala rozhodnutia o zásadných rozpočtových usmerneniach.
Vláda prijala stratégiu na zlepšenie situácie na základe prísnej rozpočtovej politiky, podľa ktorej musel byť zahraničný dlh štátu obsiahnutý v účtovnej uzávierke.
Zároveň sa kládol veľký dôraz na to, aby sa okrem iného verejná správa stála efektívnejšou.
Na druhej strane, vláda vytvorila predpoklady rastu prijatím dlhodobej politiky v oblasti vzdelávania a výskumu a výrazne zvýšila financovanie univerzít a Fínskej akadémie.
Táto politika sa ukázala ako veľmi prínosná v prvom desaťročí tohto storočia, keď Fínsko dosiahlo stabilný hospodársky rast a ukazovatele týkajúce sa verejných financií boli vynikajúce.
Počas môjho pôsobenia vo funkcii ministra došlo (z mojej iniciatívy a pod mojím vedením) k zavedeniu úplne nového systému zostavovania rozpočtu, modelu financovania a systému finančného riadenia v oblasti správy fínskej polície.
Systém sa tak stal oveľa logickejším, transparentnejším a účinnejším ako predtým.
Zároveň sa zracionalizovala jeho správa.
Touto reformou sa v jednotlivých policajných útvaroch oddelila kontrola financií a správy, čo umožnilo získať presný a aktuálny obraz o využívaní prostriedkov a príslušných potrebách.
Táto reforma významne znížila správne náklady a umožnila vyčleniť uvoľnené zdroje okrem iného na praktické politické opatrenia.
Vďaka tejto zmene sa vytvorili účinné ukazovatele na sledovanie fungovania policajnej služby a stanovili sa pre ňu jasné ciele, čím sa výrazne zlepšilo monitorovanie správy a dohľad na ňou.
Tretie rozhodnutie, ktoré by som chcel uviesť, je vypracovanie správy o rozpočte Európskej únie na rok 2008.
Správa upriamila pozornosť na mnohé nedostatky, na ktoré Parlament už dlho poukazoval, pričom viaceré z nich sa už odstránili alebo sa naďalej na ich náprave vážne pracuje.
Ako príklad možno uviesť, že na začiatku tohto parlamentného obdobia došlo k objasneniu statusu asistentov poslancov.
Takisto lety medzi tromi pracoviskami Parlamentu nahradila železničná doprava, ktorá je šetrnejšia voči životnému prostrediu.
Výbor pre rozpočet tiež dospel k jednoznačnému stanovisku, že v porovnaní s uplynulými rokmi sa v danom rozpočte dosiahli najlepšie úspory.
Dúfam, že tento krok prispel k vytvoreniu podmienok na uplatňovanie ešte presnejšej rozpočtovej politiky.
Nezávislosť
3.
Zmluva stanovuje, že členovia Dvora audítorov sú pri vykonávaní svojich úloh „úplne nezávislí“.
Ako by ste si plnili túto povinnosť pri výkone svojich budúcich úloh?
Som presvedčený, že požiadavka nezávislosti, ktorú zdôrazňuje zmluva, predstavuje bezpodmienečne základný kameň audítorskej práce.
Audítorský orgán môže vykonávať svoje úlohy objektívne a účinne len vtedy, ak je nezávislý a chránený pred vplyvom zvonku.
Pre členov Dvora audítorov je dôležité, aby organizácie, ktoré sú predmetom auditu, nemohli ovplyvňovať ich profesionálnu kariéru a aby členovia Dvora audítorov neboli od týchto organizácií v žiadnom ohľade závislí.
Členovia Dvora audítorov musia byť taktiež nezávislí od členských štátov EÚ, jednotlivých inštitúcií EÚ, ako aj politických strán či iných záujmových skupín a, prirodzene, súkromných spoločností.
Podľa článku 285 ZFEÚ členovia Dvora audítorov musia vykonávať svoju funkciu úplne nezávisle a vo všeobecnom záujme Únie.
Požiadavka nezávislosti je objasnená v článku 286 tejto zmluvy, v ktorom sa uvádza, že členovia Dvora audítorov pri vykonávaní svojej funkcie nepožadujú ani neprijímajú pokyny od žiadnej vlády alebo iného orgánu.
Musia sa zdržať akéhokoľvek konania nezlučiteľného s ich funkciou.
Som, samozrejme, pripravený bezvýhradne dodržiavať tieto zásady.
4.
Bolo Vám udelené absolutórium za riadiace úlohy, ktoré ste vykonávali v minulosti, ak sa na ne vzťahuje takýto postup?
Medzi hlavné riadiace úlohy, ktoré som plnil a na ktoré sa vzťahuje postup udeľovania absolutória, patrí pôsobenie vo funkcii predsedu mestskej rady v Turku a predsedu Národnej koaličnej strany.
Okrem týchto funkcií som pôsobil v predstavenstvách viacerých MSP.
V súvislosti s týmito úlohami aj všetkými ďalšími funkciami, na ktoré sa vzťahoval postup udeľovania absolutória, mi bolo udelené absolutórium.
5.
Sú Vaše obchodné alebo finančné záujmy, prípadne akékoľvek iné záväzky charakteru, ktorý by bol nezlučiteľný s výkonom Vašich budúcich úloh?
Ste pripravený odhaliť všetky Vaše finančné záujmy a iné záväzky predsedovi Dvora audítorov a zverejniť ich?
V prípade, že ste zapojený do akéhokoľvek prebiehajúceho právneho konania, mohli by ste, prosím, uviesť podrobnosti?
Ako poslanec Európskeho parlamentu som pravidelne zverejňoval svoje finančné záväzky.
Som pripravený sprístupniť všetky svoje finančné záujmy a iné záväzky predsedovi Dvora audítorov a v prípade potreby ich zverejniť.
Vlastním obchodné podiely vo fínskej právnickej kancelárii a v spoločnosti, ktorá už niekoľko rokov nevykonáva obchodnú činnosť.
V prípade zvolenia za člena Dvora audítorov sa vzdám účasti na týchto spoločnostiach.
Rád by som zdôraznil, že počas svojho funkčného obdobia a po jeho skončení mám v úmysle v plnom rozsahu dodržiavať článok 286 Zmluvy o fungovaní Európskej únie, ktorý okrem iného požaduje, aby členovia Dvora audítorov konali pri prijímaní určitých funkcií alebo výhod po skončení funkčného obdobia čestne a zdržanlivo.
Nie som účastníkom žiadneho súdneho konania.
6.
Ste po vymenovaní za člena Dvora audítorov pripravený odstúpiť z akéhokoľvek voleného postu alebo vzdať sa akejkoľvek aktívnej funkcie spojenej s povinnosťami v politickej strane?
Mandátu poslanca Európskeho parlamentu by som sa, prirodzene, vzdal, ak by som bol zvolený za člena Dvora audítorov.
V súčasnosti nezastávam žiadnu vnútroštátnu alebo medzinárodnú funkciu v politických stranách, som však členom predstavenstva Nadácie Národnej koaličnej strany, ktorá je s touto stranou úzko spojená.
Ak by som bol menovaný za člena Dvora audítorov, z tohto postu by som, samozrejme, ihneď odstúpil.
V súčasnosti som predsedom Fínskej spoločnosti, predsedom parlamentu Fínov žijúcich v zahraničí a členom predstavenstva Fínskeho inštitútu pre Benelux.
Ak budem vybraný, som pripravený vzdať sa týchto funkcií.
7.
Ako by ste postupovali v prípade závažných nezrovnalostí alebo dokonca podvodu a/alebo korupcie, do ktorého by boli zapojené osoby v členskom štáte, z ktorého pochádzate?
Členovia Dvora audítorov musia byť úplne nestranní.
Spoločne s požiadavkou nezávislosti to znamená, že bez ohľadu na to, v ktorej krajine sa nezrovnalosť vyskytla alebo štátni príslušníci ktorej krajiny sú s ňou spojení, k nezrovnalosti či podvodu sa musí pristupovať rovnakým spôsobom.
Ako člen Dvora audítorov by som niesol rovnakú zodpovednosť za ochranu finančných záujmov všetkých členských štátov EÚ a všetkých daňových poplatníkov.
Samotná myšlienka, že k podozreniu priamo namierenému voči mojej domovskej krajine by som pristupoval rozdielne, je teda úplne neprijateľná.
Ak sa objaví podozrenie, že došlo k podvodu, túto skutočnosť oznámim predsedovi Dvora audítorov a úradu OLAF, a to v súlade s rozhodnutím Dvora audítorov (97-2004).
Vykonávanie úloh
8.
Aké by mali byť hlavné znaky kultúry riadneho finančného hospodárenia vo verejnej správe?
V súlade s článkom 27 nariadenia EÚ o rozpočtových pravidlách si riadne finančné hospodárenie s finančnými prostriedkami vyžaduje hospodárnosť, účinnosť a efektívnosť.
Hospodárnosť znamená, že prostriedky použité na činnosť musia byť dostupné v primeranom množstve, včas a za najlepšiu cenu vo vzťahu k danej činnosti.
Účinnosť znamená, že pri využití zdrojov sa musia zabezpečiť čo najlepšie výsledky.
Efektívnosť sa posudzuje podľa toho, do akej miery výsledky činnosti zodpovedajú cieľom, ktoré pre ňu boli stanovené.
Tieto tri zásady predstavujú pevný základ riadneho finančného hospodárenia.
Okrem nich by som však chcel zdôrazniť zásady zákonnosti a transparentnosti, ktoré tvoria všeobecné hľadiská dobrej správy.
Zároveň predstavujú základné kamene demokratického systému.
Verejné služby fungujú s pomocou verejných prostriedkov, ktoré poskytli daňoví poplatníci s cieľom dosiahnuť cieľ stanovený na základe mechanizmu demokratického rozhodovania.
Otvorenosť a transparentnosť musia byť preto kľúčovými pravidlami pre túto činnosť.
Nielenže umožňujú odhaliť akékoľvek chyby, ale z celkového hľadiska zaručujú aj legitímnosť správy.
Domnievam sa, že toto je veľmi dôležité, aby sa zvýšila dôvera občanov v Európsku úniu.
V tejto súvislosti by sa tiež malo rozšíriť právo členov Výboru pre kontrolu rozpočtu skúmať dokumenty, pričom táto otázka sa netýka ochrany súkromia jednotlivca alebo dôverných obchodných dokumentov.
Pokiaľ ide o transparentnosť používania verejných prostriedkov, vývoj sa posunul správnym smerom, a to najmä na základe európskej iniciatívy za transparentnosť, ktorá požaduje od členských štátov, aby zverejňovali informácie o tom, kto je príjemcom prostriedkov z rozpočtu EÚ.
Ďalšia zásada, ktorá ide ruka v ruke so zásadou transparentnosti, je zákonnosť, podľa ktorej verejné správy môžu uplatňovať svoje právomoci iba na účely, ktoré povoľuje zákon.
Požiadavku zákonnosti možno vymedziť ešte presnejšie, a to tak, že poskytovatelia verejnej služby sa musia snažiť vykonávať presne tie úlohy, ktoré im boli zadané.
Riadne finančné hospodárenie, najmä v Európskej únii, zahŕňa snahy o zjednodušenie správnych postupov, čím by sa zároveň dala znížiť byrokracia, ktorá ovplyvňuje príjemcov grantov EÚ.
Je chvályhodné, že Komisia venovala tejto otázke pozornosť, a to medziiným vo svojom návrhu na reformu nariadenia o rozpočtových pravidlách.
Zjednodušenie správy by sa však malo dostať do popredia aj v ďalších politikách, pretože tiež podporuje transparentnosť a prispieva sa ku kontrole financií a činností.
Dobrá správa tiež zahŕňa sledovanie opatrení.
V dejinách Európskej únie to nebolo vždy dosiahnuté na požadovanej úrovni, čo niekedy viedlo k neefektívnemu využívaniu finančných prostriedkov.
Vzhľadom na vývoj práce Dvora audítorov treba rovnako poznamenať, že súčasťou dobrej kontroly je aj systematické sledovanie predchádzajúceho vykazovania a sledovanie jeho vplyvu.
Súčasná hospodárska kríza kladie na správu oveľa prísnejšie požiadavky ako doposiaľ.
Je potrebné neustále zvyšovať účinnosť a efektívnosť použitia daňových príjmov.
Zároveň je dôležité nespúšťať za žiadnych okolností zo zreteľa, že jedným zo základných cieľov pri použití prostriedkov EÚ je ochrana finančných záujmov Európskej únie a jej daňových poplatníkov pred podvodnými praktikami a akýmikoľvek ďalšími nezákonnými činnosťami.
9.
Podľa zmluvy je Dvor audítorov povinný pomáhať Európskemu parlamentu pri výkone jeho právomocí v oblasti kontroly plnenia rozpočtu.
Ako by ste opísali svoje úlohy, pokiaľ ide o podávanie správ Európskemu parlamentu a najmä jeho Výboru pre kontrolu rozpočtu?
Podľa článku 287 Zmluvy o fungovaní Európskej únie Dvor audítorov pomáha Európskemu parlamentu a Rade pri sledovaní plnenia rozpočtu.
Bezproblémovú dlhodobú spoluprácu s Výborom pre kontrolu rozpočtu považujem za veľmi dôležitú.
Audítori poskytujú poslancom EP významnú pomoc pri vypracúvaní správ o udelení absolutória v súvislosti s činnosťami jednotlivých inštitúcií EÚ.
Domnievam sa tiež, že prebiehajúci dialóg s výborom má význam z hľadiska posudzovania a vývoja vlastnej práce Dvora audítorov, aby tak Dvor audítorov mohol vykonávať svoje úlohy čoraz komplexnejším a efektívnejším spôsobom.
Chcel by som zdôrazniť, že dobré rozhodovanie musí vychádzať zo zásady spolupráce.
Spolupráca patrí nielen medzi povinnosti administrátorov, ale tvorí i základ zmlúv o EÚ.
Inštitúcie EÚ sú povinné vo svojich vzájomných vzťahoch rešpektovať zásadu lojálnej spolupráce stanovenej v článku 13 Zmluvy o EÚ.
10.
Aká je podľa Vášho názoru pridaná hodnota auditu výkonnosti a ako by mali byť jeho výsledky zakomponované do postupov riadenia?
Audítorské činnosti v súlade s audítorskými štandardmi organizácie INTOSAI zahŕňajú vykonávanie auditu hospodárnosti, produktivity a efektívnosti.
Audit výkonnosti predstavuje teda základný spôsob dohľadu nad správou a jej ďalším rozvojom.
Ukazuje, či sa verejné zdroje využívajú najlepším možným spôsobom z hľadiska dosahovania cieľov, ktoré pre ne boli vytýčené, a spôsobu, akým možno využívanie prostriedkov ešte zefektívniť.
Významnou zložkou auditu výkonnosti je skúmanie spôsobu, akým sa splnili ciele stanovené pre danú činnosť.
Tento druh auditu umožňuje tiež predkladanie návrhov, ako by sa dali rozvíjať činnosti, aby sa zlepšila výkonnosť.
Práca audítorov a z nej vyplývajúce odporúčanie teda predstavujú dôležitý nástroj nielen na skvalitnenie riadenia prostriedkov EÚ, ale aj na zefektívnenie jej politík.
V tomto smere predstavuje jednu z hlavných výziev stanovenie merateľných cieľov týkajúcich sa činností alebo vytýčenie politických cieľov, ktorých splnenie možno jednoducho posúdiť.
Zastávam názor, že audit činností sa stáva čoraz dôležitejším nástrojom pri rozvíjaní Európskej únie.
Audity vykonávané Dvorom audítorov zohrávajú preto zohrávajú dôležitú úlohu tým, že naznačujú možnosti zlepšenia, napríklad s cieľom dosiahnuť úspory, rozvíjať pracovné postupy a predchádzať plytvaniu, a zároveň ukazujú, akým spôsobom možno splniť ciele nákladovo efektívnejšie než v minulosti.
Pri každej audítorskej práci by sa mal klásť dôraz na kvalitu a včasnosť auditov tak, aby audity mohli poskytnúť spoľahlivý obraz o veciach, ktorých sa týkajú, a boli tiež prínosom z hľadiska budúceho vývoja.
Audit činností so sebou prináša aj rozhodovanie podľa vlastného uváženia, takže počas celého audítorského postupu je nevyhnutné správne pochopenie príslušných otázok.
Úspešný audit si vyžaduje konštruktívnu spoluprácu so subjektom podrobovaným auditu, preto sa aj na tomto mieste musí klásť dôraz na dodržiavanie zásad otvorenosti a spolupráce.
11.
Ako by sa mohla zlepšiť spolupráca medzi Dvorom audítorov, vnútroštátnymi audítorskými orgánmi a Európskym parlamentom (Výborom pre kontrolu rozpočtu) v oblasti auditu rozpočtu EÚ?
Značná časť prostriedkov EÚ sa využíva prostredníctvom národných rozpočtov, a to v rámci spoločnej právomoci.
Dvor audítorov aj vnútroštátne audítorské orgány majú právomoc vykonávať kontrolu používania týchto prostriedkov.
Sčasti v záujme efektívneho vykonávania auditu a sčasti s cieľom vyhnúť sa prekrývaniu činností majú obe strany dôvod na spoluprácu v duchu dôvery, pričom sa zachová ich vlastná nezávislosť, ako sa uvádza v článku 287 ZFEÚ.
Prehlbovanie tejto vzájomnej spolupráce by sa malo považovať za prebiehajúci proces prenikajúci do práce inštitúcií a tvoriaci súčasť riadnej správy, pomocou ktorého by sa okrem iného podporovalo a uľahčovalo šírenie najlepších postupov.
Pri realizovaní tohto cieľa by sa mal okrem iného zintenzívniť dialóg medzi uvedenými inštitúciami a vnútroštátnymi audítorskými orgánmi.
Spoločný dialóg by bol tiež prínosom pre obe strany v tom, že by umožnil stanovenie prioritných subjektov pre audity, takže by bolo možné zlepšiť efektívnosť auditov a zracionalizovať využívanie zdrojov vyčlenených na audity.
Ďalším hľadiskom tejto spolupráce je to, že Dvor audítorov by mal predkladať komplexné správy o svojej práci a jej efektívnosti ostaným inštitúciám aj členským štátom.
Zároveň by adresáti týchto správ mali posudzovať politiku Dvora audítorov v oblasti podávania správ a efektívnosť jeho práce.
Keďže som dlhý čas pôsobil ako poslanec Európskeho parlamentu a člen jeho Výboru pre kontrolu rozpočtu, domnievam sa, že Dvor audítorov a jeho členovia by mali byť za každých okolností k dispozícii poslancom Európskeho parlamentu.
Ďalšie otázky
Stiahli by ste svoju kandidatúru, ak by Európsky parlament zaujal odmietavé stanovisko k Vášmu vymenovaniu za člena Dvora audítorov?
Bezproblémová spolupráca s Európskym parlamentom a jeho Výborom pre kontrolu rozpočtu má pre člena Dvora audítorov zásadný význam.
Domnievam sa, že by som v žiadnom prípade nemohol vystupovať ako člen Dvora audítorov, ak by Parlament neposkytol kladné stanovisko k môjmu menovaniu.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
23.11.2011
Výsledok záverečného hlasovania
+:
–:
0:
23
1
Poslanci prítomní na záverečnom hlasovaní
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Iliana Ivanova, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Náhradníci prítomní na záverečnom hlasovaní
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Náhradníci (čl. 187 ods. 2) prítomní na záverečnom hlasovaní
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
