Delegácia EP: ukrajinské voľby podľa medzinárodných štandardov
Vonkajšie vzťahy
2007-10-01 - 17:40
Na voľby dozeralo viacero pozorovateľských skupín
V uplynulú nedeľu mohli Ukrajinci v parlamentných voľbách prideliť hlas svojej obľúbenej politickej strane.
Volebné miestnosti boli otvorené od 7:00 do 22:00 a podľa predbežných odhadov dosiahla volebná účasť 63 percent.
Hlasovanie pozorne sledovalo viacero parlamentných delegácií, medzi ktorými nechýbali ani 14 europoslanci.
Tí oceňujú, že voľby prebehli v súlade s medzinárodnými štandardmi.
Tesný predbežný výsledok však naznačuje, že prím teraz bude hrať spolupráca politických strán.
Voľby na Ukrajine dopadli mimoriadne tesne.
Hoci ešte nepoznáme oficiálne výsledky, prvé povolebné prieskumy favorizovali za víťaza Stranu regiónov Viktora Janukovyča (35 %), ktorému na chrbát dýchal Blok Júlie Tymošenkovej (31%).
Strana, ktorá podporuje súčasného prezidenta krajiny Viktora Juščenka, by získala približne 14 % a do parlamentu by sa dostali aj komunisti s volebným ziskom 5 %.
Rozdelená krajina
Predseda pozorovateľskej delegácie EP Adrian Severin je však presvedčený, že ani voľby nemusia situáciu v krajine upokojiť.
"Výsledky dokazujú, že spoločnosť je dramaticky rozdelená.
Aby sme sa vyhli ďalšej kríze, potrebná je spolupráca medzi väčšinou a opozíciou."
Europoslanci dozerali na priebeh hlasovania v rôznych kútoch Ukrajiny.
Adrian Severin tak navštívil napríklad Dom odborov, kde svoj hlas do urny vhodil aj prezident Juščenko.
Rumunský europoslanec sa však zastavil aj vo vyšetrovacej väzbe, kde mu ukrajinská ombudsmanka Nina Karpačova vysvetlila spôsob, akým na Ukrajine hlasujú väzni.
Severin zhodnotil, že atmosféra je "uvoľnená", pričom podčiarkol dobrú spoluprácu medzi rôznymi pozorovateľmi.
Drobné nedostatky
Hoci voľby prebehli v súlade s medzinárodnými štandardmi, viacerí poslanci hlásili drobné incidenty.
Litovská poslankyňa zo skupiny ľudovcov a európskych demokratov Laima Andrikienė napríklad zaznamenala, že v istom obvode si predsedníčka miestnej volebnej komisie nevšimla, že volebná miestnosť je už pre voličov otvorená.
Nemecký poslanec z frakcie zelených Milan Horáček zas uviedol, že starší, ruskí hovoriaci obyvatelia na Kryme mali problémy porozumieť volebným inštrukciám, ktoré boli napísané v ukrajinčine.
Poľská liberálka Grażyna Staniszewska navštívila mesto Doneck, kde sa objavili dohady, že autá, vyzývajúce občanov k hlasovaniu, patria k istej politickej strane.
Viaceré mimovládne organizácie tiež potvrdili, že volebné zoznamy neboli spoľahlivé.
Kým mená niektorých voličov na zoznamoch chýbali, iné zas obsahovali aj mená takzvaných "mŕtvych duší".
Stretnutie pozorovateľov
Pozorovateľský tím europoslancov odcestoval na Ukrajinu už vo štvrtok.
Pred samotnými voľbami sa tak poslanci stihli stretnúť aj s ostatnými pozorovateľskými skupinami, či už z NATO, z Organizácie pre bezpečnosť a spoluprácu v Európe (OBSE), alebo Rady Európy.
Predsedov týchto štyroch delegácií pred voľbami prijal aj ukrajinský prezident Viktor Juščenko.
Ten odhadol, že výsledky budú tesné a preto by sa krajina nemala príliš deliť na víťazov a porazených.
Dobrým znamením je pre Juščenka fakt, že predvolebná kampaň bola menej konfliktná a viac konštruktívna.
Predseda parlamentnej delegácie Adrian Severin zároveň vyzval hlavné politické strany, aby po voľbách akceptovali volebný výsledok a dohodli sa na spoločnom politickom programe.
Oficiálne výsledky volieb budú známe 15. októbra.
20070927STO10893 Poslanci volajú po stabilite na Ukrajine (anglicky) Interview s Adrianom Severinom Bude Ukrajina po voľbách modrá alebo oranžová?
OBSE: Ukrajinské voľby (anglicky) Predbežné závery pozorovateľských misií (anglicky)
SK
1
PHOTO
20071001PHT11041.jpg
SK
5
LINK
http://www.osce.org/odihr-elections/item_1_26824.html
SK
6
LINK
http://www.osce.org/documents/odihr/2007/10/26823_en.pdf
-//EP//TEXT IM-PRESS 20071001IPR10998 0 NOT XML V0//SK
-//EP//TEXT IM-PRESS 20070921STO10556 0 NOT XML V0//SK
-//EP//TEXT IM-PRESS 20070921STO10555 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
