7.7.2008
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Jorgo Chatzimarkakis, Marco Cappato a Marco Pannella v mene skupiny ALDE
– Daniel Cohn-Bendit, Monica Frassoni, Eva Lichtenberger a Helga Trüpel v mene skupiny Verts/ALE
a ktorý nahrádza návrhy týchto skupín:
– ALDE ( B6‑0338/2008 )
– Verts/ALE ( B6‑0346/2008 )
o Číne
Uznesenie Európskeho parlamentu o Číne
Európsky parlament ,
–
so zreteľom na svoje predchádzajúce uznesenia o Tibete, najmä na uznesenie z 15. februára 2007 o dialógu medzi čínskou vládou a vyslancami dalajlámu a na uznesenie z 10. apríla 2008,
–
so zreteľom na svoje uznesenie z 13. decembra 2007 o samite EÚ – Čína a o dialógu o ľudských právach medzi EÚ a Čínou,
–
so zreteľom na svoje uznesenie z 22. mája 2008 o prírodnej katastrofe v Číne,
–
so zreteľom na svoje uznesenie z 10. apríla 2008 o Tibete,
–
so zreteľom na článok 103 ods. 4 rokovacieho poriadku,
A.
keďže základom vzťahov medzi EÚ a Čínou by mali byť spoločné hodnoty,
B.
keďže demokratické hodnoty a dodržiavanie ľudských práv a základných slobôd by mali predstavovať absolútny základ vzťahov medzi EÚ a Čínou,
C.
keďže Čína zaznamenala impozantný hospodársky rast a za posledné desaťročie sa tak zvýšil jej vplyv vo svete, čo sprevádzali aj určité zlepšenia jej politického systému,
D.
keďže stále prichádzajú správy o politických represiách, všeobecnom používaní trestu smrti a systematickom potláčaní slobody vierovyznania, prejavu a médií,
E.
keďže pekinské olympijské hry by mali byť mimoriadnou príležitosťou na demokratické reformy v Číne a mali by priniesť podstatný pokrok, najmä v otázke etnických menšín, napríklad Tibeťanov a Ujgurov,
F.
keďže napriek vyhláseniam čínskych úradov situácia v Tibete nie je zďaleka normálna, medzinárodným médiám a monitorovacím agentúram sa stále odmieta prístup do regiónu a na tok informácií sú zavedené prísne obmedzenia,
G.
keďže po demonštráciách bolo okolo 40 ľudí uznaných za vinných a odsúdených za narúšania verejných služieb, rabovanie a ničenie kancelárií miestnych úradov a napadnutie polície; keďže napriek vyhláseniu súdnych procesov za verejné rozsudky boli vynesené za zatvorenými dvermi a ich výška od troch rokov väzenia až po doživotie nebola primeraná trestným činom; keďže súdne procesy neboli vôbec transparentné a obžalovaní nemali možnosť vystúpiť so zmysluplnou obhajobou,
H.
keďže 21. júna niesli ulicami Lhasy olympijský oheň medzi plne vyzbrojenými vojakmi a za veľkých bezpečnostných opatrení; keďže do mesta mal povolený prístup len vybraný a obmedzený počet zahraničných dopisovateľov zastupujúcich okolo 30 medzinárodných spravodajských organizácií, ktorí mohli podať informácie o štafete s olympijským ohňom; keďže podľa ich niektorých správ všetci účastníci davu mali odznaky, čo naznačovalo, že diváci boli na ceremóniu osobitne vybraní,
I.
keďže tajomník komunistickej strany v Tibete Čang Čching-li otvorene spolitizoval udalosť, keď počas ceremónie s olympijským ohňom v Lhase povedal: „Aby sme priniesli väčšiu slávu olympijskému duchu, mali by sme tvrdo rozbiť komplot, ktorým chce skupina okolo dalajlámu a nepriateľské zahraničné sily vnútri národa i mimo neho zničiť pekinské olympijské hry“,
J.
keďže v akčnom pláne pekinských olympijských hier Čína prisľúbila „slobodné a otvorené olympijské hry“; keďže tvrdý zásah v Tibete veľmi protirečí záväzku čínskej vlády zaručiť zahraničným novinárom slobodu pohybu na celom území Číny a väčšiu slobodu tlače pred začiatkom olympijských hier,
K.
keďže Medzinárodný olympijský výbor (MOV) pri vyhlásení Číny za dejisko olympijských hier očakával, že krajina sa otvorí a zlepší sa situácia v oblasti ľudských práv; keďže predseda pekinského organizačného výboru olympijských hier 27. septembra 2006 verejne prisľúbil dodržať záväzky prijaté pri podaní žiadosti o usporiadanie olympijských hier a zlepšiť situáciu v oblasti ľudských práv,
L.
keďže menšina moslimských Ujgurov v provincii Sin-ťiang je vystavená závažným porušeniam základných ľudských práv na základe oficiálnych politík usilujúcich sa o vykorenenie údajného separatizmu a náboženského extrémizmu,
M.
keďže dialóg o ľudských právach, ktorý EÚ a Čína nadviazali v roku 2000, zatiaľ nepriniesol žiadne hmatateľné výsledky; keďže chýbajúce výsledky sú takisto dôsledkom nekoordinovanej a neúčinnej spoločnej zahraničnej politiky EÚ voči Číne,
1.
berie na vedomie vývoj vo vzťahoch EÚ a Číny a ich užšiu spoluprácu v záujme riešenia celej škály otázok;
2.
vyzýva obidve strany na posilnenie úsilia o riešenie problémov súvisiacich s energetikou, zmenou klímy a životným prostredím, aby sa tak zabezpečil celosvetový udržateľný rast a sociálny rozvoj;
3.
víta novú otvorenosť, vyššiu transparentnosť a rozšírenú spoluprácu vo vzťahoch EÚ - Čína;
4.
vyjadruje poľutovanie, že napriek výraznému napredovaniu vzťahov s Čínou na poli obchodu a hospodárstva sa súčasne nedosiahli podstatné výsledky v oblasti ľudských práv a otázok súvisiacich s demokraciou;
5.
vyjadruje poľutovanie, že pre všeobecne rozšírené a systematické zneužívanie ľudských práv vyvoláva stav ľudských práv v Číne naďalej znepokojenie; pripomína záväzky v oblasti ľudských práv, ktoré Čína prijala, keď bola vyhlásená za dejisko olympijských hier;
6.
odsudzuje časté tresty smrti a vyzýva čínske orgány, aby vyhlásili moratórium na popravy;
7.
víta obnovenie dialógu medzi Čínou a Taiwanom a vyjadruje presvedčenie, že Taiwan by mal mať právo účasti v niektorých medzinárodných organizáciách;
8.
víta opätovné otvorenie tibetských hraníc cudzincom, ale je znepokojený dodržiavaním ľudských práv a základných slobôd, najmä situáciou stále väznených demonštrantov;
9.
zdôrazňuje význam rozmiestnenia nezávislých medzinárodných pozorovateľov, ktorí by hodnotili stav dodržiavania ľudských práv v Tibete a autonómnej oblasti Sin-ťian; v tejto súvislosti vyzýva čínske orgány, aby Vysokému komisárovi OSN pre ľudské práva a subjektom OSN poskytli stálu pozvánku;
10.
víta skutočnosť, že 1. a 2. júla 2008 sa uskutočnilo siedme kolo rokovaní medzi pekinskými orgánmi a zástupcami dalajlámu; očakáva, že na rokovaniach sa ešte pred olympijskými hrami dosiahnu zásadné a konkrétne výsledky, a vyzýva čínske orgány, aby na znak dobrej vôle pozvali dalajlámu na otvárací ceremoniál hier;
11.
kritizuje skutočnosť, že Medzinárodný olympijský výbor mlčí v súvislosti so zinscenovanou štafetou s olympijským ohňom v uliciach Lhasy, keď v Tibete je fakticky výnimočný stav a jeho územie je uzavreté pred vonkajším svetom; vyjadruje poľutovanie nad vyhláseniami Čang Čching-liho počas ceremoniálu s olympijským ohňom v Lhase; zastáva názor, že je povinnosťou MOV vyvíjať tlak na čínsku vládu, aby umožnila zahraničným médiám prístup na ktorúkoľvek etapu štafety s olympijským ohňom a na každú akciu súvisiacu s olympiádou bez sťažujúcich obmedzení, a že by mal vždy trvať na olympijských hodnotách;
12.
žiada prepustenie Chuang Čchiho, Čang Mingsüana a jeho tlmočníka a opakuje svoju žiadosť o oslobodenie Chu Ťia, kandidáta na Sacharovovu cenu Európskeho parlamentu za slobodu myslenia za rok 2007, Jang Čchun-lina, Kao Č´-šenga a ďalších aktivistov za ľudské práva, ktorí boli zadržaní, zatknutí, uväznení alebo prenasledovaní za vyjadrenie nespokojnosti s pekinskými olympijskými hrami, za protest proti násilnému vysťahovaniu v dôsledku výstavby na olympijské hry alebo za obhajobu protestujúcich; vyjadruje obavy v súvislosti so situáciou internetovej disidentky Ceng Ťinjan, manželky Chu Ťia, a ich šesťmesačnej dcéry, ktorí sú v súčasnosti pod neustálym policajným dohľadom a sú terčom vyhrážok polície;
13.
vyzýva Radu, aby pozvala dalajlámu na zasadnutie Rady pre všeobecné záležitosti, kde by prezentoval svoje zhodnotenie situácie v Tibete a vysvetlil 27 ministrom zahraničných vecí „prístup strednej cesty“ a jeho koncepciu skutočnej autonómie, ktorá by sa mala realizovať pre všetkých Tibeťanov v Číne;
14.
v tejto súvislosti opakovane žiada Radu, aby určila osobitného vyslanca pre tibetské záležitosti s cieľom uľahčiť dialóg medzi stranami a aby dôkladne sledovala rokovania po ich obnovení;
15.
vyzýva Radu, aby prijala spoločnú pozíciu v súvislosti s účasťou hláv štátov, predsedov vlád a vysokého predstaviteľa EÚ Javiera Solanu na otváracom ceremoniáli olympijských hier;
16.
poveruje svojho predsedu, aby toto uznesenie postúpil Rade, Komisii, parlamentom členských štátov, prezidentovi a predsedovi vlády Čínskej ľudovej republiky a Medzinárodnému olympijskému výboru.
