Právo občanov EÚ na preklad a tlmočenie v trestnom konaní
Spravodlivosť a vnútorné veci
Plenárne zasadnutie
2010-06-16 - 14:50
Európsky parlament schválil nový zákon, ktorý zaručuje občanom právo na preklad a tlmočenie v trestnom konaní vedenom v inom členskom štáte EÚ.
V praxi to bude znamenať to, že slovenský občan zadržaný v inom členskom štáte bude mať právo na tlmočníka počas policajného vyšetrovania, súdneho procesu, aj počas rokovania s právnikom.
Okrem toho bude mať tiež právo na preklad všetkých dôležitých dokumentov.
Členské krajiny dostanú tri roky na to, aby túto smernicu zaviedli do svojej legislatívy.
Cieľom schválenej smernice je zlepšiť práva podozrivých a obžalovaných osôb nehovoriacich jazykom krajiny, v ktorej boli zadržaní.
Stanovuje preto pravidlá týkajúce nároku na tlmočenie a preklad v trestnom konaní a konaní týkajúcom sa výkonu európskeho zatykača.
Od podozrenia až po rozsudok
Tieto práva sa vzťahujú na danú osobu od chvíle, keď sa od príslušných orgánov členského štátu dozvie, že je podozrivá alebo obvinená zo spáchania trestného činu, až do ukončenia konania, vrátane vynesenia právoplatného rozsudku a vyriešenia akéhokoľvek odvolania.
Tlmočenie a preklad pri uplatňovaní tejto smernice by sa mali zabezpečiť v rodnom jazyku danej osoby, prípadne v akomkoľvek inom jazyku, ktorému rozumie a ktorý jej umožňuje plne si uplatniť právo na vlastnú obhajobu.
Pre zaručenie spravodlivého konania sa tiež požaduje preklad základných dokumentov alebo aspoň ich relevantných častí, pričom medzi takéto dokumenty patria napr. rozhodnutia o pozbavení osobnej slobody, obžaloby a obvinenia, a akékoľvek rozsudky.
Nová smernica okrem toho stanovuje opatrenia týkajúce sa kvality poskytovaného tlmočenia a prekladov; práva podozrivej či obvinenej osoby napadnúť rozhodnutie orgánov o tom, že tlmočenie nie je potrebné; ako aj pravidlá pre odborné vzdelávanie sudcov, prokurátorov a justičného personálu.
Náklady členských krajín
Náklady na tlmočenie a preklad budú bez ohľadu na výsledky konania znášať jednotlivé členské štáty.
"Šetrenie na takýchto nákladoch nie je najlepším riešením, keďže môže znamenať zlé súdne rozhodnutie alebo zlé zaobchádzanie s podozrivými zo strany polície, čo následne vedie k odvolaniam", uviedla spravodajkyňa Sarah LUDFORD (ALDE, UK).
Schválená smernica je prvým z krokov v rámci série opatrení zameraných na uzákonenie základných spoločných postupov v trestnom konaní v rámci EÚ.
Je zároveň prvou legislatívou v trestnej oblasti vyjednanej medzi EP a Radou v rámci spolurozhodovacieho schvaľovacieho postupu.
Určité krajiny EÚ majú v trestnej oblasti vyjednanú výnimku zo zmlúv EÚ.
Veľká Británia a Írsko však napriek tejto výnimke oznámili svoje želanie zúčastniť sa na prijatí a uplatňovaní smernice, kým Dánsko naopak požiadalo o opačnú možnosť.
To znamená, že touto smernicou nebude viazané a nebude nepodliehať jej uplatňovaniu.
Legislatívne uznesenie bolo prijaté pomerom hlasov 637:21:19.
20100615IPR76133 Audiovizuálny materiál o plenárnom zasadnutí prostredníctvom serveru FTP Smernica o právach na tlmočenie a preklad v trestnom konaní (kompromisný text dohodnutý medzi EP a Radou):
SK
1
LINK
ftp://epavvideoget:mo12ssb@ftpeps01.europarl.eu.int//epavvideo/EBS/Strasbourg/week24/
-//EP//TEXT REPORT A7-2010-0198 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
