Poslanci rokujú o sprísnení pravidiel vlastníctva zbraní
Spravodlivosť a vnútorné veci
2007-11-28 - 18:54
Nové pravidlá by mohli platiť najneskôr do dvoch rokov
Súčasné pravidlá o získavaní a používaní zbraní fungujú v EÚ od roku 1991.
Európska komisia však navrhla ich novelizáciu.
Parlament preto pripravil správu, ktorá navrhuje sprísniť podmienky pre získanie a držbu zbraní.
Pozornosť by sa mala zamerať aj na predaj cez internet či na prerobené zbrane.
Prípady streľby na školách sa nestávajú len v Spojených štátoch.
Po streľbe na škole v nemeckom Erfurte v roku 2002 vyhaslo 17 ľudských životov.
Obdobný prípad sa stal aj 7. novembra 2007 vo fínskom meste Jokela.
Osemnásťročný útočník zabil siedmych študentov i riaditeľku gymnázia a následne spáchal samovraždu.
Aj tieto tragédie pripomínajú, že otázka kontroly zbraní je stále aktuálna.
Podľa mimovládnej organizácie "Small Arms Survey" pripadá vo Fínsku na sto obyvateľov až 46 zbraní.
"Vysoko" v rebríčku sa umiestnili aj Cyprus (36 zbraní na 100 obyvateľov) či Švédsko (32).
Slováci sú rozhodne menšími fanúšikmi zbraní.
Na sto obyvateľov Slovenska ich totiž pripadá osem, pričom v Poľsku je tento pomer dokonca 1:100.
Prísnejšie pravidlá
Správa nemeckej poslankyne zo skupiny zelených Gisely Kallenbach preto navrhuje viacero úprav.
Nakupovanie zbraní cez internet by malo byť zložitejšie.
Pod nové pravidlá by mala spadať aj munícia a jednotlivé časti zbraní.
Väčšia pozornosť sa zameria na problematiku pašovania, ako aj na takzvané prerobené zbrane.
Do tejto kategórie spadajú jednak repliky upravené na skutočné strieľanie, ako aj vyradené zbrane, ktoré sa dostali opäť do obehu.
Poslanci tiež požadujú, aby každá zbraň obsahovala údaje ako typ registrovanej zbrane, dátum výroby, model, či kaliber.
Kým Európska komisia navrhuje, aby tieto informácie boli v národných databázach uchovávané po dobu desiatich rokov, poslanci EP preferujú dvojnásobné obdobie.
Európsky zbrojný pas
Väčšiu váhu by tiež mal získať európsky zbrojný pas, ktorý by platil v celej EÚ.
Členské štáty by navyše jeho platnosť nemohli viac podmieňovať uhradením rôznych poplatkov.
Upravené pravidlá by sa však nemali dotknúť športovcov či osôb, ktoré zbrane používajú pri výkone svojho povolania.
Toto ocenila aj autorka správy Gisela Kallenbach: "Osobne nefandím zbraniam, ale snažím sa pochopiť ľudí, ktorí milujú zbrane a myslia si, že majú právo ich vlastniť."
Vyzdvihla tiež posilnenie európskeho zbrojného pasu.
"Jeden dokument pre všetkých občanov EÚ je lepší než 27 rôznych dokumentov," uviedla nemecká poslankyňa.
Zmenu pravidiel o získavaní a držbe zbraní podporuje aj predsedníčka Výboru pre vnútorný trh a britská socialistka Arlene McCarthy: "Po nedávnom tragickom školskom masakre vo Fínsku, pokluse o streľbu v škole v Nemecku a šírení prerobených zbraní v britských mestách majú europoslanci príležitosť pridať sa ku Komisii a Rade a podporiť tento zákon na boj proti nelegálnemu obchodovaniu so zbraňami a proti ich pašovaniu".
Taliansky poslanec zo skupiny ľudovcov a európskych demokratov Guido Podestà zase víta fakt, že krajiny EÚ budú môcť tieto pravidlá ešte sprísniť.
Sledujte rozpravu naživo
Správou poslankyne Kallenbach sa bude Parlament zaoberať na plenárnom zasadnutí v stredu 28. novembra od 18:30.
Ak poslanci nové pravidlá podporia, a súhlasiť s nimi budú aj ministri krajín EÚ, zmeny by sa mali uskutočniť najneskôr do roku 2010.
20071126STO13628 EÚ chce sprísniť pravidlá pre vlastníctvo zbraní Program rokovania plenárneho zasadnutia Priamy prenos
SK
1
PHOTO
20071128PHT14006.jpg
SK
4
LINK
/eplive/public/livebroadcast_sk.htm
-//EP//TEXT IM-PRESS 20071108BRI12759 ITEM-003-SK NOT XML V0//SK
-//EP//TEXT AGENDA 20071128 SIT NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
