10.3.2009
NÁVRH UZNESENIA
ktorý na základe otázky na ústne zodpovedanie B6‑0012/2009
v súlade s článkom 108 ods. 5 rokovacieho poriadku
predkladajú Monica Frassoni, Hélène Flautre, Eva Lichtenberger, Milan Horáček, Raül Romeva i Rueda, Mikel Irujo Amezaga a Helga Trüpel
v mene skupiny Verts/ALE
o situácii v Tibete, o 50. výročí tibetského povstania a o rokovaniach medzi Čínskou ľudovou republikou a vyslancami Jeho Svätosti dalajlámu
Uznesenie Európskeho parlamentu o situácii v Tibete, o 50. výročí tibetského povstania a o rokovaniach medzi Čínskou ľudovou republikou a vyslancami Jeho Svätosti dalajlámu
Európsky parlament ,
–
so zreteľom na svoje predchádzajúce uznesenia o Číne a Tibete, najmä z 10. apríla a 10. júla 2008,
–
so zreteľom na vyhlásenie, ktoré 4. decembra 2008 predniesol dalajláma na pôde Európskeho parlamentu,
–
so zreteľom na článok 108 ods. 5 rokovacieho poriadku,
A.
keďže na marec 2009 pripadá 50. výročie úteku dalajlámu z Tibetu a začiatok jeho exilu v Indii,
B.
keďže osem kôl dialógov medzi vyslancami dalajlámu a zástupcami čínskej vlády neprinieslo žiaden zásadný pokrok a neplánujú sa žiadne ďalšie rozhovory,
C.
keďže Memorandum o skutočnej autonómii pre tibetský národ vypracované na žiadosť čínskej vlády a predstavené vyslancami dalajlámu počas ôsmeho kola rozhovorov, ktoré sa konalo v novembri 2008 v Pekingu, rešpektuje zásady čínskej ústavy a územnej integrity Čínskej ľudovej republiky, čínska vláda ho však odmietla ako pokus o dosiahnutie tzv. čiastočnej nezávislosti a zamaskovanej nezávislosti,
D.
keďže čínske orgány za posledných pár dní sprísnili bezpečnosť v Tibete, pričom novinári a cudzinci majú zakázaný vstup do tejto oblasti a povolenia, ktoré cudzincom už boli vydané, boli zrušené;
1.
naliehavo vyzýva čínsku vládu, aby obnovila rozhovory so zástupcami dalajlámu a aby vnímala Memorandum o skutočnej autonómii pre tibetský národ z novembra 2008 ako základ pre zmysluplnú diskusiu smerujúcu k dosiahnutiu pozitívnej a významnej zmeny v Tibete v súlade so zásadami stanovenými v ústave a právnych predpisoch Čínskej ľudovej republiky;
2.
vyzýva Radu, aby zriadila tzv. Výbor pravdy s cieľom zistiť, čo sa presne stalo počas rokovaní medzi Čínskou ľudovou republikou a vyslancami Jeho Svätosti dalajlámu;
3.
vyzýva predsedníctvo Rady, aby pri príležitosti 50. výročia odchodu dalajlámu do indického exilu prijalo vyhlásenie, v ktorom čínsku vládu naliehavo požiada o začatie zmysluplných a na výsledky orientovaných rokovaní s dalajlámom a jeho vyslancami bez podmienok, a aby doň zahrnulo odkaz na Memorandum o skutočnej autonómii pre tibetský národ ;
4.
vyzýva čínske orgány, aby odborníkom OSN v oblasti ľudských práv a iným nezávislým pozorovateľom umožnili neobmedzený prístup do Tibetu, aby mohli preskúmať situáciu na mieste;
5.
vyzýva čínsku vládu, aby okamžite a bezpodmienečne prepustila všetky osoby, ktoré sú zadržiavané iba za to, že sa zúčastnili na pokojnom proteste, a aby vysvetlila, čo sa stalo so všetkými osobami, ktoré boli zabité alebo ktoré sa stratili, ako aj so všetkými zadržiavanými osobami, a aby zároveň uviedla ich mená, miesto pobytu a obvinenia vznesené proti nim;
6.
žiada čínske orgány, aby zahraničným médiám poskytli neobmedzený prístup do Tibetu vrátane tibetského územia mimo Tibetskej autonómnej oblasti a aby zrušili postup udeľovania špeciálnych povolení, ktoré sa vyžadujú na vstup do Tibetskej autonómnej oblasti;
7.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, prezidentovi, vláde a parlamentu Čínskej ľudovej republiky a Jeho Svätosti dalajlámovi.
