12.1.2005
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– Michael Gahler, Bernd Posselt, Thomas Mann, Struan Stevenson a Alejo Vidal-Quadras v mene Skupiny Európskej ľudovej strany (kresťanských demokratov) a európskych demokratov
– Christa Prets, Paulo Casaca a Jan Marinus Wiersma v mene Socialistickej skupiny v Európskom parlamente
– Cecilia Malmström a Alexander Nuno Alvaro v mene Skupiny Aliancie liberálov a demokratov za Európu
– Angelika Beer a Monica Frassoni v mene Skupiny zelených/Európskej slobodnej aliancie
– André Brie a Giusto Catania v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– ALDE (B6‑0036/2005)
– PPE-DE (B6‑0044/2005)
– PSE (B6‑0052/2005)
– GUE/NGL (B6‑0054/2005)
– Verts/ALE (B6‑0058/2005)
o Iráne
Uznesenie Európskeho parlamentu o Iráne
Európsky parlament ,
-
so zreteľom na predchádzajúce uznesenia o Iráne,
-
so zreteľom na dialóg medzi EÚ a Iránom o ľudských právach a predovšetkým na štvrté kolo dialógu, ktoré sa uskutočnilo v dňoch 14. a 15. júna 2004 v Teheráne, kde sa vláda Iránu zaviazala posilniť rešpektovanie ľudských práv a právneho štátu,
-
so zreteľom na Všeobecnú deklaráciu ľudských práv OSN, Medzinárodný pakt o občianskych a politických právach, Dohovor OSN o právach dieťaťa a na skutočnosť, že Irán je ich zmluvou stranou,
-
so zreteľom na odporúčanie najvyššieho sudcu Iránskej islamskej republiky pre sudcov v decembri 2002, aby volili alternatívne výkony trestu v prípadoch, kde by sa inak uplatnil rozsudok trestu smrti ukameňovaním, a na jeho vyhlásenie v apríli 2004 o zákaze mučenia a následné prijatie s tým súvisiacej legislatívy v Parlamente, ktoré Rada strážcov schválila v máji 2004
-
so zreteľom na závery zasadnutia Európskej rady v dňoch 16.-17. decembra 2004,
-
so zreteľom na rozhodnutie vytvoriť medziparlamentnú delegáciu pre vzťahy s Iránom,
-
so zreteľom na článok 115 ods. 5 rokovacieho poriadku,
A.
keďže sa množia správy o vykonaných popravách alebo vynesení rozsudkov trestu smrti bez akéhokoľvek dodržiavania medzinárodne uznávaných záruk, vrátane rozsudkov týkajúcich sa mladistvých páchateľov, tehotných žien a mentálne postihnutých osôb,
B
keďže v uznesení Valného zhromaždenia OSN z 20. decembra 2004 sa uvádza „zhoršujúca sa situácia v súvislosti so slobodou názoru a prejavu a slobodou médií, najmä rastúce prenasledovanie pre pokojné vyjadrovanie politických názorov, vrátane svojvoľného zatýkania a zadržiavanie bez obžaloby alebo trestného konania“,
C
keďže v správach sa uvádzajú informácie o svojvoľnom zatýkaní novinárov, internetových novinárov a weblogerov, blokovaní internetových publikácií a zastrašovaní novinárov, ktorí informujú o mučení, dlhodobým väznením Iránskym súdnictvom, čím sa likviduje posledný zostávajúci zdroj necenzurovaných informácií pre iránsku verejnosť,
D
keďže osobitný spravodajca OSN Ambeyi Ligabo zistil, že iránsky zákon o tlači a trestný zákonník nie je v súlade s povolenými obmedzeniami uvedenými v článku 19 ods. 3.
Medzinárodného paktu o občianskych a politických právach,
E
keďže Irán ešte stále nie je stranou Dohovoru o odstránení všetkých foriem diskriminácie žien a iránsky parlament nedávno odmietol návrhy legislatívy o rovnosti pohlaví,
F.
keďže Rada na svojom stretnutí 13.-14. decembra podporila rokovanie o dlhodobej dohody medzi EÚ a Iránom, potom ako bola oboznámená s potvrdením Medzinárodnej agentúry pre atómovú energiu o úplnom zastavení všetkých činností Iránu súvisiacich s obohacovaním a regeneráciou a v snahe spojiť rokovania o Dohode o obchode a spolupráci so získaním objektívnych záruk, že nukleárny program Iránu sleduje iba mierové účely,
1.
Opätovne zdôrazňuje svoj všeobecný nesúhlas s trestom smrti a výnimočne tvrdo odsudzuje rozsudky trestu smrti a/alebo výkony trestu v prípade mladistvých páchateľov, tehotných žien a duševne postihnutých osôb,
2.
Vyzýva iránske úrady na predloženie dôkazov o tom, že uplatňujú nimi vyhlásené moratórium na ukameňovanie a žiada okamžitú implementáciu zákazu mučenia, tak ako bol tento zákaz oznámený, prijatý v Parlamente a schválený Radou strážcov,
3.
Odsudzuje boj, ktorý zvádza súdnictvo s novinármi, internetových novinárov a weblogerov, ktorý má za následok zrušenie publikácií, uväzňovanie a podľa správ často sa vyskytujúce mučenie a vynútené nepravdivé výpovede a vyzýva úrady, aby prepustili všetky osoby, ktoré sú zadržané, stíhané alebo odsúdené pre nenásilné prečiny súvisiace so spravodajstvom a vyjadrovaním názorov,
4
Vyzýva iránsky parlament, aby prispôsobil iránsky zákon o tlači a trestný zákonník záväzkom Iránu v rámci Medzinárodného paktu o občianskych a politických právach, a najmä aby zrušil všetky trestnoprávne ustanovenia súvisiace s pokojným prejavom vlastného názoru aj v tlači,
5.
Vyzýva úrady, aby rešpektovali medzinárodne uznávané právne záruky, okrem iného so zreteľom na osoby patriace k náboženskými menšinám, ktoré sú oficiálne alebo inak uznané,
6.
Víta odklad výkonu rozsudku v prípade Hajieh Esmailvand a oznamuje, že prípad Leyly Moafi bol zverený súdnym psychiatrom, aby preskúmali jej psychický stav, trvá však na tom, že „trestné činy“, z ktorých je obvinená nie sú na medzinárodnej úrovni uznané ako „trestné činy“ a že stíhanie nezodpovedá medzinárodným štandardom v oblasti ľudských práv,
7.
Trvá na tom, že na konsenzuálny pohlavný život v súkromí sa vzťahuje koncept „ochrany súkromia“ a žiada, aby boli Hajieh Esmailvand a Leyla Moafi okamžite prepustené na slobodu,
8.
Víta a podporuje rokovanie medzi EÚ a Iránom o otázkach jadrovej energie, ktoré je príležitosťou na presadzovanie pokroku v dialógu o politických a ľudských právach medzi EÚ a Iránom, ako aj v hospodárskych a obchodných vzťahoch medzi EÚ a Iránom, podporuje Radu v tom, že očakáva od Iránu kroky v iných oblastiach, ktoré znepokojujú EÚ, napr. ukončenie podporovania teroristických organizácií, zlepšenie rešpektovania ľudských práv a zmenu v prístupe k mierovému procesu na Blízkom východe,
9.
Žiada svoje výbory pre zahraničné veci a občianske slobody o preskúmanie spôsobu, akým by sa Parlament mohol zapojiť do procesu pravidelnej aktualizácie spoločnej pozície Rady v súvislosti s uplatňovaním osobitných opatrení zameraných na boj proti terorizmu, vzhľadom na vývoj od roku 2001,
10.
Dúfa, že vytvorenie medziparlamentnej delegácie pre vzťahy s Iránom mu umožní zapojiť sa do produktívneho dialógu s iránskym parlamentom a s iránskou občianskou spoločnosťou,
11.
Poveruje svojho Predsedu, aby postúpil toto uznesenie Rade, Komisii, Vysokému predstaviteľovi EÚ pre spoločnú zahraničnú a bezpečnostnú politiku, vládam a parlamentom členských štátov a vláde a parlamentu Iránskej islamskej republiky.
