Dnes je Valentína...lásky čas!
Kultúra
2008-02-14 - 15:17
"Všetko čo potrebuješ je láska" spievali kedysi legendárni Beatles.
Láska je veľmi dôležitá, no rozprávať o nej nie je vždy jednoduché.
Radšej to nechávame na básnikov a textárov piesní, málokedy už na politikov.
Tento rok však robíme výnimku.
O láske sme nechali rozprávať europoslancov.
A ako to dopadlo?
1.
Ak by existovala európska Charta lásky, čo by mala obsahovať?
Genowefa Grabowska (socialisti, Poľsko): "Nemal by tam byť žiadny vekový limit, vzťahovala by sa aj na 80-ročných, a neobsahovala by žiadne sankcie.
Bola by založená na presvedčení a dôvere.
Napadla mi záverečná scéna Mickiewiczovho románu "Pán Tadeusz", kedy šľachtic povie: "Milujte sa navzájom".
Zaviesť Chartu lásky by mohlo byť dobrým nápadom slovinského predsedníctva."
Katalin Lévai (socialisti, Maďarsko): "Vzájomné porozumenie a rešpekt.
Láska nie je len o zmyslových pôžitkoch, ale tiež o duchovnom a intelektuálnom spolužití.
V opačnom prípade sa túžba rozplynie."
Frédérique Ries (liberáli, Belgicko) : "Preboha, len nie chartu!
Láska je alergická na paragrafy a dodatky k zmluvám!"
Zita Pleštinská (ľudovci a európski demokrati, Slovensko): "Charta lásky by sa mohla inšpirovať 1. listom Sv.
Pavla Korinťanom, v ktorom povedal: Láska je trpezlivá, láska je dobrotivá, nezávidí, nevypína sa, nie je sebecká a teší sa z pravdy.
Láska všetko verí, všetko dúfa, všetko pretrpí.
Láska nikdy nezanikne.
Keby sa túto myšlienku podarilo presadiť aj v praxi, svet by sa stal oveľa krajším.
Charta by tak mohla nahradiť mnoho uznesení Európskeho parlamentu."
Henrik Lax (liberáli, Fínsko): "Žite so svojim milovanou osobou tak, ako keby bol každý váš spoločný deň tým posledným."
Roberta Alma Anastase (ľudovci a európski demokrati, Rumunsko): "Dnes už ľudia nepoužívajú slovo láska vo verejných prejavoch.
Avšak naša existencia vychádza z pocitov a z lásky predovšetkým.
Európska únia je priestor, kde sa podporuje slobodný rozkvet myšlienok, pocitov a názorov.
Myslím si teda, že takáto charta už existuje a každý z nás ju musí nájsť sám v sebe."
2.
Máte nejaké osvedčené tipy na romantiku a lásku?
Katalin Lévai : "Buďte úprimní od samého začiatku.
Ten, kto to len hrá, napokon prehrá."
Astrid Lulling (ľudovci a európski demokrati, Luxembursko): "Romantika a láska sa nedá zorganizovať či naplánovať.
Jednoducho príde, alebo nepríde."
Genowefa Grabowska : "Čím viac ľúbite, tým viac sa vystavujete riziku utrpenia.
Utrpenie nás však obohacuje."
Henrik Lax: "Plne si užívajte romantiku, no neprijímajte žiadne vážne životné rozhodnutia kým neviete, či to je alebo nie je láska."
3.
Čo uprednostníte ako darček na Valentína?
Čokoládu alebo kyticu kvetov?
Roberta Alma Anastase : "Čokoláda a kvety sú dobré, najmä oboje spolu.
No najdôležitejšou vecou je mať istotu, že osoba, ktorú milujete, je tu pre vás."
Katalin Lévai : "Dobrá kniha je najhodnotenejšou zo všetkých.
V prípade, že sa k nej pripojí aj kytica, moje srdce skutočne zaplesá."
Genowefa Grabowska : "Ak by som bola cynická a materialistická, od svojho manžela by som očakávala červené auto, pretože červené automobily mám rada.
Avšak keďže taká nie som, potešila by som sa červenej ruži."
Frédérique Ries: "Ponúknuť samého seba.
To je skutočný darček a to nielen 14.februára.
Ponúknuť svoj čas, svoje myšlienky a svoje srdce."
4.
Chystáte na Valentína niečo špeciálne?
Astrid Lulling : "Deň sv. Valentína prišiel do módy, keď som už mala 40 rokov.
Ale keďže človek stále sníva, prečo by som nemala dúfať, že má dobrý priateľ iniciatívne niečím prekvapí."
Christofer Fjellner (ľudovci a európski demokrati, Švédsko): "Áno, strávim ho so svojou priateľkou.
Keďže trávim v Bruseli tak veľa času, spoločné chvíle s ňou sú vždy svojim spôsobom mimoriadne."
Henrik Lax : "Nie, budem v Kyjeve na Ukrajine, ďaleko od svojej manželky, ktorú som stretol pred 43 rokmi.
Budem na ňu a na svoju rodinu vrúcne myslieť."
20080211STO20953
SK
1
PHOTO
20080213PHT21219.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
