EP postúpil v bitke proti ortuti o krok ďalej
Životné prostredie
2007-06-20 - 13:46
Po predošlom uznesení EP o stratégii pre využívanie ortuti z marca 2006 a smernici o zákaze predaja ortuťových zariadení, ktorú Parlament schválil v novembri minulého roku, tentokrát europoslanci schválili v prvom čítaní nový návrh nariadenia o tejto problematike.
Jeho obsah sa zaoberá zákazom vývozu a dovozu tejto nebezpečnej látky a sprísnením pravidiel pre jej uskladňovanie.
Návrh nariadenia požaduje zákaz dovozu ortuti do EÚ od 1. júla 2010 a zákaz jej vývozu od 1. decembra 2010.
Text schválený pomerom hlasov 673:14:9 tiež sprísňuje pravidlá pre uskladňovanie tejto látky.
Návrhom sa má následne zaoberať Rada.
Riziká ortuti
Experti a lekári sa zhodujú v tom, že ortuť je toxická látka, ktorá negatívne ovplyvňuje ľudské zdravie, čo sa prejavuje najmä poškodzovaním mozgu a pľúc.
Keďže pôsobí dlhodobo a v prostredí sa môže zmeniť na metylortuť – jej najtoxickejšiu formu, ktorá ľahko preniká placentovou a hematoencefalitickou bariérou a môže poškodiť vyvíjajúci sa mozog - zvlášť nebezpečné je jej pôsobenie na tehotné ženy a malé deti.
Metylortuť sa navyše zhromažďuje a sústreďuje vo vodnom potravinovom reťazci, čím vystavuje riziku populáciu s vysokou mierou konzumácie rýb a morských plodov.
Ortuť môže pochádzať aj z recyklácie odpadu (napríklad fluorescenčných lámp, batérií, atď.), čistenia zemného plynu alebo z priemyselného spracovania nekovov.
Zákaz vývozu a dovozu
Pri znižovaní využívania ortuti a postupnom ukončovaní jej ťažby sa v Európe zhromažďuje ortuť napr. z odstavených závodov na výrobu chlóru.
Táto ortuť sa následne vyváža do tretích krajín, najmä do rozvojových štátov, ktoré nemajú prísne bezpečnostné štandardy.
Po vstupe nariadenia do platnosti bude musieť táto skládka ostávať "doma".
Ďalší zákaz sa bude týkať dovozu ortuti, pričom členské štáty budú musieť svoj dopyt po tejto látke riešiť napríklad z recyklácie odpadu.
Európska komisia navrhovala, aby zákaz vývozu ortuti vstúpil do platnosti 1. júla 2011, no poslanci EP posunuli v hlasovaní tento dátum už na 1. december 2010.
To isté bude platiť aj pre vývoz výrobkov obsahujúcich ortuť.
Aby bolo nariadenie spravodlivé, EP pridal do zákazu vývozu aj zlúčeniny ortuti.
Existuje totiž obava, že ortuť by mohla byť vyvážaná do iných krajín ako zlúčenina, napr. ako produkt z neželezných kovov, a tam za účelom ďalšieho využitia premieňaná na elementárnu ortuť.
Bezpečnejšie uskladňovanie
Oproti pôvodnému návrhu presadili poslanci EP aj prísnejšie bezpečnostné pravidlá pre uskladňovanie ortuti.
Sú presvedčení, že uskladnenie by malo byť len dočasné, a malo by viesť k postupnej likvidácii.
Členské štáty by mali pracovať na zavedení finančných opatrení, ktoré by boli financované priemyslom využívajúcim látky produkujúce ortuť.
Ortuť by mala byť podľa návrhu uskladňovaná v bývalých soľných baniach alebo v špeciálnych povrchových priestoroch.
Podľa princípu "znečisťovateľ platí", má mať zodpovednosť za bezpečnosť skládok majiteľ skladových priestorov.
Poslanci navrhujú, aby sa preskúmala možnosť využiť ako hlavné skladisko dol v španielskom Almadéne, ktorý bol do roku 2003 najväčšou baňou na ortuť v Európe.
Podľa EP by preto mal profitovať z kompenzačných opatrení.
Parlament presadil voči pôvodnému textu aj pozmeňujúce návrhy, ktoré sa zaoberajú obchodom s ortuťou a žiada sankcie pre tých, ktorí by nariadenie nedodržiavali.
Rozprava (19.
6.
2006):
V rozprave na tému vývozu a dovozu ortuti vystúpila europoslankyňa Irena BELOHORSKÁ (NA, SK), ktorá spomínanú problematiku označila za mimoriadne dôležitú, najmä vzhľadom na svetové prvenstvo EÚ v oblasti exportu ortuti.
"Keďže sa jedná o veľmi toxickú látku, predovšetkým pre detský organizmus, musí nás zaujímať nielen ochrana počas výrobného procesu, prípadne ochrana pri používaní výrobkov s ortuťou, ale aj jej skladovanie a narábanie s odpadom, ktorý ortuť obsahuje", uviedla.
Podľa jej slov je nutné zamyslieť sa nad tým, že EÚ vyváža nadbytočnú ortuť do rozvojových krajín, ktoré sú najväčšími spotrebiteľmi, no nemajú dostatok financií na moderné ekologické technológie.
"Európska únia by nemala používať dvojitý štandard", uviedla v tejto súvislosti s tým, že ak sa výrobok obsahujúci ortuť nesmie užívať v Európskej únii, nemal by sa vyvážať ani do krajín, kde zatiaľ nie je legislatíva upravujúca používanie ortuti.
"Mali by sme si to uvedomiť nielen z hľadiska ochrany životného prostredia a zachovania prírody, ale mali by sme myslieť aj na to, že táto ortuť sa k nám môže spätne dostať v podobe rezíduí v potravinách, prípadne prostredníctvom znečistených riek, nehovoriac o riziku kontaminácie miestnych pracovníkov a obyvateľov.
Európska únia musí v prípade ortuti zabezpečiť, aby jej zásoby zodpovedali jej potrebám a dopytu.
Prebytky ortuti sa musia zneškodňovať ekologickým spôsobom, v súlade so smernicou o nebezpečnom odpade, ktorú sme už prijali", zdôraznila.
Zároveň je podľa Ireny Belohorskej nutné posilniť monitoring a prísnymi sankciami reagovať na prípadné porušenia.
"Súhlasím so spravodajcom, že tí výrobcovia, ktorí ortuť pri svojej výrobe produkujú, by mali zodpovedať aj za jej bezpečné uskladnenie, respektíve ekologické zneškodnenie.
Je to dôležité aj z hľadiska ďalšieho vývoja vedy, aby sa prechádzalo na nové alternatívne technológie, pri ktorých nie je ortuť potrebná.
V rámci pomoci rozvojovým krajinám by sme sa aj my mali viac zasadiť o pomoc v implementácii týchto technológií tam, kde je životné prostredie devastované touto nebezpečnou chemikáliou", zakončila svoj príspevok.
Vysvetlenie hlasovania:
V rámci tzv. zdôvodnení hlasovania k tejto správe vystúpil slovenský europoslanec Milan GAĽA (EPP-ED, SK), ktorý z postoja zubného lekára pripomenul, že ortuť je využívaná v zubnom lekárstve v zubných výplniach - amalgámoch.
"So záujmom sledujem stratégiu EÚ týkajúcu sa ortuti a jej eliminácie vo všetkých oblastiach života, kde existuje vhodná alternatíva.
V zásade súhlasím s mnohými opatreniami, s napätím však očakávam, ako sa vysporiadame s názorom, že ortuť by mala byť odstránená aj z používania v zubnom lekárstve, kde sa ortuťový amalgám používa už 150 rokov a musím povedať, že úspešne", uviedol.
Neexistujú podľa neho totiž jednoznačné názory a dôkazy o toxickom pôsobení amalgámu pri vhodnej aplikácii a "neexistuje jednoznačný názor na existenciu vhodných alternatívnych alebo iných výplňových materiálov".
Spomenul tiež, že ak sa odpadový amalgám v zubných ambulanciách zachytí v separátoroch a bezpečne a trvalo sa uskladní tak, ako to navrhuje prerokovaná správa, nie je podľa neho nateraz potrebné amalgám ako výplnkovú hmotu úplne eliminovať.
20070615IPR07898 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
