Otázka na písomné zodpovedanie E-011626/2011
Komisii
článok 117 rokovacieho poriadku
Monika Flašíková Beňová (S&D)
(9. decembra 2011)
Vec: Zmeny európskej legislatívy týkajúcej sa zlúčenia rodiny
Združenia európskych žien vyjadrili svoj zásadný negatívny postoj voči možným rokovaniam ohľadne zmien európskej legislatívy upravujúcej problematiku zlúčenia rodín.
Obávajú sa, že s ohľadom na súčasnú politickú situáciu v členských štátoch by akékoľvek zmeny tejto právnej úpravy mohli viesť k ešte väčším obmedzeniam v súvislosti s kvalifikačnými kritériami.
Takýto postup by smeroval proti cieľom pôvodného návrhu, ktorý bol zameraný na podporu integrácie namiesto znižovania migrácie a spôsobil by väčšiu mieru diskriminácie migrantiek, ktoré majú často menej finančných prostriedkov, čo znižuje ich šance na splnenie kvalifikačných kritérií, a tým aj možnosť priviesť si do cieľovej krajiny svojich partnerov a deti.
Tento postup by teda migrantkám bránil v ich úsilí o zabezpečenie integrácie pre ich rodiny.
—
Akým spôsobom Komisia zaručí, že v prípade zmeny európskej legislatívy upravujúcej problematiku zlúčenia rodín nedôjde k negatívnemu dopadu na perspektívu integrácie migrujúcich žien a ich rodín do spoločnosti a na trh práce?
