11.1.2011 B7-0023/2011 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o situácii na Haiti rok po zemetrasení: humanitárna pomoc a obnova
Michèle Striffler
,
Filip Kaczmarek
,
Gay Mitchell
v mene skupiny PPE
PE455.848v01-00 B7‑0023/2011 Uznesenie Európskeho parlamentu o situácii na Haiti rok po zemetrasení: humanitárna pomoc a obnova
Európsky parlament,
– so zreteľom na Medzinárodnú konferenciu darcov pre novú budúcnosť Haiti, ktorá sa konala v New Yorku 31. marca 2010, a správu zo služobnej cesty delegácie Výboru pre rozvoj Európskeho parlamentu do New Yorku,
– so zreteľom na akčný plán pre národné pozdvihnutie a rozvoj Haiti a veľké stavby pre budúcnosť z marca 2010,
– so zreteľom na závery mimoriadnej Rady pre zahraničné veci, ktorá sa uskutočnila v Bruseli 18. januára 2010,
– so zreteľom na vyhlásenie vysokej predstaviteľky Únie pre zahraničné veci a bezpečnostnú politiku o zemetrasení na Haiti z 19. januára 2010,
– so zreteľom na závery prípravnej ministerskej konferencie, ktorá sa uskutočnila 25. januára 2010 v Montreale,
– so zreteľom na Európsky konsenzus o humanitárnej pomoci podpísaný troma európskymi inštitúciami v decembri 2007,
– so zreteľom na svoje uznesenie z 10. februára 2010 o nedávnom zemetrasení na Haiti,
– so zreteľom na správu zo služobnej cesty Výboru pre rozvoj Európskeho parlamentu na Haiti (od 25. do 27. júna),
– so zreteľom na článok 110 ods. 2 rokovacieho poriadku,
A. keďže zemetrasenie s magnitúdou 7,3, ktoré postihlo Haiti 12. januára 2010, neprežilo222 750 osôb, 3 000 000 osôb ním bolo zasiahnutých a 1,7 milióna osôb bolo presídlených a z nich viac ako milión stále žije v narýchlo postavených táboroch, ktoré mali byť dočasné,
B. keďže rok po zemetrasení je situácia na Haiti naďalej chaotická, krajina sa stále nachádza v núdzovej situácii a naštartovanie obnovy mešká,
C. keďže desaťročia chudoby, zhoršovania životného prostredia, zraniteľnosti vzhľadom na mnohé živelné katastrofy, násilia, politickej nestability a diktatúry spôsobili, že táto krajina je najchudobnejšou v Amerike, a škody spôsobené zemetrasením ešte zhoršili neschopnosť štátu poskytovať základné verejné služby a teda aktívne podporiť úsilie o pomoc a obnovu,
D. keďže do dnešného dňa sa skutočne poskytlo iba niekoľko sto miliónov dolárov z desiatich miliárd prisľúbených počas medzinárodnej konferencie darcov pre obnovu Haiti, ktorá sa konala 31. marca 2010 v New Yorku,
E. keďže na návrh Haiti bol vytvorený dočasný výbor pre obnovu Haiti (DVOH) s cieľom zabezpečiť koordináciu, účinné využívanie zdrojov a uplatniť akčný plán rozvoja Haiti; keďže Európska komisia ako hlavný darca je členom DVOH a má hlasovacie právo,
F. keďže odstránenie trosiek predstavuje hlavnú výzvu pre obnovu krajiny – bolo odstránených menej ako 5 % ruín – a pri súčasnom tempe bude potrebných šesť rokov na odstránenie 20 miliónov kubických metrov trosiek a bude potrebných 180 nákladných áut pracujúcich 24 hodín denne počas 18 mesiacov na odvoz trosiek,
G. keďže epidémia cholery, ktorá vypukla 19. októbra 2010, má doteraz 3 333 obetí a viac ako 148 000 osôb je nakazených a keďže šírenie epidémie zvýrazňuje evidentné štrukturálne nedostatky haitského štátu a limit systému medzinárodnej pomoci a Misie OSN pre stabilizáciu na Haiti (MINUSTAH); keďže činnosť zameranú na choleru ovplyvnila najmä súčasná politická kríza vyvolaná voľbami,
H. keďže voľby z 28. novembra, ktorých výsledky boli vyhlásené na začiatku decembra, viedli k násilným demonštráciám na Haiti a k mnohých vyhláseniam o volebných podvodoch a keďže medzinárodné spoločenstvo by malo podporovať transparentný a zákonný volebný proces s cieľom zabezpečiť vierohodnosť volieb, ktorá je potrebná pre obnovu krajiny,
1. pripomína výraznú mobilizáciu medzinárodného spoločenstva po ničivom zemetrasení na Haiti a jej skutočnú politickú vôľu podporovať obnovu Haiti iným spôsobom, bez toho, aby sa nedopustili chýb z minulosti, a raz navždy vyriešili všetky hlboké príčiny chudoby na Haiti;
2. ľutuje rozsah katastrofy na Haiti, ktorej následky sú rok po zemetrasení ešte stále jasne viditeľné, víta výšku humanitárnej pomoci Európskej komisie v prospech Haiti v sume 120 miliónov EUR (z toho 12 miliónov na boj proti cholere) a angažovanosť európskej komisárky poverenej medzinárodnou spoluprácou, humanitárnou pomocou a krízovými opatreniami, ako aj GR ECHO a jeho odborníkov;
3. zdôrazňuje, že zavedenie zoskupení (clusters) umožnilo koordináciu humanitárnej pomoci na mieste, ale že táto metóda ukázala svoj limit vzhľadom na rozmanitosť humanitárnych aktérov a komplexnosť krízovej situácie z dôvodu veľkej koncentrácie v mestách,
4. oceňuje vyvinuté úsilie a prácu, ktorú vykonali humanitárne organizácie (Červený kríž, MVO, OSN) a členské štáty, a zdôrazňuje, že je potrebná komunikácia o neviditeľných účinkoch humanitárnej činnosti, a takisto zdôrazňuje skutočnosť, že situáciu sa podarilo zvládnuť najmä starostlivosťou o ranených, zásobovaním pitnou vodou a potravinami a stavbou dočasných prístreší;
5. konštatuje, že epidémia cholery odhalila takmer úplnú neschopnosť haitského štátu čeliť chorobe, ktorej sa dá ľahko predísť a ktorá sa dá ľahko liečiť, a limit systému medzinárodnej pomoci v krajine, v ktorej sa v širokej miere vykonáva humanitárna činnosť (12 000 mimovládnych organizácií); zdôrazňuje, že subjekty poskytujúce humanitárnu pomoc nemôžu pokračovať v zmierňovaní neschopnosti haitského štátu alebo ho nahradiť a že je naliehavé prijať opatrenia z hľadiska dlhodobého rozvoja, najmä pokiaľ ide o prístup k zdravotnej starostlivosti, pitnej vode a asanácii;
6. víta záväzok Komisie spolu s členskými štátmi vo výške 1,2 miliardy EUR – z toho 460 miliónov na nehumanitárnu pomoc Komisie, ktorý prijali na medzinárodnej konferencii darcov pre obnovu Haiti; opakuje svoju žiadosť, aby Európska únia ako hlavný poskytovateľ finančných prostriedkov zohrávala vedúcu politickú úlohu v rámci úsilia o obnovu;
7. žiada Komisiu a členské štáty, aby miestnu výrobu potravín a potravinovú bezpečnosť začlenili do úsilia o obnovu Haiti prostredníctvom rozvoja vidieckych infraštruktúr a pomoci malým farmárom, a to v rámci spoločného prístupu k plánovaniu vlastných zdrojov na obnovu Haiti a revízie plánovania zostávajúcich zdrojov Komisie v polovici obdobia, keďže zo 460 miliónov EUR, o ktorých sa hovorilo v New Yorku, 169 miliónov EUR je stále k dispozícií;
8. vyjadruje poľutovanie nad skutočnosťou, že dočasný výbor pre obnovu Haiti, ktorý musí zohrávať kľúčovú úlohu pri koordinácii obnovy, začal pracovať s oneskorením; ľutuje nedostatok informácií o jeho fungovaní a účinnosti a žiada Komisiu, aby sa ako člen DVOH zasadila o urýchlenie uplatnenia mandátu výboru a aby Európskemu parlamentu predložila správu o činnosti DVOH, o využívaní zdrojov a prostriedkov skutočne použitých na obnovu, tak ako bolo prisľúbené na konferencii v New Yorku;
9. uznáva, že DVOH ako ústredná štruktúra riadenia obnovy môže účinne fungovať iba ak budú obnovené schopnosti haitského štátu a vytvorí sa nové haitské vedenie, ktoré musia byť zvolené prostredníctvom transparentných a zákonných volieb, a ak bude existovať skutočná politická vôľa prijať rozhodnutia nevyhnutné na začatie tejto nesmierne náročnej práce;
10. ľutuje skutočnosť, že Haiťania majú iba lopaty, krompáče a táčky na odstránenie ton trosiek – prostredníctvom činností „cash for work“ (peniaze na ruku za prácu) – ktoré blokujú hlavné mesto, čo sa zdá byť nedostatočné vzhľadom na rozsah prác; zdôrazňuje, že odstránenie trosiek je nevyhnutné na obnovu Haiti a ľutuje, že prakticky žiadne finančné prostriedky neboli uvoľnené na odstránenie zrúcanín;
11. ľutuje hlbokú bytovú krízu na Haiti; zdôrazňuje, že premiestnenie ľudí bez prístrešia, ktorí sú väčšinou ubytovaní v dočasných táboroch v hlavnom meste Port-au-Prince, naráža na nedostatok voľných pozemkov, neexistujúci pozemkový systém a skutočnosť, že veľa pozemkov je v rukách zahraničných Haiťanov, a vyzýva haitské orgány, aby prejavili politickú vôľu prijať proaktívne opatrenia, najmä vyvlastňovanie;
12. vyjadruje svoje rastúce obavy zo situácie haitských detí po zemetrasení, ktoré v plnej miere ohrozilo viac ako 800 000 detí, ktoré boli vystavené nebezpečenstvu násilia, sexuálneho zneužívania, obchodu s ľuďmi, vykorisťovania a opustenia, a žiada Európsku úniu (Komisiu), aby sa výrazne angažovala v rámci obnovy ochranného a spoľahlivého rámca života pre deti s cieľom podporiť proces zavedenia systému sociálnej ochrany na Haiti a reformu vzdelávania;
13. žiada Európsku úniu, aby spolupracovala s vládou ostrova na vypracovaní súhrnných právnych predpisov na ochranu práv detí a na začlenení povinností vyplývajúcich z mnohých medzinárodných nástrojov, ktoré Haiti ratifikovalo, v oblasti práv dieťaťa, ľudských práv, odstránenia otroctva a ochrany práv dieťaťa do vnútroštátneho práva;
14. domnieva sa, že je mimoriadne dôležité, aby Komisia podporovala vykonávanie procesu identifikácie, registrácie a vyhľadávania rodín v prípade detí odlúčených od rodín a zvýšila osobitnú ostražitosť na hraniciach s cieľom bojovať proti obchodovaniu s deťmi a ich nezákonnej adopcii;
15. zdôrazňuje skutočnosť, že je dôležité okamžite obnoviť schopnosť haitského štátu postarať sa o fungovanie demokracie a dobrej správy krajiny, ktorá je nevyhnutná na obnovu krajiny, a dohliadať na účasť občianskej spoločnosti a haitského obyvateľstva;
16. vyjadruje značné znepokojenie, pokiaľ ide o súčasnú politickú krízu, vzhľadom na výsledky silno spochybňovaných prezidentských a parlamentných volieb, ktoré zahraničné pozorovateľské misie veľmi opatrne uznali a ktoré sú v súčasnosti podrobené opätovnému sčítavaniu hlasov odborníkmi vyslanými Organizáciou amerických štátov;
17. žiada, aby Európska únia urobila všetko, čo je v jej moci, na dôraznú podporu zákonného a transparentného volebného procesu a hladkého priebehu druhého kola volieb, plánovaného na február, aby sa predišlo tomu, že Haiti sa dostane do ešte hlbšej krízy; domnieva sa, že iba zvolený a legitímny prezident a poslanci budú môcť prijať potrebné rozhodnutia a že obnova si vyžaduje stabilitu a politickú vôľu;
18. dôrazne žiada medzinárodné spoločenstvo a Európsku úniu, aby úzko spolupracovali s budúcimi haitskými orgánmi a aby im pomáhali pri organizovaní ich inštitúcií v záujme nadobudnutia novej rovnováhy na všetkých úrovniach a v záujme plne funkčnej demokracie, a to počas celého procesu obnovy;
19. žiada Komisiu, aby v duchu Európskeho konsenzu o humanitárnej pomoci v spolupráci s vládou, miestnymi orgánmi a občianskou spoločnosťou vyvinula výrazné úsilie s cieľom zahrnúť dimenziu prípravy na katastrofy a zníženie rizika katastrof do činnosti v naliehavej fáze a vo fáze dlhodobého rozvoja;
20. konštatuje, že humanitárna pomoc sa na Haiti poskytuje už desaťročia, a význam spojenia medzi naliehavou pomocou, obnovou a rozvojom nadobúda celý svoj zmysel v tejto kríze; vyslovuje sa za zlepšenie dialógu a koordináciu medzi humanitárnymi organizáciami a rozvojovými agentúrami na mieste a v rámci európskych inštitúcií a členských štátov;
21. poveruje svojho predsedu, aby postúpil toto uznesenie vysokej predstaviteľke Únie pre zahraničné veci a bezpečnostnú politiku, Rade, Komisii a členským štátom, prezidentovi a vláde Haiti, zástupcovi generálneho tajomníka OSN pre humanitárne záležitosti a koordinátorovi OSN pre núdzovú pomoc, ako aj Svetovej banke a Medzinárodnému menovému fondu.
