Otázka na písomné zodpovedanie E-002205/2012
Komisii
článok 117 rokovacieho poriadku
Monika Flašíková Beňová (S&D)
(27. februára 2012)
Vec: Antidiskriminačná smernica
Diskriminácia sa dotýka prakticky všetkých základných ľudských práv a slobôd a zasahuje do každej sféry ľudského života.
V rámci právneho poriadku Európskej únie v súčasnosti existujú štyri oficiálne smernice, ktoré však problematiku diskriminácie riešia iba čiastkovo.
Komisia predložila ešte v roku 2008 návrh novej antidiskriminačnej smernice − smernice Rady KOM(2008)426 o vykonávaní zásady rovnakého zaobchádzania s osobami bez ohľadu na náboženské vyznanie, vieru, zdravotné postihnutie, vek alebo sexuálnu orientáciu.
Tento právny dokument by zjednotil právnu úpravu členských štátov EÚ v oblasti diskriminácie a poskytol občanom EÚ právnu istotu v rovnakom zaobchádzaní.
Po troch rokoch však dokument stále leží v Komisii na stole pracovnej skupiny pre sociálne otázky.
Členské štáty rokujú o jeho obsahu stále dookola.
Vyškrtnú celé jedno ustanovenie, potom ho zas vrátia späť a následne ho zase pozmenia.
Žiadne predsedníctvo zatiaľ smerom k prijatiu smernice nedosiahlo výraznejší posun.
Súčasný stav de lege lata spôsobuje, že nie všetky menšinové skupiny sú chránené antidiskriminačnými právnymi predpismi na európskej úrovni.
Tento stav má negatívne dôsledky na životy všetkých obyvateľov Európskej únie.
Zdĺhavý proces prijímania predmetnej antidiskriminačnej smernice je zároveň neakceptovateľný.
Akým spôsobom Európska komisia v poslednom čase prispela k prijatiu tejto progresívnej antidiskriminačnej smernice?
Aké sú plánované kroky v tejto oblasti?
Považuje Európska komisia skutočnosť, že na prijatie smernice sa požaduje jednomyseľnosť, za dôvod prieťahov schvaľovacieho procesu?
