23.11.2010 B7-0681/2010 NÁVRH UZNESENIA s cieľom ukončiť rozpravu o vyhlásení podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o Ukrajine
Charles Tannock
, Paweł Kowal,
Adam Bielan
, Michał Kamiński, Ryszard Legutko,
Ryszard Czarnecki
, Tomasz Poręba,
Konrad Szymański
v mene skupiny ECR
PE450.497v01-00 B7‑0681/2010 Uznesenie Európskeho parlamentu o Ukrajine
Európsky parlament ,
– so zreteľom na svoje predchádzajúce uznesenia o Ukrajine,
– so zreteľom na spoločné vyhlásenie zo samitu Východného partnerstva, ktorý sa uskutočnil 7. mája 2009 v Prahe,
– so zreteľom na spoločné vyhlásenie prijaté na samite EÚ – Ukrajina, ktorý sa uskutočnil 4. decembra 2009 v Kyjeve,
– so zreteľom na záverečné vyhlásenie a odporúčania vydané po 15. schôdzi Parlamentného výboru pre spoluprácu EÚ – Ukrajina, ktorý zasadal 4. a 5. novembra 2010 v Kyjeve a Odese,
– so zreteľom na misiu na Ukrajinu pri príležitosti miestnych a regionálnych volieb, ktoré sa uskutočnili 31. októbra 2010,
– so zreteľom na dohodu o partnerstve a spolupráci medzi Európskou úniou a Ukrajinou, ktorá nadobudla platnosť 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na 14. schôdzu Rady pre spoluprácu EÚ – Ukrajina, ktorá sa konala 15. júna 2010 v Luxemburgu,
– so zreteľom na závery o Východnom partnerstve, ktoré prijala Rada pre zahraničné veci 25. októbra 2010,
– so zreteľom na program pridruženia EÚ – Ukrajina, ktorý nahrádza akčný plán a ktorý bol schválený na zasadnutí Rady pre spoluprácu EÚ – Ukrajina v júni 2009,
– so zreteľom na dohodu medzi Európskym spoločenstvom a Ukrajinou o zjednodušení vízového režimu, ktorá bola podpísaná 18. júna 2007 a nadobudla platnosť 1. januára 2008, a na dialóg medzi EÚ a Ukrajinou o vízach, ktorý sa začal v októbri 2008,
– so zreteľom na zmeny v ukrajinskom zákone o voľbách, ktoré Verchovna rada prijala na poslednú chvíľu v auguste 2010 krátko pred konaním miestnych volieb v súlade s odporúčaniami Rady Európy,
– so zreteľom na spoločnú správu Pracovnej skupiny pre vízovú politiku medzi EÚ a Ukrajinou zo 4. novembra 2010,
– so zreteľom na vyhlásenie komisára Európskej komisie pre rozširovanie a susedskú politiku Štefana Füleho z 13. októbra 2010 o Ukrajine: od krízy k rastu – hospodárstvo, investície, trhy,
– so zreteľom na národný indikatívny program Ukrajiny na roky 2011 – 2013,
– so zreteľom na článok 110 ods. 2 rokovacieho poriadku,
A. keďže Ukrajina má pevné historické, kultúrne a hospodárske väzby s Európskou úniou a keďže je jedným z hlavných strategických partnerov EÚ medzi východnými susednými krajinami; keďže integrácia Ukrajiny s EÚ môže mať pozitívny vplyv na bezpečnosť, stabilitu a prosperitu celého kontinentu,
B. keďže jedným z hlavných zahraničnopolitických cieľov Parlamentu je zlepšovať a posilňovať vzťahy s Ukrajinou a podporovať európsku susedskú politiku, ktorej cieľom je podporovať politické, hospodárske a kultúrne vzťahy príslušných krajín s EÚ a jej členskými štátmi,
C. keďže Východné partnerstvo môže ponúknuť Ukrajine dodatočné prostriedky na integráciu s Európskou úniou, ale môže byť úspešné iba vtedy, ak bude vychádzať z praktických a dôveryhodných projektov a ak bude dostatočne financované,
D. keďže rozsudok ukrajinského ústavného súdu z 1. októbra 2010 zrušil zmeny a doplnenia ústavy z 8. decembra 2004, čím sa stala platnou ústava z roku 1996; keďže sa tým na ukrajinského prezidenta presúva dodatočná zodpovednosť v oblasti vzťahov medzi EÚ a Ukrajinou a kladie väčšia zodpovednosť na prezidenta a Stranu regiónov úspešne realizovať potrebné reformy,
E. keďže Ukrajina sa môže k Európskej únii priblížiť len za predpokladu, že uskutoční administratívne reformy, ktoré miestnym orgánom zaručia viac právomocí,
1. zdôrazňuje, že podľa článku 49 Zmluvy o Európskej únii sa Ukrajina môže uchádzať o členstvo EÚ rovnako ako každý iný európsky štát, ktorý rešpektuje zásady slobody, demokracie, dodržiavanie ľudských práv a základných slobôd a zásadu právneho štátu;
2. vyjadruje poľutovanie nad skutočnosťou, že Ukrajina zmenila svoje volebné zákony len niekoľko mesiacov pred tým, ako sa konali miestne a regionálne voľby, čím sa neposkytol dostatok času na zlepšenie právnych predpisov a na prípravu na riadny, demokratický priebeh volieb; poznamenáva, že politická strana Baťkivščyna nemohla vo viacerých okresoch zaregistrovať svojich kandidátov alebo sa na voľbách zúčastniť;
3. upozorňuje, že hoci miestne a regionálne voľby, ktoré sa konali 31. októbra 2010, prebehli vo všeobecnosti usporiadane, nevytvorili nový pozitívny príklad; upozorňuje na to, že hoci sa počas volieb vyskytlo niekoľko problémov, je ťažké zhodnotiť ich vplyv na konečný výsledok;
4. vyjadruje poľutovanie nad skutočnosťou, že vzhľadom na to, že volebné komisie neprijímali žiadosti opozičných strán o registráciu predtým, než bol predložený zoznam kandidátov Strany regiónov, získala vládnuca strana v skutočnosti prvé miesto na zozname v 85% volebných obvodoch;
5. vyjadruje poľutovanie nad skutočnosťou, že zavedenie pravidla jednoduchej väčšiny namiesto pravidla absolútnej väčšiny v regionálnych volebných komisiách mohlo viesť k situácii, kedy mohli celú prácu danej komisie ovplyvniť členovia iba jednej strany;
6. víta preto skutočnosť, že vo Verchovnej rade bol v súčasnosti predložený na prijatie návrh jednotného volebného zákona; v tejto súvislosti víta ochotu, ktorú prejavil prezident Janukovič, vziať si ponaučenie z miestnych volieb a pokročiť k prijatiu tohto volebného zákona; zdôrazňuje, že reforma volebného systému by sa mala uskutočniť transparentným a participatívnym spôsobom a mala by zabezpečiť, aby revidovaný volebný rámec platil v dostatočnom časovom predstihu pred parlamentnými voľbami;
7. víta akčný plán pre uvoľnenie vízového režimu s Ukrajinou, ktorý bol schválený na samite EÚ – Ukrajina 22. novembra 2010; domnieva sa, že s cieľom rozšíriť spoluprácu a posilniť proeurópske tendencie v ukrajinskej spoločnosti musí EÚ zvýšiť svoje úsilie zamerané na rozširovanie medziľudských kontaktov a slobody pohybu medzi EÚ a Ukrajinou; naliehavo vyzýva inštitúcie EÚ a členské štáty, aby zaviedli nástroje liberalizácie zamerané na ďalšie zjednodušovanie vízového režimu a lepšie fungovanie konzulárnych úradov členských štátov; domnieva sa, že by EÚ mala aktívne podporovať úsilie Ukrajiny rozšíriť, modernizovať a zdokonaliť infraštruktúru na hraniciach s cieľom zlepšiť podmienky prekračovania hraníc medzi EÚ a Ukrajinou;
8. naliehavo vyzýva všetky členské štáty EÚ, aby pre občanov Ukrajiny zrušili poplatky za vydávanie vnútroštátnych a schengenských víz;
9. víta podpísanie protokolu o pristúpení Ukrajiny k Energetickému spoločenstvu, ktorým sa rozšíri vnútorný trh EÚ s energiou smerom ďalej do Východnej Európy a zvýši celková bezpečnosť energetických dodávok; naliehavo vyzýva ukrajinský parlament, aby urýchlene ratifikoval Zmluvu o Energetickom spoločenstve;
10. zdôrazňuje kľúčovú úlohu Ukrajiny v rámci energetickej bezpečnosti Európskej únie; zdôrazňuje význam posilnenia spolupráce medzi Ukrajinou a EÚ v oblasti energetiky a žiada uzatvoriť ďalšie dohody medzi EÚ a Ukrajinou, ktoré budú zamerané na zabezpečenie dodávok energie pre obe strany; vyzdvihuje význam transparentnosti dodávok plynu a tranzitného systému; vyjadruje znepokojenie nad tým, že projekt plynovodu Nord Stream narúša zásadu solidarity v oblasti energetickej bezpečnosti EÚ, je namierený priamo proti tranzitným krajinám a uskutoční sa s cieľom obísť Ukrajinu;
11. zdôrazňuje, že na to, aby Ukrajina disponovala moderným tranzitným systémom pre plyn, sú potrebné transparentné, účinné a kvalitné tranzitné služby poskytované prostredníctvom modernizovanej siete na prepravu plynu; zdôrazňuje význam vykonania náležitých reforiem ukrajinského vnútorného trhu s plynom, ako aj tranzitu plynu; naliehavo vyzýva ukrajinské orgány, aby uplatňovali právne predpisy o verejnom obstarávaní a nezávislú reguláciu energetického sektora, ktoré povedú k vytvoreniu účinného a transparentného energetického sektora; vyzýva Komisiu, aby poskytla potrebnú technickú pomoc s cieľom radikálne zlepšiť energetickú účinnosť elektrickej prenosovej sústavy na Ukrajine a zintenzívnila spoluprácu týkajúcu sa reformy plynárenského sektora s cieľom dosiahnuť, aby spĺňal normy EÚ;
12. vyzýva ukrajinské orgány, aby dodržiavali zásadu právneho štátu, chránili ľudské práva a zabezpečili základné práva pre všetkých svojich občanov; vyjadruje znepokojenie nad rastúcim počtom nepodložených obvinení, že demokratické slobody, napríklad sloboda prejavu a sloboda tlače, sú v posledných mesiacoch vystavené tlaku; vyzýva orgány, aby všetky tieto nepodložené obvinenia z porušenia práv a slobôd, prešetrili;
13. vyjadruje poľutovanie nad skutočnosťou, že dvom nezávislým televíznym staniciam, TVi a TV5, boli odobraté niektoré z ich vysielacích frekvencií;
14. vyzýva ukrajinské orgány, aby dôkladne vyšetrili zmiznutie Vasila Klimentieva, šéfredaktora novín, ktoré sa zameriavajú na korupciu v charkovskom regióne;
15. žiada Komisiu, aby spolupracovala s členskými štátmi a Ukrajinou s cieľom pripraviť osobitné opatrenia, ktoré budú zavedené v súvislosti s Majstrovstvami Európy vo futbale v roku 2012 s cieľom uľahčiť cestovanie ľuďom, ktorí majú zakúpené lístky na zápasy; domnieva sa, že úspešné zavedenie týchto opatrení posilní medziľudské kontakty medzi Ukrajinou a EÚ, čim dôjde k zblíženiu oboch strán;
16. víta aktívnu podporu Ukrajiny pre Východné partnerstvo a Parlamentné zhromaždenie Euronest;
17. očakáva, že Ukrajina bude pokračovať vo svojej ceste k európskej integrácii, a vyzýva ukrajinské orgány, aby vytvorili spoločné fórum či inštitúciu, ktorá by koordinovala politický postoj Ukrajiny k Európskej únii a v ktorej by boli zastúpení politickí predstavitelia z vládnej koalície ako aj opozície;
18. domnieva sa, že vysokoškolský výmenný program Erasmus by sa mal rozšíriť o študentov zo šiestich krajín Východného partnerstva, čím by sa ukrajinským študentom umožnilo dôkladne sa oboznámiť s Európskou úniou a jej členskými štátmi prostredníctvom študijných štipendií a univerzitných iniciatív zacielených na vzájomnú spoluprácu a akademický pokrok;
19. s potešením očakáva začiatok podpory programu komplexného budovania inštitúcií, ktorý Ukrajine pomôže s reformou verejnej správy, najmä v oblasti kontroly štátnej pomoci, hygienickej a fytosanitárnej kontroly, migrácie a koordinácie legislatívneho programu na Ukrajine;
20. vyzýva Ukrajinu, aby zintenzívnila svoje úsilie v tzv. rámci 5+2, a nabádala príslušné strany, aby obnovili formálne rokovania s cieľom dosiahnuť udržateľné, komplexné a spravodlivé vyriešenie podnesterského konfliktu;
21. vyzýva Ruskú federáciu, aby plne rešpektovala demokratický systém ukrajinského štátu;
22. poveruje svojho predsedu, aby postúpil toto uznesenie Rade, Komisii, členským štátom, vláde a parlamentu Ukrajiny a parlamentným zhromaždeniam Rady Európy, OBSE a NATO.
