16.4.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Gunnar Hökmark
v mene skupiny PPE-DE
o výsledkoch stretnutia skupiny G20, ktoré sa uskutočnilo 2. apríla 2009 v Londýne
Uznesenie Európskeho parlamentu o výsledkoch stretnutia skupiny G20, ktoré sa uskutočnilo 2. apríla 2009 v Londýne
Európsky parlament ,
–
so zreteľom na vyhlásenie skupiny G20 z 2. apríla 2009 s názvom Globálny plán pre obnovu a reformu,
–
so zreteľom na vyhlásenie skupiny G20 z 2. apríla 2009 s názvom Posilnenie finančného systému,
–
so zreteľom na akčný plán stanovený na stretnutí skupiny G20 v septembri 2008 v New Yorku,
–
so zreteľom na zoznam OECD, na ktorom sú krajiny nespĺňajúce medzinárodné normy výmeny daňových informácií a ktorý bol zverejnený 2. apríla 2009,
–
so zreteľom na schôdzu hláv štátov a vlád euroskupiny, ktorá sa konala 12. októbra 2008, zameranú na prijatie koordinovaného záchranného plánu na riešenie hospodárskej krízy,
–
so zreteľom na správu skupiny odborníkov na vysokej úrovni pre finančný dohľad EÚ, ktorej predsedal Jacques de Larosières, a na jej správu pre Komisiu z 25. februára 2009 v súvislosti so zasadnutím Európskej rady na jar 2009,
–
so zreteľom na svoje uznesenie z 11. marca 2009 o Pláne hospodárskej obnovy Európy Prijaté texty, P6_TA-PROV(2009)0123 . ,
–
so zreteľom na výsledky jarného zasadnutia Európskej rady,
–
so zreteľom na článok 103 ods. 2 rokovacieho poriadku,
A.
keďže celosvetová hospodárska výkonnosť v roku 2009 rýchlo klesá a podľa najoptimistickejších vyhliadok sa v roku 2010 očakáva len pomalá obnova, čím sa zvyšuje pravdepodobnosť hlbokej sociálnej a politickej krízy,
B.
keďže hlavný problém boja proti úpadku medzinárodného a európskeho hospodárstva predstavuje nedostatok dôvery na finančných a kapitálových trhoch, ako aj zvyšujúca sa nezamestnanosť; keďže sú nevyhnutné opatrenia, ktoré zaručia medzibankové úverovanie a fungovanie úverových trhov;
C.
keďže členstvo v eurozóne preukázateľne posilňuje hospodársku stabilitu v príslušných členských štátoch, čo je predovšetkým dôsledkom ich úsilia dodržiavať maastrichtské kritériá a Pakt stability a rastu, a chráni ich pred menovými výkyvmi,
D.
keďže viaceré členské štáty mali vážne problémy s platobnou bilanciou, pričom niektoré z nich sa museli so žiadosťou o pomoc obrátiť na MMF,
E.
keďže Globálny plán pre obnovu a reformu obsahuje tieto ciele: 1) obnovenie dôvery, rastu a pracovných miest, 2) náprava finančného systému s cieľom obnovy poskytovania úverov, 3) posilnenie finančnej regulácie a obnovenie dôvery; 4) financovanie a reforma medzinárodných finančných inštitúcií s cieľom prekonať krízu a predísť prípadným krízam v budúcnosti, 5) podpora svetového obchodu a investícií, ako aj odmietanie protekcionizmu v záujme podpory prosperity a 6) budovanie inkluzívnej, ekologickej a trvalo udržateľnej obnovy,
1.
víta globálny plán pre obnovu a reformu vypracovaný skupinou G20; vyjadruje uspokojenie, že globálny plán je v súlade s úsilím, ktoré sa už vynaložilo v rámci Európskej únie, aby sa vytvoril globálnejšie zameraný prístup a zabránilo sa kolidujúcim politikám, ktoré sa svojimi účinkami navzájom rušia;
2.
chváli vedúcu úlohu, ktorú EÚ zohrala na samite pri vytyčovaní smeru a vytváraní praktických riešení;
3.
víta spoločný prístup zameraný na zlepšenie regulácie finančného sektora a skvalitnenie finančného dohľadu; naliehavo vyzýva všetky vlády, aby konali v súlade so svojimi záväzkami prijatými na stretnutí skupiny G20;
4.
vyzýva nedávno zriadenú Radu finančnej stability, ako aj MMF, aby Parlamentu predložili správy o kontrole vykonávania akčného plánu na posilnenie finančného sektora;
5.
upozorňuje na skutočnosť, že cieľom často drastických opatrení, ktoré sa prijímajú vo finančnom sektore, nie je zabrániť konkrétnym firmám, aby ukončili prevádzku, ale vyhnúť sa zrúteniu sektora, čo by viedlo ku katastrofálnemu domino účinku na zvyšnú časť finančného sektora, ako aj reálne hospodárstvo;
6.
súhlasí so zdvojnásobením zdrojov nástroja EÚ, ktorý poskytuje strednodobú finančnú pomoc pre platobné bilancie členských štátov, ktoré nie sú členmi eurozóny, z 25 miliárd EUR na 50 miliárd EUR;
7.
naliehavo vyzýva všetky členské štáty bez doložky o neúčasti (opt-out), ktoré stále nie sú členmi eurozóny, aby sa sústredili na splnenie maastrichtských kritérií a čo najskôr naplánovali prijatie eura v záujme účinnejšej ochrany pre možnými krízami v budúcnosti;
8.
víta postupné znižovanie úrokovej miery ECB zamerané na posilnenie rastu a jej urýchlené poskytnutie krátkodobých finančných nástrojov na oživenie medzibankového úverovania;
9.
poznamenáva, že obrovské využívanie úverov zo strany vlád už začína zaťažovať kapitálové trhy, keďže sa tieto vyčerpávajú, a že sa prejavuje efekt vytesňovania a stúpajú strednodobé a dlhodobé úrokové sadzby, čo s najväčšou pravdepodobnosťou naruší snahy centrálnych bánk o zníženie úrokových sadzieb; nalieha na všetky členské štáty, aby sa čo najrýchlejšie vrátili k rozumnej miere schodku verejných financií;
10.
uvedomuje si skutočnosť, že súčasné prudké zvýšenie verejných výdavkov by v budúcnosti mohlo viesť k rovnako prudkému rastu daňového zaťaženia; varuje pred očakávaním, že inflácia zmierni vplyv na štátne pokladnice, keďže by sa to odohralo predovšetkým na úkor dôchodcov a budúcich generácií;
11.
podporuje rozhodnutie skupiny G20 zvoliť v prevažnej miere riešenia založené na úveroch a zárukách, ktoré maximalizujú hospodárske účinky a zároveň napomôžu zníženie dlhodobých dôsledkov programov konjunktúry v objeme viac než 1 bilión dolárov na štátne pokladnice;
12.
je znepokojený rozdielmi medzi mierou produktivity v eurozóne a naliehavo žiada, aby sa v prípade potreby prijali na vnútroštátnej úrovni nápravné opatrenia;
13.
odmieta akúkoľvek formu protekcionizmu v reálnom hospodárstve, ako aj v rámci finančného sektora ako reakciu na hospodársky pokles a zmenšenie svetového obchodu; zdôrazňuje, že všetky navrhované regulácie by sa mali zaobísť bez protekcionistických a extrateritoriálnych vplyvov;
14.
víta podstatné zvýšenie zdrojov MMF, ktorý je hlavným poskytovateľom finančnej pomoci štátom majúcim problémy s platobnou bilanciou vrátane členských štátov EÚ a ktorý vyvíja činnosť zameranú na podporu rastu na rozvíjajúcich sa trhoch a v rozvojových krajinách;
15.
žiada Komisiu, aby posúdila dodatočnú sumu zvláštnych práv čerpania MMF, ktorá môže byť potrebná, a ECB, aby vyhodnotila účinky tohto rozšírenia na stabilitu svetových cien;
16.
víta vymazanie všetkých ostávajúcich štyroch štátov z čiernej listiny daňových rajov OECD, pretože krátko po samite skupiny G20 súhlasili s pravidlami daňovej transparentnosti;
17.
žiada Komisiu, aby v kontexte úvah o budúcnosti stratégie trvalo udržateľného rozvoja zaviedla potrebné postupy zamerané na dôkladné zváženie dôsledkov všetkých existujúcich politík na zmenu klímy; žiada Komisiu, aby vyhodnotila možnosť vytvorenia účinného vnútorného trhu s obnoviteľnou energiou;
18.
zdôrazňuje potrebu účinného vykonávania balíka opatrení v oblasti klímy a energetiky a potrebu vyššieho objemu investícií do obnoviteľných a nízkouhlíkových zdrojov energie a energetickej účinnosti, čo by malo byť ústrednou časťou akčného plánu pre energetiku na obdobie rokov 2010 – 2014;
19.
zdôrazňuje, že ekologické inovácie treba začleniť do všetkých príslušných politík, aby sa táto forma inovácií rýchlo presadzovala v širokom meradle, a žiada Komisiu, aby preskúmala regulačné rámce, ako aj regulačné prekážky a nedostatky trhu, ktoré môžu brániť zavádzaniu environmentálnych technológií a ďalších inovácií;
20.
poveruje svojho predsedu, aby postúpil toto uznesenie Rade, Komisii, ECB, parlamentom a vládam členských štátov, členským štátom skupiny G20 a MMF.
