P6_TA(2008)0192
Transatlantická hospodárska rada
B6-0209 , 0210 , 0211 , 0212 a 0214/2008
Uznesenie Európskeho parlamentu z 8. mája 2008 o Transatlantickej hospodárskej rade
Európsky parlament
, –
so zreteľom najmä na svoje uznesenie z 25. apríla 2007 o transatlantických vzťahoch Ú. v.
EÚ C 74 E, 20.3.2008, s.
670.
a na svoje uznesenia z 1. júna 2006 o zlepšení vzťahov EÚ a USA v rámci dohody o transatlantickom partnerstve Ú. v.
EÚ C 298 E, 8.12.2006, s.
226.
a o transatlantických hospodárskych vzťahoch medzi EÚ a USA Ú. v.
EÚ C 298 E, 8.12.2006, s.
235.
,
–
so zreteľom na svoje uznesenie z 26. septembra 2007 o bezpečnosti výrobkov a najmä hračiek Prijaté texty, P6_TA(2007)0412 .
,
–
so zreteľom na svoje uznesenia o klimatických zmenách, najmä na uznesenia zo 16. novembra 2005 Ú. v.
EÚ C 280 E, 18.11.2006, s.
120.
, 26. októbra 2006 Ú. v.
EÚ C 313 E, 20.12.2006, s.
439.
a 14. februára 2007 Ú. v.
EÚ C 287 E, 29.11.2007, s.
344.
,
–
so zreteľom na výsledok samitu EÚ – USA, ktorý sa konal 30. apríla 2007 vo Washingtone, a najmä na rámec na podporu transatlantickej hospodárskej integrácie medzi EÚ a USA,
–
so zreteľom na spoločné vyhlásenie a správu o pokroku, ktoré boli prijaté na prvom zasadnutí Transatlantickej hospodárskej rady (THR) dňa 9. novembra 2007,
–
so zreteľom na článok 103 ods. 4 rokovacieho poriadku,
A.
keďže Európsky parlament a Kongres USA vytrvalo obhajujú dobudovanie transatlantického trhu do roku 2015,
B.
keďže mier, demokracia, ľudské práva a zásada právneho štátu, medzinárodné právo, trvalo udržateľné hospodárstva a trvalo udržateľný rozvoj sú zdieľanými spoločnými hodnotami, ktoré predstavujú základ transatlantického partnerstva, ktoré je základným kameňom vonkajšej politiky EÚ a jej globálnej hospodárskej politiky,
C.
keďže transatlantickí partneri sa vzhľadom na svoje dominantné hospodárske postavenie vo svete delia o zodpovednosť za stav globálneho hospodárskeho riadenia a riešenie globálnych hospodárskych otázok;
D.
keďže silné a dobre fungujúce partnerstvo medzi EÚ a USA je nevyhnutným predpokladom na sformovanie globálneho vývoja v súlade so spoločnými hodnotami a na základe efektívneho multilateralizmu a medzinárodného práva; keďže na to, aby partneri dosiahli tento cieľ, je potrebné silné a stabilné politické vedenie,
1.
zdôrazňuje, že intenzívne transatlantické partnerstvo je nevyhnutným nástrojom na usmerňovanie globalizácie v záujme spoločných hodnôt a spravodlivého politického a hospodárskeho globálnemu poriadku; pripomína svoj názor, že fungujúci a konkurencieschopný transatlantický trh predstavuje základ pre pevné ukotvenie transatlantického partnerstva, ktorý umožní EÚ a USA spoločne riešiť globálne politické a hospodárske otázky;
2.
silne podporuje proces upevňovania transatlantickej hospodárskej integrácie iniciovanému na samite EÚ – USA v roku 2007 prijatím Rámca na podporu transatlantickej hospodárskej integrácie medzi EÚ a USA a prostredníctvom vytvorenia THR, ktorá má kontrolovať a napomáhať snahám vymedzeným v tomto rámci;
3.
víta skutočnosť, že Komisia na odporúčanie Európskeho parlamentu rozhodla dať vypracovať štúdiu o tom, ktoré prekážky treba odstrániť s cieľom dobudovať transatlantický trh, pričom výsledky tejto štúdie by mali byť k dispozícii v priebehu roku 2008; verí, že táto štúdia sa v značnom rozsahu rozšíri na oboch stranách Atlantiku; vyzýva Komisiu, aby zabezpečila, že výsledok štúdie o realizácii transatlantického trhu sa s príslušnými parlamentnými výbormi prediskutuje skôr, ako sa vypracujú osobitné závery pre budúce odporúčania pre THR;
4.
zastáva názor, že obe administratívy by mali do uskutočnenia samitu EÚ – USA v roku 2009 vypracovať podrobný plán, ktorý by uviedol, akým spôsobom možno dosiahnuť dlhodobý záväzok dobudovania transatlantického trhu, ktorým by sa vytvoril osobitný harmonogram pre odvetvia;
5.
oceňuje pokrok, ktorý doposiaľ dosiahla THR pri preberaní politickej zodpovednosti za určovanie priorít a za prípravu dohôd o odstránení prekážok pre obchod a investície a o zvýšení konkurencieschopnosti na transatlantickom trhu;
6.
zastáva názor, že výsledky dosiahnuté THR od jej založenia naznačujú, že transatlantický trh nemožno vytvoriť len na základe administratívnej práce, ale že dosiahnutie týchto cieľov si vyžaduje silné a vytrvalé politické usmernenie; povzbudzuje THR, aby s odhodlaním pokračovala vo svojom úsilí;
7.
zdôrazňuje naliehavú potrebu udržať dynamiku tohto procesu počas volebných rokov 2008 a 2009 a zabezpečiť, aby obaja partneri rýchle napredovali k naplneniu spoločných cieľov a aby sa ich vykonávatelia na oboch stranách naďalej usilovali o dosiahnutie konečného cieľa;
8.
zdôrazňuje, že dosiahnutie konkrétneho pokroku najmä v oblasti účtovných noriem, obchodovania s cennými papiermi, zaisťovania, bezpečnosti dovozu, vyhlásenia dodávateľa o zhode a v oblasti dovozu hydiny ošetrenej na redukciu prítomnosti patogénov, je prioritou zasadnutia THR, ktoré sa má uskutočniť v Bruseli 14. mája 2008; pokladá však za dôležité upozorniť na niekoľko iných významných otázok, ktoré je potrebné v rámci THR v budúcnosti riešiť;
9.
vyzýva Komisiu, aby ho informovala o výsledkoch vyššie uvedenej štúdie;
Finančné služby
10.
podporuje prístup naznačený v nariadení (ES) č. 1569/2007 Nariadenie Komisie (ES) č. 1569/2007 z 21. decembra 2007 , ktorým sa ustanovuje mechanizmus určovania rovnocennosti účtovných štandardov uplatňovaných emitentmi cenných papierov tretích krajín podľa smerníc Európskeho parlamentu a Rady 2003/71/ES a 2004/109/ES (Ú. v.
EÚ L 340, 22.12.2007, s.
66).
a v liste Komisie adresovanom Úradu pre reguláciu akciových trhov Spojených štátov (SEC – Securities and Exchange Commission) z 26. septembra 2007 o navrhovaných pravidlách prijatia finančných výkazov zahraničných súkromných emitentov predložených v súlade s medzinárodnými normami pre finančné výkazníctvo bez toho, aby sa prispôsobovali normám US GAAP, ako aj v uznesení zo 14. novembra 2007 Prijaté texty, P6_TA(2007)0527 .
o medzinárodných účtovných štandardoch, ktoré predovšetkým zdôraznilo, že "rozhodnutie Komisie bude musieť v každom prípade zahŕňať právo emitentov EÚ používať v ktorejkoľvek tretej krajine IFRS (Medzinárodné štandardy finančného výkazníctva) schválené Európskou úniou";
11.
je presvedčený o tom, že vzájomné uznávanie trhov s cennými papiermi medzi USA a EÚ by bolo významným pokrokom a zlepšilo by efektívnosť transatlantického trhu uľahčením prístupu EÚ a USA k širšiemu a rozsiahlejšiemu trhu; zdôrazňuje však, že takýto projekt musí byť výsledkom dvojstrannej dohody a že by sa mala uzavrieť rámcová dohoda medzi USA a EÚ, ktorá bude plne zohľadňovať právne predpisy EÚ o dohľade nad finančnými trhmi, a že Komisia by mala odrádzať od uzatvárania dvojstranných dohôd medzi členskými štátmi a USA, keďže by to mohlo ohroziť rovnaké podmienky v EÚ;
12.
zdôrazňuje, že zabezpečenie finančnej stability je nanajvýš dôležité; pripomína v tejto súvislosti úlohu Medzinárodného menového fondu (MMF); zdôrazňuje nedostatky, ktoré sa prejavili po nedávnych finančných otrasoch, najmä v súvislosti s pretrvávajúcimi krízami na kľúčových finančných trhoch, rastúcou nerovnováhou v oblasti harmonizácie meny a obchodných vzťahov, pokračujúcich alebo opätovne vznikajúcich kríz týkajúcich sa zadlženia niektorých najchudobnejších krajín a čoraz väčších rozdielov medzi bohatstvom jednotlivých krajín a v rámci nich; je presvedčený o tom, že posilnenie spolupráce medzi dozornými orgánmi v USA a EÚ je mimoriadne dôležité;
13.
víta prístup Fóra finančnej stability (FSF) a MMF zameraný na ustanovenie spoločnej diagnózy finančných otrasov a očakáva, že obe strany implementujú závery i politické odporúčania pracovnej skupiny FSF pre odolnosť trhu a inštitúcií; zastáva však názor, že takáto práca by mala mať iba doplnkový charakter a nemala by nahrádzať úvahy a vhodné politické reakcie EÚ a USA;
14.
vyzýva USA, aby informovali EÚ o pokroku v uplatňovaní rámca Bazilej II; pripomína význam koordinovaného prístupu pri tvorbe alebo úprave celosvetových pravidiel pre aktérov na finančných trhoch na medzinárodnom poli; v tejto súvislosti je presvedčený, že vykonávanie rámca Bazilej II v USA je nevyhnutné na zachovanie globálne rovnakých podmienok;
15.
víta prácu Kongresu USA v súvislosti so zavádzaním právnych predpisov na vytvorenie Federálneho úradu pre informovanie o poistení v rámci štátnej pokladnice USA; je presvedčený o tom, že spolu s programom štátnej pokladnice USA "Blue Print" je to významný krok smerom k vzájomnému uznávaniu regulačných prístupov k finančným službám; uznáva, že v tejto súvislosti treba ešte prijať veľa opatrení a že záruka v prípade zaisťovania je aj naďalej kľúčovou otázkou, ktorú treba vyriešiť; ďalej je presvedčený, že dosiahnutie cieľov Solvency II významne pokročí vďaka užšej parlamentnej spolupráci;
Obchod medzi EÚ a USA a spolupráca v oblasti regulácie
16.
zdôrazňuje, že pri sledovaní cieľa vytvorenia jednotných noriem v oblasti obchodu a investícií, ako sa o ňom diskutovalo na zasadnutí THR v novembri 2007 v súvislosti s harmonogramom úloh na dosiahnutie vzájomného uznania obchodných partnerských dohôd medzi EÚ a USA v roku 2009, sa musí zabezpečiť vysoká úroveň sociálnych, environmentálnych a zdravotných noriem;
17.
opätovne pripomína, že množstvo tzv. necolných prekážok obchodu a investícií súvisí s činnosťou legislatívnych orgánov zameranou na dosiahnutie cieľov v sociálnej, zdravotníckej, kultúrnej a environmentálnej oblasti, a preto ich nemožno odstrániť bez legislatívneho aktu; v tejto súvislosti poukazuje na rozhodujúcu úlohu Európskeho parlamentu a Kongresu USA pri kontrolovaní procesu zlaďovania noriem a odstraňovania prekážok obchodu a investícií;
18.
zdôrazňuje, že aj bezpečnosť dovážaných výrobkov by mala patriť medzi priority THR; zastáva názor, že obyvateľstvo podporí všeobecnú dôveru v otvorené obchodné prostredie len vtedy, keď sa bude rešpektovať jeho zdravie a bezpečnosť; vyzýva Komisiu pre bezpečnosť spotrebiteľských výrobkov USA, aby využila svoju väčšiu slobodu na výmenu informácií špecifických pre jednotlivé prípady, ale navrhuje, aby THR vypracovala záväzný nástroj spolupráce, ktorý by riadil a uľahčoval výmenu informácií o bezpečnosti výrobkov a prípravu spoločného programu spolupráce; vyzýva Komisiu a Radu, aby prehĺbili spoluprácu medzi colnými orgánmi a orgánmi vykonávajúcimi dohľad nad trhom EÚ a USA s cieľom zabezpečiť, aby boli kontroly na vonkajších hraniciach schopné zabrániť tomu, aby sa nebezpečné výrobky, najmä nebezpečné hračky, dostali do rúk spotrebiteľom, ale bez nepotrebnej byrokratickej záťaže; vyzýva členské štáty a USA, aby zabezpečili dôsledné presadzovanie právnych predpisov o bezpečnosti výrobkov, najmä hračiek, a prísnejšie vnútroštátne kontroly; zdôrazňuje potrebu úzkej spolupráce EÚ a USA s cieľom zabezpečiť, aby Čína a ďalšie tretie krajiny sprísnili výrobné normy v záujme splnenia bezpečnostných požiadaviek EÚ a USA, najmä v súvislosti s hračkami, a presvedčiť tieto krajiny, že v procese výroby a distribúcie sa musí začať dodržiavať zásada bezpečnosti výrobkov;
19.
žiada o viac informácií, ktoré sa týkajú aktualizovaného zákona USA o bezpečnosti spotrebiteľských výrobkov, a obáva sa, že tento nový nástroj bude znamenať nadbytočnú regulačnú záťaž pre európske podniky zavádzaním povinných bezpečnostných podmienok vrátane testovania tretími stranami; naliehavo vyzýva, aby pokračovali diskusie o vzájomnom uznávaní s cieľom vyhnúť sa duplicite;
20.
konštatuje, že bezpečný obchod má v čoraz integrovanejšom celosvetovom hospodárstve mimoriadny význam, ale domnieva sa, že návrh na kontrolu 100 % prepravných kontajnerov pochádzajúcich zo zámoria je ako opatrenie na predchádzanie terorizmu nepotrebné a nereálne; vyzýva preto Kongres, aby tento návrh stiahol, pretože je presvedčený, že tzv. iniciatíva za bezpečnosť kontajnerov, ktorou sa zavádza kontrola vysoko rizikových námorných kontajnerov, je dostatočným opatrením na zaistenie bezpečnosti medzinárodnej námornej dopravy;
21.
vyzýva Komisiu, aby v rámci THR dohodla, pokiaľ to bude možné, spoločné globálne normy; je presvedčený, že presadzovanie spoločných automobilových bezpečnostných noriem (Globálny technický predpis Hospodárskej komisie OSN pre Európu) by výrazne znížilo náklady automobilového priemyslu, ktorý je významným zamestnávateľom v EÚ a USA;
22.
vyzýva Komisiu, aby pokračovala vo formálnom prijímaní postupov vzájomného uznávania vyhlásení o zhode výrobkov, ktoré podliehajú povinnému testovaniu tretích strán, najmä informačných a komunikačných technológií a elektrických zariadení;
23.
naďalej podporuje Komisiu v jej úsilí o dosiahnutie spoločnej dohody, aby sa dovážané výrobky označovali tak v britských jednotkách, ako aj v metrických, a trvá na tom, že je potrebné uznávať používanie merných jednotiek dohodnutých na základe medzinárodných noriem, najmä uznávanie označovania výrobkov iba v metrických jednotkách Spojenými štátmi; domnieva sa, že európske a americké spoločnosti a podniky tretích krajín by vďaka tomuto úsiliu zvýšili úspory z masovej výroby a že toto úsilie by bolo užitočné najmä pre malé a stredné podniky;
24.
vyzýva Komisiu a Radu, aby posilňovali spoluprácu medzi EÚ a USA na globálnom harmonizovanom systéme klasifikácie a označovania chemikálií (GHS) v súvislosti s uplatňovaním medzinárodných kritérií, ktoré schválila Hospodárska a sociálna rada OSN; domnieva sa, že dôležitým cieľom systému je zjednodušiť obchodovanie a posilniť ochranu spotrebiteľa, a preto trvá na tom, aby EÚ a USA implementovali GHS v rovnakom čase a vhodným spôsobom;
25.
upozorňuje na skutočnosť, že osobné údaje sa stali základným prvkom množstva obchodných činností, najmä elektronických telekomunikácií; berie na vedomie skutočnosť, že ekonomická hodnota osobných údajov a operácií s pridanou hodnotou, ktoré sa zakladajú na osobných údajoch, rýchlo rastie; vyzýva Komisiu, aby v úzkej spolupráci s Európskym parlamentom prijala iniciatívu na vypracovanie transatlantických zásad ochrany údajov spoločne so svojou partnerskou stranou Federálnym obchodným výborom USA; vyzýva preto na naliehavé vypracovanie noriem všeobecnej ochrany údajov v kontexte THR, aby bolo možné zaručiť vysoký stupeň ochrany osobných údajov a právnu istotu pre spoločnosti;
Poľnohospodárske otázky
26.
požaduje urýchlené riešenie pokračujúcich rozhovorov o zákaze dovozu do EÚ hydiny z USA ošetrenej na redukciu prítomnosti patogénov; uznáva potrebu riadneho vedeckého odporúčania s osobitným dôrazom na ochranu a informovanosť spotrebiteľa; uznáva aj značné investície európskeho hydinárskeho odvetvia uskutočnené v súlade s európskymi právnymi predpismi na obmedzenie kontaminácie salmonelou prostredníctvom prístupu zameraného na celý reťazec; domnieva sa, že možné riešenie akéhokoľvek charakteru by nemalo viesť k narušeniu hospodárskej súťaže;
27.
je presvedčený, že rozhodnutie Spoločenstva o zákaze dovozu hovädzieho mäsa upravovaného hormónmi je riadne podložené vedeckými faktami, a vyzýva USA, aby bezodkladne zrušili sankcie na európsky tovar;
28.
zdôrazňuje význam jednotného povoľovacieho konania pre všetky potraviny a krmivá obsahujúce geneticky modifikované organizmy v súlade so zásadou prevencie, ako aj význam označovania a zistiteľnosti geneticky modifikovaných organizmov, ktoré umožňujú spotrebiteľom prijímať informované rozhodnutia;
29.
požaduje dialóg o nedávnych zmenách podmienok poľnohospodárskych trhov, najmä v súvislosti s kolísaním cien komodít, so strednodobou revíziou stavu Spoločnej poľnohospodárskej politiky (EU Health Check) a poľnohospodárskym zákonom USA, anticyklickými platbami, rastúcim významom rozvoja vidieka a nástrojov krížového plnenia;
Spolupráca v oblasti energetiky, priemyslu a vedy
30.
požaduje zintenzívnenie strategickej transatlantickej spolupráce na politikách v oblasti energetiky, priemyslu a vedy; zdôrazňuje význam energetickej problematiky, podpory diverzifikácie energetických zdrojov a dodávateľských trás na zaistenie bezpečnej energie a infraštruktúry, ako aj napresadzovania trhovo orientovaných politík energetickej bezpečnosti; poznamenáva stupňujúcu sa diskusiu týkajúcu sa systémov obchodovania s CO2 na oboch stranách Atlantiku;
31.
zdôrazňuje potrebu posilniť regulačnú a vedeckú spoluprácu medzi EÚ a USA v oblasti biopalív a biomasy spoločnou podporou alternatívnych a trvalo udržateľných zdrojov palív pre odvetvie dopravy; vyzýva THR, aby pokračovala vo svojom úsilí o stanovenie spoločných noriem pre biopalivá s Brazíliou, ktorými sa v maximálnej miere zabezpečí trvalo udržateľné životné prostredie a potravinová bezpečnosť na celom svete;
Svetová obchodná organizácia a rozvojová agenda z Dohy
32.
vyzýva Komisiu, aby zabezpečila, že THR prispeje k dosiahnutiu pozitívneho záveru rozvojovej agendy z Dohy; považuje dominantné postavenie EÚ a USA vo svetovom obchode (v súčasnosti 60 % celkového objemu) za prínos pre globálny systém obchodovania a jeho spoločný rámec;
33.
vyzýva Komisiu, aby zhodnotila, či by sa postup riešenia dvojstranných obchodných sporov nemohol stať predmetom záujmu THR; v tejto súvislosti konštatuje, že zatiaľ čo sa obchodné spory týkajú len približne 2 % obchodu medzi EÚ a USA, niektoré z týchto sporov majú výrazné rušivé účinky a sú veľmi nákladné;
34.
vyzýva Komisiu, aby v rámci THR diskutovala o tom, ako možno docieliť väčšiu súdržnosť medzi dvojstrannými obchodnými dohodami a viacstrannými pravidlami WTO s cieľom všetkým zaručiť harmonickejší a jednoduchší systém medzinárodného obchodného systému; naliehavo vyzýva Komisiu, aby prediskutovala možnosti dosiahnutia väčšej zhody medzi EÚ a USA pri podpisovaní dvojstranných dohôd s tretími krajinami o opatreniach ukladajúcich obchodné podmienky, ako sú obchodné ustanovenia a ustanovenia týkajúce sa životného prostredia, obchodné a sociálne normy či obchodné a pracovné právo;
35.
vyzýva Komisiu, aby v rámci svetových obchodných rokovaní bezodkladne stanovila celkový prístup k európskym neobchodným záujmom, najmä k otázkam sociálnych a environmentálnych doložiek, uznania a ochrany zemepisných označení, dobrých životných podmienok zvierat, stavu dovážaných živočíšnych a rastlinných výrobkov, aby sa zabránilo nekalej súťaži vo vzťahu k európskym výrobcom;
36.
vyzýva Komisiu, aby požiadala THR o vydanie správy o pokroku dosiahnutom v oblasti spolupráce pri presadzovaní práv duševného a priemyselného vlastníctva, ako aj oznámenia o budúcich krokoch, ktoré sa podniknú s cieľom posilniť spoluprácu v oblasti boja proti falšovaniu a pirátstvu; požaduje jasný plán na uľahčenie vzájomného medzinárodného uznávania patentového práva;
37.
žiada THR o aktívnu podporu vyhlásenia z Dohy o dohode TRIPS, ktorá uľahčuje prístup k liekom na záchranu života tým krajinám, ktoré nemajú produkčnú kapacitu pre farmaceutické výrobky; vyzýva Komisiu, aby nastolila otázku politiky USA, v rámci ktorej sa do všetkých dvojstranných dohôd dojednávaných s rozvojovými krajinami zahŕňajú doložky, podľa ktorých by sa tieto krajiny mali zriecť uplatňovania ustanovení deklarácie z Dohy o dohode TRIPS, ktoré im umožňujú vyrábať a dovážať generické lieky potrebné na boj s hlavnými problémami verejného zdravia (AIDS, tuberkulóza, atď.);
38.
domnieva sa, že bez ohľadu na výsledok rozvojovej agenda z Dohy, by mohol koncept transatlantického trhu zameraný na riešenie otázok regulačnej spolupráce v súvislosti s postupným odstránením necolných prekážok zohrávať zásadnú úlohu na zabezpečenie trvalej dynamiky celosvetovej obchodnej integrácie;
39.
domnieva sa, že dôležitou úlohou európskej strany THR je presvedčiť transatlantických partnerov EÚ o potrebe dosiahnuť zavedenie ďalekosiahleho, ambiciózneho a právne záväzného režimu o emisiách skleníkových plynov do roku 2012 po skončení platnosti Kjótskeho protokolu a navrhnúť veľkolepý transatlantický plán investícií a výmeny technológií v oblasti bezpečnej výroby energie, ktorá neznečisťuje životné prostredie;
Regionálny rozvoj
40.
zdôrazňuje, že ďalší pokrok v transatlantickej hospodárskej integrácii bude mať pravdepodobne priaznivý vplyv na trvalo udržateľný regionálny rozvoj, a zastáva názor, že tento pokrok prispeje k úsiliu EÚ uskutočňovať lisabonskú stratégiu a približovať sa k sociálnej, hospodárskej a územnej súdržnosti; v tejto súvislosti žiada príslušné orgány EÚ, aby zabezpečili, že tento pokrok prispeje k harmonickému a vyváženému rozvoju celého územia EÚ a zohľadní európsku zásadu univerzálneho prístupu k službám vo verejnom záujme;
41.
vyzýva obe strany, aby posúdili možnosť uskutočniť štruktúrovaný dialóg o regionálnej politike, ktorý by umožnil dobre preskúmať nové príležitosti v regionálnej politike, výmenu osvedčených postupov, okrem iného v oblasti výskumu a vývoja, a hľadať spôsoby riešenia spoločných výziev, ako sú zmena klímy a ceny energie;
Budúca agenda Transatlantického dialógu zákonodarcov a štrukturálne zlepšenie
42.
vyzýva, aby sa do programu nasledujúcich schôdzí v rámci Transatlantického dialógu zákonodarcov zaradila diskusia o zákone USA o skenovaní nákladného tovaru, čím by sa zabezpečilo väčšie vzájomné porozumenie medzi Európskym parlamentom a Kongresom USA v tejto veci; tiež zdôrazňuje, že v rámci Transatlantického dialógu zákonodarcov je potrebné zaoberať sa agendou WTO po rokovaniach v Dohe, vrátane reformy WTO, a diskutovať o doložkách o ľudských právach a environmentálnych a sociálnych právach v dvojstranných obchodných dohodách a využiť pritom skúsenosti, okrem iného, z najnovšej dvojstrannej dohody USA s Peru, ktorá obsahuje podrobné a vynútiteľné ustanovenia o pracovných normách;
43.
poukazuje na to, že hlavnú úlohu pri podpore tejto dynamiky zohráva Európsky parlament a Kongres USA a že všetky necolné prekážky môžu odstrániť jedine zákonodarcovia; navrhuje uskutočniť riadne pripravenú výročnú diskusiu o dosiahnutom pokroku v otázkach, o ktorých sa diskutovalo v rámci THR, ako aj o jej štruktúre;
44.
vyzýva preto vedenie EÚ a USA a spolupredsedov THR, aby zohľadnili zásadnú úlohu zákonodarcov pre dlhodobý úspech procesu a dôrazne ich žiada, aby do činnosti THR plne a priamo zapojili zástupcov Transatlantického dialógu zákonodarcov; zároveň uznáva význam zainteresovaných obchodných spoločností a spotrebiteľov pri poskytovaní reflexie o činnosti THR a odborného prínosu do jej fungovania; zastáva však názor, že ich konzultačnú úlohu je potrebné odlíšiť od legislatívnej úlohy Kongresu USA a Európskeho parlamentu;
45.
berie na vedomie zriadenie skupiny poradcov, ktorá zahŕňa zástupcov Transatlantického dialógu zákonodarcov, Transatlantického obchodného dialógu a Transatlantického spotrebiteľského dialógu; chváli príspevok zákonodarcov a zúčastnených strán k úspechu prvého zasadnutia THR v novembri 2007; vyjadruje želanie, aby Transatlantický dialóg o práci a Transatlantický dialóg o životnom prostredí v blízkej budúcnosti zohrávali väčšiu úlohu; vyzýva k začleneniu vedúcich predstaviteľov Transatlantického dialógu o práci a Transatlantického dialógu o životnom prostredí do skupiny poradcov;
46.
opätovne pripomína svoje želanie posilniť dialóg medzi oboma parlamentmi a vyzýva na ich včasné zapojenie do činnosti, najmä pokiaľ ide o akékoľvek budúce pravidlá vyvinuté globálnymi samoregulačnými orgánmi, s cieľom riešiť v počiatočnom štádiu otázky politickej zodpovednosti;
47.
domnieva sa, že tieto otázky sú v súčasnosti veľmi dôležité a že poslanci národných parlamentov by mali byť v tomto smere pravidelne informovaní o vývoji; vyzýva predsedu Európskeho parlamentu, aby zabezpečil zavedenie príslušného mechanizmu;
o
o o
48.
poveruje svojho predsedu, aby toto uznesenie postúpil Rade a Komisii a vládam a parlamentom členských štátov, sekretariátu Transatlantickej hospodárskej rady a Kongresu USA.
