Otázka na písomné zodpovedanie E-002212/2012
Komisii
článok 117 rokovacieho poriadku
Monika Flašíková Beňová (S&D)
(27. februára 2012)
Vec: Pôsobnosť Charty základných ľudských práv
K Lisabonskej zmluve sa mala pridať nová deklarácia, ktorá mala byť pridaná k Protokolu 30.
Protokol 30 udeľuje Veľkej Británii a Poľsku výnimku z uplatňovania Charty základných práv. Na summite, ktorý sa konal v roku 2009, sa dosiahla dohoda, podľa ktorej sa k predmetnému protokolu na poslednú chvíľu pripojila aj Česká republika.
Prezidentovi Českej republiky vadili najmä sociálne práva obsiahnuté v charte, na ktorú Lisabonská zmluva odkazuje, čím ju robí právne záväznou.
Oficiálnym dôvodom požiadavky boli obavy, že charta umožní otvorenie Benešových dekrétov.
Výbor Európskeho parlamentu pre ústavné záležitosti však ratifikáciu českej výnimky zabrzdil.
Výbor zverejnil správu, podľa ktorej sú už poľský a britský protokol nešťastné právne nástroje, ktoré vnášajú do európskeho primárneho práva právnu neistotu a politický zmätok.
Keďže Európsky parlament musí dať svoje k stanovisko k akejkoľvek revízii zmluvy, Rada zatiaľ nemôže podrobiť českú deklaráciu právnej analýze.
Správa Výboru pre ústavné záležitosti navrhovala Rade odmietnuť súhlas s tým, aby sa k otázke nemusel zvolávať konvent, čo je v prípadne zmeny európskych zmlúv štandardný postup.
Má Európska komisia pripravenú určitú stratégiu, na základe ktorej bude pri riešení tejto právne citlivej otázky postupovať?
