Na protest vrátil EP správu o organických potravinách výboru
Poľnohospodárstvo
2007-03-29 - 15:48
EP hlasoval o nariadení, ktoré má sprísniť výrobu organických potravín.
Poslanci schválili zníženie maximálneho povoleného prahu pre náhodnú kontamináciu organických produktov geneticky modifikovanými organizmami (z 0,9 na 0,1 %), ako aj iné pozmeňujúce návrhy, no k celkovému hlasovaniu nepristúpili a správu vrátili späť do výboru.
Išlo o protest proti tomu, že Európska komisia odmieta udeliť Parlamentu v tejto otázke právo spolurozhodovania a konečné rozhodnutie tým ponecháva len na Rade.
Poslanci hlasovali o návrhu nariadenia prostredníctvom správy poslankyne Marie-Helene AUBERT (Greens/EFA, FR), pričom k textu prijali množstvo pozmeňujúcich návrhov.
Tie však nemajú na pripravovanú legislatívu rozhodujúci dopad, keďže nariadenie je schvaľované v rámci konzultačného postupu, ktorý dáva EP len poradnú právomoc.
Práve preto sa poslanci rozhodli po schválení pozmeňujúcich návrhov k záverečnému hlasovaniu nepristúpiť a správu vrátiť späť príslušnému výboru.
Vyslali tým signál Európskej komisii, že s nedostatkom kompetencií rozhodovať v tejto oblasti nesúhlasia.
Za prioritu označili poslanci napr. potrebu väčších záruk proti kontaminácií produktov geneticky modifikovanými organizmami (GMO), spoľahlivé značenie pre spotrebiteľov, ako aj tvrdšie inšpekcie, vrátane kontroly dovážaných produktov.
Prísnejšie štandardy požadujú tiež pre použitie liečiv na rastliny a pre prípravu veterinárnych produktov.
20070326IPR04618
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
