Odpoveď pána Füleho v mene Komisie
(9. marca 2012)
O dodržiavaní ľudských práv a základných slobôd sa pravidelne rokuje na stretnutiach s ukrajinskými orgánmi.
Vysoká predstaviteľka a Komisia naliehavo vyzývajú orgány v Kyjeve, aby zabezpečili po prvé efektívnu implementáciu vnútroštátnych právnych predpisov v oblasti zadržania a po druhé ich uvedenie do úplného súladu s medzinárodnými normami, ku ktorým sa Ukrajina zaviazala.
Prípady, v ktorých sa porušujú ľudské práva v zariadeniach určených na zadržanie, sa nesmú tolerovať a zodpovedné osoby musia byť primerane postavené pred súd.
Ako prvý krok je chvályhodné, že Ukrajina teraz schválila uverejňovanie správ Európskeho výboru na zabránenie mučeniu a neľudskému či ponižujúcemu zaobchádzaniu alebo trestaniu (CPT) o jeho pravidelných návštevách na Ukrajine (v septembri 2009).
Európska únia teraz vyzve Ukrajinu, aby zabezpečila efektívne vykonávanie odporúčaní CPT.
Európska služba pre vonkajšiu činnosť (ESVČ) a Komisia sa budú touto otázkou naďalej zaoberať a budú poskytovať pomoc všade tam, kde to bude možné.
Komisia a ESVČ nepretržite monitorujú vývoj v oblasti riadenia migrácie a azylovej politiky na Ukrajine.
Akčný plán týkajúci sa liberalizácie vízového režimu, ktorý bol Ukrajine predložený v novembri 2010, obsahuje konkrétne kritériá zamerané na zlepšenie situácie v tejto oblasti.
Najnovšia správa Komisie a ESVČ o tom, ako Ukrajina vykonáva tento akčný plán, bola predložená 9. februára 2012.
Existuje tiež významná finančná pomoc značná pre oblasti azylu a migrácie, ktorá by mala pomôcť zabezpečiť správnu implementáciu medzinárodných noriem.
