23.5.2007
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Pasqualina Napoletano, Edite Estrela, Manuel Medina Ortega a Miguel Angel Martínez Martínez v mene Socialistickej skupiny v Európskom parlamente
– Monica Frassoni, Alain Lipietz a Raül Romeva i Rueda v mene Skupiny zelených/Európskej slobodnej aliancie
– Willy Meyer Pleite, Giusto Catania a Marco Rizzo v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy týchto skupín:
– GUE/NGL ( B6‑0207/07 )
– Verts/ALE ( B6‑0227/07 )
o Venezuele
Uznesenie Európskeho parlamentu o Venezuele
Európsky parlament ,
–
so zreteľom na článok 115 ods. 5 rokovacieho poriadku,
A.
keďže pluralizmus v médiách a sloboda vyjadrovania predstavujú neodmysliteľné piliere demokracie,
B.
keďže regulačný orgán zodpovedný za venezuelský frekvenčný priestor neobnovil licenciu na vysielanie VHF súkromnej audiovizuálnej skupiny Radio Caracas Télévision (RCTV), ktorá po 20 rokoch platnosti vyprší, čo bolo odôvodnené podporou, ktorú tento televízny vysielač prejavil v súvislosti s pokusom o štátny prevrat v roku 2002 a so zastavením dodávok ropy v roku 2003, ako aj jeho zaujatým správaním počas referenda v roku 2004 a opakovaným porušovaním právnych predpisov o ochrane detí, o ochrane obrazu žien a domorodého obyvateľstva v televíznom vysielaní,
C.
keďže RCTV sa voči tomuto rozhodnutiu odvolalo na venezuelskom Najvyššom súde,
D.
keďže neobnovenie licencie na vysielanie VHF stanice Radio Caracas Télévision, aj napriek tomu, že nebude mať vplyv na vysielania tejto stanice na ultra vysokej frekvencii (UHF), cez kábel, satelit a internet, predstavuje vo Venezuele precedens,
1.
domnieva sa, že otázka pluralizmu a slobody prejavu by v Latinskej Amerike ale aj v Európskej únii mala byť predmetom konštruktívneho dialógu so zúčastnenými parlamentnými aktérmi, ktorí zabezpečujú spoluprácu medzi EÚ a Latinskou Amerikou, ako aj so zástupcami vlád a občianskej spoločnosti; z tohto dôvodu žiada delegácie a príslušné výbory Európskeho parlamentu, aby sa začali venovať tejto otázke;
2.
žiada venezuelské úrady, aby v súlade so zásadou nezaujatosti štátu dbali na to, aby nedochádzalo ku koncentrácii médií, a aby dohliadali na kvalitu a pluralizmus informácií a na dodržiavanie platných právnych noriem;
3.
vyzýva venezuelské súkromné aj verejnoprávne médiá, aby zaručili objektívny a nestranný prístup k politickému životu vo Venezuele; podporuje médiá, ktoré zabezpečujú pluralizmus a demokratické zákony;
4.
berie na vedomie oznámenie venezuelskej vlády podľa ktorého čo najsvedomitejšie vykoná rozhodnutia orgánov súdnej moci, ktoré sa týkajú RCTV; žiada to isté od všetkých zúčastnených strán;
5.
poveruje svojho predsedu, aby toto uznesenie postúpil Rade a Komisii, ako aj vláde a parlamentu Venezuelskej bolívarovskej republiky.
