P7_TA-PROV(2012)0059
Dostupnosť kníh pre nevidiacich
B7-0062/2012
Uznesenie Európskeho parlamentu zo 16. februára 2012 o petícii č. 0924/2011 o prístupe nevidiacich ku knihám a iným tlačovinám ( 2011/2894(RSP) ), ktorú v mene Európskej únie nevidiacich/Kráľovského národného inštitútu nevidiacich predložil britský občan Dan Pescod ( 2011/2894(RSP) )
Európsky parlament
, –
so zreteľom na článok 227 Zmluvy o fungovaní Európskej únie,
–
so zreteľom na otázky Rade a Komisii z 13. januára 2012 o petícii č. 0924/2011 o prístupe nevidiacich ku knihám a iných tlačovinám ( 2012/2012(RSP) ), ktorú v mene Európskej únie nevidiacich/Kráľovského národného inštitútu nevidiacich predložil britský občan Dan Pescod, ( O-000005/2012 – B7-0029/2012 a O-000006/2012 – B7-0030/2012 ),
–
so zreteľom na článok 115 ods. 5 a článok 110 ods. 2 rokovacieho poriadku,
A.
keďže nevidiaci a zrakovo postihnuté osoby majú v Európskej únii značne obmedzený prístup ku knihám a iným tlačovinám, pretože 95 % všetkých vydávaných kníh nikdy nie je prevedených do „prístupných formátov“, ako sú napríklad Braillovo písmo, väčšie písmo alebo zvukový záznam;
B.
keďže na celom svete v súčasnosti nejestvuje medzinárodná právna norma pre cielenú výnimku z pravidiel autorských práv pre cezhraničnú distribúciu formátov prispôsobených osobám s poruchami čítania;
C.
keďže Výbor pre autorské práva Svetovej organizácie duševného vlastníctva (WIPO) zvažuje vypracovanie medzinárodnej zmluvy, ktorej cieľom by malo byť zlepšenie prístupu nevidiacich a ostatných zrakovo postihnutých osôb ku knihám;
D.
keďže predstavitelia Európske únie neustále namietajú voči právne záväznému zneniu a uprednostňujú nezáväzné odporúčania;
E.
keďže Európsky parlament vo svojom uznesení z 12. mája 2011 o uvoľnení potenciálu kultúrneho a kreatívneho priemyslu Prijaté texty, P7_TA(2011)0240 .
vyzval EÚ, aby podporila záväznú zmluvu WIPO;
F.
keďže v Dohovore OSN o právach osôb so zdravotným postihnutím, najmä v článkoch 21 a 30, a v Charte základných práv Európskej únie sa stanovujú zásady vzťahujúce sa na zákaz diskriminácie osôb so zdravotným postihnutím;
1.
vyzýva Radu a Komisiu, aby podporili záväznú zmluvu WIPO so zreteľom na autorské práva týkajúce sa kníh a tlačovín pre nevidiacich a zrakovo postihnuté osoby;
2.
poveruje svojho predsedu, aby postúpil toto uznesenie Rade a Komisii.
