P6_TA(2005)0286
Zmierovacie konanie (rozpočet 2006)
A6-0223/2005
Uznesenie Európskeho parlamentu o mandáte na zmierovacie konanie týkajúce sa rozpočtu na rok 2006 pred prvým čítaním v Rade ( 2005/2080(BUD) )
Európsky parlament
, –
so zreteľom na článok 272 Zmluvy o ES a článok 177 Zmluvy o Euratome,
–
so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu Ú. v.
ES C 172, 18.6.1999, s.
1.
Dohoda zmenená a doplnená rozhodnutím 2003/429/ES (Ú. v.
EÚ L 147, 14.6.2003, s.
25).
,
–
so zreteľom na svoje uznesenie z 13. apríla 2005 o rozpočte na rok 2006: Výročná správa Komisie o politickej stratégii (APS) Prijaté texty, P6_TA(2005)0126 .
,
–
so zreteľom na predbežný návrh rozpočtu (PNR) na rok 2006,
–
so zreteľom na článok 69 a prílohu IV rokovacieho poriadku,
–
so zreteľom na správu Výboru pre rozpočet ( A6-0223/2005 ),
1.
plne sa zaväzuje splniť kľúčové ciele na rok 2006, ktoré boli stanovené v svojom uznesení o výročnej politickej stratégii; zároveň zdôrazňuje náročnú úlohu úspešne zavŕšiť plnenie záväzkov prijatých v rámci súčasného finančného výhľadu a zmierovacieho konania z novembra 2004;
2.
pripomína, že maximálna suma, ktorú bude možné financovať prostredníctvom nástroja pružnosti v roku 2006 bez toho, aby sa zohľadnila možná ďalšia mobilizácia v roku 2005, predstavuje 320 miliónov EUR;
3.
zdôrazňuje, že pre rozpočet na rok 2006 je nevyhnutná realistická úroveň platieb; zastáva názor, že veľmi skromný návrh Komisie predstavujúci 1,02 % hrubého národného dôchodku (HND), čo je o 1,19 miliárd EUR menej ako 1,03 % HND navrhovaných v PNR na rok 2005, musí zodpovedať skutočným potrebám a kapacite plnenia; poukazuje na to, že návrh Komisie je oveľa nižší ako 1,08 % strop v súčasnom finančnom výhľade;
4.
berie na vedomie vyhlásenie Komisie v rámci trialógu z 5. apríla 2005 o tom, že je potrebná dohoda medzi Radou a Parlamentom o presune prostriedkov z podokruhu 1a do podokruhu 1b predtým, ako sa tieto sumy budú môcť zahrnúť do návrhu rozpočtu predloženého Radou; je ochotný umožniť to prostredníctvom formálnej revízie čiastočných stropov v súlade s postupmi stanovenými v Medziinštitucionálnej dohode zo 6. mája 1999;
5.
domnieva sa, že sumy vyčlenené v PNR, tak na výdavky na zásahy na trhu s poľnohospodárskymi výrobkami a na priamu pomoc ako aj na výdavky spojené s rozvojom vidieka, predstavujú absolútne minimum; pripomína, že akékoľvek zníženie by mohlo odvetvie vážne poškodiť a bolo by neopodstatnené najmä preto, že už teraz existuje významná rezerva pod stropom finančného výhľadu upraveného v decembri 2004;
6.
berie na vedomie sumu navrhnutú pre dohody o rybolove; zdôrazňuje, že sa majú začať rokovania na obnovu dohôd s Angolou, Kapverdami, Gabonom, Guineou-Bissau, Kiribati, Mauritániou, Demokratickou republikou Svätého Tomáša a Princovho ostrova a so Senegalom, na ktoré je v rezerve vyčlenená suma 124 miliónov EUR; spochybňuje sumu 8 miliónov EUR na prípadné uzatvorenie nových dohôd s Alžírskom, Chorvátskom, Keňou, Líbyou a Marokom; pripomína, že ročná suma bola v rokoch 1995 - 1999 pre Maroko 125 miliónov EUR; očakáva, že od Komisie dostane ďalšie informácie o prostriedkoch v rezerve;
7.
je presvedčený o tom, že platobné rozpočtové prostriedky na štrukturálne opatrenia musia vychádzať zo skutočných potrieb a zdôrazňuje, že Komisia pri vypracúvaní PNR vychádzala z najnovších dostupných predpovedí; je presvedčený o tom, že celkové zhodnotenie čerpania platobných rozpočtových prostriedkov, ktoré má vykonať Komisia do konca júla, poskytne príležitosť na prehodnotenie platobných potrieb a zabezpečí, že v rozpočte na rok 2006 sa plne zohľadnia skutočné potreby;
8.
poukazuje na to, že pristúpenie 10 nových členských štátov do Únie v roku 2004, predstavujúce začiatok dlhého procesu súdržnosti, znamená pre kohéznu politiku novú výzvu; zdôrazňuje, že kohézna politika by mala byť viac zameraná na regióny s cieľom vyhnúť sa prípadným budúcim konfliktom medzi novými členskými štátmi čerpajúcimi pomoc z kohéznych fondov a menej vyvinutými regiónmi EÚ 15;
9.
trvá na tom, aby bol program PEACE pre Severné Írsko naďalej podporovaný, avšak nevidí zmysel v obmedzení iných prioritných opatrení, keďže v podokruhu 2b je k dispozícii 62 miliónov EUR; poznamenáva, že dohoda medzi Parlamentom a Radou týkajúca sa dvoch čiastkových stropov by bola rozpočtovo neutrálna pre okruh ako celok a mohla by byť riešením; odmieta preto zámer Komisie znížiť prostriedky na "inovačné opatrenia" o ďalších 12 miliónov EUR, čo nebolo dohodnuté v spoločnom vyhlásení k zmierovaciemu konaniu o rozpočte zo dňa 25. novembra 2004;
10.
považuje PNR Komisie ako odraz dohodnutých politických cieľov v rozpočte za nedostatočný, najmä vo vzťahu k lisabonskej stratégii a vzhľadom na význam posilnenia postavenia malých a stredných podnikov; vyzýva Radu, aby s Európskym parlamentom začala vážny a konštruktívny dialóg o tom, ako splniť tieto politické záväzky; navrhuje, aby sa v tomto kontexte využili ustanovenia bodu 33 Medziinštitucionálnej dohody zo 6. mája 1999;
11.
pripomína, že ľudský kapitál je najdôležitejšou hodnotou Európy a najmä po nedávnych referendách je presvedčený, že zapájať mladých ľudí je dôležitejšie ako kedykoľvek predtým; plne súhlasí s paktom mládeže schváleným Radou ako jedným z nástrojov na plnenie lisabonských cieľov; zastáva názor, že podmienky uvedené v bode 33 Medziinštitucionálnej dohody zo 6. mája 1999 sú uplatniteľné na súčasnú situáciu a v tejto súvislosti sa chce spolu s Radou podieľať na zvýšení finančných balíkov stanovených v rámci spolurozhodovania pre programy Socrates a Mládež; poukazuje na to, že sa tak stalo aj na konci posledného finančného programovacieho obdobia;
12.
upozorňuje na rozsiahle programy vonkajšej pomoci, ktoré nebolo možné predpokladať v čase prijatia súčasného finančného výhľadu, akými sú program pre Afganistan, Irak a nedávny návrh týkajúci sa programu obnovy po tsunami; je znepokojený nad potrebu poskytovať zdroje pre nové strategické partnerstvá a očakáva, že Rada uzná súčasné problémy a jednoznačne sa zaviaže schváliť nové priority bez toho, aby boli ohrozené tradičné politiky; berie na vedomie znepokojujúce zníženie prostriedkov na niektoré územné a tematické programy a zastáva názor, že je potrebné opätovné vyváženie rozpočtových súm a nových zdrojov; zdôrazňuje význam európskej politiky susedských vzťahov vrátane podpory demokratických zmien v susediacich krajinách; s poľutovaním konštatuje zníženie prostriedkov najmä pre Európsku iniciatívu pre demokraciu a ľudské práva, jediný vonkajší program, ktorý možno použiť bez súhlasu hostiteľskej krajiny; upozorňuje ďalej na potrebu posilňovať úlohu EÚ na medzinárodnej scéne v oblasti SZBP a EBOP a žiada, aby sa pred prijatím konečného rozhodnutia preskúmali potreby na spoločných schôdzach SZBP počas predsedníctva Spojeného kráľovstva;
13.
zdôrazňuje, že Parlament, Rada a Komisia sa zaviazali podporovať rozvojové ciele milénia OSN a zaviaže sa podporiť tieto ciele v rámci rozpočtu na rok 2006, vrátane príslušných cieľov pre sociálnu infraštruktúru, základnú zdravotnú starostlivosť a základne vzdelanie a podporu pre "Quick-Win Actions"; s poľutovaním konštatuje, že v rámci daného stropu neexistuje v súčasnej dobe priestor na skutočnú podporu týchto cieľov alebo na poskytnutie prípadných podporných opatrení súvisiacich s reformou sektoru cukru;
14.
opakovane zdôrazňuje, že je potrebné pokryť oprávnené potreby administratívy, aby sa zabezpečilo úspešné prijímanie zástupcov z nových členských krajín ako aj úspešné fungovanie všetkých inštitúcií rozšírenej Únie vrátane efektívneho vykonávania operačných programov; zdôrazňuje súčasne, že je potrebné využívať finančné a ľudské zdroje efektívnym a racionálnym spôsobom a využívať všetky možnosti úspor, aby sa zaistila efektívnosť nákladov a rešpektovanie rozpočtovej disciplíny;
15.
opätovne zdôrazňuje svoju požiadavku, aby Rada uplatňovala aj na decentralizované agentúry a na svoj vlastný rozpočet rovnako prísne zásady;na základe posledného návrhu Komisie na revíziu nariadenia o rozpočtových pravidlách vyzýva Radu, aby sa pripojila k Európskemu parlamentu pri rokovaní o tom, ako zjednodušiť prístup k programom Spoločenstva a príslušné administratívne a kontrolné postupy; v tejto súvislosti navrhuje pravidelný dialóg, ktorý umožní zabezpečenie spoločného prístupu;
16.
poveruje svojho predsedu, aby toto uznesenie postúpil Rade a Komisii.
