13.12.2010 B7-0721/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii na Pobreží Slonoviny
Véronique De Keyser
,
Miguel Angel Martínez Martínez
,
Kader Arif
v mene skupiny S&D
PE450.553v01-00 B7‑0721/2010 Uznesenie Európskeho parlamentu o situácii na Pobreží Slonoviny
Európsky parlament ,
– so zreteľom na ustanovenia zákona o voľbách Pobrežia Slonoviny, najmä zákon č. 2001‑303, nariadenie č. 2008-133 a predovšetkým jeho článok 64,
– so zreteľom na priebežnú správu volebnej pozorovateľskej misie Európskej únie,
– so zreteľom na článok 110 ods. 2 rokovacieho poriadku,
A. keďže podľa nezávislých pozorovateľských správ, najmä OSN a Európskej únie, voľby, ktorých organizácia stála 400 miliónov USD, prebehli vcelku uspokojujúcim spôsobom,
B. keďže doterajšia prezidentská väčšina hovorí o závažných volebných podvodoch, ktoré spochybňujú konečný výsledok volieb, pretože jej predstavitelia nemali prístup k volebným miestnostiam v niektorých krajoch na severe krajiny,
C. keďže konštatovanie pozorovateľov a porovnanie výsledkom prvého a druhého kola volieb vyvracajú tieto tvrdenia o masívnych podvodoch, ktoré by mohli ovplyvniť konečný výsledok,
D. keďže Ústavná rada Pobrežia Slonoviny má voči svojmu ľudu povinnosť nestranne uplatňovať právne predpisy a ústava, zákon č. 2001‑303 a článok 64 nariadenia z roku 2008 jej udeľujú iba právomoc zrušiť prezidentské voľby bez toho, aby mala možnosť vyhlásiť výsledky odlišné od tých, ktoré vyhlásila nezávislá volebná komisia,
E. keďže dve rezolúcie OSN prijaté po uzatvorení mierovej dohody v roku 2005 po prvý krát poverujú OSN potvrdením výsledkov v Afrike,
F. keďže jediná demokratická legitímnosť vychádza zo všeobecných volieb, ktorých výsledky potvrdilo OSN a ktoré určujú Alassaneho Ouattaru za zvoleného prezidenta,
G. keďže doterajší prezident Laurent Gbagbo a ministri, ktorých vymenoval, nezákonne okupujú oficiálne úrady, najmä tie, ktoré sa týkajú finančnej správy, ako aj sídla veľkých štátnych podnikov,
H. keďže súčasná situácia narúša ťažko získanú rovnováhu v krajine,
I. keďže národná armáda Pobrežia Slonoviny musela opustiť sever krajiny a zanechala ho pod kontrolou bývalých povstaleckých ozbrojených síl,
J. zohľadňujúc neexistujúci pluralizmus verejnoprávneho rozhlasu a televízie a uzatvorenie zahraničných informačných kanálov,
K. keďže zástupkyňa prokurátora Medzinárodného trestného súdu vyhlásila, že pozorne sleduje situáciu a prípadné „kriminálne incidenty“,
L. keďže Bezpečnostná rada OSN odsudzuje „akúkoľvek snahu zvrátiť vôľu ľudu“,
M. keďže operácia na zachovanie mieru na Pobreží Slonoviny (UNOCI), na ktorej sa zúčastňuje 9 150 členov mierových jednotiek a policajtov a 1 500 civilných zamestnancov, počas šiestich rokov stála 2,26 miliardy EUR,
N. keďže Svetová banka, MMF a Africká rozvojová banka oznámili, že odmietajú spolupracovať s vládou, ktorú neuznala OSN,
O. keďže zníženie vonkajšieho dlhu Pobrežia Slonoviny o 3 miliardy v rámci iniciatívy HIPC bolo podmienené demokratickými voľbami,
P. keďže plánovaná rozvojová pomoc Európskej únie v prospech Pobrežia Slonoviny dosahuje 254, 7 milióna EUR a Svetová banka podporuje projekty v hodnote 740 miliónov USD,
Q. zohľadňujúc znepokojenie hospodárskych kruhov, pretože súčasná situácia by mohla spôsobiť ochudobnenie krajiny a teda jej obyvateľstva a celej západnej Afriky, keďže Pobrežie Slonoviny vytvára 40 % HDP v rámci UEMOA,
R. keďže stabilita na Pobreží Slonoviny je kľúčová pre celú západnú Afriku,
S. keďže predseda Africkej únie požiadal doterajšieho prezidenta, aby sa stiahol v záujme „rešpektovania vôle ľudu“ a odvrátenia „krviprelievania“; zohľadňujúc úsilie emisára Africkej únie Thaba M'Bekiho odvrátiť ozbrojenú zrážku, ku ktorej by logicky mohlo dôjsť, a rozhodnutie Africkej únie pozastaviť členstvo Pobrežia Slonoviny, až kým zvolený prezident skutočne nastúpi do funkcie,
T. zohľadňujúc rozhodnutie Hospodárskej únie západoafrických štátov (ECOWAS) pozastaviť účasť Pobrežia Slonoviny na všetkých jej činnostiach,
U. keďže povinnosťou doterajšieho prezidenta je umožniť mierový prechod, ktorým sa zaručí občiansky mier nevyhnutný pre budúcnosť Pobrežia Slonoviny tým, že sa stiahne a ochráni svoj ľud a región od ďalšieho utrpenia,
1. vyzýva všetky strany, najmä doterajšieho prezidenta a nezákonnú vládu, ktorú vymenoval, aby rešpektovali vôľu ľudu a prijali výsledky volebného procesu, ktoré potvrdil osobitný vyslanec generálneho tajomníka OSN;
2. ubezpečuje osobitného vyslanca generálneho tajomníka OSN povereného potvrdením výsledkov, že má jeho dôveru,
3. vyjadruje hlboké poľutovanie nad rozhodnutím Ústavnej rady Pobrežia Slonoviny, ktorej členovia boli všetci vymenovaní odchádzajúcim prezidentom, že zmenili výsledky volebnej komisie, pričom porušili právne predpisy, ktorých dodržiavaním boli poverené;
4. ľutuje, že došlo k násiliu a ochranu obyvateľstva považuje za prioritnú;
5. vyzýva všetkých, aby zachovali pokoj, a nalieha na politických predstaviteľov, aby sa úplne zdržali použitia sily na presadzovanie svojich názorov, hoci aj legitímnych;
6. žiada všetky medzinárodné inštitúcie, najmä finančné, aby naďalej uznávali iba demokraticky zvoleného prezidenta a ministrov, ktorých vymenoval;
7. podporuje vysokú predstaviteľku Únie pre zahraničné veci a bezpečnostnú politiku v jej snahe prijať cielené opatrenia voči tým, ktorí kladú prekážky demokratickému procesu;
8. želá si, aby Európska únia a všetky medzinárodné organizácie mohli s pomocou legitímnej vlády pokračovať v napomáhaní rozvoja Pobrežia Slonoviny;
9. poveruje svojho predsedu, aby postúpil toto uznesenie Rade, Komisii, OSN a orgánom Pobrežia Slonoviny.
