13.1.2011 B7-0035/2011 NÁVRH UZNESENIA predložený v súlade s článkom 120 rokovacieho poriadku
o obale jednoduchých cestovných pasov (turistických), ktoré členské štáty vydávajú svojim občanom.
Sebastian Valentin Bodu
PE455.863v01-00 B7‑0035/2011 Návrh uznesenia Európskeho parlamentu o obale jednoduchých cestovných pasov (turistických), ktoré členské štáty vydávajú svojim občanom.
Európsky parlament ,
– so zreteľom na skutočnosť, že v súčasnosti neexistujú spoločné európske predpisy o obale cestovných pasov, ktoré členské štáty vydávajú svojim občanom,
– so zreteľom na to, že harmonizácia prvkov na európskej úrovni určujúcich príslušnosť k spoločnému európskemu priestoru by sa mohla považovať za súčasť spoločnej vonkajšej politiky;
– so zreteľom na článok 120 rokovacieho poriadku,
A. keďže v Lisabonskej zmluve sa uvádza pojem „európsky občan” (čl. 8);
B. keďže totožnosť európskeho občana a príslušnosť k Európskej únii ako spoločnému priestoru by mohli byť viditeľnejšie vo vzťahu k občanom členských štátov, ako aj občanom tretích štátov, ak by na úrovni Spoločenstva existoval harmonizovaný európsky cestovný pas s rovnakým obalom;
C. keďže jedna zo základných zásad Európskej únie je rovnoprávna príslušnosť občanov k spoločnému priestoru;
1. domnieva sa, že členské štáty by mali vydávať cestovné pasy, ktorých obal by obsahoval tri spoločné prvky identifikácie so spoločným európskym priestorom: názov „Európska únia”, znak Únie a modrá farba („modrý cestovný pas”);
2. domnieva sa, že je potrebné, aby stotožnenie sa držiteľa cestovného pasu s členským štátom bolo vedľajším prvkom, rovnako ako ostatné prvky cestovného pasu;
3. spresňuje, že tento návrh sa týka len nových cestovných pasov vydávaných členskými štátmi; platné cestovné pasy by sa mohli vymeniť za poplatok na požiadanie majiteľa.
