P6_TA(2004)0114
Bhopál
B6-0216 , 0221 , 0223 , 0226 , 0228 a 0233/2004
Uznesenie Európskeho parlamentu o Bhopále
Európsky parlament
, -
so zreteľom na článok 115 odsek 5 rokovacieho poriadku,
A.
keďže v roku 2004 si pripomíname 20. výročie tragédie v Bhopále, ktorá je najväčšou priemyselnou katastrofou v histórii;
B.
keďže v noci na 2. decembra 1984 uniklo viac ako 35 ton toxického plynu z z továrne indickej pobočky Union Carbide India Limited (UCIL) na výrobu pesticídov v Bhopále, ktorú vlastnila americká nadnárodná spoločnosť Union Carbide (UCC), skladajúceho sa prevažne z najmenej 24 ton mimoriadne jedovatého metylizokyanátu (MIC);
C.
keďže počas 2 - 3 nasledujúcich dní zomrelo viac ako 7 000 ľudí a mnohí ďalší boli zranení a keďže za posledných 20 rokov zomrelo asi 15 až 30 tisíc ľudí na choroby súvisiace s únikom plynu; výročná správa Úradu vlády pre pomoc a rehabilitáciu spôsopbenú tragédiou úniku plynu štátu Madhya Pradesh na rok 2003 preukázala, že do októbra 2003 bolo odškodnenie priznané pre 15 248 smrteľných prípadov a 554 895 prípadov zranenia alebo postihnutia;
D.
keďže dnes viac ako 100 000 ľudí, ktorí boli vystavení účinkom úniku plynu aj naďalej trpí chronickými alebo oslabujúcimi chorobami, ktorých liečba je prevažne neúčinná, čo má za následok, že sú často odsúdení na život na okraji spoločnosti v nedostatku a chudobe a ktoré viedli k tomu, že sú vnímaní ako "žijúci mŕtvi";
E.
keďže spoločnosť Union Carbide zjavne neuplatňovala rovnaké bezpečnostné normy pri projektovaní alebo prevádzke továrne v Bhopále ako v USA, neexistoval najmä žiaden komplexný núdzový plán alebo výstražný systém v Bhopále pre miestne obyvateľstvo o možnostiach úniku a to napriek výstrahám a závažným bezpečnostným obavám z roku 1982 týkajúcich sa továrne v Bhopále;
F.
keďže ešte aj dnes chemikálie, ktoré po sebe zanechala Union Carbide naďalej spôsobujú otravu zdrojov vody, rakovinu a vrodené poruchy;
G.
keďže v roku 1990 výskumy miestnej podzemnej vody a vody v studniach v blízkosti miesta nešťastia preukázali výskyt ortute na úrovni 20 000 a 6 miliónov krát vyššej ako sa očakávalo, vo vode boli objavené chemické látky, ktoré spôsobujú rakovinu, poškodenie mozgu a vrodené poruchy, trichlóretylén (chemická látka, ktorá narúša vývoj plodu) bol zistený v množstvách 50 krát vyšších ako sú bezpečnostné limity Agentúry na ochranu životného prostredia Spojených štátov (EPA);
H.
keďže odvtedy ako v roku 2001 Union Carbide kúpila spoločnosť Dow Chemicals za viac ako 10 miliárd amerických dolárov, noví vlastníci a) odmietli vyčistiť okolie Bhopálu, ktoré je aj naďalej kontaminované a b) odmietli finančne podporiť zdravotnícku starostlivosť pre tých, ktorí boli postihnutí;
I.
keďže o 20 rokov neskôr tí, ktorí prežili ešte stále čakajú na odškodnenie, primeranú zdravotnícku pomoc a liečbu a komplexnú hospodársku a sociálnu rehabilitáciu;
J.
keďže v roku 1989 Union Carbide a jej indická pobočka uzavreli s indickou vládou dohodu o vyrovnaní vo výške 470 miliónov dolárov na pokrytie všetkých nárokov, ktoré boli priznané najvyšším súdom Indie a vyplatili ju v plnej výške vláde Indie hneď po rozhodnutí najvyššieho súdu;
K.
keďže suma 470 miliónov dolárov sa po uhradení poplatkov na právne zastupovanie a údajných úplatkov skorumpovaným indickým úradníkom znížila na zanedbateľnú sumu 300 amerických dolárov na každú obeť katastrofy, teda na sumu, ktoré nepokryla ani výdavky za lekársku starostlivosť;
L.
keďže v júli 2004 najvyšší súd Indie uložil indickej vláde, aby uvoľnila všetky dodatočné prostriedky na vyrovnanie pre obete;
M.
keďže v priebehu rokov sa peniaze určené pre 105 000 obetí rozdelili medzi viac ako päťnásobný počet zosnulých, zranených alebo postihnutých ako bol počet, ktorý použil najvyšší súd na výpočet vyrovnania, čo viedlo k vážnej nespravodlivosti pre obete a keďže vyplatenie akýkoľvek nízkych peňažných súm sa začalo až v roku 1992;
N.
keďže indická vláda urobila málo, aby ochránila ľudí pred dodatočným vystavením nebezpečenstvu a zraneniam a odhad škôd alebo plán nápravy sa doposiaľ neuskutočnil;
O.
keďže v súlade s dohodou o vyrovnaní indická vláda prebrala zodpovednosť za pokrytie liečby obyvateľov Bhopálu v prípade, ak by sa v budúcnosti vyskytli ochorenia;
P.
keďže nízka úroveň zdravotníctva spôsobila, že väčšina tých, ktorí prežili, museli veľkú časť odškodnenia použiť na lekársku liečbu;
Q.
keďže napriek rozhodnutiu najvyššieho súdu v máji 2004 o poskytnutí čistej pitnej vody pre spoločenstvá ovplyvnené kontaminovanou vodou, vláda štátu Madhya Pradesh doposiaľ nevykonala toto nariadenie v plnom rozsahu;
R.
uznávajúc, že obe spoločnosti UCC a Dow Chemicals a vlády Indie a štátu Madhya Pradesh nesplnili svoje vlastné povinnosti a úlohy s cieľom predísť úniku plynu a plne riešiť dôsledky ako aj zabrániť a zastaviť pokračujúce znečistenie životného prostredia a vody spôsobené rozptýlením jedovatých a nebezpečných látok.
1.
vyjadruje úprimnú sústrasť príbuzným zosnulých a tým, ktorí stále trpia následkami spôsobenými vystavením plynu a vyzýva k primeranejšiemu odškodneniu a lepšiemu spôsobu liečby;
2.
odsudzuje skutočnosť, že obyvatelia ešte stále nemajú prístup k zdrojom čistej vody a to ani v množstve potrebnom pre dennú potrebu, zatiaľ čo právny zástupcovia pokračujú v diskusii, kto by mal niesť zodpovednosť za tých, ktorí nesú následky katastrofy;
3.
vyzýva vlády Indie a Madhya Pradesh, aby:
a)
abezpečili účinnú a okamžitú dekontamináciu a vyčistenie oblasti v Bhopále;
b)
zabezpečili pre postihnuté spoločenstvá pravidelnú dodávku čistej vody pre domáce použitie v súlade s rozhodnutím najvyššieho súdu a zabezpečili primeranú a dostupnú lekársku starostlivosť pre všetkých, ktorí prežili,
c)
prehodnotili výšku odškodnenia, ktoré bolo vyplatené obetiam, na základe dohody z roku 1989 a vynahradili všetky rozdiely v súlade s rozhodnutím najvyššieho súdu z roku 1991;
4.
hlboko ľutuje skutočnosť, že dohoda z roku 1989 medzi Union Carbide a vládou Indie nikdy nemala pozitívny vplyv na osoby, ktoré boli vystavené účinkom plynu a nikdy nevenovali pozornosť dôsledkom na životné prostredie;
5.
zdôrazňuje, že globálne snahy tých, ktorí prežili o dosiahnutie náležitej spravodlivosti vykonanej americkými alebo indickými súdmi doteraz neboli úspešné;
6.
požaduje nezávislé vyšetrenie aktuálnej situácie v Bhopále, podľa možností pod záštitou Komisie OSN pre ľudské práva, zapojenie mimoriadnych spravodajcov, ktorí by navštívili Indiu s cieľom preskúmať dôsledok aktivít UCIL/UCC a aký má bhopálska katastrofa dôsledok na kontamináciu podzemnej vody a životné prostredie a teda aj na ľudské práva v postihnutých oblastiach;
7.
podporuje iniciatívu Svetovej zdravotníckej organizácie, ktorá začala v decembri 2001 prostredníctvom medzinárodného programu chemickej bezpečnosti s cieľom zlepšiť národnú a celosvetovú pripravenosť na udalosti a reagovať na ne vytvorením systému včasného varovania a programu posilnenia kapacity v členských štátoch;
8.
zdôrazňuje, že zlé pracovné podmienky, nedostatok náležitého bezpečnostného systému a úplne neadekvátne posudzovanie rizika v továrni v Bhopále, teda faktory, o ktorých bol výkonný manažment továrne ako aj indické úrady dobre informované, boli hlavnými príčinami katastrofy;
9.
domnieva sa, že zdravie a bezpečnosť na pracovisku by mali byť nevyhnutným predpokladom pre všetky spoločnosti, ktoré investujú do rozvojových krajín, aby sa takejto katastrofe v budúcnosti zabránilo;
10.
vyzýva Komisiu, aby preskúmala spôsob, ktorým by mohla Európska únia pomôcť pri komplexnej a konečnej dekontaminácii oblasti a pri dodávkach pitnej vody;
11.
víta legislatívne návrhy Komisie ( KOM(2003)0644 ) s cieľom sprístupniť viac informácií o približne 30 000 chemických látkach , ktoré sa v súčasnosti používajú;
12.
poveruje svojho predsedu, aby postúpil toto uznesenie Rade, Komisii, Komisii OSN pre ľudské práva, vládam Indie a Madhya Pradesh a spoločnosti Dow Chemicals.
