15.9.2010 B7-0521/2010 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o európskej stratégii pre hospodársky a sociálny rozvoj horských regiónov, ostrovov a riedko osídlených oblastí
François Alfonsi
,
Alyn Smith
v mene skupiny Verts/ALE
PE446.611v01-00 B7‑0521/2010 Uznesenie Európskeho parlamentu o európskej stratégii pre hospodársky a sociálny rozvoj horských regiónov, ostrovov a riedko osídlených oblastí
Európsky parlament ,
– so zreteľom na hlavu XII Zmluvy o fungovaní Európskej únie, a najmä na jej článok 174,
– so zreteľom na nariadenia, ktorými sa riadia štrukturálne fondy na obdobie rokov 2007 až 2013,
– so zreteľom na rozhodnutie Rady o strategických usmerneniach Spoločenstva o súdržnosti Ú. v.
EÚ L 291, 21.10.2006, s.
11.
zo 6. októbra 2006,
– so zreteľom na svoje uznesenie z 2. septembra 2003 o štrukturálne znevýhodnených regiónoch (ostrovoch, horských regiónoch, regiónoch s nízkou hustotou obyvateľstva) v kontexte politiky súdržnosti a na ich inštitucionálne vyhliadky,
– so zreteľom na stanovisko Výboru regiónov zo 7. júla 2005 o preskúmaní usmernení o regionálnej štátnej pomoci,
– zreteľom na svoje uznesenie z 15. marca 2007 o obmedzeniach regionálnej politiky vyplývajúcich z ostrovného charakteru, prírodných a hospodárskych podmienok,
– so zreteľom na oznámenie Komisie o zelenej knihe o územnej súdržnosti – Z územnej rozmanitosti urobiť prednosť, zo 6. októbra 2008,
– so zreteľom na pracovný dokument útvarov Komisie s názvom Regióny 2020 – hodnotenie budúcich výziev pre regióny EÚ ( SEK(2008)2868 ),
– so zreteľom na pracovný dokument Komisie s názvom s názvom Územia s osobitnými zemepisnými vlastnosťami (No 02/2009),
– so zreteľom na svoje uznesenie z 24. marca 2009 o zelenej knihe o územnej súdržnosti a stave diskusie o budúcej reforme politiky súdržnosti ,
– so zreteľom na oznámenie Komisie z 15. júna 2009 o šiestej správe o pokroku v oblasti hospodárskej a sociálnej súdržnosti,
– so zreteľom na oznámenie Komisie zo 31.decembra 2010 s názvom Politika súdržnosti: Strategická správa 2010 o vykonávaní programov 2007 – 2013 ( SEK(2010)0360 ),
– so zreteľom na článok 110 ods. 2 rokovacieho poriadku,
A. keďže zásada teritoriálnej súdržnosti bola upevnená nariadeniami o štrukturálnych fondoch na roky 2007 až 20013 a je jedným z nových hlavných cieľov Európskej únie, ktoré nastolila Lisabonská zmluva, pričom jej cieľom je zabezpečiť jej harmonický rozvoj zmenšovaním regionálnych nerovností a odstraňovaním prekážok rozvoju vrátane prekážok, ktoré súvisia s prírodnými a zemepisnými znevýhodneniami,
B. keďže podľa článku 174 Zmluvy o fungovaní Európskej únie je potrebné venovať mimoriadnu pozornosť oblastiam závažne a trvalo znevýhodneným prírodnými a demografickými podmienkami, ako sú najsevernejšie regióny s veľmi nízkou hustotou obyvateľstva, ostrovné, cezhraničné a horské regióny,
C. keďže horské regióny, ostrovy a riedko osídlené oblasti čelia v súvislosti s demografickými zmenami, zlou dostupnosťou, zmenou klímy, migráciou, dodávkami energie a regionálnou integráciou osobitným výzvam,
1. víta začlenenie územnej súdržnosti do nových cieľov Únie a nového článku 174; domnieva sa, že ustanovenia článku 174 by sa mali premietnuť do osobitných rozvojových stratégií a konkrétnych opatrení s cieľom prekonať znevýhodnenia a zužitkovať potenciál týchto regiónov;
2. víta pracovný dokument Komisie s názvom s názvom Územia s osobitnými zemepisnými vlastnosťami; domnieva sa ale, že horské regióny, ostrovy a riedko osídlené oblasti zďaleka netvoria homogénne skupiny regiónov a vyžadujú osobitné programy regionálneho rozvoja; zdôrazňuje, že tieto skupiny regiónov majú spoločné niektoré dôležité danosti, ktorými sa odlišujú od iných regiónov;
3. vyzýva Komisiu, aby vypracovala vhodnejšie teritoriálne rozlíšené štatistické ukazovatele s cieľom poskytnúť ucelenejší obraz o úrovni rozvoja týchto regiónov; zdôrazňuje, že pre regióny spĺňajúce kritériá financovania v rámci cieľa Regionálna konkurencieschopnosť a zamestnanosť je už možné používať iné ukazovatele než HDP (celkový počet obyvateľov, nezamestnanosť, miera zamestnanosti, vzdelanostná úroveň, hustota obyvateľstva); žiada Komisiu, aby preverila možnosť navrhnúť v budúcnosti osobitné ukazovatele aj pre horské regióny, ostrovy a riedko osídlené oblasti;
4. vyzýva členské štáty a regionálne a miestne orgány, aby zohrávali dôležitú úlohu pri vyvíjaní stratégií pre horské regióny, ostrovy a riedko osídlené oblasti, pretože na to, aby sa tieto regióny dostali na správnu cestu udržateľného rozvoja, je potrebný vertikálny prístup so zapojením a príspevkom všetkých úrovní štátnej správy a dodržiavanie zásady subsidiarity; zdôrazňuje, že na udržateľnom rozvoji potenciálu existujúceho v týchto regiónoch by sa nemala podieľať len regionálna politika, ale aj iné politiky EÚ, ktoré majú významný teritoriálny vplyv na ich rozvoj;
5. vyzýva Komisiu a členské štáty, aby zabezpečili, že horské regióny, ostrovy a riedko osídlené oblasti budú môcť ďalej využívať výhody osobitných ustanovení aj v rámci nového finančného výhľadu a počas nasledujúceho programového obdobia;
6. víta európske zoskupenia územnej spolupráce ako nástroj na prekonávanie prekážok brániacich územnej spolupráci; pobáda horské regióny, ostrovy a riedko osídlené oblasti, aby využívali európske zoskupenia územnej spolupráce na riadenie projektov teritoriálnej spolupráce s inými regiónmi spolufinancovanými EÚ ako spôsob dosiahnutia užšieho prepojenia s hospodárskymi oblasťami v ich okolí;
7. pobáda členské štáty, aby v horských regiónoch, riedko osídlených oblastiach a na ostrovoch uplatňovali v plnej miere nástroje európskej susedskej politiky a využívali tak zdroje dostupné za hranicami;
8. žiada, aby sa upustilo od kritéria vzdialenosti (150 km) pri klasifikácii ostrovov ako hraničných oblastí oprávnených na financovanie z programov cezhraničnej spolupráce v rámci cieľa Európska územná spolupráca kohéznej politiky alebo v rámci európskej susedskej politiky; je presvedčený, že ak by bolo potrebné určiť nejaké obmedzenie, pre ostrovné regióny by bolo by vhodnejšie, aby sa podmienka týkajúca sa cezhraničného územia uplatňovala na úrovni morskej oblasti;
9. poveruje svojho predsedu, aby postúpil toto uznesenie Rade, Komisii, vládam členských štátov, regionálnym a miestnym vládam, ako aj hospodárskym a sociálnym partnerom.
