Otvorenie zasadnutia
Inštitúcie
2007-02-12 - 19:07
Predseda EP Hans-Gert PÖTTERING otvoril dnes o 17:00 ďalšie zasadnutie EP v Štrasburgu, na ktorom budú europoslanci rokovať a hlasovať o viacerých dôležitých témach.
Mediálne najzaujímavejšou bude pravdepodobne záverečná správa Dočasného výboru EP, ktorý bol zriadený na prešetrenie údajných aktivít CIA v Európe .
Parlament v nej nešetrí ostrou kritikou a odsudzuje nielen to, že v rozmedzí rokov 2001 – 2005 „využilo európsky vzdušný priestor viac než tisíc letov CIA“, ale aj nedostatok spolupráce v tejto záležitosti zo strany Rady Ministrov.
Europoslanci budú o správe hlasovať v stredu.
Dôležitou témou zasadnutia bude tiež prvé čítanie navrhovanej novely Smernice o odpadoch , ktorej cieľom je stanoviť nové pravidlá pre recykláciu odpadov a uložiť členským štátom EÚ povinnosť predkladať záväzné národné programy pre znižovanie ich produkcie.
Mnoho krajín bude zaujímať tiež pripravovaná reforma trhu s vínom v EÚ, ktorej sa však budú europoslanci venovať len prostredníctvom iniciatívnej správy .
Legislatívny návrh o tejto problematike sa totiž očakáva až v druhej polovici roku 2007.
Parlament sa bude venovať tiež otázkam lisabonskej stratégie, energetike, a klimatickým zmenám , ku ktorým bude schvaľovať uznesenie.
Rozprava o klimatických zmenách prebehla na predchádzajúcom plenárnom zasadnutí v Bruseli.
Opätovne sa poslanci zamerajú aj na aféru týkajúcu sa belgickej spoločnosť SWIFT , zodpovednej za medzinárodné bankové operácie.
K tejto téme bude Parlament schvaľovať svoje v poradí druhé uznesenie .
Firma SWIFT od konca roka 2001 tajne poskytovala osobné údaje o finančných transakciách občanov EÚ orgánom USA.
Nový predseda Európskeho parlamentu Hans-Gert PÖTTERING (EPP-ED, DE) oboznámi europoslancov v Štrasburgu s prioritami svojho dvaapolročného funkčného obdobia .
Na jeho prezentácii bude prítomná aj nemecká kancelárka a súčasná predsedníčka Rady EÚ Angela MERKEL .
V rámci slávnostného zasadnutia vystúpi v pléne taliansky prezident Giorgio NAPOLITANO.
20070208IPR02884
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
