P6_TA(2009)0037
Verejné obstarávanie vo fáze pred komerčným využitím: podpora inovácií s cieľom zabezpečiť v Európe trvalo urdžateľné verejné služby vysokej kvality
A6-0018/2009
Uznesenie Európskeho parlamentu z 3. februára 2009 o verejnom obstarávaní vo fáze pred komerčným využitím: podpora inovácií s cieľom zabezpečiť v Európe trvalo udržateľné verejné služby vysokej kvality ( 2008/2139(INI) )
Európsky parlament
, –
so zreteľom na oznámenie Komisie zo 14. decembra 2007 s názvom Obstarávanie vo fáze pred komerčným využitím: Podpora inovácií s cieľom zabezpečiť trvalo udržateľné verejné služby vysokej kvality v Európe ( KOM(2007)0799 ) (ďalej len "oznámenie Komisie"),
–
so zreteľom na smernicu Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby Ú. v.
EÚ L 134, 30.4.2004, s.
114.
,
–
so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb Ú. v.
EÚ L 134, 30.4.2004, s.
1.
,
–
so zreteľom na oznámenie Komisie o Výklade týkajúce sa uplatňovania práva Spoločenstva v oblasti verejného obstarávania a koncesií inštitucionalizovaným verejno-súkromným partnerstvám (IVSP) Ú. v.
EÚ C 91, 12.4.2008, s.
4.
,
–
so zreteľom na všetky platné pravidlá hospodárskej súťaže týkajúce sa štátnej pomoci a práv duševného vlastníctva,
–
so zreteľom na oznámenie Komisie z 21. decembra 2007 s názvom Iniciatíva vedúcich trhov pre Európu ( KOM(2007)0860 ) a na konzultácie Komisie o vytvorení sietí verejného obstarávania na podporu tejto iniciatívy,
–
so zreteľom na oznámenie Komisie z 25. júna 2008 s názvom "Najskôr myslieť v malom" – Iniciatíva "Small Business Act" pre Európu ( KOM(2008)0394 ) a na pracovný dokument útvarov Komisie z 25. júna 2008 o európskom kódexe osvedčených postupov na uľahčenie prístupu MSP k zákazkám verejného obstarávania ( SEK(2008)2193 ),
–
so zreteľom na oznámenie Komisie z 13. septembra 2006 s názvom Uvedenie poznatkov do praxe: Všeobecná inovačná stratégia pre EÚ ( KOM(2006)0502 ) a na uznesenie Európskeho parlamentu z 24. mája 2007 Ú. v.
EÚ C 102 E, 24.4.2008, s.
455.
,
–
so zreteľom na pracovný dokument útvarov Komisie z 23. februára 2007 s názvom Pokyny k zaobchádzaniu s inovačnými riešeniami vo verejnom obstarávaní: 10 bodov v rámci osvedčených postupov ( SEK(2007)0280 ),
–
so zreteľom na správu skupiny nezávislých odborníkov pre oblasť výskumu, vývoja a inovácie s názvom Vytvorenie inovatívnej Európy http://ec.europa.eu/invest-in-research/action/2006_ahogroup_en.htm
(Ahova správa),
–
so zreteľom na stanovisko Výboru regiónov k verejnému obstarávaniu vo fáze pred komerčným využitím: Podpora inovácií s cieľom zabezpečiť trvalo udržateľné verejné služby vysokej kvality v Európe Ú. v.
EÚ C 325, 19.12.2008, s.
44.
,
–
so zreteľom na článok 45 rokovacieho poriadku,
–
so zreteľom na správu Výboru pre vnútorný trh a ochranu spotrebiteľa a stanoviská Výboru pre priemysel, výskum a energetiku a Výboru pre právne veci ( A6-0018/2009 ),
A.
keďže v lisabonskej stratégii sa požaduje, aby členské štáty zvýšili investície do výskumu a vývoja na 3 % HDP, čo predstavuje kľúčový záväzok pre podporu inovácií a znalostnej ekonomiky,
B.
keďže Ahova správa vymedzila verejné obstarávanie ako strategický nástroj na dosiahnutie tohto cieľa,
C.
keďže Komisia a členské štáty musia napomáhať rozvoj znalostí s cieľom získať čo najväčší úžitok z odporúčaní uvedených v oznámení Komisie,
D.
keďže Komisia v súčasnosti nemá k dispozícii žiadne nástroje na podporu pilotných projektov v súvislosti s obstarávaním vo fáze pred komerčným využitím a keďže iniciatíva spočíva výlučne na členských štátoch,
1.
víta oznámenie Komisie a podporuje navrhovaný model rozdelenia rizík a výhod v súvislosti s obstarávaním vo fáze pred komerčným využitím ako jeden z dôležitých hnacích prvkov inovácií;
2.
podporuje Ahovu správu a najmä názor, že členské štáty by mali využiť verejné obstarávanie s cieľom podnietiť dopyt po inovačných tovaroch, čím by sa zlepšila kvalita a dostupnosť verejných služieb;
3.
konštatuje, že napriek tomu, že existuje veľa európskych výskumných programov, orgány verejnej moci zatiaľ nevyužívajú ich výsledky pri verejných obstarávaniach;
4.
berie na vedomie pozornosť, ktorá sa venuje obstarávaniu vo fáze pred komerčným využitím, najmä v USA, Číne a Japonsku, ktoré aktívne využívajú potenciál prostredníctvom radu nástrojov verejnej politky, ako napríklad projekt posudzovania výkonnosti obstarávania v oblasti obrany (Defence Acquisitions Performance Assessment – DAPA) v USA;
5.
domnieva sa, že verejné obstarávanie pred komerčným využitím predstavuje nevyužitý priestor pre rast EÚ na základe inovácií s výrazným potenciálom na dosiahnutie ľahko prístupných verejných služieb vysokej kvality v oblastiach ako zdravotníctvo a doprava, ako aj na riešenie sociálnych problémov v súvislosti so zmenou klímy, energiou z trvalo udržateľných zdrojov a starnúcim obyvateľstvom;
6.
vyjadruje poľutovanie nad tým, že mnohé verejné orgány si neuvedomujú potenciál verejného obstarávania pred komerčným využitím a že nekonajú ako uvedomelí zákazníci;
7.
domnieva sa, že optimálny prínos tejto iniciatívy možno docieliť len v prípade, že verejní obstarávatelia zahrnú inováciu medzi ciele svojho obstarávacieho programu;
8.
poznamenáva, že obstarávanie pred komerčným využitím možno realizovať v rámci súčasného právneho rámca smerníc 2004/17/ES a 2004/18/ES, ktorý z ich rozsahu pôsobnosti vyčleňuje výskum a vývoj Článok 16 písm. f) smernice 2004/18/ES a článok 24 písm. e) smernice 2004/17/ES.
, pokiaľ obstarávané služby v plnej miere neuhrádza verejný obstarávateľ a pokiaľ tieto služby neprinášajú prospech výlučne verejnému obstarávateľovi;
9.
naliehavo vyzýva členské štáty, aby preskúmali vnútroštátnu legislatívu s cieľom zabezpečiť, že verejné orgány nebudú v rámci verejného obstarávania pred komerčným využitím obmedzované neexistujúcou, nesprávnou alebo zbytočne komplexnou transpozíciou príslušných výnimiek a že nebudú musieť zbytočne vypracovávať vnútroštátne požiadavky na verejné súťaže a modely obstarávania;
10.
bez ohľadu na odlišný prístup, ktorý sa využíva pri verejnom obstarávaní vo fáze pred komerčným využitím, konštatuje, že by sa stále mali uplatňovať osvedčené zásady obstarávania, najmä transparentnosť a konkurencieschopnosť, s cieľom zabezpečiť, aby integrované konečné riešenia zodpovedali potrebám zákazníkov;
11.
podporuje oznámenie Komisie, ktoré poskytuje potenciálny koncepčný základ pre verejné obstarávanie vo fáze pred komerčným využitím a jeho vykonávanie, ale domnieva sa, že v ňom existujú medzery, pokiaľ ide o spôsob realizovania navrhovaného postupu, a to najmä na miestnej a regionálnej úrovni;
12.
domnieva sa, že čo sa týka miestnych a regionálnych orgánov, ešte stále nie je dostatok informácií o pretrvávajúcich prekážkach, ktoré im bránia vo vykonávaní verejného obstarávania vo fáze pred komerčným využitím s cieľom podporovať skutočne inovačné riešenia vo verejnom záujme;
13.
naliehavo vyzýva Komisiu a členské štáty, aby spoločne zabezpečili, že verejní obstarávatelia miestnych, regionálnych a iných orgánov odčlenených od centrálnej administratívy môžu rozvíjať potrebné znalosti na implementáciu inovačného obstarávania;
14.
naliehavo vyzýva Komisiu a členské štáty, aby miestnym a regionálnym verejným obstarávateľom poskytli usmernenia a nástroje odbornej prípravy, ktoré znázornia, ako možno použiť verejné obstarávanie vo fáze pred komerčným využitím v oblasti výskumu a vývoja;
15.
víta preto iniciatívu Komisie financovať výmenu osvedčených postupov a odbornú prípravu týkajúcu sa obstarávania vo fáze pred komerčným využitím v pracovnom programe na rok 2009 siedmeho rámcového programu;
16.
podporuje vyššie uvedený pracovný dokument útvarov Komisie o 10 bodoch v rámci osvedčených postupov pri zaobchádzaní s inovačnými riešeniami vo verejnom obstarávaní a víta širšie aktivity združenia Pro Inno Europe pri podpore inovácií; vyzýva Komisiu, aby vypracovala podobné pokyny pre osvedčené postupy v rámci obstarávania vo fáze pred komerčným využitím;
17.
domnieva sa, že verejné obstarávanie vo fáze pred komerčným využitím predstavuje vysoký potenciál v podobe ďalšieho kroku smerom k realizácii inovačného obstarávania, uznáva však nevyhnutnosť osobitných znalostí v oblasti obstarávania a požaduje, aby členské štáty v spolupráci s podnikmi, univerzitami a školiacimi strediskami finančne podporovali činnosti v oblasti odbornej prípravy zamerané na vytváranie nástrojov riadenia;
18.
vyzýva príslušné generálne riaditeľstvá Komisie, aby spolupracovali na vypracovaní komplexnej, ľahko zrozumiteľnej, ale legislatívne ucelenej príručky vo všetkých úradných jazykoch, v ktorej by na praktických príkladoch znázornili spôsob, akým možno príslušné právne zásady v praxi správne uplatňovať, najmä zo strany malých a stredných podnikov (MSP) a verejných obstarávateľov;
19.
naliehavo vyzýva Komisiu, aby v príručke poskytla hlavne praktické príklady rozdelenia rizika a zisku vzhľadom na trhové podmienky; okrem toho sa domnieva, že spoločnostiam zúčastňujúcim sa na obstarávaní vo fáze pred komerčným využitím sa musia zaručiť práva duševného vlastníctva aspoň do tej miery, aká sa na základe tohto modelu uplatňuje v USA a Japonsku, čo podporí mnohé spoločnosti, aby sa zúčastnili na postupoch obstarávania vo fáze pred komerčným využitím;
20.
osobitne poukazuje v súvislosti s verejným obstarávaním vo fáze pred komerčným využitím na význam rozvoja zdieľania rizík a výhod podľa podmienok na trhu a zaručenie práv duševného vlastníctva zúčastnených podnikov;
21.
vyzýva členské štáty a Komisiu, aby v súbore nástrojov inovačnej politiky vymedzili strednodobé a dlhodobé verejné výzvy, ktoré treba vyriešiť technologickými riešeniami vyvinutými prostredníctvom verejného obstarávania vo fáze pred komerčným využitím; zastáva názor, že takéto riešenia by mali obsahovať vytvorenie projektových súťaží a fondov na riešenie problémov, ako je napríklad v USA program rozvoja samoriadiacich vozidiel;
22.
domnieva sa, že odovzdávanie poznatkov medzi technologicky inovačnými univerzitami, výskumnými centrami a obstarávateľmi je neoddeliteľnou súčasťou úspešného verejného obstarávania vo fáze pred komerčným využitím;
23.
konštatuje, že európske inovačné agentúry ako VINNOVA vo Švédsku, Tekes vo Fínsku, Senternovem v Holandsku a Innovation v Nórsku zohrávajú dôležitú úlohu pri odovzdávaní poznatkov medzi potenciálnymi zákazníkmi a výskumníkmi; podporovaním spolupráce medzi stranami, ktoré sa zúčastňujú na výskume a vývoji, napomáhajú, aby sa začalo využívať verejné obstarávanie vo fáze pred komerčným využitím; povzbudzuje preto členské štáty, aby činnosť týchto agentúr preskúmali ako meradlo pre svoje vlastné činnosti;
24.
poukazuje na dôležitosť technologických platforiem EÚ pri vytváraní rámca na definovanie priorít výskumu a vývoja a pri spájaní inovácií pripravených na využitie s potrebami potenciálnych zákazníkov; taktiež konštatuje, že technologické platformy môžu zosúladiť počiatočný vývoj nových technológií na trhu s potrebami verejných orgánov; vyzýva preto Komisiu, aby zabezpečila lepšie zapojenie technologických platforiem do verejného obstarávania vo fáze pred komerčným využitím;
25.
víta iniciatívu vedúcich trhov presadzovanú Komisiou, ktorá predstavuje katalyzátor využívania verejného bstarávania vo fáze pred komerčným využitím pri podpore inovácií s cieľom rozvíjať kľúčové trhy z hľadiska rozsahu, pričom treba osobitne zohľadniť iniciatívu na vytvorenie sietí verejného obstarávania s cieľom podporiť iniciatívu vedúcich trhov;
26.
víta úsilie Komisie zlepšiť prístup k verejnému obstarávaniu pre MSP v EÚ pomocou európskeho kódexu osvedčených postupov v rámci iniciatívy "Small Business Act";
27.
víta objasnenie Komisie, že obstarávanie vo fáze pred komerčným využitím môžu verejní obstarávatelia realizovať vo všetkých fázach vývoja a uvádzania nových produktov a služieb, nielen v prípade základného výskumu; poznamenáva, že tento komplexný prístup podnecuje prístup MSP k verejnému obstarávaniu;
28.
podporuje návrh Komisie na objasnenie úlohy verejných orgánov pri podpore výskumu a vývoja a podnecovaní inovácií prostredníctvom ich činností obstarávania; zdôrazňuje, že politiky členských štátov v oblasti obstarávania by nemali byť príliš normatívne, pretože verejné obstarávanie vo fáze pred komerčným využitím sa môže v praxi uskutočňovať rôznymi spôsobmi tak, aby vyhovovalo konkrétnym projektom a potrebám, pričom je stále v súlade s pravidlami Spoločenstva;
29.
domnieva sa, že koncepcia verejného obstarávania vo fáze pred komerčným využitím je dôležitá, no vyjadruje obavu nad tým, že bude neúspešná v prípade MSP, pokiaľ nebude dostatočne jasné, ako má obstarávanie vo fáze pred komerčným využitím fungovať, najmä v cezhraničnom kontexte; poukazuje na to, že hlavná zásada obstarávania vo fáze pred komerčným využitím – totiž že verejný orgán si neponecháva všetky výhody plynúce z výskumu a vývoja, ale že každá spoločnosť si zachováva vlastnícke práva vo vzťahu k inováciám, ktoré vytvára – zabezpečí právnu istotu a ochranu inovácií zúčastnených podnikov;
30.
uznáva, že MSP môžu profitovať z verejného obstarávania vo fáze pred komerčným využitím prostredníctvom rozdelenia rizika (v dôsledku ich obmedzených investičných schopností), progresívneho rastu (pokiaľ ide o rozsah a skúsenosti) v každej fáze procesu výskumu a vývoja a prostredníctvom zjednodušeného konania na predkladanie ponúk v porovnaní s tradičným obstarávaním;
31.
vyzýva Komisiu, aby zapracovala tieto stratégie do jednotnej politiky verejného obstarávania zameranej na podporu inovácií prostredníctvom verejného obstarávania, obstarávania vo fáze pred komerčným využitím, rozvoja vedúcich trhov a rastu MSP prostredníctvom verejného obstarávania;
32.
domnieva sa, že v rámci ucelenej stratégie na podporu inovácií prostredníctvom verejného obstarávania vo fáze pred komerčným využitím by verejné kampane mali poskytnúť zlepšené prostredie pre verejných obstarávateľov s cieľom viac investovať do činností podporujúcich inovácie s dlhodobejšou návratnosťou investícií; v tejto súvislosti podporuje možnosti vytvárania sietí kontaktov medzi miestnymi, regionálnymi a vnútroštátnymi verejnými orgánmi, pokiaľ ide o verejné obstarávanie vo fáze pred komerčným využitím;
33.
domnieva sa, že verejné obstarávanie vo fáze pred komerčným využitím môže byť najúčinnejšie vtedy, ak majú verejné orgány dostatok stimulov na využitie trhov výskumu a vývoja a dodávatelia na zapojenie sa do vládnych projektov; preto poznamenáva, že finančné stimuly sú nesmierne dôležité v období, keď sa verejné obstarávanie vo fáze pred komerčným využitím začína využívať, a už existujú v určitých členských štátoch, v rámci ktorých značnú časť nákladov spojených s prvým obstarávaním vo fáze pred komerčným využitím môže uhrádzať centrálny orgán;
34.
domnieva sa, že v rámci rozsahu programov Spoločenstva zameraných na podporu inovácií by sa malo zohľadniť udeľovanie finančných stimulov verejným obstarávateľom v EÚ s cieľom spoločne uskutočňovať verejné obstarávanie vo fáze pred komerčným využitím inovačných technológií na vedúcich trhoch a v iných oblastiach spoločného európskeho záujmu;
35.
poznamenáva, že takéto pilotné projekty Spoločenstva by profitovali z automatického preskúmania zo strany Komisie a z rozsiahlej publikácie praktických skúseností a zmluvných doložiek umožňujúcich obstarávateľovi odvolávať sa na aplikovateľné precedensy, ktoré by sa tiež mohli použiť v pokynoch v rámci osvedčených postupov;
36.
poukazuje na potrebu európskeho pilotného projektu v oblasti verejného obstarávania vo fáze pred komerčným využitím s cieľom na príklade ukázať prístup implementácie, ktorý zabezpečí maximálnu právnu istotu a ochranu pre podniky, najmä MSP, ktoré zo svojej povahy predstavujú slabšiu stranu v porovnaní s verejnými obstarávateľmi a veľkými podnikmi, ktorí sú vo všeobecnosti účastníkmi verejného obstarávania;
37.
poznamenáva, že posilnenie verejného obstarávania vo fáze pred komerčným využitím zostáva jedným z mnohých spôsobov, ako môžu členské štáty prispieť k inovácii a výskumu; vyzýva preto členské štáty, aby podporovali inovácie prostredníctvom začlenenia všetkých zainteresovaných strán vrátane univerzít, výskumných inštitútov a iných orgánov zapojených do podpory ekonomického rozvoja, aby sa verejné orgány lepšie zapojili do inovačného podnikania; domnieva sa, že toto začleňovanie by malo byť súčasťou konzistentnej stratégie výskumu, inovácií a vývoja;
38.
odporúča Komisii a členským štátom, aby v záujme podpory hospodárskej súťaže presadzovali využívanie elektronických systémov obstarávania a dynamických postupov s cieľom zjednodušiť postup verejného obstarávania vo fáze pre komerčným využitím;
39.
poveruje svojho predsedu, aby toto uznesenie postúpil Rade a Komisii.
